CELEX: 32016D0288
Language: et
Date: 2015-03-27 00:00:00
Title: Komisjoni otsus (EL) 2016/288, 27. märts 2015, riigiabi SA.34775 (13/C) (ex 12/NN) kohta, mida andis Ühendkuningriik – Täitematerjali maks (teatavaks tehtud numbri C(2015) 2141 all) (EMPs kohaldatav tekst)

4.3.2016   
            
            
               ET
            
            
               Euroopa Liidu Teataja
            
            
               L 59/87
            
         KOMISJONI OTSUS (EL) 2016/288,
   27. märts 2015,
   riigiabi SA.34775 (13/C) (ex 12/NN) kohta, mida andis Ühendkuningriik – Täitematerjali maks
   
      
         (teatavaks tehtud numbri C(2015) 2141 all)
      
   
   (Ainult ingliskeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles kutsunud huvitatud isikuid üles esitama märkusi vastavalt nendele sätetele (1) ja võttes neid märkusi arvesse
   ning arvestades järgmist:
   1.   MENETLUS
   
   
               (1)
            
            
               Ühendkuningriigi ametiasutused teatasid 20. detsembri 2001. aasta kirjaga (registreeritud 28. detsembril 2001) komisjonile abikavast „Täitematerjali maksu järkjärguline rakendamine Põhja-Iirimaal”. Teatises andsid Ühendkuningriigi ametiasutused komisjonile teada sellest, et nad kavatsevad alates 1. aprillist 2002 kehtestada täitematerjali maksu. Nimetatud maks kavatseti kehtestada 2001. aasta rahandusseaduse 2. osa artiklitega 16–49 ja 4.–10. lisaga. Abikava (täitematerjali maksu järkjärguline rakendamine Põhja-Iirimaal) kirjelduse kohaselt hõlmas see maksu kehtestamist Põhja-Iirimaal mitmes etapis, et säilitada nende Põhja-Iirimaa äriühingute rahvusvaheline konkurentsivõime, kes tootsid täitematerjalidest selliseid töödeldud tooteid nagu betoon ja asfalt. Selline maksu astmeline kehtestamine kavatseti ette näha 2002. aasta rahandusseaduses.
            
         
               (2)
            
            
               Lisaks teatisele sai komisjon 27. septembril 2001 kaebuse kahelt täitematerjalide kaevandamise ja töötlemisega tegelevalt äriühingult ning 15. aprillil 2002 saabus veel üks kaebus, mille esitas ühendus British Aggregates Association (edaspidi „BAA”). Kaebustes leiti, et 2001. aasta rahandusseadus hõlmas täitematerjali maksust vabastatud toodete ja tootmisprotsessidega seoses riigiabi ning et Põhja-Iirimaa suhtes kohaldatavad erandid kujutasid endast siseturuga kokkusobimatut abi.
            
         
               (3)
            
            
               Pärast lisateabe saamist 21. veebruaril 2002 võttis komisjon 24. aprillil 2002 vastu otsuse täitematerjali maksu suhtes vastuväidete puudumise kohta (2). Komisjon leidis, et 2001. aasta rahandusseadusega ette nähtud erandid on kõnealuse maksu eesmärke arvesse võttes põhjendatud ning et 2001. aasta rahandusseadusest ei tulene riigiabi. Lisaks oli komisjon seisukohal, et täitematerjali maksu järkjärguline kehtestamine Põhja-Iirimaal kujutab endast siseturuga kokkusobivat riigiabi.
            
         
               (4)
            
            
               BAA esitas 12. juulil 2002 hagi komisjoni 24. aprilli 2002. aasta otsuse tühistamiseks (registreeritud kui kohtuasi T-210/02). Üldkohus jättis 13. septembril 2006. aastal hagi täies ulatuses rahuldamata. 27. novembril 2006. aastal esitas BAA Üldkohtu otsuse peale apellatsioonkaebuse. Euroopa Kohus otsustas 22. detsembril 2008 kohtuasjas C-487/06 P tehtud otsuses tühistada kohtuotsuse, mille peale apellatsioon esitati, ning suunata kohtuasja tagasi Üldkohtusse.
            
         
               (5)
            
            
               7. märtsil 2012 tühistas Üldkohus kohtuasjas T-210/02 RENV tehtud otsusega komisjoni otsuse, millele on viidatud põhjenduses 3. Üldkohus leidis, et komisjon ei ole suutnud tõendada, et kõnealusest erandist tulenevad erinevad maksumäärad on kooskõlas täitematerjali maksu aluseks oleva tavapärase maksustamise põhimõttega või täitematerjali maksu keskkonnaeesmärgiga. Eelkõige leidis Üldkohus, et komisjon jättis täitematerjali maksust tulenevate võimalike eeliste valikulisuse tuvastamisel arvestamata tavapärase maksustamise põhimõttega. Sellega seoses viitas Üldkohus ebakõladele komisjoni otsuses kasutatud terminoloogias, nimelt seoses mõistetega „kasutamata”, „esmased” ja „teisesed” täitematerjalid, mis ei vastanud 2001. aasta rahandusseaduses (muudetud kujul) kasutatud mõistetele. Peale selle ei selgitanud komisjon oma otsuses, miks teatavad erandiga hõlmatud materjalid (mida kasutati täitematerjalina, näiteks savi) ei olnud samasuguses õiguslikus ja faktilises olukorras nagu maksustatud materjalid.
            
         
               (6)
            
            
               Pärast komisjoni 24. aprilli 2002. aasta otsuse tühistamist pidi komisjon uuesti hindama, kas 2001. aasta rahandusseaduses (2002. ja 2007. aasta rahandusseadusega muudetud kujul) sätestatud maksuvabastused, erandid ja maksusoodustused kujutasid endast riigiabi. Komisjon registreeris toimiku tähisega NN, sest täitematerjalide maks on olnud jõus alates 1. aprillist 2002. Seda, kas täitematerjali maksu järkjärguline kehtestamine Põhja-Iirimaal on siseturuga kokkusobiv, on uuritud teise menetluse raames (vt SA.18859 (11/C) – Ühendkuningriik – täitematerjalidele kohaldatava maksu vähendamine Põhja-Iirimaal).
            
         
               (7)
            
            
               Lisaks liidu kohtutes toimunud menetluste jooksul esitatud seisukohtadele ja märkustele edastas kaebuse esitaja komisjonile 13. juunil 2012 ja 26. oktoobril 2012 täiendavad märkused ja andmed. Need märkused edastati Ühendkuningriigile 15. mail 2013. Ühendkuningriigi ametiasutused esitasid 27. septembril 2012 ja 27. mail 2013 täitematerjali maksu kohta täiendava teabe.
            
         
               (8)
            
            
               31. juuli 2013. aasta kirjaga andis komisjon Ühendkuningriigile teada, et ta oli otsustanud algatada aluslepingu artikli 108 lõikes 2 kehtestatud menetluse seoses maksuvabastuste, erandite ja maksusoodustustega, mis olid ette nähtud 2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 3 punktiga e ning artikli 17 lõike 3 punkti f alapunktidega i ja ii, artikli 17 lõike 4 punktiga a (kuivõrd maksust vabastatud materjal koosneb täielikult täitematerjalina kasutatavast kivisöest, ligniidist, kiltsavist või kiltkivist või koosneb peamiselt kivisöest, ligniidist, kiltsavist või kiltkivist), artikli 17 lõike 4 punkti c alapunktidega i ja ii (kui see koosneb peamiselt kaevandusjääkidest), artikli 17 lõike 4 punktiga f (savi puhul), artikli 18 lõike 2 punktiga b (kuivõrd see on seotud maksust vabastatud protsessiga, mida kohaldatakse materjali suhtes, mida kasutatakse täitematerjalina) ning artikli 30 lõike 1 punktiga b (kuivõrd see on seotud maksust vabastatud tootmisprotsessiga artikli 18 lõike 2 punkti b tähenduses, millega nähakse ette sätted materjalide kohta, mida kasutatakse täitematerjalina). Komisjonil ei olnud vastuväiteid seoses maksuvabastuste, erandite ja maksusoodustustega, mis olid ette nähtud 2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 2 punktidega b, c ja d, artikli 17 lõike 3 punktidega b, c, d ja da, artikli 17 lõike 4 punktidega d ja e, artikli 17 lõike 4 punktiga a (kuivõrd maksust vabastatud materjal koosneb täielikult muul otstarbel kui täitematerjalina kasutatavast kivisöest, ligniidist, kiltsavist või kiltkivist), artikli 17 lõike 4 punktiga c (kui see koosneb täielikult kaevandusjääkidest), artikli 17 lõike 4 punktiga f (välja arvatud savi puhul), artikli 18 lõike 2 punktiga a, artikli 18 lõike 2 punktiga b (kuivõrd see on seotud materjalidega, mida ei kasutata täitematerjalidena), artikli 18 lõike 2 punktiga c, artikli 30 lõike 1 punktiga a, artikli 30 lõike 1 punktiga b (niivõrd kuivõrd see on seotud maksust vabastatud tootmisprotsessiga artikli 18 lõike 2 punktide a ja c tähenduses), artikli 30 lõike 1 punktiga b (niivõrd kuivõrd see on seotud maksust vabastatud tootmisprotsessiga artikli 18 lõike 2 punkti b tähenduses, millega nähakse ette sätted materjalide kohta, mida ei kasutata täitematerjalina) ning artikli 30 lõike 1 punktiga c, sest need vabastused, erandid ja soodustused ei kujuta endast riigiabi Euroopa Liidu toimimise lepingu artikli 107 lõike 1 tähenduses.
            
         
               (9)
            
            
               Komisjoni menetluse algatamise otsus avaldati Euroopa Liidu Teatajas
                   (3) (edaspidi „menetluse algatamise otsus”). Komisjon kutsus huvitatud isikuid esitama märkusi abi kohta.
            
         
               (10)
            
            
               Komisjon sai hulgaliselt märkusi 16 huvitatud isikult ajavahemikul 20. detsembrist 2013 kuni 17. jaanuarini 2014, täiendavat teavet ühenduse British Aggregates Association liikmelt 10. veebruaril 2014 ning ühenduselt British Aggregates Association5. märtsil 2014. Need edastati 27. mail 2014 ja 13. juunil 2014 Ühendkuningriigile, kellele anti võimalus vastata. Ühendkuningriik esitas oma vastuse 30. juuni 2014. aasta kirjaga. Lisaks esitas Ühendkuningriik 1. oktoobril 2013, 31. oktoobril 2013 ja 28. veebruaril 2014 seisukoha menetluse algatamise otsuse kohta.
            
         
               (11)
            
            
               Komisjon küsis Ühendkuningriigilt täiendavat teavet 14. juulil 2014, 1. septembril 2014, 8. septembril 2014 ja 28. novembril 2014. Ühendkuningriik esitas nõutud teabe 29. augustil 2014, 9. septembril 2014, 18. septembril 2014 ning 8. ja 9. detsembril 2014.
            
         
               (12)
            
            
               Pärast 15. juulil 2014 toimunud kolmepoolset kohtumist küsis komisjon 18. juulil 2014 täiendavat teavet, mille Ühendkuningriik ja BAA pidid esitama koos. See teave esitati komisjonile 8. septembril 2014. BAA esitas vastusena komisjoni küsimustele täiendava teabe 15. septembril 2014. Esitatud teave edastati seejärel 17. oktoobril 2014 Ühendkuningriigi ametiasutustele, kes vastasid 12. novembril 2014, 14. novembril 2014 ja 17. novembril 2014.
            
         
               (13)
            
            
               Komisjon küsis BAA-lt täiendavat teavet 10. juulil 2014 ja 16. oktoobril 2014. BAA esitas selle teabe 6. novembril 2014 ja 21. novembril 2014. Teave edastati 2. detsembril 2014 Ühendkuningriigi ametiasutustele, kes vastasid 18. detsembril 2014.
            
         2.   MEETME ÜKSIKASJALIK KIRJELDUS
   
   2.1.   TÄITEMATERJALI MÕISTE
   
   
               (14)
            
            
               Täitematerjali kasutatakse ehitussektoris. Seda võib üldiselt (4) kirjeldada kui teralist või peeneteralist materjali, mida selle füüsikalise ja keemilise inertsuse tõttu saab kasutada iseseisvalt või segatuna tsemendi, lubja või bituumeniga ehitustöödel betooni, (5) tänavakivide, asfaldi või drenaažitorude (6) valmistamiseks või ballastmaterjalina (7) ehitusel. Täitematerjal võib olla nii looduslik, valmistatud kui ka ümbertöötatud (8). Menetluse algatamise otsuse põhjendustes 8–13 kirjeldatakse üksikasjalikult täitematerjali mõistet ja selle materjali kasutamist.
            
         
               (15)
            
            
               Täitematerjali määratlus on loomuomaselt seotud teatavate teraliste või peeneteraliste kaevandatud materjalide võimaliku kasutusega ehitussektoris, nagu on selgitatud põhjenduses 14, sest eelkõige eristab just see täitematerjali mõistet mineraalide mõistest.
            
         
               (16)
            
            
               Looduslikud täitematerjalid on täitematerjalid, mida esineb looduses ja mida saab kasutada tööstusliku töötlemiseta. Nendeks on liiv, kruus ja kiviklibu (9) ning neid kaevandatakse kaevandustes, kruusakarjäärides või seoses merepõhja süvendustöödega.
            
         
               (17)
            
            
               Ümbertöötatud täitematerjalid saadakse varem ehitusel kasutatud materjalide, sealhulgas ehitus- ja lammutusjääkide ümbertöötamise teel (10).
            
         
               (18)
            
            
               Toodetud täitematerjalid on üldjuhul kaalult kerged ja suure tihedusega täitematerjalid, mis on mõeldud spetsiaalseks otstarbeks. Nende valmistamiseks kasutatakse tööstuslikku protsessi (tavaliselt termoprotsessi). Toodetud materjalid on näiteks kõrgahjuräbu, keramsiit, paisutatud perliit, vahtpolüstüreeni graanulid (11).
            
         
               (19)
            
            
               Materjale, mida sobib kasutada täitematerjalidena, saab kasutada ka teiste toodete valmistamiseks. Sellega seoses eristatakse tööstusharus liiva, kruusa ja kiviklibu kasutust täitematerjalina ning nende materjalide kasutamist muul otstarbel (12) kui täitematerjalina. Kivimeid, liiva ja kruusa on teisel otstarbel kui täitematerjalina võimalik kasutada tsemendi ja klaasi valmistamiseks ning muul viisil tööstuses (13) või põllumajanduses (14).
            
         2.2.   TÄITEMATERJALI MAKSU TAUST JA EESMÄRK
   
   
               (20)
            
            
               Täitematerjalid on piiratud loodusvara selles mõttes, et piiratud on nende kohtade hulk, kust neid on võimalik nõuetekohaselt kaevandada (15). Täitematerjalide kaevandamise tulemusel hõlvatakse maa keskpikas või pikas perspektiivis ning tekitatakse keskkonnakahju ja reostust.
            
         
               (21)
            
            
               Pärast seda, kui täitematerjalide kaevandamisega seotud keskkonnaprobleemidega tegelemiseks oli võetud mitmeid meetmeid, mida on kirjeldatud menetluse algatamise otsuse põhjendustes 15–18, kehtestati 2002. aasta aprillis täitematerjali maks, mille eesmärk oli ergutada täitematerjale ehitussektoris tõhusamalt kasutama, seda järgmiste abinõude abil.
               
                           —
                        
                        
                           Täitematerjalide hinda arvatakse sisse mõningad täitematerjalide kaevandamisega kaasnevad keskkonnakulud, näiteks müra, tolmu, visuaalse häiringu ja elurikkuse kadumisega seotud kulud. Selles mõttes peaks täitematerjali maks aitama kaasa täitematerjalide tõhusamale kaevandamisele ning jäätmete ökonoomsemale kasutamisele ja nende vähemale tekitamisele ehitusplatsil.
                        
                     
                           —
                        
                        
                           Julgustatakse suunama nõudlust sihipäraselt kaevandatavatelt täitematerjalidelt nende alternatiividele, näiteks:
                           
                                       —
                                    
                                    
                                       ümbertöötatud täitematerjalidele;
                                    
                                 
                                       —
                                    
                                    
                                       muude protsesside, sealhulgas muude mineraalide kaevandamise jäätmetele ja kõrvalsaadustele (savi ja kivisöe kaevandamise jäätmed, klaasi- ja rehvijäätmed) (16).
                                    
                                 
                     
         
               (22)
            
            
               Sellega seoses olid Ühendkuningriigi ametiasutused selgitanud oma seisukohas menetluse algatamise otsuse kohta, et ehituses kasutatavad täitematerjalid on suhteliselt väikese väärtusega tooted, eelkõige võrreldes nende ehitusprojektide koguväärtusega, kus täitematerjale sisendina kasutatakse. Täitematerjale on võimalik maapinnast kaevandada suhteliselt kergelt. Seega täiendavate hinnasignaalideta – nagu näiteks täitematerjali maksu antud signaal – puudub eriline stiimul kasutada täitematerjale tõhusalt.
            
         
               (23)
            
            
               Samuti ei oleks täitematerjalide ümbertöötamine täiendavate hinnasignaalideta majanduslikult elujõuline. Ühendkuningriigi ametiasutused leidsid, et stiimuli loomine ümbertöötatud täitematerjalide – millega kaasnevad samuti keskkonnakulud, kulub näiteks energiat ja tekitatakse müra – kasutamiseks on oluline aspekt materjalide maapinnast väljamisega kaasnevate keskkonnakulude (näiteks pikaajalised mõjud elurikkusele) vähendamisel. Ümbertöötatud materjalide kasutamise korral ei ole tõepoolest tarvis rikkuda uut maa-ala või merepõhja.
            
         
               (24)
            
            
               Lisaks sellele, et soovitakse julgustada ümbertöötatud materjalide kasutamist kui alternatiivi värskelt kaevandatud materjalide kasutamisele, tahetakse täitematerjali maksu struktuuriga vähendada ka liiva, kruusa ja kivimite kaevandamist nende materjalide täitematerjalina kasutamise eesmärgil, luues stiimuli kasutada muid selliseid materjale, mis muidu minema visataks. Tavaliselt leitakse, et muude kaevandusprotsesside või tööstusprotsesside kõrvalsaadused, kaevandusjäägid ja jäätmed on madalama kvaliteedi ja spetsifikaadiga kui spetsiaalselt täitematerjalidena kasutamise eesmärgil kaevandatud ja rakendatud materjalid. Neil võib olla natuke teistsugune kasutus- ja rakendusotstarve. Näiteks nende väiksema tiheduse või ebaühtlase suuruse tõttu ei pruugi neid olla võimalik kasutada teatavate teekatete ehitamisel või muudes olukordades, kus täiteained peavad vastu pidama suurele survele ja kulumisele. Samas võivad kõrvalsaadused, jäätmed ja kaevandusjäägid olla paljudes olukordades sobiv alternatiiv kõrgeima kvaliteediga täitematerjalidele. 2001. aasta rahandusseaduses täpsustatud protsesside kõrvalsaadused, jäätmed ja kaevandusjäägid jääksid täitematerjali maksu olemasoluta kasutamata. Kuna need on siiski mitmete selliste protsesside vältimatud kõrvalsaadused, mille abil toodetakse olulisi materjale ehitussektorile (näiteks kiltkivist katusekivid) või muudele sektoritele (näiteks päevakivi klaasitööstusele), leidsid Ühendkuningriigi ametiasutused, et on keskkonnasõbralikum julgustada nende materjalide kasutamist täitematerjalidena, selle asemel et ladestada need jäätmetena. Nii välditaks täiendavaid keskkonnakulusid, kasutades juba kaevandatud tooteid, mis vastasel juhul oleksid pelgalt jäätmed, selle asemel et (täiendavalt) kaevandada värskeid täitematerjale mittevajaliku täiendava keskkonnakuluga (uue maa häiring). Lisaks aitab see taastada maad, mis on juba rikutud suurte jäätmekoguste ja terrikoonikutega. Ühendkuningriigi ametiasutused lisasid, et täitematerjali maksu kehtestamisel selliste materjalide suhtes võib olla soovimatu mõju, st halvatakse nende materjalide niigi vähene kasutamine ning seega pigem suurendatakse kui vähendatakse jäätmete ladestamist. Menetluse algatamise otsuse põhjenduses 23 on esitatud alternatiivsete materjalide kättesaadavate koguste üksikasjalikud hinnangud.
            
         
               (25)
            
            
               Esialgsetes hinnangutes leiti, et täitematerjali maks aitaks vähendada nõudlust kasutamata täitematerjalide järele keskmiselt 20 miljoni tonni võrra aastas.
            
         
               (26)
            
            
               Ühendkuningriigi ametiasutused märkisid, et võttes arvesse eesmärki saavutada tõhusam kaevandamine ja kasutamata täitematerjalide tõhusam kasutamine, peavad maksu tasuma need, kes tegelevad kaevandamisega selleks, et täitematerjale kasutada ärilisel eesmärgil (17). Sellega seoses selgitasid Ühendkuningriigi ametiasutused, et kuigi ehitussektoris kasutatavate kõrgetele tehnilistele nõuetele vastavate materjalide kaevandamisega tekib ka madalama kvaliteedi ja seega ka madalama hinnaga materjale, ei ole praktikas võimalik vabastada neid materjale maksust samal viisil nagu tööstusprotsesside või muu kaevandustegevuse kõrvalsaadusi. Esiteks on kõrge ja madala kvaliteediga täitematerjalide osakaal erinev kaevanduste lõikes geoloogiliste tegurite tõttu, kuid see ei ole muudetamatu näitaja mis tahes konkreetse kaevanduse jaoks, sest tõhusamad tavad võivad aidata vähendada madala kvaliteediga täitematerjalide osakaalu. Lisaks on mõiste „madala kvaliteediga täitematerjalid” teataval määral subjektiivne. Materjal, mida ühe kaevanduse käitaja võib pidada madala kvaliteediga täitematerjaliks, võib teise käitaja jaoks olla peamine toode. Seega kui kohaldada madala kvaliteediga täitematerjalide suhtes maksuvabastust, võib sellega kaasneda käitajate ebavõrdne kohtlemine ning maksustamise vältimine või maksudest kõrvalehoidumine. Selles küsimuses sektori esindajatega täitematerjali maksu kehtestamise ajal peetud ulatuslike konsultatsioonide käigus ei suudetud leida toimivat määratlust selle kohta, kuidas eristada kõrge kvaliteediga materjale – mis tuleks maksustada – ja suure väärtusega täitematerjalide kaevandamise protsessi käigus tekkivaid madalama kvaliteediga kõrvalsaadusi. Lisaks märkisid Ühendkuningriigi ametiasutused, et madala kvaliteediga täitematerjalide maksustamine peegeldab ka soovi tegeleda täitematerjalide kaevandamisega kaasnevate keskkonnakuludega olenemata sellest, kas kaevandatud toodet käsitatakse lõpuks kõrge või madala kvaliteediga tootena.
            
         
               (27)
            
            
               Lõpetuseks märkisid Ühendkuningriigi ametiasutused, et täitematerjali maks ei ole mõeldud mineraalide kaevandamise suhtes kohaldatava üldise maksuna, vaid tegemist on Ühendkuningriigi ehitussektoris ärilisel eesmärgil täitematerjalina kasutatavate kivimite, liiva ja kruusa kaevandamise maksuga. Ühendkuningriigi ametiasutused selgitasid, et kuigi muude materjalide kaevandamisel võib olla samalaadne keskkonnamõju, ei ole kõigi nende materjalide puhul sobivaid võimalusi kaevandamise intensiivsuse vähendamiseks alternatiivsete materjalide – näiteks ümbertöötatud materjalide ja kaevandusjääkide – kasutamise kaudu. Peale selle moodustas täitematerjalide kaevandamine suurima osa mineraalide kaevandamisest Ühendkuningriigis (2002. aastal moodustas see tonnides väljendatud mahu alusel umbes 70 % kogu mineraalide kaevandamisest) ning seetõttu kujutas endast kogu Ühendkuningriigis mineraalide kaevandamisest tuleneva keskkonnakahju peamist allikat. Maksu kohaldamisala määratlemisel võeti arvesse eesmärki saavutada suurim keskkonnakasu täitematerjalide kaevandamise vähendamise näol ja strateegiliste ressursside säilitamise mõttes ning samas ei soovitud kehtestada rasket maksukoormat seoses materjalidega, mille puhul alternatiivid puuduvad.
            
         2.3.   2001. AASTA RAHANDUSSEADUS, SELLE JÕUSTUMINE, SELLESSE TEHTUD MUUDATUSED JA SELLE KEHTIVUSAEG
   
   
               (28)
            
            
               Peamised täitematerjali maksu reguleerivad õigusnormid on sätestatud 2001. aasta rahandusseaduse artiklitega 16–49 ja 4.–10. lisaga. 2001. aasta rahandusseadus võeti vastu 11. mail 2001. aastal ning seda on muudetud mitu korda, nagu on märgitud menetluse algatamise otsuse põhjendustes 28 ja 29. Käesolevas otsuses viidatakse 2001. aasta rahandusseadusele muudetud kujul. Täitematerjali maks hakkas kehtima 1. aprillist 2002 ja seda kohaldatakse siiani. Seadusega ei ole täitematerjali maksu kohaldamisele ette nähtud ajalisi piiranguid.
            
         
               (29)
            
            
               Pärast menetluse algatamise otsust muutsid Ühendkuningriigi ametiasutused 2001. aasta rahandusseadust, peatades alates 1. aprillist 2014 nende materjalidega seotud maksuvabastused, millega seoses oli komisjon väljendanud kahtlust.
            
         
               (30)
            
            
               Ühendkuningriigi ametiasutused selgitasid, et maksuvabastuste peatamiseks vajalike õigusnormide väljatöötamisel järeldasid nad tööstusharult saadud märkuste alusel, et selle kindlakstegemine, kas teatavad materjalid olid kaevandatud täitematerjalidena kasutamise eesmärgil, oleks ebapraktiline. Sellest tulenevalt töötasid nad välja uue kriteeriumi, nimelt „kasutamine ehituse otstarbel”, mis on kooskõlas kehtivates õigusaktides kasutatud määratlustega. Kuid selleks, et saavutada viimati nimetatud kriteeriumi kohaldamise kaudu menetluse algatamise otsuses ette nähtud tulemus, on maksuvabastuse peatamise otsuses lisaks ette nähtud, et i) savi (sealhulgas peeneteraline plastne savi, kaoliin ja põletussavi) ja kiltsavi, mida kasutatakse keraamiliste ehitustoodete valmistamiseks, ning ii) kipsi, mida kasutatakse krohvi ja kuivkrohvplaadi valmistamiseks, tuleb käsitada erandiga hõlmatud materjalidena. Seda nimelt sellepärast, et need materjalid võidakse arvata ehituse otstarbel kaevandatud materjalide hulka, kuid neid ei kasutata täitematerjalidena.
            
         2.4.   TÄITEMATERJALI MAKSU STRUKTUUR JA MAKSU KOHALDAMISE KÄIVITAVAD ASJAOLUD
   
   
               (31)
            
            
               2001. aasta rahandusseaduse artikli 16 lõikes 1 on sätestatud, et „maksu – mida nimetatakse täitematerjalide maksuks – kohaldatakse selle osa täitematerjalide suhtes, mis on mõeldud äriliseks kasutamiseks”. Artikli 16 lõikes 2 on öeldud, et „maksu kohaldatakse siis, kui maksustatavate täitematerjalide kogus võetakse Ühendkuningriigis kasutusele ärilisel otstarbel seaduse jõustumise kuupäeval või pärast seda”.
            
         
               (32)
            
            
               Artikli 17 lõike 1 kohaselt tähendab „täitematerjal” (kooskõlas artikliga 18) kivimit, kruusa või liiva, samuti kõiki materjale, mis nendes ajutiselt sisalduvad või millega need on looduslikult segatud.
            
         
               (33)
            
            
               Artikli 18 lõikes 1 on sätestatud, et „seaduse selles osas hõlmab viide täitematerjalidele a) viidet kaevandusjääkidele, jäätmetele, lõikejäätmetele ja muudele kõrvalsaadustele, mis saadakse erandiga hõlmatud mis tahes protsesside kohaldamise tulemusel mis tahes täitematerjalide suhtes, b) kuid ei hõlma viiteid mis tahes muudele materjalidele, mis saadakse mis tahes sellise protsessi kohaldamise tulemusel mis tahes täitematerjalide suhtes”.
            
         
               (34)
            
            
               Artikli 18 lõike 2 kohaselt on erandiga hõlmatud järgmised protsessid:
               
                           „a)
                        
                        
                           mis tahes kivimite lõikamine eesmärgiga toota ühe või mitme lameda pinnaga kive;
                        
                     
                           b)
                        
                        
                           mis tahes protsess, mille tulemusel asjaomane aine kaevandatakse või eraldatakse muul viisil (kas mis tahes pinnasest väljamise protsessi osana või muul viisil) mis tahes täitematerjalist;
                        
                     
                           c)
                        
                        
                           mis tahes protsess lubjakivist või lubjakivist ja mis tahes muust ainest lubja või tsemendi tootmiseks.”
                        
                     
         
               (35)
            
            
               Artikli 18 lõikes 3 on loetletud asjaomaste ainetena järgmised ained: a) anhüdriit; b) peeneteraline plastne savi; c) barüüt (looduslik baariumsulfaat); e) kaoliin; f) päevakivi; g) põletussavi; i) fluoriit; j) fulleri pinnas; k) vääriskivid ja poolvääriskivid; l) kips; m) mis tahes metall või mis tahes metallimaak; n) muskoviit; o) perliit; p) kaaliumkarbonaat; q) pimsskivi; r) fosfaadid; s) naatriumkloriid; t) talk; u) vermikuliit. Artikli 18 lõike 3 punktid d ja h jäeti tagasiulatuvalt alates 1. aprillist 2002 välja 2002. aasta rahandusseadusega kehtestatud muudatustega.
            
         
               (36)
            
            
               2001. aasta rahandusseaduse artikli 16 lõikes 2 koostoimes artikli 19 lõigetega 1 ja 2 on sätestatud, et täitematerjali maksu kohaldatakse mis tahes järgmise nelja Ühendkuningriigis toimuva ärilise kasutuse korral, mis leiab aset esimesena:
               
                           a)
                        
                        
                           kui täitematerjal veetakse ära päritolukohast või mis tahes kohast, mis on registreeritud päritolukoha käitaja nimele, (18) või mis tahes muust kohast, kuhu täitematerjali kogus oli veetud selleks, et selle suhtes kohaldada erandiga hõlmatud protsessi, kuid kus selle materjali suhtes sellist protsessi ei kohaldatud;
                        
                     
                           b)
                        
                        
                           täitematerjal muutub teisele isikule tarnimise lepingu objektiks (19);
                        
                     
                           c)
                        
                        
                           täitematerjali kasutatakse ehituse otstarbel (20) või
                        
                     
                           d)
                        
                        
                           täitematerjali segatakse muudel kui lubatud asjaoludel (21) mis tahes materjali või ainega peale vee.
                        
                     
         
               (37)
            
            
               Täitematerjali maksu kohaldamise seisukohast eristatakse 2001. aasta rahandusseaduses peamiselt kolme liiki päritolukohti:
               
                           a)
                        
                        
                           sadam või muu ladustamiskoht, kus Ühendkuningriigi merepõhjast väljatud täitematerjal esimesena maabub (artikli 20 lõike 1 punkt a);
                        
                     
                           b)
                        
                        
                           asukoht, kus viidi läbi erandiga hõlmatud protsess (artikli 20 lõike 1 punkt b). See on seotud olukordadega, kus erandiga hõlmatud protsessi on kohaldatud, maksusoodustusega hõlmatud aine on väljatud ning mõned täitematerjalid on jäänud üle ja neid on kasutatud. Asukoht, kus toimus maksuvabastusega hõlmatud aine väljamine, muutub täitematerjali päritolukohaks;
                        
                     
                           c)
                        
                        
                           asukoht, kus täitematerjal maapinnast saadakse (artikli 20 lõike 1 punkt d).
                        
                     
         
               (38)
            
            
               Ärilise kasutamise mõistega seoses kohaldatakse täitematerjali maksu nii Ühendkuningriigis kaevandatud kui ka imporditud täitematerjalide suhtes. Imporditud täitematerjalide suhtes kohaldatakse täitematerjali maksu mitte siis, kui need materjalid jõuavad Ühendkuningriiki, (22) vaid siis, kui neist saab lepingu objekt (ja täitematerjal asub juba Ühendkuningriigis) või kui neid kasutatakse ehituse otstarbel (Ühendkuningriigis) või kui need materjalid segatakse (Ühendkuningriigis) mis tahes materjali või ainega peale vee, välja arvatud juhul, kui esinevad lubatud asjaolud (23).
            
         
               (39)
            
            
               2001. aasta rahandusseaduse artikli 19 lõikes 3 on esitatud ärilisel eesmärgil kasutamise mõiste täiendavad üksikasjad. Punktis e on sätestatud, et ärilisel eesmärgil kasutamist ei toimu, kui täitematerjalist saab taas pinnase osa selles asukohas, kus toimus selle materjali väljamine, tingimusel et materjali suhtes ei kohaldata mis tahes protsesse, millega kaasneb materjali segamine mis tahes muu aine või materjaliga (peale vee) (24).
            
         
               (40)
            
            
               Artiklites 21 ja 22 määratletakse, kes on karjääri käitaja ning kas antud olukorras vastutab kasutamise (ja seega ka täitematerjali maksu tasumise) eest karjääri käitaja või mõni muu isik.
            
         2.5.   MAKSUSTATAVA TÄITEMATERJALI MÕISTE – TÄITEMATERJALI MAKSUST VABASTAMINE JA MAKSUVÄHENDUS
   
   
               (41)
            
            
               2001. aasta rahandusseaduse artikli 17 lõikes 2 on sätestatud, et täitematerjal ei ole maksustatav täitematerjal neljal juhul:
               
                           a)
                        
                        
                           kui täitematerjal on sõnaselgelt hõlmatud maksuvabastusega;
                        
                     
                           b)
                        
                        
                           kui täitematerjali on varem kasutatud ehituse otstarbel (kas enne või pärast seaduse jõustumise kuupäeva);
                        
                     
                           c)
                        
                        
                           kui tegemist on mis tahes täitematerjaliga, mille suhtes on juba täitematerjali maksu kohaldatud, või sellisest täitematerjalist saadud täitematerjaliga;
                        
                     
                           d)
                        
                        
                           kui tegemist on täitematerjaliga, mis veeti materjali päritolukohast ära enne seaduse jõustumise kuupäeva.
                        
                     
         
               (42)
            
            
               Täitematerjali käsitatakse kasutatavana ehituse otstarbel, kui seda kasutatakse materjali või tugiainena ehituses või mis tahes struktuuri parandamiseks (sealhulgas teede ja radade puhul, mis tahes selliste teede puhul, kus raudtee asub või hakkab asuma, mullete, ehitiste ja sildade puhul) või kui seda segatakse mis tahes ainega mördi, betooni, tõrvmakadami, kaetud tänavakivide või mis tahes muude samalaadsete ehitusmaterjalide puhul (25).
            
         
               (43)
            
            
               Artikli 17 lõikes 3 täpsustatakse, et täitematerjal on täitematerjali maksust vabastatud järgmistel juhtudel:
               
                           „b)
                        
                        
                           kui täitematerjal koosneb täitelikult materjalist, mis on väljatud nii, et see on saadud pinnasest mis tahes ehitusplatsil või kaevandatud ehitusplatsil selliste seaduslike kaevamistööde käigus, mis on tehtud i) seoses ehitise muutmise või püstitamisega ning ii) vaid vundamendi ehitamiseks või mis tahes torude või kaablite vedamiseks;
                        
                     
                           c)
                        
                        
                           kui täitematerjal koosneb täitelikult sellisest materjalist, mis on väljatud i) nii, et see on veetud välja mis tahes jõe-, kanali- või vooluveekogu (olenemata sellest, kas see on looduslik või kunstlikult tekitatud) põhjast või mis tahes sadama kanalist või sellele sadamale juurdepääsu alalt (olenemata sellest, kas see on looduslik või kunstlikult tekitatud), ning ii) mis tahes kaevandamise käigus, mis on teostatud eesmärgiga luua, taastada, parandada või säilitada seda jõge, kanalit, vooluveekogu või juurdepääsuala;
                        
                     
                           d)
                        
                        
                           kui täitematerjal koosneb täielikult sellisest materjalist, mis on väljatud pinnasest mis tahes maanteeharu või kavandatud maanteeharu alalt või kavandatud maantee alalt, ning läbiviidud kaevandustööde käigus i) selleks et parandada või säilitada maanteed või ehitada kavandatud maanteed ning ii) mitte selleks, et kaevandada seda täitematerjali;
                        
                     
                           da)
                        
                        
                           kui täitematerjal koosneb täielikult sellisest materjalist, mis on väljatud pinnasest raudtee, trammitee või üherööpmelise raudtee mis tahes haru või kavandatud raudtee, trammitee või üherööpmelise raudtee alalt, ning teostatud kaevandustööde käigus i) selleks, et parandada või säilitada raudteed, trammiteed või üherööpmelist raudteed või ehitada kavandatud raudteed, trammiteed või üherööpmelist raudteed, ning ii) mitte selleks, et kaevandada seda täitematerjali;
                        
                     
                           e)
                        
                        
                           kui täitematerjal koosneb täielikult kaevandusjääkidest, jäätmetest või muudest kõrvalsaadustest ega hõlma katendit ning saadakse mis tahes kaoliini või peeneteralise plastse savi kujul esineva mis tahes koguse täitematerjali kaevandamisest või muud liiki eraldamisest või
                        
                     
                           f)
                        
                        
                           kui täitematerjal koosneb täies ulatuses mis tahes sellise protsessi käigus saadud kaevandusjääkidest, mille käigus i) kivisüsi, ligniit, kiltsavi või kiltkivi või ii) artikli 18 lõikes 3 loetletud ained on eraldatud teisest kivimist pärast seda, kui ta on kaevandatud või väljatud koos selle teise kivimiga.”
                        
                     
         
               (44)
            
            
               Artikli 17 lõike 3 punkt da lisati 2007. aasta rahandusseaduse artikli 22 lõikega 3 ning seda kohaldatakse alates 1. augustist 2007.
            
         
               (45)
            
            
               Lisaks on artikli 17 lõike 4 kohaselt erandiga hõlmatud täitematerjalid, mis koosnevad täielikult või peamiselt mis tahes ühest või enamast allpool osutatud materjalist või on nende osa, nimelt:
               
                           „a)
                        
                        
                           kivisüsi, ligniit, kiltkivi või kiltsavi;
                        
                     
                           c)
                        
                        
                           praht, jäätmed või muud kõrvalsaadused, mis on saadud i) mis tahes tööstusliku põletusprotsessi käigus või ii) metalli sulatamise või töötlemise käigus;
                        
                     
                           d)
                        
                        
                           puurimisjäätmed, mis on tekkinud mis tahes tegevuse käigus, mis on teostatud 1998. aasta bensiiniseaduse (või Põhja-Iirimaa 1964. aasta bensiini-/bensiinitootmise seaduse) alusel antud litsentsi alusel;
                        
                     
                           e)
                        
                        
                           mis tahes materjalid, mis tulenevad töödest, mis on teostatud selliste volituste alusel, mis on vajalikud või antud vastavalt 1991. aasta uue tee- ja tänavaehitustööde seaduse, Põhja-Iirimaa 1993. aasta teedekorralduse või Põhja-Iirimaa 1995. aasta tänavatööde korralduse sätetele või nende kohaselt;
                        
                     
                           f)
                        
                        
                           savi, pinnas või taimne või muu orgaaniline aine.”
                        
                     
         
               (46)
            
            
               Täitematerjali maksu käsitleva teatise nr 1 kohaselt tähendab „täielikult” seda, et 100 % kõnealusest materjalist on ühest maksuvabastusega hõlmatud materjalist. „Peamiselt” tähendab, et üle 50 % materjalist on ühest maksuvabastusega hõlmatud materjalist. Kui täitematerjali segatakse kunstlikult suurema hulga maksuvabastusega hõlmatud materjaliga, ei moodustu maksuvabastusega hõlmatud segu, vaid see tähendab, et täitematerjali maksu kohaldatakse täitematerjali suhtes segamise ajal.
            
         
               (47)
            
            
               2001. aasta rahandusseaduse artikli 30 lõikega 1 nähakse ette eeskirjad, mida tuleb järgida, kui tehakse kindlaks isiku õigus maksuvähendusele:
               
                           a)
                        
                        
                           kui täitematerjal, mille suhtes on kohaldatud täitematerjali maksu, eksporditakse Ühendkuningriigist täitematerjali kujul;
                        
                     
                           b)
                        
                        
                           kui erandiga hõlmatud protsessi kohaldatakse seoses täitematerjaliga, mille suhtes on kohaldatud täitematerjali maksu;
                        
                     
                           c)
                        
                        
                           kui täitematerjali, mille suhtes on kohaldatud täitematerjali maksu, kasutatakse ettenähtud tööstuslikes või põllumajanduslikes protsessides;
                        
                     
                           d)
                        
                        
                           kui täitematerjal, mille suhtes on kohaldatud täitematerjali maksu, kõrvaldatakse viisil, mis ei kujuta endast täitematerjali kasutamist ehituse otstarbel, nagu võib olla ette nähtud, (26) või
                        
                     
                           e)
                        
                        
                           kui kogu võlasumma või mis tahes osa sellest, mis võlgnetakse isikule, kes vastutab täitematerjali kasutamise eest ärilisel otstarbel, kantakse tema raamatupidamisarvestuses maha ebatõenäoliselt laekuva nõudena.
                        
                     
         
               (48)
            
            
               2001. aasta rahandusseaduse artikli 30 lõike 1 punktiga b nähakse ette maksusoodustus, kui 2001. aasta rahandusseaduse artikli 18 lõike 2 punktide a, b ja c kohaselt erandiga hõlmatud protsessi on kohaldatud materjali suhtes, millele oli juba kohaldatud täitematerjali maksu. See peegeldab seega artikli 18 lõikes 2 ette nähtud maksuvabastusi.
            
         
               (49)
            
            
               Tööstuslikud ja põllumajanduslikud protsessid, mille puhul võib teha maksusoodustusi artikli 30 lõike 1 punkti c alusel, on loetletud 2002. aasta täitematerjalide (üldiste) eeskirjade eeskirja nr 13 lisas „Tööstuslikud ja põllumajanduslikud protsessid”. Täitematerjali maksu käsitlevas teatises nr 2 (27) kirjeldatakse põhjalikumalt asjaomaste protsesside liike. Need protsesside liigid on järgmised.
               
                  Tööstuslikud protsessid
               
               
                           —
                        
                        
                           Kood 001: raua, terase ja mitteraudmetallide tootmine ja sulatamine, sealhulgas valutööd, valamine, paagutusseadmed ja traaditõmbamine
                        
                     
                           —
                        
                        
                           Kood 002: sulatamine
                        
                     
                           —
                        
                        
                           Kood 003: õhku, pinnasesse ja vette suunatud heitkoguste vähendamine
                        
                     
                           —
                        
                        
                           Kood 004: joogivee, õhu ja nafta filtreerimine ja puhastamine
                        
                     
                           —
                        
                        
                           Kood 005: reoveekäitlus
                        
                     
                           —
                        
                        
                           Kood 006: energiatootmine
                        
                     
                           —
                        
                        
                           Kood 007: keraamilised protsessid
                        
                     
                           —
                        
                        
                           Kood 008: tulekindlad protsessid
                        
                     
                           —
                        
                        
                           Kood 009: klaasi- ja klaastoodete valmistamine
                        
                     
                           —
                        
                        
                           Kood 010: klaaskiudude tootmine
                        
                     
                           —
                        
                        
                           Kood 011: tehiskiud
                        
                     
                           —
                        
                        
                           Kood 012: toiduainete ja joogi valmistamine ja töötlemine
                        
                     
                           —
                        
                        
                           Kood 013: plasti, kummi ja polüvinüükloriidi valmistamine
                        
                     
                           —
                        
                        
                           Kood 014: näiteks sooda, mereveest pärineva magneesiumoksiidi, alumiiniumoksiidi, ränioksiidi keemiline tootmine
                        
                     
                           —
                        
                        
                           Kood 015: sadestatud kaltsiumkarbonaadi tootmine
                        
                     
                           —
                        
                        
                           Kood 016: ravimite, pleegitavate ainete, tualett-tarvete ja pesuainete tootmine
                        
                     
                           —
                        
                        
                           Kood 017: õhustamisprotsessid
                        
                     
                           —
                        
                        
                           Kood 018: täidiste tootmine kattematerjalide, hermeetikute, liimide, värvide, tsemendimörtide, mastiksite, kiti ning muu siduva või modifitseeriva keskkonna jaoks
                        
                     
                           —
                        
                        
                           Kood 019: pigmentide, lakkide ja tintide tootmine
                        
                     
                           —
                        
                        
                           Kood 020: kasvusubstraatide ning spordiväljakute ja muude vaba aja veetmise rajatiste jaoks tähiste tootmine
                        
                     
                           —
                        
                        
                           Kood 021: jäätmete põletamine
                        
                     
                           —
                        
                        
                           Kood 022: desikantide tootmine
                        
                     
                           —
                        
                        
                           Kood 023: vaibakatte aluskihi, aluskihtide ja vahu tootmine
                        
                     
                           —
                        
                        
                           Kood 024: kalgendamine
                        
                     
                           —
                        
                        
                           Kood 025: määrdelisandite tootmine
                        
                     
                           —
                        
                        
                           Kood 026: nahaparkimine
                        
                     
                           —
                        
                        
                           Kood 027: paberitootmine
                        
                     
                           —
                        
                        
                           Kood 028: kunstimaterjalide tootmine
                        
                     
                           —
                        
                        
                           Kood 029: mänguliiva tootmine näiteks laste liivakastide jaoks
                        
                     
                           —
                        
                        
                           Kood 030: savituvide valmistamine
                        
                     
                           —
                        
                        
                           Kood 031: abrasiivsed protsessid: professionaalne liivjugameetod, rauavaba lihvimine (kivikildurid) ning liivapaberi tootmine
                        
                     
                           —
                        
                        
                           Kood 032: kasutamine kihtide täitematerjalina naftauuringutes (või tootmises), näiteks fraktuursed liivad ja puurimisvedelikud
                        
                     
                           —
                        
                        
                           Kood 033: suitsugaasi väävliärastus ja suitsugaasi puhastamine
                        
                     
                           —
                        
                        
                           Kood 034: kaevanduste tulekustutusvahendite tootmine
                        
                     
                           —
                        
                        
                           Kood 035: tulekustutite tootmine
                        
                     
                           —
                        
                        
                           Kood 036: tulekindluse tagamiseks vajalike materjalide tootmine
                        
                     
                           —
                        
                        
                           Kood 037: hapete neutraliseerimine
                        
                     
                           —
                        
                        
                           Kood 038: hõõrdematerjalide tootmine näiteks sõidukiosade jaoks
                        
                     
                  Põllumajanduslikud protsessid
               
               
                           —
                        
                        
                           Kood 039: pinnaselisandite tootmine
                        
                     
                           —
                        
                        
                           Kood 040: söödatootmine
                        
                     
                           —
                        
                        
                           Kood 041: loomade allapanu tootmine
                        
                     
                           —
                        
                        
                           Kood 042: väetisetootmine
                        
                     
                           —
                        
                        
                           Kood 043: taimekaitsevahendite ja herbitsiidide tootmine.
                        
                     
                           —
                        
                        
                           Kood 044: kasvusubstraatide, sealhulgas komposti tootmine vaid põllumajanduslikuks ja aianduslikuks kasutamiseks.
                        
                     
                           —
                        
                        
                           Kood 045: pinnase töötlemine, sealhulgas selle rikastamine mineraalidega ja happesuse vähendamine.
                        
                     
         2.6.   MÄÄR
   
   
               (50)
            
            
               Algselt oli täitematerjali maks 1,60 Inglise naela tonni kohta. Maksu tõsteti 1,95 Inglise naelale tonni kohta nende täitematerjalide puhul, mida kasutati 1. aprillil 2008 või hiljem ärilisel eesmärgil. Praegu on täitematerjali maks 2 Inglise naela tonni kohta (alates 1. aprillist 2009).
            
         2.7.   AMETLIKU UURIMISMENETLUSE ALGATAMISE ALUSED
   
   
               (51)
            
            
               Nagu on selgitatud menetluse algatamise otsuse põhjenduses 170, kahtles komisjon selles, kas menetluse algatamise otsuse põhjenduses 139 nimetatud maksuvabastused ja erandid (28) (edaspidi „uurimisalused maksuvabastused”) olid põhjendatud üldiste maksustamispõhimõtete ja täitematerjali maksu eesmärkidega. Tundus, et asjaomaste maksuvabastuste ja eranditega sooviti vabastada soodustatud isikud maksust, mida nad muidu oleksid pidanud tasuma, ning et see kujutas endast tegevusabi. Kuna komisjonil ei olnud piisavalt andmeid, et otsustada, kas meede vastab keskkonnakaitseks antavat riigiabi käsitlevate ühenduse suuniste (29) (edaspidi „2001. aasta suunised”) tingimustele ja keskkonnakaitseks antavat riigiabi käsitlevate 2008. aasta suuniste (30) (edaspidi „2008. aasta suunised”) tingimustele, siis ta kahtles, kas uurimisalused maksuvabastused ja erandid on kooskõlas siseturuga.
            
         3.   HUVITATUD ISIKUTE MÄRKUSED
   
   
               (52)
            
            
               Nagu on öeldud põhjenduses 10, sai komisjon pärast menetluse algatamise otsuse avaldamist hulgaliselt märkusi huvitatud isikutelt.
            
         
               (53)
            
            
               Huvitatud isikute märkused olid seotud i) menetluse algatamise otsusega, ii) täitematerjali maksu eesmärkidega, iii) maksuvabastustega, millega seoses oli varem menetluse algatamise otsuses juba leitud, et need ei kujutanud endast riigiabi, ning iv) uurimisaluste maksuvabastustega.
            
         
               (54)
            
            
               Viitamise hõlbustamiseks tuuakse käesolevas osas välja menetluse algatamise otsusega seoses saadud märkused. Ülejäänud märkuste liigid on esitatud käesoleva otsuse asjaomastes osades.
            
         3.1.   MENETLUSE ALGATAMISE OTSUSE SISUGA SEOTUD MÄRKUSED
   
   a)   Märkused, mille esitas Richard Bird (BAA) ning mis saadi 20. ja 23. detsembril 2013
   
   
               (55)
            
            
               Richard Bird edastas komisjonile omapoolse dokumendi, mille ta oli esitanud Ühendkuningriigi ametiasutustele, kui peeti avalikke konsultatsioone selle üle, kuidas käsitleda nende täitematerjali maksust vabastamiste peatamist, millega seoses väljendas komisjon kahtlust menetluse algatamise otsuses.
            
         
               (56)
            
            
               Richard Bird väidab lisaks, et menetluse algatamise otsuses on mitmeid ebatäpsusi ning näited selle kohta on esitatud allpool.
               
                           i)
                        
                        
                           Kindlaks on tehtud mitu karjääri ning sellest nähtub, et puudub risk, et Ühendkuningriigis tekiks täitematerjalide puudus.
                        
                     
                           ii)
                        
                        
                           Kõrgahjuräbu, purustatud kiltsavi ja kaoliini tootmisel saadav kvartsliiv on alati olnud peamine täitematerjalide allikas.
                        
                     
                           iii)
                        
                        
                           Maksuvabastusega hõlmatud täitematerjalide ja ümbertöötatud täitematerjalidega ei ole võimalik asendada ehitusel vajalikke kvaliteetseid täitematerjale, mida kaevandatakse koos vähem kvaliteetsete täitematerjalidega (üks tonn hea kvaliteediga täitematerjali ühe tonni madalama kvaliteediga täitematerjali kohta). Selle materjali tõttu on tekkinud uued jäätmepuistangud.
                        
                     
                           iv)
                        
                        
                           Toimub täitematerjali maksu laialdane kuritarvitamine.
                        
                     
                           v)
                        
                        
                           Karjääre on avatud pelgalt sellepärast, et toota maksuvabastusega hõlmatud täitematerjale (31). Richard Bird väidab, et on olemas kiltkivikarjäärid, mis toodavad pelgalt kiltkivi ja mitte katusekilti. Richard Bird toob näitena kahe karjääri nimed.
                        
                     
                           vi)
                        
                        
                           Kiltsavi karjäärid toodavad ja müüvad maksustamata täitematerjale. Edinburghi lähedal oleva tee ehitamiseks kasutati miljon tonni kiltsavi.
                        
                     
                           vii)
                        
                        
                           Väidetavalt ei suudeta menetluse algatamise otsuses mõista, mida täitematerjal endast kujutab: nimelt väikeseid purustatud või purustamata kive, sealhulgas looduslikku liiva ja kruusa. Merekaitserajatiste kivid, kivid jõgede kaitseks, müürikivid, kaminakivid, kraavikivid, munakivid teedele ja murdkivid mere lainemurdjate jaoks on kõik maksustatud täitematerjalidena, kui nende näol ei ole tegemist geoloogilise kiltkivi või kiltsaviga.
                        
                     
                           viii)
                        
                        
                           Täitematerjali maks on mõttetu, sest sorteeritud, kuid lõikamata müürikivid kuuluvad maksustamisele.
                        
                     
                           ix)
                        
                        
                           Katusekildina tohib kasutada ainult Põhja-Walesist pärit kiltkivi. Muudest Ühendkuningriigi piirkondadest pärit kiltkivi ei kasutata katusekildina, vaid müürikividena või tänavakividena. Liivakivi, müürikivid ja tänavakivid on maksustatud. Kiltsavi ei kasutata katusekattematerjalina. Kiltkivi ja kiltsavi karjääre on avatud sellepärast, et materjalid on maksust vabastatud (32).
                        
                     
                           x)
                        
                        
                           Väidetavalt on täitematerjali maksul olnud tegelikult negatiivne keskkonnamõju, sest täitematerjalide ümbertöötamine on keskkonnale kahjulik ka maksuvabastusega hõlmatud materjalide täiendava veokauguse tõttu.
                        
                     
                           xi)
                        
                        
                           Kaoliini tootmisest saadav kvartsliiv on alati olnud täitematerjali allikas. Natuke liiva paikneb Cornwallis, seega ei vähenda kaoliinikarjääridest pärit liiv loodusliku liiva kaevandamist. See on tegelikult piirkonnas oluline liivaallikas. See liiv moonutab killustiku peenfraktsiooni turgu. Killustiku peenfraktsiooni näol on tegemist nende kõva kivimi kujul esineva täitematerjali kohalike karjääride kõrvalsaadusega, kelle peamine eesmärk on toota killustikku täitematerjalina betooni-, asfaldi- ja ehitustööde jaoks.
                        
                     
                           xii)
                        
                        
                           Kaoliini kõrvalsaadused on hõlmatud maksuvabastusega, samas kui lubjakivi on maksustatud isegi juhul, kui seda kasutatakse põllumajanduses või tööstuslikuks töötlemiseks. Nende kaevandamisega kaasneb 20 % tootmisjäätmeid.
                        
                     
                           xiii)
                        
                        
                           Väidetavalt on mitu vana kaoliinikarjääri uuesti avatud pelgalt maksuvabastusega hõlmatud täitematerjalide kaevandamiseks, sest kaoliin on neist juba otsas. Samas isik, kes soovib kasutada graniidijäätmeid, peab tasuma maksu.
                        
                     
                           xiv)
                        
                        
                           Metalli töötlemise ja sulatamise tulemusel saadud kõrvalsaadused ei ole tõepoolest samad mis looduslikud täitematerjalid, kuid need ei kujutanud endast kunagi ka jäätmeid ja neile on olemas väga hea turg. Richard Bird väidab, et täitematerjali maksu tuleks kohaldada kõrvalsaaduste suhtes, mis ei kujuta endast jäätmeid.
                        
                     
                           xv)
                        
                        
                           Richard Bird leiab, et kvaliteetseid täitematerjale ei ole võimalik asendada täitematerjalidega, mis saadakse kiltkivi, kiltsavi või kaoliiniga seotud tegevuse tulemusel.
                        
                     
         
               (57)
            
            
               Richard Bird täiendas seda teavet 10. veebruaril 2014. aastal esitatud teabega, mis käsitleb räbu (terasetööstuse kõrvalsaaduse) kasutamist. Teabe eesmärk on näidata, et räbu ei kujuta endast jäätmeid, vaid esmaklassilist täitematerjali, mida on võimalik kasutada alternatiivina tsemendile.
            
         b)   Märkused, mille esitas BAA 10. jaanuaril 2014
   
   
               (58)
            
            
               BAA leiab, et täitematerjalide mõistet ei tohiks kasutada selleks, et kindlaks teha, kas täitematerjali maksu tulemusel antakse riigiabi või mitte, sest puudub selle täitematerjali selge määratlus, mille suhtes maksu kohaldatakse. Komisjon määratleb täitematerjalid menetluse algatamise otsuses kivide, kruusa ja liivana, mis kaevandatakse selleks, et kasutada seda ehitusel puistematerjalina. Kuid väidetavalt maksustatakse täitematerjali maksuga paljusid materjale, mida kasutatakse teistsugusel otstarbel, st mitte puistematerjalina ehitusel – näiteks lõikamata ehituskive, mida kasutatakse müüride ehitamisel, kaitserajatiste kividena, ballastina raudtee muldel, suure poleeritavuse väärtusega (poleeritavus iseloomustab täitematerjali pinna kulumiskindlust) kivimeid libisemisvastase asfaldi valmistamiseks jne. BAA märgib ära, et Briti konkurentsiasutused on hinnanud täitematerjaliturgu mitmel korral ja jõudnud üldiselt järeldusele, et professionaalseks kasutamiseks mõeldud materjalid – näiteks ballast raudtee muldel, suure poleeritavuse väärtusega kivimid – konkureerivad teineteisega ja ka ehitusvaldkonna täitematerjalidega eri turgudel, sest neil on erinev kasutusotstarve ning puudub nii nõudluse kui ka pakkumise poole asendatavus (33).
            
         
               (59)
            
            
               BAA jääb seisukohale, et kolme maksuvabastusega, mille kohta komisjon tegi menetluse algatamise otsuses positiivse otsuse – st maksuvabastused, mis on seotud ümbertöötatud ehitusjäätmetega, teede, raudteede, ehitiste jms ehitamise käigus välja kaevatud täitematerjalidega ning tööstuslike jäätmete/kõrvalsaadustega –, on antud valikuline eelis. BAA väidab, et kui vaadelda sellest küljest, et eesmärk on nõudluse ümbersuunamine, siis need kolm maksuvabastusega hõlmatud materjalikategooriat on samas positsioonis muu hulgas jäätmete või näiteks kaoliini-, kiltkivi- ja kivisöe kõrvalsaadustega, millega seoses avaldas komisjon menetluse algatamise otsuses kahtlust.
            
         c)   Märkused, mille esitas äriühing Lantoom Quarry 16. jaanuaril 2014
   
   
               (60)
            
            
               Äriühing Lantoom Quarry väidab, et menetluse algatamise otsusega tekitati ebakindlust ning mõjutati investeeringuid ja tööhõivet.
            
         4.   ÜHENDKUNINGRIIGI MÄRKUSED
   
   
               (61)
            
            
               Ühendkuningriigi ametiasutused esitasid mitmeid märkusi seoses menetluse algatamise otsuses tõstatatud kahtlustega ning täiendavat teavet ja ka põhjendusi uurimisaluste maksuvabastuste siseturuga kokkusobivuse kohta.
            
         
               (62)
            
            
               Ühendkuningriigi ametiasutustelt ei saadud märkusi menetluse algatamise otsuse sisu kohta. Viitamise hõlbustamiseks on saadud märkused ja teave esitatud käesoleva otsuse asjaomastes osades.
            
         5.   MEETME HINDAMINE
   
   
               (63)
            
            
               Komisjon on juba menetluse algatamise otsuse vastuvõtmisega otsustanud, et tal ei ole vastuväiteid seoses maksuvabastuste, erandite ja maksusoodustustega, mis on ette nähtud 2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 2 punktidega b, c ja d, artikli 17 lõike 3 punktidega b, c, d ja da, artikli 17 lõike 4 punktidega d ja e, artikli 17 lõike 4 punktiga a (kuivõrd maksust vabastatud materjal koosneb täielikult muul otstarbel kui täitematerjalina kasutatavast kivisöest, ligniidist, kiltsavist või kiltkivist), artikli 17 lõike 4 punktiga c (kui see koosneb täielikult kaevandusjääkidest), artikli lõike 4 punktiga f (välja arvatud savi puhul), artikli 18 lõike 2 punktiga a, artikli 18 lõike 2 punktiga b (kuivõrd see on seotud materjalidega, mida ei kasutata täitematerjalidena), artikli 18 lõike 2 punktiga c, artikli 30 lõike 1 punktiga a, artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punktide a ja c tähenduses), artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punkti b tähenduses, millega nähakse ette sätted materjalide kohta, mida ei kasutata täitematerjalina) ning artikli 30 lõike 1 punktiga c, sest need vabastused, erandid ja soodustused ei kujuta endast riigiabi Euroopa Liidu toimimise lepingu artikli 107 lõike 1 tähenduses. Sellepärast ei hinda komisjon neid 2001. aasta rahandusseadusega (muudetud 2002. aasta ja 2007. aasta rahandusseadusega seoses täitematerjali maksuga) ette nähtud maksuvabastusi, erandeid ja maksusoodustusi ning piirdub uurimisaluste maksuvabastuste hindamisega.
            
         5.1.   MENETLUSE ALGATAMISE OTSUSE SISU KOHTA ESITATUD MÄRKUSTE HINDAMINE
   
   
               (64)
            
            
               Nagu eespool põhjenduses 59 öeldud, on BAA jätkuvalt seisukohal, et ümbertöötatud ehitusjäätmed ning teede, raudteede, ehitiste jms ehitamise käigus välja kaevatud täitematerjalid ning tööstuslikud jäätmed/kõrvalsaadused ei ole hõlmatud täitematerjali maksu eesmärkidega nõudluse ümbersuunamise eesmärgi vaatenurgast.
            
         
               (65)
            
            
               Komisjon jõudis menetluse algatamise otsuses järeldusele, et ümbertöötatud täitematerjalid ja värskelt kaevandatud täitematerjalid ei ole täitematerjali maksu eemärki silmas pidades võrreldavas olukorras ning et ümbertöötatud ja värskelt kaevandatud täitematerjalide eristamine tuleneb täitematerjali maksu olemusest ja eesmärkidest. On selge, et ümbertöötatud täitematerjalide kasutamine – isegi kui ümbertöötamisprotsess on vähem keskkonnasõbralik kui uute täitematerjalide kaevandamise protsess – aitab ära hoida samas koguses uute täitematerjalide kaevandamist. Lisaks, selliste materjalide kasutamise stimuleerimine, mis tekivad vältimatult teatava sellise tegevuse tulemusel, mis toimuks nagunii, aitab ilmselgelt vähendada jäätmete kuhjumist ning ennetada samas koguses uute täitematerjalide kaevandamist.
            
         
               (66)
            
            
               Sellepärast aitavad need kolm maksuvabastust saavutada suuremat keskkonnakasu, aidates ära hoida täiendavat kaevandamist.
            
         
               (67)
            
            
               Mitu huvitatud isikut osutas sellega seoses, et mitmel juhul on toimunud täiendav kaevandamine vaid sel eesmärgil, et saada täitematerjale müügiks. Kuid nende juhtumite näol on tegemist ilmselge kuritarvitamisega, millest tuleks teada anda ja mida tuleks menetleda Ühendkuningriigi siseriikliku õiguse alusel ning mis ei kujuta endast juhtumeid, mida tuleks menetleda riigiabi käsitlevate normide alusel.
            
         
               (68)
            
            
               Põhjused, mis olid aluseks komisjoni menetluse algatamise otsuses väljendatud kahtlustele seoses muu hulgas kaoliini, kiltkivi ja söe jäätmetega või nende kõrvalsaadustega, ei mõjuta kolme eespool nimetatud maksuvabastuse hindamist, ennekõike ei takista komisjoni väljendatud kahtlused tegemast ametliku uurimismenetluse tulemusel lõplikke järeldusi. Samuti on erinevad maksuvabastuse objektiks olevad materjalid ja ka nendega seotud asjaolud.
            
         
               (69)
            
            
               Richard Bird viitab sellele, et täitematerjalidena kasutatakse mitmeid täitematerjali maksust vabastatud materjale, mis kinnitab, et täitematerjali maksust vabastamine aitab saavutada maksu keskkonnaalast eesmärki, sest nende täitematerjalidega on edukalt asendatud värskelt kaevandatud täitematerjalid.
            
         
               (70)
            
            
               Ühendkuningriigi ametiasutuste esitatud andmed – vt põhjendus 143 – näitavad, et maksuvabastusega hõlmatud materjale tootvate karjääride arv ei ole pärast täitematerjali maksu kehtestamist suurenenud, vaid on tegelikult hoopis vähenenud.
            
         
               (71)
            
            
               Üks karjääridest, mis Richard Birdi väitel toodab pelgalt kiltkivi ja mitte katusekilti, toodab tegelikult karjääri veebisaidi kohaselt katusekilti. Teise karjääriga seoses on Ühendkuningriigi ametiasutused otsustanud uurida, mis materjali see karjäär tegelikult toodab, ning algatada uurimise tulemustest lähtuvalt siseriiklike õigusaktide jõustamine.
            
         
               (72)
            
            
               Nii Ühendkuningriigi ametiasutused kui ka BAA väitsid, et neil puudub teave selle kohta, nagu oleksid endised suletud kaoliinikarjäärid hiljuti uuesti avatud. Ühendkuningriigi ametiasutused ei tea, et sellega seoses oleks antud välja mis tahes lube, ning kaks kaoliini- ja peeneteralise plastse savi tootjat ei ole sellisest avamisest teadlikud.
            
         5.2.   RIIGIABI ASUTAMISLEPINGU ARTIKLI 107 LÕIKE 1 (ENDINE EÜ ASUTAMISLEPINGU ARTIKLI 87 LÕIGE 1) TÄHENDUSES
   
   
               (73)
            
            
               Meede kujutab endast riigiabi ELi toimimise lepingu artikli 107 lõike 1 alusel, kui see vastab neljale tingimusele. Esiteks annab meede abisaajatele eelise. Teiseks soodustab meede teatavaid ettevõtjaid või majandusalasid (valikuline eelis). Kolmandaks rahastab meedet riik või rahastatakse seda riigi vahenditest. Neljandaks võib meede kahjustada liikmesriikidevahelist kaubandust ja moonutada konkurentsi siseturul.
            
         
               (74)
            
            
               Kohtupraktika kohaselt on abi määratlus üldisem kui toetuse määratlus, sest see ei hõlma mitte ainult otsest kasu, nagu seda pakuvad toetused iseenesest, vaid ka riigi meetmeid, millega eri kujul leevendatakse kulusid, mis tavaliselt kuuluvad ettevõtja eelarvesse ning mis on oma loomult sarnased toetustele – olemata rangelt võttes toetused – ja millel on samasugune mõju (34).
            
         
               (75)
            
            
               Seoses eelise valikulisuse kriteeriumiga on oluline kaaluda, kas konkreetse seadusest tuleneva kava või konkreetse maksusüsteemi kohaselt soodustatakse riigi meetmega teatavaid ettevõtjaid või teatavate kaupade tootmist ELi toimimise lepingu artikli 107 lõike 1 tähenduses võrreldes teiste võrreldavas õiguslikus ja faktilises olukorras olevate ettevõtjatega, pidades silmas asjaomase kava või maksusüsteemi eesmärki (35).
            
         
               (76)
            
            
               Meede, mis – olenemata sellest, et sellega antakse eelis selle saajatele – on põhjendatud selle maksusüsteemi laadi või üldise eesmärgiga, mille osa see meede on, ei vasta valikulise eelise tingimusele (36). Seega võib liikmesriik näidata, et meede tuleneb otseselt tema maksusüsteemi alus- või juhtpõhimõtetest.
            
         
               (77)
            
            
               Selleks et hinnata kõnealuse meetmega antud eelise valikulist laadi, on oluline kindlaks teha, mis moodustab võrdlusraamistiku, sest eelise olemasolu on võimalik kindlaks teha ainult siis, kui seda võrreldakse selle võrdlusraamistikuga (37).
            
         
               (78)
            
            
               Kokkuvõttes on valikulisust võimalik hinnata kolmeastmelise lähenemisviisi abil.
               
                           i)
                        
                        
                           Määratakse kindlaks võrdluse aluseks olev raamistik (või tavapärane maksustamise süsteem), milles on kindlaks määratud täitematerjali maksu tavapärase maksustamise põhimõte ja (keskkonnakaitse) eesmärk.
                        
                     
                           ii)
                        
                        
                           Tehakse kindlaks, kas erinevad maksmäärad kujutavad endast sellist erandit tavapärasest maksusüsteemist, mille puhul eristatakse ettevõtjaid, kes on võrreldavas õiguslikus ja faktilises olukorras.
                        
                     
                           iii)
                        
                        
                           Kui tegemist on võrreldava õigusliku ja faktilise olukorraga, ei kujuta erinevad maksumäärad endast erandit, kui selline eristamine on põhjendatav maksusüsteemi eesmärgiga. Sellise põhjenduse puudumisel tuleb meedet käsitada de facto valikulisena. Erinevate maksumäärade põhjendamisel võib tugineda soovitud eesmärgi saavutamiseks vajaliku maksusüsteemi olemuslikele mehhanismidele. Maksusüsteemiga mitteseotud eesmärke ei saa sel juhul arvesse võtta.
                        
                     
         
               (79)
            
            
               Nagu üldkohus on kinnitanud, (38) on võrdluse aluseks, millega arvestades tuleb kindlaks määrata tavapärane maksustamine ning võimalike valikuliste eeliste olemasolu, täitematerjali maks kui selline, millega kehtestati Ühendkuningriigis täitematerjalide sektori suhtes kohaldatav eriline maksukord. Seega tuleb tavapärase maksustamise põhimõtte ja täitematerjali maksu eesmärgi alusel uurida, kas erinevad maksumäärad on põhjendatud.
            
         
               (80)
            
            
               Komisjon on uurinud 2001. aasta rahandusseadust, mida on muudetud tagasiulatuvalt 2002. aasta rahandusseadusega. Kuna täitematerjali maksu kohaldatakse jätkuvalt, on komisjon uurinud ka artikli 17 lõike 3 punktis da 2007. aasta rahandusseadusega kehtestatud erandit.
            
         5.3.   TAVAPÄRANE MAKSUSTAMINE TÄITEMATERJALI MAKSUGA JA TÄITEMATERJALI MAKSU EESMÄRK
   
   
               (81)
            
            
               Täitematerjali maksu puhul on tegemist täitematerjalidele kehtestatud maksuga. 2001. aasta rahandusseaduse artikli 16 lõigetes 1 ja 2 nähakse ette maks maksustatavatele täitematerjalidele, mis on ette nähtud kasutamiseks Ühendkuningriigis ärilisel otstarbel seaduse jõustumise kuupäeval või pärast seda.
            
         
               (82)
            
            
               Täitematerjali maks kehtestati 1. aprillil 2002. Ärilisel otstarbel kasutamine on määratletud artiklis 19. Ette on nähtud ärilisel otstarbel kasutamise neli liiki: a) täitematerjali äravedamine selle päritolukohast; b) tarnelepingu sõlmimine; c) kasutamine ehituse otstarbel või d) segamine mis tahes materjali või ainega peale vee.
            
         
               (83)
            
            
               Täitematerjalide mõistega seoses on Ühendkuningriigi ametiasutused mitmel korral kinnitanud, et täitematerjali maksu näol ei ole tegemist kõigi kaevandatud mineraalide või isegi kõigi kivimite, kruusa või liiva suhtes kohaldatava maksuga, vaid seda kohaldatakse ainult selliste kivimite, kruusa ja liiva suhtes, mis on kaevandatud eesmärgiga kasutada neid puistematerjalina ehitusel.
            
         
               (84)
            
            
               Seda kinnitavad ka täitematerjali maksu kehtestamiseks tehtud ettevalmistavad tööd (39). Nendest ilmneb, et täitematerjali maks pidi algusest peale olema maks, mis kehtestatakse täitematerjalide ja mitte mis tahes konkreetse kaevandatud mineraali suhtes. Sellega on nõustunud ka Üldkohus (40).
            
         
               (85)
            
            
               Nagu on märgitud põhjenduses 14, võib täitematerjale üldiselt kirjeldada kui teralisi või peeneteralisi materjale, mida tänu nende füüsikalisele ja keemilisele inertsusele saab kasutada iseseisvalt või segatuna tsemendi, lubja või bituumeniga ehitustöödel betooni, tänavakivide, asfaldi või drenaažikihi koostises või ballastmaterjalina ehitusel. Looduslikud täitematerjalid on liiv, kivimid ja kruus. Samas on täitematerjalidena kasutatavaid materjale võimalik kasutada ka muul otstarbel. See tähendab, et täitematerjali maksu kohaldamise seisukohast sõltub see, kas materjali käsitatakse täitematerjalina või mitte, pigem selle materjali kasutusotstarbest, mitte aga tema geoloogilisest koostisest.
            
         
               (86)
            
            
               Täitematerjali maksu käsitlevate õigusnormide koostamisel mõistsid Ühendkuningriigi ametiasutused, et maksu kasutuspõhine määratlus osutuks probleemseks, sest toote kavandatud kasutusotstarve võib muutuda pärast maksustamishetke möödumist (41). Selle probleemi lahendamiseks otsustasid Ühendkuningriigi ametiasutused kasutada teist meetodit. Selle asemel et kasutada mõiste „täitematerjal” täpset määratlust või üldisi maksustamiskriteeriume, kehtestatakse 2001. aasta rahandusseaduses liiva, kruusa või kivimite suhtes maks, kuid kitsendatakse maksu kohaldamisala selliste kivimitega või sellise liiva või kruusaga seotud maksuvabastuste, erandite ja maksusoodustuste kaudu, mida on kasutatud teataval otstarbel või mida on teataval viisil töödeldud.
            
         
               (87)
            
            
               Täitematerjali maksu eesmärk on tagada, et täitematerjalide kaevandamise keskkonnamõju (eelkõige kahju elurikkusele ja visuaalne kahju) peegelduks paremini hindades, et seeläbi tõhustada täitematerjalide kaevandamist ja kasutamist. Samuti on maksu eesmärk soodustada üleminekut värskelt kaevandatud täitematerjali kasutamiselt selliste alternatiivsete täitematerjalide kasutamisele nagu ümbertöötatud täitematerjalid ja teatavate kaevandamis- või tööstusprotsesside kõrvalsaadused või jäätmed. Nõudluse ümbersuunamine omakorda vähendab vajadust värskelt kaevandatud täitematerjalide järele ning piirab seega kaevandamisega seotud keskkonnakahju.
            
         
               (88)
            
            
               Komisjon leidis menetluse algatamise otsuses, et maksusüsteemi eesmärgid seoses täitematerjali maksuga oli vaja määratleda nii, et ei osutataks terminoloogiale seoses kasutamata või esmaste täitematerjalidega, vaid viidataks nende sisule. Terminoloogiat on kirjeldatud menetluse algatamise otsuse põhjendustes 64 ja 65.
            
         
               (89)
            
            
               Olenemata kasutatud terminoloogiast vastandavad Ühendkuningriigi ametiasutused täitematerjalidena kasutamise eesmärgil (värskelt) kaevandatud täitematerjalid mitmesugustele materjalidele, mis kas ei ole värskelt kaevandatud või mis saadi vältimatult muu sellise tegevuse tulemusena, mille eesmärk ei olnud täitematerjalide kaevandamine, kuid mis võivad ikkagi olla alternatiiviks värskelt ja sihipäraselt kaevandatud täitematerjalidele.
            
         
               (90)
            
            
               Võttes arvesse Ühendkuningriigi ametiasutuste selgitusi, jõudis komisjon menetluse algatamise otsuses järeldusele, et täitematerjali maksu puhul seisneb tavapärase maksustamise põhimõte selles, et maksustatakse kivimid, kruus ja liiv, mis on Ühendkuningriigis (värskelt) kaevandatud täitematerjalidena kasutamise eesmärgil ja äriliseks otstarbeks 1. aprillil 2002 või pärast seda.
            
         
               (91)
            
            
               Eesmärgiga seoses märkis komisjon, et täitematerjali maksu eesmärk on muuta täitematerjalide kaevandamine tõhusamaks, võttes täitematerjalide hinnas arvesse sellise tegevusega kaasnevad keskkonnakulud. Lisaks on täitematerjali maksu eesmärk nõudluse ümbersuunamine: ehitussektoris täitematerjalidena kasutatavate sihipäraselt kaevandatud kivimite, kruusa ja liiva asemel soovitakse suurendada selliste täitematerjalide kasutamist, mis kujutavad endast teatavate protsesside tulemusel tekkivaid kõrvalsaadusi või jäätmeid, või ümbertöötatud täitematerjalide kasutamist.
            
         
               (92)
            
            
               Komisjon on saanud huvitatud isikutelt hulgaliselt märkusi seoses tavapärase maksustamise põhimõttega ja täitematerjali maksu eesmärgiga.
            
         5.4.   MÄRKUSED TAVAPÄRASE MAKSUSTAMISE PÕHIMÕTTE JA TÄITEMATERJALI MAKSU EESMÄRGI KOHTA
   
   a)   Märkused, mille esitas BAA 15. septembril 2014
   
   
               (93)
            
            
               BAA kordas oma varem esitatud seisukohta, et täitematerjali maks on oma olemuselt ebaloogiline. BAA väidab, et puudub selge täitematerjalide määratlus, mis aitaks selgitada täitematerjali maksu kohaldamisala. BAA väidab, et täitematerjali maksuga maksustatakse paljusid materjale, mis jäävad väljapoole menetluse algatamise otsuses märgitud määratluse kohaldamisala, st materjale, mida kasutatakse muul otstarbel ja mitte puistematerjalina ehituses või mida kasutatakse betoonis, tänavakivides ja drenaažikihina või ballastmaterjalina. BAA väidab, et maksustatavaid merekaitserajatiste kive ei kasutata puistematerjalina ehituses ning need on palju suuremad ja raskemad kui täitematerjalid, mida kasutatakse betooni valmistamiseks või muudel loetletud eesmärkidel. Lisaks on täitematerjali maksuga maksustatud lõikamata ehituskivid, kui neid kasutatakse ehitiste ja tavapäraste tarade (st põlde eraldavate aedade) ehitamiseks, mitte aga mis tahes muul loetletud eesmärgil. BAA leiab, et ei ole võimalik väita, nagu oleksid need materjalid täitematerjalid ning et katusekildid, lõigatud ehituskivid või tellisplaatide valmistamiseks mõeldud savi ei ole täitematerjalid. Kõik need materjalid kujutavad endast maapinnast kaevandatud kivimeid, kuid neid kasutatakse erineval otstarbel ning nad ei ole asendatavad. Peale selle puudub väidetavalt mis tahes keskkondlik alus, millele tuginedes liigitada mõned neist materjalidest täitematerjalideks ja mõned mitte.
            
         
               (94)
            
            
               BAA väitel tekitab asjaolu, et maksuvabastused põhinevad materjali geotehnilistel omadustel, probleeme, sest savi, kiltsavi ja kiltkivi geoloogilised mõisted hõlmavad väga erinevaid geoloogilisi kivimeid, mida kaevandatakse karjääridest, mis ei suudaks toota katusekilti või keraamilisi tooteid. Samas kujutab see materjal endast geoloogilisest vaatenurgast ikkagi maksuvabastusega hõlmatud savi, kiltsavi ja kiltkivi. BAA esitas mõned geoloogiaeksperdi dr Rachel Hardie seisukohad selle kohta, et geoloogiliste mõistete kasutamine kivimite eristamiseks ei ole hea valik. Lisaks tekitavad täiendavaid probleeme maksuvabastused seoses materjalidega, mis koosnevad teatavatest geoloogilistest rühmadest. Sellega seoses on BAA esitanud aruande, mille Briti geoloogiaühing (British Geological Society) koostas 2003. aastal Ühendkuningriigi maksuhalduritele, et aidata maksuametnikke kiltkivi, kiltsavi ja saviga seotud maksuvabastuste kohaldamisel geoloogiliselt korrektsel viisil (edaspidi „aruanne”). Aruandes püütakse määratleda kiltsavi, kiltkivi ja savi nende iseloomuomadustest ja geoloogilisest pärinemisest lähtuvalt eesmärgiga aidata Ühendkuningriigi maksuhaldureid. Aruandes on siiski osutatud, et nende terminite algne valimine õigusakti jaoks põhines usutavasti sellel, et neid materjale käsitati pigem majandusliku mineraaltoormena, mitte geoloogiliste üksustena. Lisaks on aruandes öeldud, et savi, kiltsavi, argilliiti ja kiltkivi esineb Ühendkuningriigis laialdaselt, kusjuures kiltsavi paikneb sageli vaheldumisi liivakiviga.
            
         
               (95)
            
            
               BAA väidab, et Ühendkuningriigi ametiasutused on käsitanud kiltsavi ja argilliiti sünonüümidena ning selle tulemusel on maksusoodustusega hõlmatud kogu kivimite perekond. Lisaks väidab BAA, et aruandes käsitletud kolme materjali määratlused on väga piiravad ning et ka muid materjale oleks võinud liigitada kiltsaviks, kiltkiviks või saviks. Näiteks katusekivide tootmiseks vajalikku kildalist tahvelkiltkivi esineb suhteliselt harva. Samas vähese kildalisusega kivimeid, mis ei sobi lõhestamiseks, võib esineda palju laiemalt, kuid need kivimid liigitatakse ikkagi kiltkiviks. Samuti väidab BAA – osaliselt tsiteerides aruannet –, et kiltkivi kaevandatakse ka dekoratiivsel arhitektuurilisel eesmärgil, st kasutamiseks monumentides, fassaadikattena, tänavakividena, lävepakkudena, kaminates, lauaplaatidena ning kaunistuselementidena kodus ja aias, ning sel juhul oleks kildalisus vähem tähtis kui lõikamine ja lihvimine. BAA toob näiteks kiltkivikarjääri, mis toodab kiltkivi, mis erineb katusekildiks mõeldud kiltkivist ning mille puhul ei ole väidetavalt selge, kas materjali tuleks üldse kiltkivina liigitada.
            
         
               (96)
            
            
               BAA väidab, et nende kogemusele tuginedes küsitakse üldiselt geoloogidelt ekspertarvamust, et olla kindel, milline täitematerjali maksuga hõlmatud kivim on karjääris olemas ning kas selle kivimi kaevandamisega seoses on võimalik kohaldada maksuvabastust.
            
         
               (97)
            
            
               BAA on seisukohal, et kuigi neil ei ole teavet kiltkivi ja kiltsavi terrikoonikute arengu kohta alates täitematerjali maksu kehtestamisest, on suurenenud maksustatud täitematerjalide kõrvalsaaduste puistangud. BAA esitas näited kolme karjääri kohta, kus kõrvalsaaduste puistangute hulk kasvas. Üks karjäär pidi transportima 1 miljoni tonni ulatuses ülemääraseid kõrvalsaadusi, samas kui teine karjäär pidi investeerima 2 miljonit Inglise naela uutesse seadmetesse, et oma kõrvalsaadusi täiendavalt töödelda, et neid oleks võimalik müüa.
            
         b)   Märkused, mille esitas BAA 17. jaanuaril 2014
   
   
               (98)
            
            
               BAA väidab, et kui Ühendkuningriigi ametiasutused peatasid nende täitematerjali maksuga seotud maksuvabastuste kohaldamise, millega seoses oli komisjon menetluse algatamise otsuses väljendanud kahtlusi, siis tegelikult kehtestasid ametiasutused kaks uut maksuvabastust, st savi ja kiltsavi jaoks, mida kasutatakse keraamilistes ehitustoodetes, ning kipsi jaoks, mida kasutatakse krohvi ja kuivkrohvplaadi valmistamisel. BAA leiab, et neid materjale ei saa keskkonnaeesmärki silmas pidades käsitada kui täitematerjali maksuga maksustatud materjalidest erinevas olukorras olevaid materjale. BAA on seisukohal, et need materjalid on samas olukorras nagu kivimid, liiv ja kruus, sest need on kaevandatud ehituse otstarbel. Nad väidavad, et need täiendavad maksuvabastused kujutavad endast riigiabi, mida komisjon ei saa pidada kokkusobivaks siseturuga, sest asjaomased tingimused ei ole täidetud.
            
         
               (99)
            
            
               BAA on seisukohal, et keraamiliste ehitustoodete tootmiseks kasutatava savi ja kiltsavi kaevandamist saaks vähendada, kasutades betoonist ehitustooteid, mida on võimalik toota karjääri jäätmetest/kõrvalsaadustest (mis on sageli maksustatud).
            
         
               (100)
            
            
               BAA leiab, et ei ole oluline, et savis toimub keemiline reaktsioon, kui seda kasutatakse ehitustelliste ja teiste keraamiliste toodete valmistamiseks, sest keskkonnakaitse seisukohast ei ole see oluline.
            
         c)   Märkused, mille esitas äriühing Cloburn Quarry Company Ltd 17. jaanuaril 2014
   
   
               (101)
            
            
               Äriühing Cloburn Quarry väidab, et ta kaevandab graniiti ja grauvakki (teatud tumehall liivakivi). Viimati nimetatut kasutatakse seoses selle poleeritavuse väärtusega (näitaja üle 70) libisemisvastastes täitematerjalides. Kuna sellise materjali kõrvalsaadused ei ole maksuvabastusega hõlmatud, kogunevad suured grauvaki tolmu hunnikud ning ajapikku tekitavad need palju probleeme.
            
         
               (102)
            
            
               Äriühing Cloburn Quarry väidab, et karjääri müügimahud on hiljuti langenud 1,3 miljonilt tonnilt 2007. ja 2008. aastal 0,5 miljonile tonnile. See tuleneb väidetavalt mitte niivõrd majanduslangusest, kuivõrd pigem konkureerivate karjääride maksuvabastusega hõlmatud toodete müügist.
            
         
               (103)
            
            
               Äriühingu Cloburn Quarry sõnul vähendab täitematerjali maks karjääri võimalusi konkureerida imporditud täitematerjalidega, sest nende kõrvalsaadusi müüakse maksustamata kujul kuskil mujal, ja väljaspool – karjääridega, kes ei pea tasuma samalaadset maksu.
            
         
               (104)
            
            
               Äriühing Cloburn Quarry on seisukohal, et täitematerjali maksuga on kaasnenud turu madalseis, st täitematerjalide madalad hinnad ning maksuvabastusega hõlmatud karjäärid suudavad transportida oma materjale kaugemale.
            
         
               (105)
            
            
               Äriühingu Cloburn Quarry sõnul jäädi 2013. aastal maksuvabastusega hõlmatud karjääride tõttu ilma 50 000 tonni täitematerjalide müügi tulust. See kujutab endast eelkõige probleemi kiltsavi maardlates, mida kasutatakse suurtel ehitusplatsidel, eriti piki Glasgow–Edinburghi koridori. Teedeehituseks kasutati umbes 1 miljon tonni kiltsavi. See on mõjutanud konkurentsi, sest teised karjäärid ei saanud müüa väikese väärtusega kõrvalsaadusi. Peale selle konkureerivad karjääri erepunased täitematerjalid tumepunase dekoratiivse kiltkiviga, mis on hõlmatud maksuvabastusega.
            
         
               (106)
            
            
               Karjäär väidab, et ta on seisnud silmitsi konkurentsiga ning kaotanud hankekonkursse karjääridele, kelle puhul tal on kahtlus, et need karjäärid saavad kasu täitematerjali maksuga seotud maksuvabastusest. Karjääri sõnul kaotati üks leping karjäärile, mis sai planeerimisloa, et töötada maksuvabastusega hõlmatud kiltsavi maardlas täitematerjalide kaevandamiseks. Karjääri sõnul oli tal olemas vähemalt 800 000 tonni kiltsavi, mida oleks olnud võimalik müüa edasi peatöövõtjale.
            
         
               (107)
            
            
               Peale selle esitas karjäär mitmeid üldisi märkusi selle kohta, kuidas täitematerjali maksul puudub mõju keskkonnakaitsele.
            
         d)   Märkused, mille esitas äriühing Blinkbonny Quarry (Borders) Ltd (edaspidi „äriühing Blinkbonny Quarry”) 8. jaanuaril 2014
   
   
               (108)
            
            
               Äriühing Blinkbonny Quarry annab teada, et on pidanud konkureerima teise karjääriga, kes tõenäoliselt müüb maksuvabastusega hõlmatud materjali valmissegatud betoonisegus ning suudab seetõttu pakkuda madalamaid hindu. Äriühing leiab, et maksuvabastuseta ei oleks konkureerivat karjääri avatud ning see karjäär ei oleks suutnud turul konkureerida. Äriühing väidab, et maksuvabastus võimaldab tema konkurendil transportida oma materjali kaugemale, mis tekitab keskkonnakahju.
            
         
               (109)
            
            
               Äriühing Blinkbonny Quarry esitas lisaks mitmeid märkusi seoses menetluse algatamise otsusega. Ta väidab, et meede annab eelise neile, kelle suhtes kohaldatakse maksuvabastust, võimaldades neil müüa tooteid avatud turul, ilma et nad kannaksid samasuguseid kulusid, nagu ettevõtjad, kes sellest eelisest kasu ei saa.
            
         
               (110)
            
            
               Äriühing Blinkbonny Quarry leiab, et täitematerjali maks ei ole suutnud täita oma keskkonnaeesmärki, sest selle maksu kehtestamise tulemusel on loodud odavam materjal, mida transporditakse kaugemale ja mis julgustab kaevandama maksuvabastusega hõlmatud täitematerjale selleks, et toota odavamaid materjale, mis ei ole kõrvalsaadused ega jäätmed. Peale selle väidab äriühing, et maksuvabastusega hõlmatud kiltsavi ja kiltkivi müüakse täitematerjalina ehituse otstarbel ning maksuvabastuse tõttu kaevandatakse rohkem kiltsavi ja kiltkivi täitematerjalidena kasutamiseks.
            
         e)   Märkused, mille esitas äriühing Kinegar Quarries Ltd (edaspidi „äriühing Kinegar Quarries”) 15. jaanuaril 2014
   
   
               (111)
            
            
               Äriühing Kinegar Quarries väidab, et kõik karjäärid toodavad madalasordilisi täitematerjale. Tema arvates ei ole vahet, kas tooteks on kiltkivi, mida eksporditakse üle maailma, või igapäevased täitematerjalid, mida kasutatakse 15 miili kaugusel karjäärist. Äriühing Kinegar Quarries on seisukohal, et kuna täitematerjalid on teisesed tooted, võib neid kasutada erineval viisil ning need on alati olnud odavad. Lisaks leiab äriühing, et täitematerjalide hind on madal sellepärast, et tegemist on kõrgema klassi toodete kõrvalsaadustega ning selleks, et hoida varude tasakaalu, määratakse nende hind vastavalt pakkumisele ja nõudlusele. Sellest olenemata leiab äriühing, et täitematerjalidega kaasnes alati teatav tulu kuni täitematerjali maksu kehtestamiseni. Pärast seda pidid teisesed täitematerjalid konkureerima maksuvabastusega hõlmatud täitematerjalidega ning teatavatel juhtudel need materjalid seda ei suutnud. Samas teiseste täitematerjalide tootmine ei ole vähenenud, sest nõudlus kvaliteetsemate toodete järele on olemas. Neid materjale ei saa lihtsalt müüa samal hulgal. Sellega kaasnevad väidetavalt teiseste täitematerjalide suuremad varud. Lisaks väidab äriühing Kinegar Quarries, et täitematerjalide täiendava transportimise tõttu puudub mis tahes keskkonnaalane kasu.
            
         
               (112)
            
            
               Äriühing Kinegar Quarries väidab, et Ühendkuningriigi valitsus püüdis tagada, et muude materjalide kui täitematerjalide tootjad saaksid müüa oma kõrvalsaadusi maksuvabastusega hõlmatud täitematerjalidena, vähendades sel viisil nende kõrvalsaaduste laovarusid. Äriühing leiab, et see eesmärk on saavutatud maksuvabastusega, mida võimaldati muude kui täitematerjalide tootjatele seoses toodetega, mida tegelikult tuleks nimetada täitematerjalideks, sest neid müüakse samal eesmärgil nagu täitematerjalide tootjatelt pärinevat materjali. Kuid kõrvalsaaduste laovarud on liikunud muude kui täitematerjalide tootjatelt täitematerjalide tootjatele, kes maksavad maksu.
            
         
               (113)
            
            
               Äriühing Kinegar Quarries annab teada, et pärast täitematerjali maksu kehtestamist on nende teiseste täitematerjalide müük langenud 50 000 tonnilt 2007. aastal 9 000 tonnile 2013. aastal ning seda langust ei saa põhjendada ainult majanduslangusega. Äriühing on seisukohal, et ta ei suuda enam konkureerida maksuvabastusega täitematerjalidega, sest tema hinnapakkumised on 1,5–2 Inglise naela kõrgemad konkurentide omadest.
            
         f)   Märkused, mis saadi äriühingult Torrington Stone Ltd. (Beam Quarry & Vyse Quarry) (edaspidi „äriühing Torrington Stone”) 17. jaanuaril 2014
   
   
               (114)
            
            
               Äriühing Torrington Stone väidab, et kui tema kaks karjääri ei kuuluks samale omanikule, ei oleks nad täna täitematerjali maksu kehtestamise tõttu elujõulised. Äriühing on seisukohal, et kliendid teevad oma ostuvaliku materjalide kirjelduse – näiteks kvaliteedi ja suuruse – põhjal, mitte aga lähtuvalt materjalide geoloogiast. Kliendid ei tea, kas materjal on maksustatud või mitte.
            
         
               (115)
            
            
               Üks karjäär toodab peamiselt kiltsavi argilliidi kõrvalsaadustega, samas kui teine karjäär toodab peamiselt jämedateralist liivakivi koos kiltsavi kaevandusjääkidega. Kõiki neid materjale müüakse täitematerjalidena. Argilliidi kõrvalsaadusi ei ole võimalik müüa kasumlikult ja seetõttu need ladestatakse.
            
         g)   Märkused, mis saadi äriühingult Mineral Products Association Ltd (edaspidi „äriühing Mineral Products Association”) 2. jaanuaril 2014
   
   
               (116)
            
            
               Äriühing Mineral Products Association väidab, et mõne käitaja suutlikkus kaevandada selliseid maksuvabastusega hõlmatud materjale nagu kiltsavi ja kiltkivi eesmärgiga tarnida neid täitematerjalide turule on vastuolus täitematerjali maksu algse põhimõttega. Äriühing leiab, et täitematerjalidena kasutatavate kaevandatud materjalide suhtes tuleks kohaldada täitematerjali maksu ning et maksuvabastusi tuleks kohaldada ainult materjalide kasutamisel muul otstarbel kui täitematerjalidena.
            
         
               (117)
            
            
               Äriühing leiab, materjalid, mis tekivad põletusprotsesside või metalli sulatamise ja töötlemise tulemusel, on nende protsesside tavapärased kõrvalsaadused ning tuleks hõlmata maksuvabastusega, sest need vastavad täitematerjali maksu peamistele põhimõtetele, milleks on ümbertöötatud materjalide kasutamise julgustamine ja ressursside tõhususe tagamine. Võrdlusena võib märkida, et kiltsavi, kiltkivi ja muude kaevandatud materjalide suhtes kohaldatavad maksuvabastused tekitavad kohalikul turul moonutusi, sest nendega kaasneb maksustatud materjalide asendamine maksustamata materjalidega.
            
         h)   Märkused, mille esitas BAA 10. jaanuaril 2014
   
   
               (118)
            
            
               BAA väidab, et täitematerjali maksu keskkonnaeesmärk on suunata nõudlust nii, et eelistataks jäätmeid/kõrvalsaadused, selle asemel et rakendada „saastaja maksab” põhimõtet, nagu komisjon menetluse algatamise otsuses oletatavasti väidab. Põhimõtte „saastaja maksab” esmane eesmärk – kui see põhimõte oleks kohaldatav – hõlmaks valikulist lähenemist materjalidele (hõlmatud oleks täitematerjalide sektor, kuid mitte muu mineraalide kaevandamisega seotud tegevus), millega kaasneks paratamatult riigiabi. Pigem on täitematerjali maksu keskkonnaeesmärk edendada selliste täitematerjalide kasutamist, mis on teatavate protsesside kõrvalsaadused või jäätmed, või ümbertöötatud täitematerjalide kasutamist, vähendades seega kaevandatud täitematerjalide kasutamist (nõudluse loogika muutumine).
            
         
               (119)
            
            
               BAA väidab, et nõudluse loogika muutumine, mille poole püüeldakse, tähendaks praktikas seda, et täitematerjali maksu kohaldataks kivimite, liiva või kruusa suhtes, mida kasutatakse ehitusel puistematerjalina, ning et seda eesmärki silmas pidades peaksid maksuvabastusega olema hõlmatud vaid kõrvalsaadused ja jäätmed, millega on võimalik asendada kaevandatavad mineraalid. Samas tõstab BAA esile asjaolu, et selline piiramine ei ole täitematerjali maksu kohaldamise juhtpõhimõte, mille kohaselt on lubatud maksustada materjale, mida ei ole võimalik asendada.
            
         
               (120)
            
            
               BAA leiab, et isegi kui uurimisalused maksuvabastused tühistataks, ei oleks täitematerjali maksu kohaldamisala kooskõlas keskkonnaeesmärgiga, st nõudluse loogika muutumisega. BAA leiab, et kui tühistada kõrvalsaaduste/jäätmete suhtes kohaldatud maksuvabastused, oleks täitematerjali maks veelgi vähem kooskõlas keskkonnaeesmärgiga. Vastupidi, BAA väidab, et täitematerjalidena kasutamise eesmärgil kaevandatud materjalide – näiteks kiltkivi ja kiltsavi – maksuvabastuse tühistamine oleks kooskõlas täitematerjali maksu keskkonnaeesmärgiga.
            
         
               (121)
            
            
               BAA leiab, et asjaolu, et täitematerjali maksu kohaldamisala ei vasta keskkonnaeesmärgile – milleks on nõudluse ümbersuunamine –, kinnitab fakt, et maksustatud on lubjakivi või lõigatud ehituskivi kõrvalsaadused/jäätmed ning sellised materjalid nagu näiteks raudtee muldel ballastina kasutatavad materjalid ja suure poleeritavuse väärtusega kivimid, mille puhul asendustooted puuduvad.
            
         
               (122)
            
            
               BAA leiab, et täitematerjali maksu kohaldamisala ei ole kooskõlas maksu keskkonnaeesmärgiga. Selle põhjuseks on asjaolu, et mõnda maksustamata materjali on võimalik asendada kõrvalsaaduste või jäätmetega. BAA toob näiteks telliste valmistamisel kasutatava savi ja katteplaatide valmistamisel kasutatava peeneteralise plastse savi.
            
         i)   Märkused, mille esitas BAA 17. jaanuaril 2014
   
   
               (123)
            
            
               BAA esitas suuniseid sisaldava brošüüri „Cornish Building Stone and Slate Guide 2007” koopia ning märkis, et selles brošüüris reklaamivad mitu graniidi- ja kiltkivi karjääri end samalaadsete toodete ja ehituskivide tootjatena. BAA väitel ilmneb suunistest, et täitematerjali maksuga seotud maksuvabastused ei ole kooskõlas maksu eesmärgiga, milleks on saavutada nõudluse ümbersuunamine nii, et täitematerjalidena kasutamiseks kaevandatavate materjalide asemel kasutataks täitematerjalideks sobivaid jäätmeid.
            
         
               (124)
            
            
               BAA sõnul on olemas tõendid, mille kohaselt kaoliini kõrvalsaadustega/kaoliinijäätmetega seotud maksuvabastused on julgustanud kaevandama vajalikust rohkem materjali pelgalt selleks, et saada kasu väidetava kõrvalsaaduse, st kvaliteetse graniidiga seotud maksuvabastustest (42). Samuti on BAA sõnul olemas tõendid selle kohta, et mõned kaoliinikarjääride käitajad suunasid oma jõupingutused pigem nende väidetavate kõrvalsaaduste kaevandamisele, mitte aga kaoliini enda kaevandamisele (43). BAA viitab talle ühe karjäärikäitaja edastatud e-kirjale, (44) milles väidetakse, et alates täitematerjali maksu kehtestamisest on neil olnud tõsiseid raskusi konkureerimisel kaoliinikarjääridest pärinevate täitematerjalidega, sest nende toodetavad täitematerjalid on odavamad ja turu üle võtnud. E-kirja kohaselt on kaoliinikarjääride müüdavaks täitematerjaliks kõrgetasemelised kivid, mitte aga teisesed tooted või kõrvalsaadused. Selle karjääri käitaja toodang on vähenenud poole võrra ning kasumit ei ole teenitud üle üheksa aasta. Tekkinud jäätmeid ei ole võimalik müüa.
            
         
               (125)
            
            
               BAA leiab, et täitematerjali maksu kohaldamise viis tekitab lubjakivi kaevandamise puhul probleeme. Lubjakivi enda kaevandamine ei ole maksustatud, kuid selle käigus tekkivad jäätmed või kõrvalsaadused on. Lisaks kohaldatakse täitematerjali maksu teatavate karjääride peenosiste, kõrvalsaaduste või jäätmete suhtes, mida on võimalik kasutada selliste betoonist ehitusplokkide tootmisel, mida oleks võimalik kasutada maksustamata savist toodetud tellisplaatide asemel.
            
         j)   Märkused, mille esitas Quarry Products Association Northern Ireland Limited (edaspidi „äriühing QPANI”) 8. jaanuaril 2014
   
   
               (126)
            
            
               Äriühing QPANI leiab, et ta esindab umbes 95 % ettevõtjatest, kes pakuvad kaevandatud tooteid ehitussektorile Põhja-Iirimaal. Äriühing QPANI on seisukohal, et täitematerjali maks on algusest peale valesti kavandatud, sest materjale oleks pidanud maksustama lähtuvalt nende kasutusotstarbest, mitte aga nende geoloogiast.
            
         
               (127)
            
            
               QPANI usub, et kiltsavi ja kiltkivi ei peaks olema hõlmatud täitematerjalide maksuvabastusega, kui neid kasutatakse täitematerjalidena. Kiltkivi ja kiltsavi kasutatakse Ühendkuningriigi ehitusturgudel täitematerjalidena ning neil võib olla oluline mõju kohalikule turule, kui neid tarnitakse täitematerjalide turgudel. See kehtib eriti Põhja-Iirimaa puhul. Kuigi täitematerjalidena tarnitavad kiltkivi ja kiltsavi võivad olla materjalid, mis tegelikult on muude kui täitematerjalide kaevandamise kõrvalsaadused (näiteks kiltkivi kaevandamine katusekildi tootmise eesmärgil), võidakse neid materjale kaevandada ka peamiselt täitematerjalide turgudele tarnimise eesmärgil.
            
         
               (128)
            
            
               Äriühing QPANI seab kahtluse alla ka selliste materjalide maksuvabastuse, mis koosnevad peamiselt söest, ligniidist, kiltkivist või kiltsavist. Äriühingu sõnul oleks lihtsam ja järjepidevam, kui eristataks lihtsalt ühelt poolt materjale, mida kasutatakse täitematerjalidena, ning teiselt poolt materjale, mida kasutatakse muul otstarbel kui täitematerjalidena. Täitematerjalidena kasutatavate materjalide suhtes tuleks kohaldada täitematerjali maksu ning muul otstarbel kui täitematerjalidena kasutatavate materjalide suhtes ei tuleks maksu kohaldada.
            
         
               (129)
            
            
               QPANI väidab, et täitematerjali maksuga on kaasnenud keskkonnakahju, sest maksuvabastusega hõlmatud materjale on võimalik transportida kaugemale.
            
         
               (130)
            
            
               QPANI väidab, et Põhja-Iirimaale on Iirimaalt Donegalist imporditud sadu tuhandeid tonne kiltsavi. Iirimaalt pärit kiltsavi on müüdud ehitusturgudele üle kogu Põhja-Iirimaa. Iirimaa piiri äärsetes ehitusprojektides on kasutatud Iirimaalt pärit ja maksuvabastusega hõlmatud täitematerjale, mis on klassifitseeritud kiltsavina.
            
         
               (131)
            
            
               Lisaks viitab äriühing QPANI kivimile, mida kirjeldatakse kiltsavina ja mis on seega nõuetevastaselt hõlmatud maksuvabastusega.
            
         k)   Ühendkuningriigi ametiasutuste märkused
   
   
               (132)
            
            
               Ühendkuningriigi ametiasutused jäävad kindlaks oma seisukohale, et uurimisaluste maksuvabastustega ja maksusoodustustega ei kaasne riigiabi. Eelkõige leiavad nad, et maksuga seotud eristamine on põhjendatud maksusüsteemi laadi või üldise eesmärgiga ning sellepärast ei ole täidetud valikulisuse tingimus.
            
         
               (133)
            
            
               Ühendkuningriigi ametiasutused tunnistavad täitematerjalide kirjeldust menetluse algatamise otsuse põhjenduses 8 esitatud kujul. Lisaks nõustuvad nad täitematerjali maksu eesmärgiga, nagu seda on kirjeldatud menetluse algatamise otsuse põhjenduses 67.
            
         
               (134)
            
            
               Ühendkuningriigi ametiasutused osutavad, et Üldkohus täheldas oma 7. märtsi 2012. aasta otsuse punktis 55, et täitematerjalide maksu aluseks olev tavapärase maksustamise põhimõte tugineb ainuüksi Ühendkuningriigis „täitematerjalina” maksustatava materjali turustamise mõistele. Ühendkuningriigi ametiasutused on seisukohal, et kuna täitematerjali maksuga ei soovita maksustada kivimeid, liiva või kruusa, mida kasutatakse tööstuslikes või põllumajanduslikes protsessides, on mis tahes maksu, mida maksti seoses materjalidega, mida ei kasutata täitematerjalidena, võimalik tagasi nõuda maksuvähendusena. Samast loogikast lähtuvalt jäävad maksu kohaldamisalast välja ka kivimid, liiv või kruus, mis küll kaevandatakse, kuid mida ei kasutata ärilisel otstarbel (nagu on määratletud õigusaktides).
            
         
               (135)
            
            
               Ühendkuningriik selgitas – tsiteerides Üldkohtu otsust –, et täitematerjali maksu eesmärk seisneb peamiselt ehitussektoris selliste täitematerjalide kasutamise mahu suurendamises, mis kujutavad endast teatud protsessidest tulenevaid kõrvalsaadusi või jäätmeid (neid täitematerjale nimetatakse ka „teisesteks”), või mis on ümbertöötatud ja seda eesmärgiga vähendada karjäärides kaevandatavate täitematerjalide (mida nimetatakse ka „esmasteks” täitematerjalideks) kasutamist, mille puhul on tegemist taastumatu loodusvaraga, ning sellest lähtuvalt vähendada sellise kaevandamisprotsessiga seotud keskkonna kahjustamist (edaspidi „nõudluse ümbersuunamise eesmärk” või „täitematerjali maksu keskkonnaeesmärk”).
            
         
               (136)
            
            
               Ühendkuningriigi ametiasutused väidavad, et maksu eesmärk oli algusest peale selgelt määratletud regulatiivses mõjuhinnangus, mille kohaselt oli valitsuse valitud võimaluse peamine eesmärk vähendada kaevandamise keskkonnakulusid, mida peavad kandma üksikisikud ja ettevõtjad ühiskonnas üldisemalt, ning julgustada ümbertöötamist.
            
         
               (137)
            
            
               Ühendkuningriigi ametiasutused väidavad, et täitematerjali maksu abil soovitakse saavutada selle maksu keskkonnaeesmärk kahel erineval, kuid omavahel seotud viisil. Esiteks aitab maksu kehtestamine hõlmata täitematerjalide kaevandamise ja transportimisega kaasneva mõningase kahju täitematerjalide hinnas. Seega kaasneb maksu kehtestamisega väiksem nõudlus värskelt kaevandatud täitematerjalide järele, sest kulud suurenevad. Teiseks, maksuvabastuste ja maksusoodustustega on hõlmatud jäätmed ja ümbertöötatud tooted, et julgustada nõudluse ümbersuunamist nii, et neid materjale kasutataks värskelt kaevandatud täitematerjalide asemel, samal ajal seadmata takistusi selliste materjalide tootmisele, mis ei ole täitematerjalid. Täitematerjali maksu keskkonnaeesmärgi saavutamiseks kavandati täitematerjali maks nii, et oleks tagatud majanduslikult atraktiivsed alternatiivid värskelt kaevandatud maksustatavatele täitematerjalidele.
            
         
               (138)
            
            
               Ühendkuningriigi ametiasutused on seisukohal, et maksuvabastuste kaudu püütakse täitematerjali maksu abil julgustada ümbertöötatud materjalide või kõrvalsaaduste (mis tekivad sellise protsessi käigus, mille eesmärk ei ole toota täitematerjale) kasutamist, et vähendada nõudlust kasutamata täitematerjalide järele ning seeläbi vähendada täitematerjalide kaevandamisega seotud keskkonnakahju. Maksu kohaldamisalaga seotud erandeid on kahte liiki: need on seotud ümbertöötatud täitematerjalidega ning vältimatute jäätmete ja kõrvalsaadustega. Viimati nimetatud materjalid võib määratleda materjalidena, mida kasutatakse Ühendkuningriigis ärilisel otstarbel ehituses täitematerjalina, kuid mis kujutavad endast sellise protsessi vältimatut tagajärge, mida ei viida läbi tahtlikult täitematerjalide tootmiseks. Sellised tooted kuuluvad kahte kategooriasse: a) materjalid, mis tekivad vältimatult selliste mineraalide kaevandamise tulemusel, mis ei ole mõeldud kasutamiseks täitematerjalidena, või b) materjalid, mis tekivad vältimatult selliste maal või merel toimuvate kaevandamisprotsesside käigus, mille eesmärk ei ole kaevandada mis tahes materjale ärilisel otstarbel.
            
         
               (139)
            
            
               Ühendkuningriigi ametiasutused on seisukohal, et need materjalid, mis kaevandatakse ärilisel otstarbel täitematerjalidena kasutamiseks või mis kaasnevad sellise protsessi kõrvalsaadustena, mille eesmärk on toota täitematerjale ärilisel otstarbel, on erinevas faktilises olukorras võrreldes maksuvabastusega hõlmatud materjalidega.
            
         
               (140)
            
            
               Ühendkuningriigi ametiasutused leiavad, et kooskõlas eespool kirjeldatud eranditega tehakse maksuvabastuste puhul vahet jäätmetel, mis tekivad selliste mineraalide kaevandamise protsessi kõrvalsaadustena, mis ei ole mõeldud kasutamiseks täitematerjalidena, ning jäätmetel, mis tekivad täitematerjalide kaevandamise protsessi kõrvalsaadustena (näiteks lubjakivi kaevandamise jäätmed) ja mille suhtes kohaldatakse maksu. Nende arvates on selline eristamine seotud eesmärgiga vähendada lubjakivi kaevandamist täitematerjalina, kuid samas siiski hoidudes takistamast selle tootmist muu kui täitematerjalina. Täitematerjali maksu abil püütakse vähendada looduslikust kivimist täitematerjalide kaevandamist, julgustades samas kasutama täitematerjalide alternatiivseid tarneallikaid.
            
         
               (141)
            
            
               Ühendkuningriigi ametiasutused väidavad, et maksuvabastused on äärmiselt olulised täitematerjali maksu keskkonnaeesmärgi saavutamisel, sest nende abil vähendatakse kaevandamisega seotud kahju. Nad leiavad, et nõudluse suunamist värskelt kaevandamiselt mujale mõjutab maksuvabastusega hõlmatud ja maksustatud materjalide hinna vahe. Maksuvabastused on kooskõlas täitematerjali maksu keskkonnaeesmärgiga, kuivõrd maksuvabastusega hõlmatud materjalide kasutamise abil väheneb lõpuks nõudlus värskelt kaevandatud täitematerjalide järele ja sellega kaasnev keskkonnakahju.
            
         
               (142)
            
            
               Ühendkuningriigi ametiasutused on seisukohal, et on mitmeid näiteid selle kohta, kuidas kvaliteetsete täitematerjalide asemel on kasutusele võetud maksuvabastusega hõlmatud materjalid. Näiteks 2012. aasta olümpiapargi ehitamise käigus vajati üle miljoni tonni täitematerjale. Kvaliteetsete täitematerjalide – näiteks värskelt kaevandatud lubjakivi või graniidi – asemel kasutati Cornwallist pärit kaoliinitootmise kõrvalsaadusi koos ümbertöötatud täitematerjalidega. Kiltkivi jääke […] (45) kiltkivikarjäärist kasutati torude alusmaterjalina […]. Seda purustatud kiltkivi kasutati muudest purustatud kivimitest täitematerjali asemel. Samast karjäärist pärinevaid kiltkivi kõrvalsaadusi kasutati ka kvaliteetsete täitematerjalide asemel […] ehitusel.
            
         
               (143)
            
            
               Ühendkuningriigi ametiasutused näitavad allpool esitatud tabelis, et maksuvabastusega hõlmatud karjääride arv ei ole pärast täitematerjali maksu kehtestamist kasvanud. Tabel sisaldab aktiivsete karjääride arvu teataval ajahetkel.
               
                            
                        
                        
                           2001
                        
                        
                           2002
                        
                        
                           2003
                        
                        
                           2004
                        
                        
                           2005
                        
                        
                           2006
                        
                     
                           Peeneteraline plastne savi
                        
                        
                           20
                        
                        
                           20
                        
                        
                           22
                        
                        
                           18
                        
                        
                           18
                        
                        
                           18
                        
                     
                           Kaoliin
                        
                        
                           17
                        
                        
                           17
                        
                        
                           17
                        
                        
                           17
                        
                        
                           15
                        
                        
                           15
                        
                     
                           Lubjakivi
                        
                        
                           348
                        
                        
                           348
                        
                        
                           359
                        
                        
                           336
                        
                        
                           340
                        
                        
                           319
                        
                     
                           Vulkaanilised ja moondekivimid
                        
                        
                           211
                        
                        
                           211
                        
                        
                           210
                        
                        
                           204
                        
                        
                           213
                        
                        
                           199
                        
                     
                           Kiltkivi
                        
                        
                           43
                        
                        
                           43
                        
                        
                           44
                        
                        
                           43
                        
                        
                           40
                        
                        
                           35
                        
                     
                           Savi ja kiltsavi
                        
                        
                           177
                        
                        
                           177
                        
                        
                           180
                        
                        
                           172
                        
                        
                           169
                        
                        
                           172
                        
                     
                            
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Peeneteraline plastne savi
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                     
                           Kaoliin
                        
                        
                           13
                        
                        
                           12
                        
                        
                           16
                        
                        
                           17
                        
                        
                           16
                        
                        
                           15
                        
                     
                           Lubjakivi
                        
                        
                           338
                        
                        
                           335
                        
                        
                           324
                        
                        
                           331
                        
                        
                           317
                        
                        
                           322
                        
                     
                           Vulkaanilised ja moondekivimid
                        
                        
                           208
                        
                        
                           203
                        
                        
                           207
                        
                        
                           195
                        
                        
                           204
                        
                        
                           191
                        
                     
                           Kiltkivi
                        
                        
                           36
                        
                        
                           37
                        
                        
                           32
                        
                        
                           33
                        
                        
                           33
                        
                        
                           32
                        
                     
                           Savi ja kiltsavi
                        
                        
                           175
                        
                        
                           165
                        
                        
                           156
                        
                        
                           159
                        
                        
                           155
                        
                        
                           155
                        
                     
         
               (144)
            
            
               2009. aastal moodustas purustatud kivimite müük 59,4 % esmaste täitematerjalide müügist Ühendkuningriigis. Ülejäänud osa moodustas liiva ja kruusa müük. Lubjakivi oli kõige olulisem täitematerjalina kasutatud purustatud kivimite allikas, moodustades 66 %. Talle järgnesid sellised vulkaanilised kivimid nagu graniit (24 %) ja liivakivi (9 %). Lubjakivi, vulkaanilisi kivimeid ja liivakivi on võimalik kasutada ka muul viisil, näiteks ehituskividena, lubjakivi aga ka tööstusliku lubjana.
            
         
               (145)
            
            
               2012. aastal oli võimalik müüa tonn lubjakivi hinnaga 7,16–11,70 Inglise naela. Tonn graniiti oli võimalik müüa hinnaga 6,12–12,82 Inglise naela. Tonn täitematerjaliks mõeldud kiltkivi oli võimalik müüa hinnaga 2–8 Inglise naela.
            
         
               (146)
            
            
               Dekoratiivsete täitematerjalidega seoses esitasid Ühendkuningriigi ametiasutused koos BAAga andmed selle kohta, et nende kasutamise näol on tegemist täitematerjalide ebatavalise kasutamisega. Maastikukujunduses kasutatakse neid materjale väikeses koguses ning need valitakse välja visuaalsete omaduste – näiteks värvi ja kuju – alusel ning ehitusomadused – näiteks tugevus – on väiksema tähtsusega kui kasutamisel täitematerjalina. Pidades silmas asjaolu, et need kogused on väikesed, moodustab nõudlus dekoratiivsete täitematerjalide järele Ühendkuningriigis täitematerjalide turunõudlusest väikese osa.
            
         5.5.   SAADUD MÄRKUSTE HINDAMINE
   
   
               (147)
            
            
               Komisjon jõudis juba menetluse algatamise otsuses järeldusele, et täitematerjali maksu puhul seisneb tavapärase maksustamise põhimõte kokkuvõtvalt selles, et maksustatakse kivimid, kruus ja liiv, mis on Ühendkuningriigis värskelt/sihipäraselt kaevandatud täitematerjalidena kasutamiseks ja mõeldud ärieesmärgil kasutamiseks 1. aprillil 2002 või pärast seda.
            
         
               (148)
            
            
               Lisaks märkustele, mille Ühendkuningriigi ametiasutused esitasid eespool seoses täitematerjali maksu aluseks oleva maksustamispõhimõttega, esitab komisjon järgmised tähelepanekud.
            
         
               (149)
            
            
               Mitu kolmandat isikut väitis, et täitematerjali maksu kohaldamisel ei kohelda materjale järjepideval viisil, sest muude maksuvabastusega hõlmatud materjalide kõrvalsaadused (kivimid, mida kasutatakse ühe või mitme lameda pinnaga kivide tootmiseks (edaspidi „lõigatud kivid”), lubjakivi), suure poleeritavuse väärtusega kivid, merekaitserajatiste kivid, müürikivid ning esmaste kvaliteetsete täitematerjalide kaevandamise kõrvalsaadused/jäätmed ei ole maksuvabastusega hõlmatud. Väidetavalt on need samasuguses õiguslikus ja faktilises olukorras, nagu on praegu maksuvabastusega hõlmatud muude kui täitematerjalide kõrvalsaadused või eriotstarbelised maksustamata materjalid.
            
         
               (150)
            
            
               Komisjon tõstatas ise menetluse algatamise otsuses küsimuse, miks peetakse põhjendatuks hõlmata maksuvabastusega peeneteralise plastse savi, kaoliini, söe, ligniidi, kiltsavi ja kiltkivi kõrvalsaadused, kuid mitte põllumajanduslikuks kasutamiseks mõeldud lubjakivi ja lõigatud kivide kõrvalsaadused.
            
         5.5.1.   LÕIGATUD KIVIDE JA LUBJA KAEVANDAMISE KÕRVALSAADUSTE MAKSUSTAMINE
   
               (151)
            
            
               Pärast seda, kui komisjon sai kolmandatelt isikutelt ja Ühendkuningriigi ametiasutustelt hulgaliselt teavet, märgib ta, et lõigatud kivide ja lubjakivi kaevandamise jäätmed või kõrvalsaadused koosnevad sama liiki kivimitest nagu lõigatud kivid ja lubjakivi: i) lubja tootmiseks kasutatava lubjakivi kaevandamise jäätmed koosnevad tõenäoliselt samuti lubjakivist, ning ii) lõigatud kivide tootmiseks kasutatavate kivimite kaevandamise jäätmed koosnevad tõenäoliselt suures osas lõigatud kivimiga sama liiki kivimi tükikestest.
            
         
               (152)
            
            
               Täitematerjali maksuga seotud maksuvabastuste puhul eristatakse jäätmeid, mis tekivad selliste materjalide kõrvalsaadustena, mida ei kasutata täitematerjalidena (näiteks kaoliini ja peeneteralise plastse savi, söe, ligniidi ja kiltkivi kaevandamise jäätmed) ja mis on hõlmatud maksuvabastusega, ning jäätmeid, mis tekivad selliste sihipäraselt kaevandatud ja täitematerjalidena kasutamiseks mõeldud materjalide kõrvalsaadustena.
            
         
               (153)
            
            
               Selline eristamine tuleneb eesmärgist vähendada lubjakivi, graniidi, liivakivi jms kivimite värsket kaevandamist täitematerjalidena kasutamise eesmärgil. Samas ei soovita mõjutada nende kivimite kaevandamist muul otstarbel.
            
         
               (154)
            
            
               Nagu Ühendkuningriigi ametiasutused kirjeldasid, on lubjakivi, liivakivi ja graniit kõige tavapärasemad materjalid, mida kaevandatakse täitematerjalidena kasutamise eesmärgil. Lõigatud kivide või lubja valmistamiseks kasutatud lubjakivi kõrvalsaaduste vabastamine täitematerjali maksust aitaks säilitada vähemalt nende materjalide kaevandamise taseme või isegi julgustaks nende materjalide värsket kaevandamist.
            
         
               (155)
            
            
               Lisaks puuduvad täiendavad (töötlemis)kulud lõigatud kivi ja lubja saamiseks peamistest kaevandatud materjalidest. See on teisiti näiteks peeneteralise plastse savi ja kaoliini kaevandamise puhul, kus nende materjalide eraldamine jäätmetest on väga kulukas.
            
         
               (156)
            
            
               Ühendkuningriigi ametiasutused selgitasid, et nii lõigatud kivi kui ka lubja saamiseks kasutatavat lubjakivi kaevandatakse sihipäraselt täitematerjalidena kasutamise eesmärgil. Peale selle võib nende kõrvalsaadusi ja jäätmeid müüa eraldi isegi ilma põhimaterjalita, sest nende näol on tegemist kvaliteetsete materjalidega, mida on võimalik kasutada täitematerjalidena. Selle tõestuseks esitasid Ühendkuningriigi ametiasutused hinnakujundusteabe, millest ilmnes, et lubja ja lõigatud kivi hinnad on tõepoolest enamikul juhtudel mitte palju kõrgemad nende vastavate kõrvalsaaduste hindadest. Lubjakivi hind on umbes 12,50–19,50 Inglise naela tonni kohta ning tema kõrvalsaaduste hind on 7,16–11,70 Inglise naela tonni kohta. Vulkaanilised kivimid (sealhulgas graniit), mida kasutatakse ka lõigatud kivi tootmiseks, maksavad umbes 5,51–12,91 Inglise naela tonn ning nende kõrvalsaaduste hind tonni kohta on umbes 6,12–12,82 Inglise naela. See tähendaks, et kui kvaliteetsete eritoodete järele nõudlus puudub, jätkaks karjäär ikkagi kaevandamist, sest majanduslikult on mõttekas müüa värskelt kaevandatud tooteid ja selle kõrvalsaadusi täitematerjalidena kasutamiseks. Ei saa välistada, et maksuvabastuse kohaldamine kõrvalsaaduste suhtes julgustaks värsket kaevandamist ning õõnestaks seega täitematerjali maksu keskkonnaeesmärki.
            
         
               (157)
            
            
               Peale selle puudub mis tahes objektiivne viis eristada lubjakivi kui põllumajandusliku lubja tootmise kõrvalsaadust ja spetsiaalselt täitematerjalina kaevandatud lubjakivi. Sama kehtib graniidi ja liivakivi puhul ning lõigatud kivi kõrvalsaaduste puhul. Seega need värskelt kaevandatud materjalid ja nende kõrvalsaadused on asendatavad ning sellest tulenevalt võib karjääri käitaja otsustada nõudlusest lähtuvalt, kas müüa mõlemat täitematerjalidena kasutamise otstarbel.
            
         
               (158)
            
            
               Põhjendustes 151–157 esitatud kaalutluste alusel märgib komisjon, et lubjakivi ja lõigatud kivi kaevandamise kõrvalsaadused ei ole erinevas faktilises ja õiguslikus olukorras võrreldes värskelt kaevandatud toodetega. Peale selle, mis tahes võimalik maksuvabastus, mida kohaldataks jääkide suhtes, mis tulenevad lubjakivi/kivimite kaevandamisest lõigatud kivi valmistamiseks või muul kui täitematerjalidena kasutamise otstarbel, stimuleeriks kivimite ja lubjakivi värsket kaevandamist ega aitaks kaasa nõudluse ümbersuunamisele.
            
         5.5.2.   SUURE POLEERITAVUSE VÄÄRTUSEGA KIVID, MEREKAITSERAJATISTE KIVID, MÜÜRIKIVID, ESMASED KVALITEETSED TÄITEMATERJALID NING NENDE KÕRVALSAADUSED/JÄÄTMED
   
               (159)
            
            
               Suure poleeritavuse väärtusega kivide, kaitserajatiste kivide, müürikivide ja esmaste kvaliteetsete täitematerjalide tootmiseks kasutatavad materjalid on tõepoolest eriotstarbeliseks kasutamiseks mõeldud materjalid või selliseks kasutamiseks mõeldud materjalid, kus neid ei ole võimalik asendada ümbertöötatud täitematerjalidega või maksustamata materjalide jäätmetega.
            
         
               (160)
            
            
               Samas kõik materjalid, mida kasutatakse suure poleeritavuse väärtusega kivide, kaitserajatiste kivide, müürikivide ja esmaste kvaliteetsete täitematerjalide ning nende kõrvalsaaduste tootmiseks, on samast kivimist. Näiteks kaitserajatiste kivid valmistatakse samast kivimist nagu väiksemad täitematerjalitükikesed, mis saadakse kõrvalsaadusena.
            
         
               (161)
            
            
               Need kivimid on üldiselt sobilikud kasutamiseks täitematerjalidena ning karjääri käitajatel on võimalik valida, kuidas seda konkreetset kivimit müüa või kasutada nõudlusest lähtuvalt.
            
         
               (162)
            
            
               Põhjendustes 151–157 lõigatud kivide ja lubja kõrvalsaadustega seoses esitatud põhjustel ei saa komisjon välistada, et suure poleeritavuse väärtusega kivide, merekaitserajatiste kivide, müürikivide ja esmaste kvaliteetsete täitematerjalide ning nende kõrvalsaaduste/jäätmete suhtes maksuvabastuse kohaldamine julgustaks nende materjalide kaevandamist täitematerjalidena kasutamise otstarbel.
            
         
               (163)
            
            
               Seoses sellega, et mitu huvitatud isikut seadis kahtluse alla täitematerjali maksu eesmärgi, pidades silmas asjaolu, et suure poleeritavuse väärtusega kivid ja kaitserajatiste kivid on maksustatud, samas kui kaldakindlustusteks kasutatav savi või muul eriotstarbel kasutatavad materjalid ei ole maksustatud, esitasid Ühendkuningriigi ametiasutused koos BAAga andmed, mille kohaselt poleeritavuse väärtus näitab täitematerjali pinna kulumiskindlust. Suure poleeritavuse väärtusega täitematerjale kasutatakse teekatetele paigaldatavas asfaltsegus, et kindlustada hea vastupidavus külglibisemisele. Suurema poleeritavuse väärtusega täitematerjale kasutatakse näiteks kurvides ja pidurdustsoonides ning nende puhul märgitakse ära nende poleeritavuse näitaja ja kulumiskindlus. Need on settekivimitele iseloomulikud omadused, mida parandatakse tootmisprotsessi käigus. Materjalid kujutavad endast ikkagi täitematerjale ning selline kasutamine liigitatakse täitematerjali maksu kohaldamise seisukohast täitematerjalidena kasutamiseks.
            
         
               (164)
            
            
               Kaitserajatiste kive kasutatakse eesmärgiga kaitsta Ühendkuningriigi rannajoont erosiooni eest. Materjalidele esitatavad nõuded sõltuvad merekeskkonna konkreetsete olude keerukusest. Täpsustatakse sellised kvaliteediomadused nagu tihedus ja kulumiskindlus. Selline kasutamine liigitatakse täitematerjali maksu kohaldamise seisukohast täitematerjalidena kasutamisena, sest materjale kasutatakse tugevdamiseks ja puistematerjalina.
            
         
               (165)
            
            
               Lisaks see, kas teataval eesmärgil kasutatav materjal on asendatav või mitte, ei mõjuta täitematerjali maksu eesmärki ning teiste materjalidega seoses võimaldatavaid maksuvabastusi. Komisjon märgib tõepoolest, et täitematerjali maksu kohaldatakse erinevate kasutusotstarvete puhul, kus materjalid ei ole asendatavad. Kuid seni, kuni materjale on võimalik kasutada täitematerjalidena ja seda tehakse laialdaselt ning nende kasutamine täitematerjalidena on majanduslikult mõttekas, õõnestaks selliste materjalide puhul isegi teatavate kasutusvaldkondadega seoses kohaldatav maksuvabastus täitematerjali maksu eesmärki.
            
         
               (166)
            
            
               Mitu huvitatud isikut juhtis tähelepanu asjaolule, et maksuvabastusega hõlmatud täitematerjalid asendavad teiseseid täitematerjale ja mitte kvaliteetsemaid tooteid. Komisjon märgib esiteks, et see kaalutlus ei sea kahtluse alla asjaolu, et täitematerjali maksu abil saavutatakse selle keskkonnaeesmärk, sest maksuvabastusega hõlmatud materjalid, mis on muul otstarbel kui täitematerjalidena kasutamiseks kaevandatud materjali vältimatud kõrvalsaadused, asendavad värskelt kaevandatud täitematerjale. See ei ole oluline, kas nendega asendatakse kõrgema või madalama sordi täitematerjale, kui materjalide värske kaevandamine väheneb. Lisaks märgib komisjon, et mõnikord võidakse maksuvabastusega hõlmatud materjalidega asendada isegi kõrgema klassi täitematerjale, nagu Ühendkuningriigi ametiasutused kirjeldasid põhjenduses 142.
            
         
               (167)
            
            
               Komisjon mõistab täitematerjali maksu ja materjalide geoloogial põhinevate maksuvabastuste rakendamisel esinevaid probleeme. Samas märgib ta siiski, et materjalide kasutusotstarbe aluseks võtmine maksuvabastuste määramisel oleks olnud keerulisem, sest sel juhul oleksid võinud kaasneda raskused jõustamisel ja kuritarvitamise võimalused oleksid olnud suuremad. Lisaks ilmneb, et Ühendkuningriigi ametiasutused on saanud aruande täitematerjali maksu rakendamise toetuseks ning nad järgivad selles esitatud materjalimääratlusi ja materjalidega seotud kontrolle. BAA tunnistas, et Ühendkuningriigi ametiasutused kasutavad karjäärides toodetud materjalide kindlaksmääramiseks geoloogiaspetsialisti abi.
            
         
               (168)
            
            
               Seoses keraamikatoodetes kasutatava savi ja kiltsavi maksuvabastuse peatamisega märgib komisjon, et tegemist on maksuvabastusega hõlmatud tööstusliku protsessiga, mida on juba käsitletud menetluse algatamise otsuses ja millega seoses on juba leitud, et tegemist ei ole riigiabiga.
            
         
               (169)
            
            
               Seoses BAA esitatud brošüüri „Cornish Building Stone and Slate Guide 2007” sisuga märgib komisjon, et sellele ei saa tugineda kui täpsele teabeallikale, et saada põhjalik ülevaade karjääri kõikidest toodetest. Tegemist on reklaami otstarbel koostatud materjaliga, kus karjäärid reklaamivad oma tooteid ehitussektorile. Seega leiab komisjon, et kõnealuses brošüüris esindatud karjäärid esitlesid oma tooteid lähtuvalt ehitussektorile suunatud turundusstrateegiast. Ühendkuningriigi ametiasutused märkisid, et nad võimaldavad karjääridel reklaamida oma tooteid oma äranägemise järgi olenemata vastavate materjalide geoloogilisest koostisest ning ei pea selliseid reklaami otstarbel koostatud kirjeldusi asjakohaseks materjalide liigitamisel täitematerjali maksu kohaldamise seisukohast.
            
         
               (170)
            
            
               Sellest tulenevalt toimub suure poleeritavuse väärtusega kivide, kaitserajatiste kivide, müürikivide, esmaste kvaliteetsete täitematerjalide ning nende kõrvalsaaduste/jäätmete maksustamine täitematerjali maksu tavapärase maksustamise põhimõttest lähtuvalt ning on põhjendatud kavandatud eesmärgiga.
            
         5.5.3.   JÄRELDUSED TÄITEMATERJALI MAKSU TAVAPÄRASE MAKSUSTAMISE PÕHIMÕTTE JA TÄITEMATERJALI MAKSU EESMÄRGI KOHTA
   
               (171)
            
            
               Komisjon leiab, et kõigilt huvitatud isikutelt saadud märkused ei anna alust muuta menetluse algatamise otsuses esitatud järeldusi täitematerjali maksu tavapärase maksustamise põhimõtte ja täitematerjali maksu eesmärgi kohta.
            
         
               (172)
            
            
               Täitematerjali maksu puhul seisneb tavapärase maksustamise põhimõte selles, et artikli 17 lõikes 1 täitematerjalidena määratletud kivimid, kruus ja liiv maksustatakse, kui neid kasutatakse Ühendkuningriigis 1. aprillil 2002 või pärast seda ärieesmärgil vastavalt artiklile 19 (46).
            
         
               (173)
            
            
               Vastavalt kirjeldusele, mille Ühendkuningriigi ametiasutused olid esitanud enne menetluse algatamise otsuse tegemist, ja vastavalt täitematerjali maksuga seotud ettevalmistava töö põhjal saadud kinnitustele (47) leidis komisjon menetluse algatamise otsuses, (48) et täitematerjale võib üldiselt kirjeldada kui teralisi või peeneteralisi materjale, mida tänu nende füüsikalisele või keemilisele inertsusele saab kasutada iseseisvalt või segatuna tsemendi, lubja või bituumeniga ehitusel betooni, tänavakivide, asfaldi või drenaažikihi koostises või ballastmaterjalina ehituses (edaspidi „kasutamine täitematerjalidena”).
            
         
               (174)
            
            
               Kõik huvitatud isikud ja Ühendkuningriigi ametiasutused tunnistasid nende esitatud dokumentides mõistet „kasutamine täitematerjalidena” ja esitasid oma märkused sellest lähtuvalt. BAA on tegelikult esitanud märkused eesmärgiga näidata, et täitematerjali maksu eesmärk on puudulik, sest maksustatud on teatavad materjalid, mis ei vasta sellele kirjeldusele. Komisjon on neid märkusi põhjalikult käsitlenud põhjendustes 151–158 ja 159–165.
            
         
               (175)
            
            
               Seega, teisisõnu tähendab täitematerjali maksu tavapärase maksustamise põhimõte seda, et kivimid, kruus või liiv maksustatakse siis, kui need kaevandatakse kasutamiseks täitematerjalidena/kaevandatakse ärilisel otstarbel täitematerjalidena, nagu on kirjeldatud eespool.
            
         
               (176)
            
            
               Eespool esitatud kirjeldus on ka kooskõlas täitematerjali maksu eesmärgiga, milleks on muuta täitematerjalide kaevandamine tõhusamaks, võttes selle tegevusega kaasnevaid keskkonnakulusid arvesse materjalide hinnas. Nagu kinnitas ka Üldkohus, (49) on täitematerjali maksu eesmärk edendada ehitussektoris selliste täitematerjalide kasutamise suurendamist, mis kujutavad endast teatud protsessidest tulenevaid kõrvalsaadusi või jäätmeid (neid täitematerjale nimetatakse ka „teisesteks”), või mis on ümber töödeldud, ja seda eesmärgiga vähendada karjäärides kaevandatavate täitematerjalide (mida nimetatakse ka „esmasteks” täitematerjalideks) kasutamist, mille puhul on tegemist taastumatu loodusvaraga, ning sellest lähtuvalt vähendada sellise kaevandamisprotsessiga seotud keskkonnakahju („nõudluse ümbersuunamise eesmärk”).
            
         5.6.   MAKSUALANE ERINEV KOHTLEMINE
   
   
               (177)
            
            
               2001. aasta rahandusseaduses nähakse ette ulatuslik alus täitematerjali maksu kehtestamiseks. Maksu kohaldamisala kitsendatakse seejärel erandite ja maksuvabastuste abil. Lisaks nähakse 2001. aasta rahandusseaduses ette ka teatav hulk maksusoodustusi. Komisjon uurib veel kord, kas menetluse algatamise otsuses kahtluse alla seatud erandid, maksuvabastused ja maksusoodustused on täitematerjali maksu eesmärki silmas pidades kooskõlas tavapärase maksustamise põhimõtetega.
            
         
               (178)
            
            
               Täitematerjali maksust tuleneva erineva maksualase kohtlemise hindamiseks kasutab komisjon võrdluse aluseks oleva raamistikuna/tavapärase maksustamise põhimõttena täitematerjali maksu kohaldamist materjalide suhtes, mida kasutatakse Ühendkuningriigis ärilisel otstarbel täitematerjalidena (50). Nagu põhjenduses 173 kirjeldatud, on täitematerjalide kasutamine seotud kivimite, kruusa ja liiva kasutamisega ehituses ärilisel otstarbel, st nende kasutamisega materjalina või tugiainena ehituses või mis tahes struktuuride parandamisel (sealhulgas teede ja radade puhul, mis tahes selliste teede puhul, kus raudtee asub või hakkab asuma ning mullete puhul) või nende segamisega mis tahes ainega tasandusmördi, betooni, tõrvmakadami, tänavakaitserajatiste kivide või mis tahes muude samalaadsete ehitusmaterjalide tootmisel (51).
            
         
               (179)
            
            
               Lisaks kasutatakse täitematerjalidena kasutamise mõistet eespool määratletud kujul 2001. aasta rahandusseaduse artikli 30 lõike 1 punktis d, millega antakse isikule õigus küsida maksuvähendust, kui täitematerjalid, mille suhtes on kohaldatud täitematerjali maksu, kasutatakse jäätmetena ära muul sellisel viisil, mis ei kujuta endast kasutamist ettenähtud ehituslikul otstarbel.
            
         
               (180)
            
            
               Kui maksuvabastusega hõlmatud materjal kaevandatakse täitematerjalina kasutamise otstarbel või kui seda kasutatakse ehituses ärilisel otstarbel vastavalt eespool kirjeldatule, peaks selle materjali puhul toimuma tavapärane täitematerjali maksuga maksustamine, sest see materjal on maksustatud materjalidega võrreldavas faktilises ja õiguslikus olukorras ning selle materjali suhtes maksuvabastuse kohaldamine oleks põhjendatud ainult täitematerjali maksu eesmärki silmas pidades.
            
         
               (181)
            
            
               Kõrvalsaaduste, jäätmete või muu materjalidest või muude protsesside tulemusel tekkiva prahiga seotud uurimisaluste maksuvabastustega seoses kasutab komisjon menetluse algatamise otsuses toodud hindamiskriteeriume. Komisjon võtab hindamisel arvesse seda, kas asjaomased jäätmed või asjaomane praht või kõrvalsaadus tuleneb vältimatult tegevusest, mis ei ole seotud materjalide sihipärase kaevandamisega täitematerjalidena kasutamise otstarbel, st kas sellise materjali kaevandamisest, mis ei ole sihipäraselt kaevandatud täitematerjalina kasutamise otstarbel, või protsessist, mis ei ole seotud täitematerjalide kaevandamisega. Põhimaterjali kaevandamine muul otstarbel kui täitematerjalina kasutamiseks annab aimu sellest, kas vastavate jäätmete või vastava prahi või kõrvalsaaduse suhtes oleks võimalik kohaldada maksuvabastust täitematerjali maksu eesmärgist lähtuvalt.
            
         
               (182)
            
            
               Materjali täitematerjalina kasutamise eesmärgil kaevandamise tulemusel tekkinud kõrvalsaaduste, jäätmete või prahi puhul hindab komisjon seda, kas nende suhtes maksuvabastuse kohaldamisel võiks väheneda täitematerjalidena kasutatavate materjalide värske kaevandamine, mis aitaks kaasa täitematerjali maksu eesmärgi saavutamisele.
            
         
               (183)
            
            
               Eespool nimetatud hindamiskriteeriumid on kooskõlas täitematerjali maksu aluseks oleva tavapärase maksustamise põhimõtetega, kui soovitakse kindlaks määrata, kas maksuvabastusega hõlmatud materjalid on maksustatud materjalidega samas faktilises ja õiguslikus olukorras, ning nende kriteeriumide puhul võetakse arvesse Ühendkuningriigi ametiasutuste seisukohti, mille kohaselt ei tohiks täitematerjali maks mõjutada protsesse, mis ei ole seotud materjalide kaevandamisega nende materjalide täitematerjalidena kasutamise eesmärgil.
            
         5.6.1.   TEATAVATE MINERAALIDE SUHTES KOHALDATAVAD ERANDID JA MAKSUSOODUSTUSED (ARTIKLI 18 LÕIKE 2 PUNKT b (52) JA ARTIKLI 30 LÕIKE 1 PUNKT b) (53), KUIVÕRD NEED ON SEOTUD MAKSUVABASTUSEGA HÕLMATUD PROTSESSIGA, MILLE KÄIGUS TOODETAKSE TÄITEMATERJALIDENA KASUTATAVAID MATERJALE
   
               (184)
            
            
               Ühendkuningriigi ametiasutused olid enne menetluse algatamise otsuse tegemist esitatud dokumentides märkinud, et kumbagi artikli 18 alusel maksuvabastusega hõlmatud ainet (54) ei kaevandata täitematerjalidena kasutamise eesmärgil.
            
         
               (185)
            
            
               Komisjon leidis, et seni, kuni neid mineraale ei kasutata puistematerjalina ehitussektoris, on nende mineraalide väljajätmine täitematerjali maksu kohaldamisalast kooskõlas täitematerjali maksu aluseks olevate tavapärase maksustamise põhimõtetega (55).
            
         
               (186)
            
            
               Menetluse algatamise otsuse põhjenduses 74 jõudis komisjon järeldusele, et kuivõrd asjaomaseid mineraale ei kasutata täitematerjalidena, ei kaasne nende vabastamisega täitematerjali maksust või nende suhtes kohaldatavate eranditega valikulist eelist ELi toimimise lepingu artikli 107 lõike 1 tähenduses.
            
         
               (187)
            
            
               Samas leidis komisjon, et mõningaid neist mineraalidest kaevandatakse mõnikord täitematerjalidena kasutamise eesmärgil. Näiteks vermikuliiti ja perliiti kasutatakse spetsiaalsete kergtäitematerjalide valmistamiseks (56). Leiti, et nende mineraalide hõlmamine maksuvabastusega – kuivõrd neid mineraale kaevandatakse kergtäitematerjalide valmistamiseks ja ka sel otstarbel kasutatakse – ei ole kooskõlas täitematerjali maksu aluseks olevate tavapärase maksustamise põhimõtetega. Sellepärast on komisjoni jaoks arusaamatu, miks nende mineraalide kaevandamine ei ole võrreldavas olukorras muude maksustatud täitematerjalide kaevandamisega.
            
         
               (188)
            
            
               Kuna komisjonil puudus hindamiseks vajalik asjaomane teave, väljendas ta kahtlust, kas nende materjalide suhtes kohaldatav üldine erand – mille puhul tundub, et ei võeta arvesse materjalide kasutust täitematerjalidena – on kooskõlas täitematerjali maksu aluseks olevate tavapärase maksustamise põhimõtetega.
            
         
               (189)
            
            
               Ühendkuningriigi ametiasutused esitasid 2001. aasta rahandusseaduse artikli 18 lõikes 3 loetletud iga materjali kasutusotstarvete loetelu, väites, et neid materjale kasutatakse või võib kasutada täitematerjalidena. Selle loetelu kohaselt on ainsad materjalid, mida saab kasutada 2001. aasta rahandusseaduse artikli 18 lõikes 3 loetletud täitematerjalidena, perliit, pimsskivi ja vermikuliit.
            
         
               (190)
            
            
               Kuna muid 2001. aasta rahandusseaduse artikli 18 lõikes 3 loetletud materjale ei kasutata täitematerjalidena või neid ei saa kasutada täitematerjalidena, ei ole need materjalid maksustatud täitematerjalidega samas õiguslikus ja faktilises olukorras.
            
         
               (191)
            
            
               Ühendkuningriigi ametiasutuste sõnul leidub perliiti Põhja-Iirimaal, kuid kaevandamine lõpetati enne täitematerjalide maksu kehtestamist. Seda materjali, mis on kasulik oma soojustusomaduste ja töötlemisjärgse kerge kaalu poolest, imporditakse jätkuvalt Ühendkuningriiki.
            
         
               (192)
            
            
               Ühendkuningriigi ametiasutused on seisukohal, et perliiti on võimalik kasutada kergete ehitusmaterjalide (krohvi, müürisegu, isolatsioonimaterjalide, laeplaatide) valmistamisel ja mullaparandusainena. Soojendamisel see paisub ning sellepärast ei ole tegemist loodusliku täitematerjaliga. Perliiti on võimalik kasutada kergtäitematerjalina näiteks betoonis või portlandtsemendis. Kuid enne perliidi kasutamist sellisel kujul tuleb seda füüsiliselt muuta viisil, mis on keerulisem lihtsast purustamisest ja sõelumisest. Perliidi konkreetsed omadused ei võimalda selle asendamist ümbertöötatud materjaliga või muul kui täitematerjalide tootmise eesmärgil toimuva tegevuse kõrvalsaadustega.
            
         
               (193)
            
            
               Ühendkuningriigi ametiasutuste sõnul ei ole teada, et pimsskivi esineks Ühendkuningriigis looduslikul kujul, vaid seda imporditakse. Pimsskivi poorsus tingib kivi väikese tiheduse, mis võimaldab pimsskivil püsida veepinnal. Pimsskivi on võimalik kasutada abrasiivmaterjalina ja kergete ehitusmaterjalide tootmises. Ta on palju kergem kui maksustatav täitematerjal.
            
         
               (194)
            
            
               Ühendkuningriigi ametiasutused on seisukohal, et on olemas mõningad tõendid selle kohta, et pimsskivi kasutatakse Ühendkuningriigis ehitusel kergtäitematerjalina, kergbetooni, valmisbetooni ja betoonblokkide valmistamisel. Pimsskivi kasutamine neis tingimustes tuleneb tema eriti vähesest tihedusest. Sarnaselt perliidile ja vermikuliidile ei võimalda ka pimsskivi konkreetsed omadused ja kasutusvõimalused selle asendamist muude ümbertöötatud materjalidega või muul kui täitematerjalide tootmise eesmärgil toimuva tegevuse kõrvalsaadustega.
            
         
               (195)
            
            
               Komisjon on kaalunud, kas pimsskivi tuleks võrrelda suure poleeritavuse väärtusega kividega või kaitserajatiste kividega, mis on samuti eritooted, mida ei ole võimalik asendada maksuvabastusega hõlmatud materjaliga. Samas tundub, et pimsskivi on suure poleeritavuse väärtusega kivimitest ja kaitserajatiste kividest erinev, sest kui seda kasutatakse täitematerjalina, saab seda kasutada vaid sellel konkreetsel eesmärgil kui kergtäitematerjali. Samas materjale, mida kasutatakse suure poleeritavuse väärtusega kivide ja kaitserajatiste kivide tootmiseks, on võimalik kasutada ja kasutataksegi laialdaselt täitematerjalidena, kui neid ei kasutata eespool nimetatud konkreetseks otstarbeks.
            
         
               (196)
            
            
               Ühendkuningriigi ametiasutuste sõnul on vermikuliit üks vilgukivi vorme, millel sarnaselt perliidile on see ebatavaline omadus, et ta paisub soojendamisel olulisel määral. Ei ole teada, et vermikuliiti esineks Ühendkuningriigis, kuid seda imporditakse.
            
         
               (197)
            
            
               Ühendkuningriigi ametiasutused väidavad, et sarnaselt perliidile on vermikuliiti võimalik kasutada isolatsioonimaterjalina, kergtäitematerjalina krohvi ja betooni puhul ning mullaparandusainena. Kuid enne vermikuliidi kasutamist sellisel kujul tuleb seda füüsiliselt muuta viisil, mis on keerulisem lihtsast purustamisest ja sõelumisest. Vermikuliidi konkreetsed omadused ei võimalda selle asendamist ümbertöötatud materjaliga või muul kui täitematerjalide tootmise eesmärgil toimuva tegevuse kõrvalsaadustega.
            
         
               (198)
            
            
               Ühendkuningriigi ametiasutuste sõnul on selle toote impordikogused järgmised (perliidi ja vermikuliidi importi käsitlevad statistilised andmed on esitatud alates 2010. aastast koos).
               
                            
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Perliit
                           (tonnides)
                        
                        
                           45 064
                        
                        
                           36 315
                        
                        
                           58 456
                        
                        
                           98 437
                        
                        
                           66 298
                        
                     
                           Vermikuliit
                           (tonnides)
                        
                        
                           29 200
                        
                        
                           25 515
                        
                     
                           Pimsskivi
                           (tonnides)
                        
                        
                           2 259
                        
                        
                           1 668
                        
                        
                           2 062
                        
                        
                           2 067
                        
                        
                           1 255
                        
                     
         
               (199)
            
            
               Ühendkuningriigi ametiasutused väidavad, et imporditud pimsskivi tonn maksis 2012. aastal keskmiselt 408 Inglise naela ning vermikuliidi ja perliidi tonn maksab keskmiselt 128 Inglise naela. Sellised kõrged hinnad peegeldavad nende mineraalide eriotstarbelist kasutamist ning annavad aimu sellest, et neid ei kasutataks Ühendkuningriigis kaevandatud täitematerjalide asendajana.
            
         
               (200)
            
            
               Ühendkuningriigi ametiasutused leiavad, et perliiti, pimsskivi ja vermikuliiti ei kasutata Ühendkuningriigis ärilisel otstarbel täitematerjalidena ning need materjalid ei ole täitematerjali maksu keskkonnaeesmärki silmas pidades samasuguses õiguslikus ja faktilises olukorras maksustatud täitematerjalidega.
            
         
               (201)
            
            
               Komisjon leiab, et kuna selleks, et perliiti ja vermikuliiti saaks kasutada täitematerjalidena, muudetakse neid füüsiliselt viisil, mis ei piirdu pelgalt lihtsa purustamise ja sõelumisega, ei ole nad võrreldavad maksustatud materjalidega, mille puhul sellist muutmist ei toimu.
            
         
               (202)
            
            
               Perliidi, pimsskivi ja vermikuliidi looduslikud omadused eristavad neid ülejäänud täitematerjalidest. Lisaks ei ole ükski neist kolmest materjalist looduslik täitematerjal, vaid neid kasutatakse spetsiaalsete kergtäitematerjalidena, mida ei ole võimalik asendada ja millega ei ole võimalik asendada muid materjale. Nende hind peegeldab nende eriotstarbelist kasutamist ning samuti asjaolu, et nende abil ei oleks võimalik asendada Ühendkuningriigis kaevandatud täitematerjale.
            
         
               (203)
            
            
               Peale selle ei kaevandata praegu Ühendkuningriigis ühtegi neist materjalidest, sest perliidi kaevandamine lõpetati enne täitematerjali maksu kehtestamist.
            
         
               (204)
            
            
               Komisjon ei ole huvitatud isikutelt saanud nende materjalide kohta ühtegi märkust.
            
         
               (205)
            
            
               Komisjon järeldab, et perliit, pimsskivi ja vermikuliit ei ole täitematerjali maksu eesmärki silmas pidades maksustatud materjalidega samasuguses õiguslikus ja faktilises olukorras.
            
         
               (206)
            
            
               Seega leiab komisjon, et teatavate mineraalidega seoses 2001. aasta artikli 18 lõike 2 punktis b ja artikli 30 lõike 1 punktis b ette nähtud erand ja maksusoodustus ei hõlma nende materjalide puhul valikulist eelist.
            
         5.6.2.   SELLISTE MATERJALIDE SUHTES KOHALDATAV MAKSUVABASTUS, MIS KOOSNEVAD TÄIELIKULT VÕI OSALISELT SÖEST, LIGNIIDIST, KILTKIVIST VÕI KILTSAVIST VÕI MIS KUULUVAD MIS TAHES MATERJALIDESSE, MIS KOOSNEVAD SÖEST, LIGNIIDIST, KILTKIVIST VÕI KILTSAVIST (ARTIKLI 17 LÕIKE 4 PUNKT a), KUIVÕRD MAKSUVABASTUSEGA HÕLMATUD MATERJAL KOOSNEB TÄIELIKULT SÖEST, LIGNIIDIST, KILTSAVIST VÕI KILTKIVIST, MIDA KASUTATAKSE TÄITEMATERJALINA, VÕI KOOSNEB PEAMISELT SÖEST, LIGNIIDIST, KILTSAVIST JA KILTKIVIST
   
               (207)
            
            
               Komisjon märkis, et kõik need materjalid kvalifitseeruvad kivimitena ning on seega täitematerjalid 2001. aasta seaduse artikli 17 lõike 1 tähenduses.
            
         
               (208)
            
            
               Kiltkivi ja kiltsavi lõigatakse sageli nii, et tekib üks või mitu tasast pinda. Sel juhul oleksid nad täitematerjali maksust vabastatud artikli 18 lõike 2 punkti a kohaselt (maksuvabastusega hõlmatud kivilõikamisprotsess). Maksuvähendus materjalide puhul, mille suhtes kohaldatakse maksuvabastusega hõlmatud protsesse, on kooskõlas täitematerjali maksu aluseks olevate tavapärase maksustamise põhimõtetega.
            
         
               (209)
            
            
               Ühendkuningriigi ametiasutused olid enne menetluse algatamise otsuse tegemist esitatud dokumentides selgitanud, et süsi, ligniit, kiltkivi või kiltsavi ei kaevandata üldiselt täitematerjalidena kasutamise otstarbel. Kiltkivi kaevandatakse traditsiooniliselt kasutamiseks eriotstarbelise ehitusmaterjalina (näiteks katuse- või põrandamaterjalina). Mõnes piirkonnas julgustatakse seda kasutama ehituspärandi puhul. Kiltsavi on suure savisisaldusega lõhustuv materjal. Kuna loodusliku savi varud vähenevad, kasutatakse kiltsavi üha enam telliste ja katteplaatide valmistamiseks. Kiltsavi saab kasutada ka koostisosana tsemendi tootmisel. Süsi on settekivim, mis koosneb peamiselt süsinikust. Ligniidil on söega võrreldes palju väiksem süsinikusisaldus ja väga kõrge niiskustase. Mõlemat materjali kasutatakse energiatoodetena.
            
         
               (210)
            
            
               Komisjon jõudis järeldusele, et nende materjalide suhtes erandi kohaldamine juhul, kui neid kasutatakse muul otstarbel kui täitematerjalidena, oli kooskõlas täitematerjali maksu aluseks olevate tavapärase maksustamise põhimõttega.
            
         
               (211)
            
            
               Komisjon märkis, (57) et BAA esitatud tõendite alusel, mis olid lisatud vastusele, mille BAA esitas Üldkohtule seoses kohtuasjaga T-210/02, kasutatakse kiltkivi ja kiltsavi täitematerjalidena (58). Olukord on teistsugune söe ja ligniidi puhul.
            
         
               (212)
            
            
               Komisjon järeldas menetluse algatamise otsuse põhjenduses 84, et kiltsavi ja kiltkivi suhtes üldise maksuvabastuse kohaldamine – isegi kui neid kasutatakse täitematerjalidena või puistematerjalina ehituslikul otstarbel – ei tundunud vastavat täitematerjali maksu aluseks olevatele tavapärase maksustamise põhimõtetele ega tulenevat täitematerjali maksu olemusest ja eesmärkidest.
            
         
               (213)
            
            
               Lisaks leidis komisjon menetluse algatamise otsuse põhjenduses 85, et väide, nagu ei kasutataks kiltsavi ja kiltkivi enamikul juhtudel täitematerjalina, ei õigusta nende materjalide üldist vabastamist täitematerjali maksust. Just sellepärast, et eelnevalt oli keeruline kindlaks teha, millisel otstarbel neid materjale kavatsetakse kasutada, otsustas Ühendkuningriik ette näha maksuvähenduse juhuks, kui mõnda maksustatud materjali kasutataks tööstuslikul või põllumajanduslikul eesmärgil. Komisjon leidis, et otsese maksuvabastuse võimaldamise asemel oleks pigem olnud asjakohasem laiendada maksusoodustust nii, et hõlmatud oleksid olnud ka kiltsavi ja kiltkivi.
            
         
               (214)
            
            
               Samuti kahtles komisjon selles, kas oli põhjendatud maksuvabastuse laiendamine nii, et hõlmatud oleksid materjalid, mis on peamiselt (st rohkem kui 50 % ulatuses) valmistatud söest, ligniidist, kiltsavist või kiltkivist.
            
         
               (215)
            
            
               Komisjon jõudis järeldusele, et nende materjalide, eelkõige kiltkivi ja kiltsavi suhtes üldise maksuvabastuse kohaldamine – isegi kui neid kasutataks täitematerjalidena, st puistematerjalina ehituslikul otstarbel – ei oleks kooskõlas täitematerjali maksu aluseks olevate tavapärase maksustamise põhimõtetega.
            
         
               (216)
            
            
               Pärast menetluse algatamise otsuse avaldamist sai komisjon selles küsimuses huvitatud isikutelt hulgaliselt teavet.
            
         5.6.2.1.   
         Kiltkivi
      
   
   a)   Märkused, mille esitas BAA 15. septembril 2014
   
   
               (217)
            
            
               BAA on ühel meelel Ühendkuningriigi ametiasutustega kiltkivi kõrvalsaaduste täitematerjalidena kasutamise osas, lisades, et nende näol on tegemist alternatiiviga värskelt kaevandatud täitematerjalidele betooni ja keskmise tugevusega ehituskonstruktsioonide valmistamisel.
            
         
               (218)
            
            
               BAA väidab, et kiltkivi, kiltsavi (ja savi) on alati (ja seega isegi enne täitematerjali maksu kehtestamist) kasutatud täitematerjalina, kui see oli sobilik konkreetsest otstarbest lähtuvalt, ning materjal oli kättesaadav õige hinnaga. Näiteks umbes 230 000 tonni kiltkivi kasutati täitematerjalina maantee A55 Bangori möödasõidutee ehitamiseks aastatel 1980/81 ja 1990/1991.
            
         
               (219)
            
            
               Viidates geoloogiaspetsialisti dr Rachel Hardie avaldusele, väidab BAA, et on olemas erinevaid kivimeid sisaldavad karjäärid, kus savi või kiltkivina klassifitseeruvate kivimite maardlad paiknevad vaheldumisi muude kivimitega. Nimetatud avalduse kohaselt on Šotimaal ja muudes Ühendkuningriigi osades karjääre, kus paljude toodetud täitematerjalide suhtes kohaldatakse täitematerjali maksu, kuid kus kivimikihid sisaldavad teataval määral maksuvabastusega hõlmatud kivimiliike. Nende karjääride toodete hulka on kuulunud maksuvabastusega hõlmatud kivimiliikide, näiteks kiltsavi või kiltkivi varusid (59).
            
         
               (220)
            
            
               BAA väidab, et on olemas mitmeid kiltkivikarjääre, kus materjalil puudub piisav kildalisus ehitusplaatide valmistamiseks, kuid kus materjal kvalifitseerub ikkagi kiltkivina. BAA on esitanud seitsme kiltkivi karjääri nimed, mis on võetud Ühendkuningriigi geoloogiaameti kataloogist „Directory of Mines and Quarries 2010” ning mille puhul on osutatud, et karjäär tegeleb kivide kaevandamisega vaid nende täitematerjalidena – näiteks ehitustäitematerjalidena, kattekividena, lõikamata ehituskividena – kasutamise otstarbel, ning mille näol on tegemist karjääridega, mis toodavad lõigatud ehituskive vaid väikeses koguses. BAA väidab, et need karjäärid ei erine graniidi- või liivakivikarjääridest, mis toodavad samuti ehituskive. Mõlemat liiki karjääride tooted on laadilt samasugused, kuid kiltkivikarjäärid on ikkagi hõlmatud maksuvabastusega ja teised ei ole.
            
         
               (221)
            
            
               Seoses nende karjääride olemusega, kes ammutavad maksustatud kivimeid, näiteks graniiti, on BAA seisukohal, et kivikarjäärid müüvad erinevas koguses lõikamata kiviplokke. Nad väidavad, et kui karjääril on kivi, mis on looduslikult ploki kujuga ja mida on kerge lõigata siledaks, müüb see karjäär tõenäoliselt teataval määral seda toodet vastavalt kohalikule nõudlusele (näiteks kohalikele elanikele, aianduskeskustele) ja kaevandatud kiviploki värvile.
            
         
               (222)
            
            
               BAA esitas teavet kiltkivi müügi kohta ning müügiproportsioonid katusekividena müügi kohta võrreldes müügiga muul otstarbel, st täitematerjalina müügi puhul. Samuti esitas BAA teavet liivakivikarjääride kohta. Sellest teabest selgub, et põllumajandusliku lubja müük ületab olulisel määral kõrvalsaadustest täitematerjalide müüki. 2013. aastal oli suhe 4,2: 1. BAA leiab, et selline suhe peab olema seletatav asjaoluga, et täitematerjali maks on muutnud lubjakivi kõrvalsaaduste müügi konkurentsivõimetuks. BAA esitas ühe karjääri põllumajandusliku lubja müügihinnad (tehasehind jääb ekspordi puhul vahemikku 5,02–5,95 Inglise naela tonni kohta) ja kõrvalsaadustest täitematerjalide müügihinnad (5–8,5 Inglise naela tonni kohta, mis sisaldab täitematerjali maksu). BAA esitas ka teise karjääri kõrge puhtusastmega kaltsiumkarbonaadipulbri hinnad (tehasehind 25–55 Inglise naela tonni kohta ja kuni 1 000 Inglise naela tonni kohta teatavate eritoodete puhul), klaasitootmisel kasutatava kvaliteediklassiga lubjakivi hinnad (tehasehind 23 Inglise naela tonni kohta), põllumajandusliku lubja hinnad (11 Inglise naela tonni kohta) ning jäätmete/kõrvalsaaduste hinnad (2–7,5 Inglise naela tonni kohta ilma täitematerjali maksuta).
            
         
               (223)
            
            
               BAA leiab, et Ühendkuningriigi algselt esitatud kiltkivihinnad on liiga kõrged ega peegelda turuväärtust. BAA väidab, et kiltkivi kõrvalsaaduste hinnad on 6 Inglise naelalt kukkunud 3 Inglise naelale. Imporditud katusekildi hind oleks 2010. aastal olnud 390 Inglise naela tonni kohta ja eksporditud katusekildi hind 618 Inglise naela tonni kohta.
            
         b)   Märkused, mille esitas äriühing Welsh Slate Ltd. (edaspidi „äriühing Welsh Slate”) 20. detsembril 2013
   
   
               (224)
            
            
               Praegu suudab Ühendkuningriik rahuldada alla 10 % Ühendkuningriigi nõudlusest loodusliku katusekildi järele.
            
         
               (225)
            
            
               Äriühingu Welsh Slate põhitegevus on katusekildi tootmine ja müük. Äriühing väidab, et katusekildi müügist saadav tulu moodustab umbes 65 % nende tulust, samas kui purustatud kiltkivi müügitulu vaid 30 % tulust ning ülejäänud osa tulust saadakse arhitektuuri- ja muude toodete müügist. Purustatud kiltkivi kaevandamine on vajalik katusekildi materjalile juurdepääsuks. Katusekildi kaevandamise kõrvalsaadused moodustavad olulise osa toodangust (praegu 95 % kõigist kaevandatud materjalidest).
            
         
               (226)
            
            
               Äriühingu Welsh Slate sõnul toodetakse purustatud kiltkivi järgmistest allikatest: kaevandusjäätmed (31 %), purustusjäätmed (12 %), kogunenud puistangud (31 %) ning puurpuru ja lõhkamisjäägid (27 %). Äriühing on seisukohal, et kiltkivist täitematerjalide tootmise kulud on suuremad kui tavapärase täitematerjalide karjääri kulud. Tavapäraste täitematerjalide tootmise kulud, mis ei sisalda selle äriühingu spetsiifilisi täiendavaid kulusid, ulatuvad […]–[…] Inglise naelani tonni kohta, mis tähendab, et maks […] kulusid. Täitematerjale müüakse praegu hinnaga […]–[…] Inglise naela tonni kohta. Katusekildi müügihind on keskmiselt […] Inglise naela tonni kohta, kusjuures katusekildi suurim väärtus on üle […] Inglise naela tonni kohta.
            
         c)   Märkused, mille esitas BAA 10. jaanuaril 2014
   
   
               (227)
            
            
               BAA esitas brošüüri „Cornish Building Stone and Slate Guide 2007”, mille koostas Cornwalli maakonnanõukogu. See sisaldab teavet erinevate ehitusmaterjale tootvate karjääride, sealhulgas kiltkivikarjääride kohta.
            
         d)   Märkused, mille esitas äriühing Mineral Products Association 2. jaanuaril 2014
   
   
               (228)
            
            
               Äriühingu Mineral Products Association sõnul kasutatakse kiltkivi ja kiltsavi Ühendkuningriigis täitematerjalina. Kuigi kiltkivi ja kiltsavi, mida tarnitakse täitematerjalidena, võivad olla materjalid, mis tegelikult on muude kui täitematerjalide kaevandamise kõrvalsaadused (näiteks kiltkivi kaevandamine katusekildi tootmise eesmärgil), võidakse neid materjale kaevandada ka peamiselt täitematerjalide turgudele tarnimise eesmärgil.
            
         e)   Märkused, mille esitas äriühing Lantoom Quarry 16. jaanuaril 2014
   
   
               (229)
            
            
               Äriühing Lantoom Quarry väidab, et Cornwalli maakonnas on suures koguses täitematerjalidest kõrvalsaadusi, mis saadakse kiltkivi- ja kaoliinitööstusest. Praegu valitseb nende toodete ülejääk, kuigi need tooted on täitematerjali maksust vabastatud. Turud on väga hinnatundlikud ning klientidele ei ole võimalik üle kanda mingit hinnatõusu.
            
         
               (230)
            
            
               Äriühingu esitatud teabe kohaselt on nende täitematerjalide hind, mille eest äriühing Lantoom Quarry peaks maksma maksu, kui maksuvabastus leitakse olevat siseturuga kokkusobimatu riigiabi, umbes 2 Inglise naela tonni kohta (tehasehind jääb vahemikku 1,5–3 Inglise naela). See tähendab, et maks kahekordistaks hinna.
            
         
               (231)
            
            
               Äriühing väidab, et täitematerjali maksust vabastus on aidanud ergutada maksuvabastusega hõlmatud materjalidest valmistatud täitematerjalide turgu. Ta väidab, et jäätmed võivad moodustada kuni 75 % kaevandatud mineraalidest. Karjääri kiltkivist täitematerjalide kõrvalsaadusi müüakse vaid 30 miili raadiuses karjäärist.
            
         
               (232)
            
            
               Äriühingu Lantoom Quarry sõnul ei ole kiltkivi täitematerjalina kasutamiseks väga hea materjal, sest see on pehmem ning seda ei saa kasutada betooni või bituumeniga immutatud killustikkatte valmistamiseks.
            
         f)   Märkused, mis saadi äriühingult Burlington Slate Limited (edaspidi „BSL”) 10. jaanuaril 2014
   
   
               (233)
            
            
               Ärihingu BSL põhitegevus on mitmemõõtmeliste kiltkivitoodete – näiteks katusekatte, fassaadikatte, põrandakatte, tänavakivide ja arhitektuuritoodete – tootmine.
            
         
               (234)
            
            
               Äriühing BSL leiab, et kiltkiviga seotud maksuvabastused ei kujuta endast riigiabi, sest need on põhjendatud ja täielikult kooskõlas täitematerjali maksu olemusega ja maksu keskkonnaeesmärgiga. Kiltkivi ei kaevandata traditsiooniliselt täitematerjalina kasutamise otstarbel, vaid pigem selleks, et kasutada seda ehitusmaterjalina katuste ja fassaadide puhul, põrandakattena ja tänavakividena ning seda kasutatakse sageli Ühendkuningriigi ajalooliste ehitiste renoveerimisel kultuuripärandist tulenevatel põhjustel.
            
         
               (235)
            
            
               Äriühing BSL väidab, et kiltkivi terrikoonikud on erinevas faktilises olukorras võrreldes värskelt kaevandatud täitematerjalidega, mis on spetsiaalselt mõeldud kasutamiseks täitematerjalidena, sest kiltkivi kaevandamise tulemusel tekkinud täitematerjalid on selliste protsesside vajalik ja vältimatu kõrvalsaadus, mille käigus toodetakse mitmemõõtmelisi kiltkivitooteid.
            
         
               (236)
            
            
               Äriühing BSL leiab, et maksuvabastused toimivad kiltkivikarjääride jaoks stiimulina võtta jäätmed ringlusesse täitematerjalidena. Kui kiltkivikarjäärid lõpetaksid jäätmete ringlusse võtmise täitematerjalidena, ladestataks prügilatesse veelgi rohkem jäätmeid ja tekiks enam aherainemägesid.
            
         
               (237)
            
            
               Äriühingu sõnul on kiltkivi kaevandamise protsess äärmiselt kulukas, seda seoses vajaliku kaevandamissügavuse, ebasoodsate geoloogiliste formatsioonidega, millega mõnikord silmitsi tuleb seista, ning karjääri ehituslike ja geotehniliste aspektidega, mille abil tuleb tagada karjääri seinte stabiilsus, et säilitada ohutu töökeskkond. Kiltkivi eemaldatakse karjäärist plaatidena, mille suurus jääb vahemikku umbes 1 m × 0,5 m kuni 3,5 m × 1,5 m ning mille tüüpiline kaal jääb vahemikku 500 kg kuni 12 tonni tüki kohta. Töötlemine sõltub valmistatava toote laadist, st sellest, kas toodetakse katusekive, fassaadikive, põrandakatet või arhitektuuritooteid. Töötlemine hõlmab tavaliselt algset lõikamist, millele järgneb poolitamine, pinnatöötlus, täiendav lõikamine või kujundamine. Umbes 50 % äriühingu BSL arhitektuursetest kiltkivitoodetest eksporditakse Ühendkuningriiki.
            
         
               (238)
            
            
               Äriühing BSL näitab, et protsessi igas etapis tekib paratamatult jäätmeid. Äriühingu hinnangul saab vaid umbes 4 %st kaevandatud materjalist lõpetatud mitmemõõtmelised tooted (mida tavaliselt kasutatakse katusekividena, tänavakividena või põrandaplaatidena), mis tähendab, et 96 % moodustavad jäätmed. Kiltkivijäätmete ümbertöötamine täitematerjalideks vähendab nende jäätmete kogust, mille äriühing BSL peaks saatma prügilasse või ladestama karjääris. Kiltkivijäätmete osaline ümbertöötamine aitab kompenseerida mõned kiltkivi kaevandamise kulud, kuid selline müük on väga väike võrreldes põhitegevusega, milleks on kiltkivi kaevandamine mitmemõõtmeliste kiviplaatide tootmise ja müügi eesmärgil.
            
         
               (239)
            
            
               Äriühingu BSL sõnul puudub kiltkivikarjääril stiimul kaevandada lihtsalt täitematerjale, sest kaevandamiskulud on palju suuremad ja kaevandamine problemaatilisem (tehnika mõttes) kui tüüpilise täitematerjalide karjääri puhul (st maapealsete karjääride puhul), ning äriliselt ei oleks karjääri jaoks mõttekas kaevandada vaid sellist materjali, mida kasutatakse täitematerjalina.
            
         
               (240)
            
            
               Äriühingu BSLi andmetel said nad planeerimisloa selle alusel, et nad kaevandavad kive kui kohalikku „pärismaist” ehitusmaterjali. Taotlust kaevandada äriühingu karjääridest vaid täitematerjale tõenäoliselt heaks ei kiidetaks, võttes arvesse, et nad asuvad Lake Districti rahvuspargis või selle lähedal.
            
         
               (241)
            
            
               Äriühingu BSL sõnul ei ole nad kiltkivi kaevandamisel tekkivate täitematerjalide maksuvabastuse tõttu kaevandanud rohkem kiltkivist täitematerjale.
            
         
               (242)
            
            
               Äriühing BSL käitab ka kahte liivakivikarjääri. Äriühing väidab, et kiltkivi kaevandamisel tekkivaid jäätmeid on võimalik eristada materjalist, mis tekib lubjakivi kaevandamisel lubja tootmise eesmärgil, sest erinevalt kiltkivist kaevandatakse lubjakivi peamiselt toormaterjalina eesmärgiga kasutada seda ehitusel täitematerjalina ning majanduslikult ei ole kasulik teha muud, kui kaevandada lubjakivi pinnasest, samas kui kiltkivi on settekivim, mille kättesaamiseks tuleb kaevandada sügavamalt. Lubjakivi on kiltkiviga võrreldes sarnasem maksuvabastusega hõlmamata täitematerjalide liikidega, mida kaevandatakse pelgalt täitematerjalidena kasutamise otstarbel. Äriühingu BSL sõnul on olemas vaid üksikud karjäärid, kus lubjakivi kvaliteet võib olla selline, et seda oleks mõttekas kaevandada mitmemõõtmeliste kivide saamise eesmärgil (st tänavakividena kasutamiseks).
            
         g)   Märkused, mille esitas äriühing Eunomia Research and Consulting Ltd. (edaspidi „äriühing Eunomia”) 17. jaanuaril 2014
   
   
               (243)
            
            
               Äriühingu Eunomia märkused on saadetud Ühendkuningriigi teiseste täitematerjalide (kiltkivi, kaevandamisjäägid ja põletusahju jääktuhk) tootjate konsortsiumi nimel.
            
         
               (244)
            
            
               Vaid täitematerjalina kasutamiseks kõlbliku materjali teke on katusekatteks mõeldud kiltkivi kaevandamise protsessi või mõne muu väärtusliku protsessi vältimatu osa. Täitematerjalina kasutamise eest saadav hind on palju väiksem ning see ei oleks iseenesest piisav stiimul kaevandamiseks. Äriühing Welsh Slate märgib, et katusekildi keskmine müügihind on […] Inglise naela tonni kohta, kusjuures kõrgeim hind on […] Inglise naela tonni kohta. Samas teiseste täitematerjalide hind on […]–[…] Inglise naela tonni kohta. Sellest tulenevalt ei ole maksuvabastusega kaasnenud esmaste täitematerjalide kaevandamise mis tahes laiendamist ning samuti ei ole kaevandamist hoogustanud maksuvabastuse olemasolu.
            
         
               (245)
            
            
               Enne täitematerjali maksu kehtestamist tekkinud kiltkivijääkide olemasolu välistaks vajaduse kiltkivi mis tahes täiendavaks kaevandamiseks täitematerjalidena kasutamise otstarbel.
            
         
               (246)
            
            
               Äriühing Eunomia leiab, et kui kiltkiviga seotud maksuvabastus tühistataks, moodustaks täitematerjali maks […] kiltkivist täitematerjalide kaevandamisjärgse tootmise kuludest, mis jäävad vahemikku […]–[…] Inglise naela.
            
         h)   Märkused, mille esitas äriühing Wincilate Ltd (edaspidi „äriühing Wincilate”) 7. jaanuaril 2014
   
   
               (247)
            
            
               Äriühing Wincilate on kiltkivikaevandus, mis toetab täitematerjali maksuga seotud maksuvabastuse kohaldamist kiltkivi suhtes. Äriühing täpsustab, et lisaks oma tavapärasele tegevusele purustavad nad kiltkivi kiltkivijäätmetest, mis on moodustunud üle 100 aasta tagasi. Äriühing leiab, et maksuvabastus on jätkuvalt vajalik, et vähendada jäätmevarusid ning asendada esmaste täitematerjalide kaevandamist.
            
         i)   Märkused, mille esitas äriühing Torrington Stone 17. jaanuaril 2014
   
   
               (248)
            
            
               Äriühingu Torrington Stone sõnul pakub üks tema karjääridest – mille peamine toode on maksustatud jämedateraline liivakivi – looduslikust kivist tooteid, näiteks müürikive, kattekive, gabiooni kive. See maksustatud jämedateraline liivakivi konkureerib otseselt kiltkivikarjääridega, kes pakuvad täpselt sama toodet. Müürikivid valitakse käsitsi ning neid ei lõigata karjääris. Sellepärast ei saa nende suhtes kohaldada täitematerjali maksust vabastust. Kivid lõikab kohapeal kiviraiuja, kuid täitematerjali maks on juba tasutud.
            
         
               (249)
            
            
               Äriühing Torrington Stone on seisukohal, et teisalt on kiltkivi looduslikult korrapäratu kujuga ning seda tuleb lõigata (saagida), et saada sellest head toodet.
            
         j)   Märkused, mille esitas äriühing Berwyn Slate 9. jaanuaril 2014
   
   
               (250)
            
            
               Äriühingu Berwyn Stale karjäär toodab viimistletud kiltkiviplaate, mille tootmisel tekib kõrvalsaadusena jäätmematerjal. Minevikus, alates kiltkivi kaevandamise algusest 200–300 aastat tagasi, ladestati neid jäätmeid karjääri lähedal. Äriühingu esitatud andmete põhjal kavatseb karjäär töödelda jäätmeid nii, et neist saavad müüdavad täitematerjalid. Täitematerjali maksu tühistamine ei võimaldaks neid plaane ellu viia.
            
         k)   Märkused, mille esitas äriühing Mineral Products Association Ltd 2. jaanuaril 2014
   
   
               (251)
            
            
               Äriühing väidab, et maksuvabastust ei tohiks kohaldada materjalide suhtes, mis koosnevad peamiselt kivisöest, ligniidist, kiltkivist ja kiltsavist, kui neid materjale kasutatakse täitematerjali turgudel või täitematerjalina.
            
         l)   Ühendkuningriigi ametiasutuste märkused
   
   
               (252)
            
            
               Ühendkuningriigi ametiasutused viitasid asjaolule, et Üldkohus leidis oma 7. märtsi 2012. aasta otsuses kohtuasjas T-210/02 RENV, et sellised materjalid nagu savi, kiltkivi ja kiltsavi vastavad põhimõtteliselt täitematerjali maksu tavapärase maksustamise kriteeriumile, kuivõrd tegemist on täitematerjalidega 2001. aasta rahandusseaduse tähenduses (punkt 71), ning määral, mil neid kasutatakse täitematerjalina ning sellisena ka turustatakse, on nad siiski sarnases olukorras muude asendavate täitematerjalidega, mille suhtes maksu kohaldatakse (punkt 72). Ühendkuningriigi ametiasutuste sõnul sedastas Üldkohus selgelt, et nende materjalide võimalik arvamine maksu kohaldamisalasse „sõltub üksnes sellest, kas neid kasutatakse tegelikult ja teadaolevalt täitematerjalina”.
            
         
               (253)
            
            
               Ühendkuningriigi ametiasutused on seisukohal, et puuduvad selged tõendid, mis näitaksid, et kiltkivi, kiltsavi, kivisütt või ligniiti kaevandatakse Ühendkuningriigis tahtlikult täitematerjalidena kasutamise eesmärgil. Muu hulgas ei tõenda seda ka dokumendid, mille BAA esitas kohtumenetluse käigus.
            
         
               (254)
            
            
               Kiltkiviga seoses väidavad Ühendkuningriigi ametiasutused, et kiltkivi on kivim, mida on võimalik jaotada õhukesteks plaatideks. Kiltkivi kasutatakse peamiselt katusematerjalina, aga samuti dekoratiivse fassaadikattena ning ka mälestussammaste valmistamisel. Seda toodetakse Põhja-Walesis, Lake Districtis, Devonis ja Cornwallis.
            
         
               (255)
            
            
               Ühendkuningriigi ametiasutuste sõnul on kiltkivi täitematerjali maksu tasumisest vabastatud, sest kvaliteetset kiltkivi kaevandatakse katuse- ja põrandakattematerjalina kasutamise eesmärgil ning tema dekoratiivsete omaduste tõttu, vähem aga täitematerjali tootmise eesmärgil. Kiltkivi võib kasutada katusekivina, sisustuses, arhitektuuritoodetena (aknalauad, äärekivid, köögi ja vannitoa tasapinnad, letid, kaminaümbrised, tuleasemed, fassaadikate, majasildid, mälestusmärgid ja põrandaplaadid) ja ornamentidena (edaspidi viidatakse neile koos kui eriotstarbelistele arhitektuuritoodetele). Samas kiltkivipuru, mis saadakse kvaliteetse kiltkivi kaevandamise ja kujundamise tulemusel, on võimalik kasutada värskelt kaevandatud täitematerjalide asemel. Seega julgustavad maksuvabastused kasutama ka jäätmetest kiltkivipuru ja mis tahes muid seonduvaid kõrvalsaadusi, andes nii puhast keskkonnakasu, sest väheneb keskkonnakahju, mis oleks kaasnenud täitematerjalide täiendava kaevandamisega.
            
         
               (256)
            
            
               Ühendkuningriigi ametiasutuste sõnul rõhutavad karjäärid, kes pakuvad kiltkivist täitematerjale ja kiltkivipuru müügiks täitematerjalidena kasutamise eesmärgil, oma reklaamides kvaliteetseid kiltkivitooteid, näiteks katuseplaate, töötasapindu, tuleasemeid, põrandakattematerjali ja mälestustahvleid, mis on ilmselgelt kaevandustegevuse sihteesmärk (60).
            
         
               (257)
            
            
               Ühendkuningriigi ametiasutused väidavad, et kiltkivi ei sobi hästi täitematerjaliks, sest kiltkivi kipub moodustama lamedaid plaatjaid ja pigem ebaühtlase kujuga kui kuupjaid vorme, mida enamikul juhul täitematerjalide kasutamisel eelistatakse. Kvaliteetset kiltkivi ei kasutata täitematerjalina, sest kiltkivi füüsikalised ja/või keemilised omadused muudavad selle ebasobivaks ning seda müüakse väärtuslikumal kasutusotstarbel.
            
         
               (258)
            
            
               Ühendkuningriigi ametiasutuste hinnangul saadakse ühest kaevandatud kiltkivitonnist 95 % ulatuses jäätmepuru ja 5 % ulatuses kiltkivi, mis on sobilik kvaliteetseks kasutamiseks, näiteks katuseplaatide või fassaadikattena (61). Suurele osale kivimitest, kus leidub kvaliteetset kiltkivi, on omane kehvem kildalisus ning seetõttu ei ole see kivim sobilik õhukeseks kiltkiviks lõikamiseks. Identsete lõigatud ja lõhestatud kiltkiviplaatide valmistamisel kvaliteetsemast materjalist tekib ka suures koguses kiltkivipuru. Seetõttu on kiltkivipurust koosnevaid suuri kiltkivijäätmete koguseid ajalooliselt seostatud kohtadega, kus on töödeldud kiltkivi. Ühendkuningriigi ametiasutused esitavad selles küsimuses uuringutest pärit teabe. Nad juhivad tähelepanu asjaolule, et kiltkivijäätmete tootmise turg on ikkagi suurem mineraalide kui täitematerjalide turust ning kiltkivi jäätmepuistanguid tekib ikkagi juurde. Kiltkivi tootmine on alates 2000. aastast vähenenud, sest vähenenud on katusekiltkivi tootmine. Alates täitematerjali maksu kohaldamise peatamisest 2014. aasta aprillis täheldasid kiltkivitootjad langust nõudluses kiltkivijäätmete järele ning jäätmepuistangutesse lisandus uut materjali.
            
         
               (259)
            
            
               Ühendkuningriigi ametiasutuste sõnul võib kiltkivi kõrvalsaadusi kasutada madalasordilise täitematerjalina tehnilistel eesmärkidel ja dekoratiivse täitematerjalina ning hoolikalt valitud ja purustatud kujul võivad need kõrvalsaadused vastata tee-ehitusele kehtestatud alusnõuetele (62). Kuigi kiltkivijäätmed ei ole nii tugevad kui muud täitematerjalid, on leitud, et oma põhirolli täidavad nad sobival tasemel ning on seetõttu sobiv alternatiiv kaevandatud täitematerjalidele betooni valmistamisel ja keskmist tugevust nõudvatel tehnilistel eesmärkidel kasutamiseks. Osa kiltkivijääkidest purustatakse ka pulbriks ja graanuliteks, mida kasutatakse tööstuses katusele mõeldud ehituspapi ja bituumenvärvide tootmiseks. Kiltkivi suhtes maksuvabastuse kohaldamisega julgustatakse maksu abil kasutama seda jäätmete kujul esinevat kiltkivipuru, vähendades nii kahju looduslikele elupaikadele ja terrikoonikute tekitatud visuaalset kahju. Selline lähenemisviis võib julgustada arendama projekte nagu A55 Bangori möödasõidutee ehitamine, millele BAA viitas.
            
         
               (260)
            
            
               Ühendkuningriigi ametiasutuste sõnul on alates 2014. aasta aprillist teatavate maksuvabastuste peatamisest […] olnud sunnitud müüma oma kiltkivijäätmeid 3 % kahjumiga, mis näitab, et maksuvabastuseta ei ole kiltkivijäätmetele turgu.
            
         
               (261)
            
            
               Ühendkuningriigi ametiasutused väidavad, et kuigi vaid 5 % kiltkivi kaevandamise teel saadavast materjalist on kvaliteetne materjal, õigustab kaevandamist nende sobiliku suurusega kiltkivitahvlite suhteline väärtus, mida müüakse katuse- või põrandaplaatidena või fassaadikatteks ja muul dekoratiivsel eesmärgil. Kvaliteetset kiltkivi müüakse hinnaga 727 – 1 076 Inglise naela tonni kohta. Ühendkuningriigi ametiasutused on esitanud ühe kiltkivitootja toodete hinnad, mis on järgmised (Inglise naela tonni kohta).
               
                           Aasta
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           […] katuseplaadid
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Arhitektuuritooted
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     Ühendkuningriigi ametiasutused väidavad, et teine kiltkivitootja müüs katusekiltkivi hinnaga umbes 700 Inglise naela tonni kohta. Nende arhitektuursete kiltkivitoodete hinnad on järgmised.
               
                           Aasta
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                     
                           Inglise naela ruutmeetri kohta
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
         
               (262)
            
            
               Ühendkuningriigi ametiasutuste sõnul jääb kiltkivi kõrvalsaaduste tootmise kulu vahemikku 5,7–6,5 Inglise naela tonni kohta (63). Samas on müügihinnad aastate jooksul varieerunud 7,36 Inglise naelast tonni kohta kuni madalaima hinnani, milleks oli 4,10 Inglise naela tonni kohta. Üks teine kiltkivitootja müüs ehituse otstarbel kasutatavaid kiltkivist täitematerjale hinnaga 4,40–6,42 Inglise naela. Kvaliteetse kiltkivi suur väärtus paneb seda tootjat suunama oma tegevuse nendesse kohtadesse, kus asuvad kiltkivimaardlad. Mis tahes käitaja jaoks ei oleks majanduslikult mõttekas kaevandada kiltkivi eesmärgiga müüa seda täitematerjalina kasutamiseks, selle asemel et kaevandada kvaliteetset kiltkivi.
            
         
               (263)
            
            
               Ühendkuningriigi ametiasutused esitasid kiltkivitootjaid puudutavas finantsteabes sisalduvad andmed, millest ilmneb, et arhitektuuritoodete müügist saadav tulu muudab need tooted äriühingute põhitooteks. Kiltkivist katusematerjali müügist ja kiltkivist täitematerjalide müügist saadava tulu suhe jäi aastate jooksul vahemikku 2,54–3,52.
            
         
               (264)
            
            
               Seoses BAA esitatud kiltkivi hinnakujundusteabega, kus kasutati imporditud kiltkivi hinnaandmeid, näitavad Ühendkuningriigi ametiasutused, et Ühendkuningriigi arhitektuurilised kiltkivitooted ja imporditud arhitektuurilised kiltkivitooted on erinevad ja konkureerivad eri turgudel. Sellepärast ei ole impordi hinnaandmed hinnavõrdluseks sobivad.
            
         
               (265)
            
            
               Ühendkuningriigi ametiasutused väidavad, et dekoratiivset kiltkivi toodetakse kvaliteetse kiltkivi kaevandamise kõrvalsaadusena. Seda müüakse hinnaga umbes 15 Inglise naela tonni kohta. Kuigi see hind on kõrgem ballastmaterjalina kasutatava kiltkivi hinnast, on see ikkagi palju madalam katusekiltkivi hinnast (mis on üle 200 Inglise naela tonni kohta). Dekoratiivse kiltkivi hind on võrreldav selliste muude dekoratiivsete täitematerjalide hindadega, mis on kättesaadavad Ühendkuningriigis jaemüüjate vahendusel. Kiltkivi maksuvabastuse keskkonnakaitse eesmärk on jätkuvalt täidetud, sest dekoratiivne kiltkivi on kvaliteetse kiltkivi tootmise vältimatu kõrvalsaadus, samas kui dekoratiivse kiltkivi turg on esmane turg neile käitajatele, kes toodavad lubjakivi või graniiti.
            
         
               (266)
            
            
               Ühendkuningriigi ametiasutuste arvates on täitematerjali maksu keskkonnakaitse eesmärgiga kooskõlas asjaolu, et kiltkivi ja selle kõrvalsaadused on hõlmatud maksuvabastusega eesmärgiga julgustada kaevandatud täitematerjalide asemel kasutama neid asendavaid, jäätmete kujul esinevaid kõrvalsaadusi.
            
         
               (267)
            
            
               Ühendkuningriigi ametiasutused väidavad, et sarnaselt kiltsavile ilmneb ka kiltkivi puhul, et seda on võimalik leida koos muude erinevate kivimiliikidega. Kiltkivi leidub sageli vaheldumisi liivakivi ja/või lubjakiviga. Sõna „peamiselt” kasutatakse selleks, et hõlmatud oleksid segud, mis suures osas – kuid mitte täielikult – koosnevad maksuvabastusega hõlmatud materjalist, sest looduslikult nad just nii esinevad. Kui segud koosnevad peamiselt kiltsavist või kiltkivist, muudavad nende füüsikalised omadused need materjalid vähem sobivaks täitematerjalidena kasutamiseks võrreldes olukorraga, kui need segud koosneksid suures osas materjalidest, mida kasutatakse täitematerjalidena suurema tõenäosusega.
            
         
               (268)
            
            
               Ühendkuningriigi hinnangul toodetakse aastas umbes 6,33 miljonit tonni kiltkivijäätmete puru ja aja jooksul kogunenud kasutamiskõlblikud jääkpinnase kuhjad ulatuvad 277 miljoni tonnini. Sellest müüdi täitematerjalidena enne täitematerjali maksu kehtestamist vaid 0,66 miljonit tonni (64). Ülejäänud osa kasutati kas tagasitäitena või siis jäeti jäätmepuistangutesse.
            
         
               (269)
            
            
               Ühendkuningriigi ametiasutused väidavad, et kiltkivi kõrvalsaadustega seotud maksuvabastuse olemasolu ei julgusta laiendama kiltkivi kaevandamist, sest kiltkivikarjääride käitajatel on juba probleeme sellega, kuidas leida turgu maksuvabastusega hõlmatud jäätmetele, mis tekivad nende praeguse kaevandamistegevuse tõttu. Nad väidavad, et kiltkivikarjääride koguarv on jäänud alates täitematerjalide maksu kehtestamisest üldiselt samaks – 2000. aastal 50 ja 2010. aastal 49 karjääri.
            
         
               (270)
            
            
               Ühendkuningriik leiab, et kiltkivist jäätmepuru käsitatakse nõuetekohaselt kui sellise kaevandamisprotsessi vältimatut kõrvalsaadust, mida ei viida läbi täitematerjalide tootmiseks, vaid selleks, et saada kvaliteetset kiltkivi, mida kasutatakse katuseplaatidena, fassaadikattena ja muude väärtuslike toodetena.
            
         
               (271)
            
            
               Ühendkuningriigi ametiasutused väidavad, et lõigatud kiltkivi tootmise kõrvalsaadusi ei ole võimalik eristada tahtlikult täitematerjalina toodetud kiltkivist.
            
         
               (272)
            
            
               Ühendkuningriigi ametiasutused vaidlustavad kohtuasja T-210/02 RENV menetlemise käigus BAA esitatud väited ja komisjonile edastatud dokumentides toodud väited, mille kohaselt tekiksid kiltkivikarjäärid, mis kaevandaksid kiltkivi vaid täitematerjalina kasutamise otstarbel. Olles uurinud kõiki karjääre, kelle nimed BAA menetluste jooksul esitas, jäid Ühendkuningriigi ametiasutused oma seisukohale kindlaks. Peale selle on Ühendkuningriigi ametiasutused väljendanud kahtlust seoses esitatud tõenditega, sest mõnda karjääri on nimetatud nii katusekiltkivi tootjana kui ka sellise karjäärina, kes kaevandab kiltkivi peamiselt täitematerjalina kasutamise otstarbel.
            
         
               (273)
            
            
               Seoses geoloogiameti andmetega väidavad Ühendkuningriigi ametiasutused, et andmed põhinevad karjääride enda koostatud materjalide kirjeldustel ja nende lõppkasutusel. Nad märgivad, et need karjäärid võivad kirjeldada materjali erinevalt võrreldes sellega, kuidas seda materjali liigitatakse täitematerjali maksu kohaldamise eesmärgil, ning karjääri toodetud materjalid võivad aja jooksul muutuda. Nendest andmetest selgub seega Ühendkuningriigi karjääride ja olemasolevate materjalide lõppkasutuse kõige täpsem olemasolev loetelu, kuid samas ei ole võimalik öelda, et need andmed sisaldavad Ühendkuningriigi karjääride ja kaevandatud materjalide lõppkasutuse täielikku ja täpset nimekirja. Ühendkuningriigi ametiasutused on seisukohal, et andmed on ka vananenud, ning nad teavad, et mõned nimekirjas nimetatud karjäärid on oma tegevuse lõpetanud. Lisaks väidavad Ühendkuningriigi ametiasutused, et nimekiri sisaldab äriühinguid, kellel võib olla kehtiv karjääri planeerimisluba, kuid tegelikult karjäärina ei tegutseta ja ei ole seda ka kunagi tehtud.
            
         
               (274)
            
            
               Ühendkuningriigi ametiasutused näitasid, et BAA esitatud kiltkivi, kiltsavi ja savi pelgalt täitematerjalina kasutamise otstarbel tootvate karjääride nimekirjast kaheksa karjääri ei ole kunagi kaevandanud täitematerjale või viivad läbi muid tegevusi, mille suhtes täitematerjali maksu ei kohaldata, või on oma tegevuse lõpetanud enne täitematerjali maksu kehtestamist. Mõnda neist karjääridest on kasutatud prügilatena.
            
         
               (275)
            
            
               Lisaks osutavad Ühendkuningriigi ametiasutused, et nad on kasutanud mõisteid, mis on esitatud spetsiaalselt täitematerjali maksu jõustamisel maksuhaldurite abistamiseks koostatud 2003. aasta aruandes. Objektiivne kriteerium, mida Ühendkuningriigi ametiasutused kasutavad lähedaste kivimiliikide eristamisel, on see, et kiltkivina liigitatud materjal peab purunema peitlilöögi tulemusel teravateks kildudeks ja plaatideks. Kui materjalil puudub selline kildalisus, ei käsitata seda kiltkivina täitematerjali maksu kohaldamise eesmärgil, st see materjal ei ole hõlmatud maksuvabastusega. Materjal, millele BAA viitab, liigitataks argilliidina ja kuulub maksustamisele.
            
         
               (276)
            
            
               Ühendkuningriigi ametiasutused võtsid teadmiseks erinevate huvitatud isikute esitatud teabe selle kohta, et ühe konkreetse karjääri tooteid ei tohiks käsitada kiltkivina. Ühendkuningriigi ametiasutused on seisukohal, et kui materjal vastab kriteeriumile, mida nad kasutavad kiltkivi olemasolu kindlaksmääramiseks – st n-ö peitliga lõhestamise kriteeriumile –, siis on materjal õigesti liigitatud kiltkivina täitematerjali maksu kohaldamise eesmärgil. Samas märgivad Ühendkuningriigi ametiasutused, et tooted, mis tavaliselt saadakse peitlilöögi tulemusel lõhenevast kiltkivist, on karjääri veebisaidil märgitud imporditutena. Selle karjääri materjali geotehnilisi omadusi ei ole Ühendkuningriigi maksuasutused (edaspidi „Ühendkuningriigi maksu- ja tolliasutus”) veel kontrollinud.
            
         
               (277)
            
            
               Võttes arvesse, et Ühendkuningriigi maksu- ja tolliasutus kasutab maksu kohaldamisel riskipõhist lähenemisviisi ja tegutseb lähtuvalt teabest, mille kohaselt karjäär ei pruugi nõuetekohaselt järgida maksustamiskorda, otsustasid Ühendkuningriigi ametiasutused uurida seda ja mis tahes muid juhtumeid, kus komisjoni jaoks tõendite kogumise tulemusel läbi viidud uuringud annavad alust kahtlustada materjalide väära liigitamist. Ühendkuningriigi maksu- ja tolliasutus otsustas nõuda või võtta geoloogilisi proove neist karjääridest. Kui leitakse, et materjal ei ole kiltkivi, kohaldatakse kaevandatud materjali suhtes maksu ning materjali sellise väära liigitamise eest võidakse määrata karistus.
            
         
               (278)
            
            
               Lisaks näitavad Ühendkuningriigi ametiasutused, et kivimite turustamisel müügi eesmärgil võivad karjäärid otsustada kasutada kirjeldust, mis ei vasta objektiivsele kriteeriumile, mida Ühendkuningriigi maksu- ja tolliasutus kasutab maksu kohaldamise eesmärgil.
            
         
               (279)
            
            
               Ühendkuningriigi ametiasutused on läbi vaadanud konfidentsiaalse maksuteabe ja avaliku teabe, mis on seotud iga karjääriga, kes BAA väitel toodab kiltkivi pelgalt täitematerjalina kasutamise eesmärgil või kes väidetavalt liigitasid oma tooteid valesti kiltkivina, et saada kasu maksuvabastusest. Läbivaatamise tulemused esitati komisjonile ning neist nähtus, et ühe karjääri puhul võivad esineda teatavad nõuetele vastavusega seotud probleemid. Ühendkuningriigi ametiasutused otsustasid uurida, milliseid materjale karjäär tegelikult toodab ning kas need materjalid on liigitatud kiltkivina nõuetekohaselt. Samas teiste karjääride puhul, kes tegutsesid aktiivselt või olid tegutsenud aktiivselt, ei leitud mingeid märke sellest, et nad oleksid tahtlikult kaevandanud kiltkivi täitematerjalina kasutamise eesmärgil.
            
         
               (280)
            
            
               Tuleb nimetada, et komisjon võttis Ühendkuningriigi esitatud teabe läbivaatamisel arvesse asjaolu, et eriotstarbelised arhitektuuritooted lõigatakse konkreetsesse mõõtu. Sellepärast leidis komisjon, et kiltkivikarjäärid, kus esineb peamise tootena lõigatud kive, toodavad eriotstarbelisi arhitektuuritooteid (ja seega mitte täitematerjale), seda ennekõike seetõttu, et kiltkivist täitematerjalid on purustamise tulemus.
            
         
               (281)
            
            
               Ühendkuningriigi ametiasutused on esitanud statistilised andmed eesmärgiga toetada oma seisukohta, et kiltkivi ei ole asendanud teiseste täitematerjalide müüki ning et kuigi nõudlus kvaliteetsete purustatud kivimite ning kvaliteetse liiva ja kruusa järele on langenud selle aja jooksul, mil maksu on kohaldatud, ei ole kiltkivi, savi ja kiltsavi müük ehituse otstarbel tõusnud samas suurusjärgus. Ilmneb, et esimesena nimetatud materjalide müügi osakaal on kooskõlas nõudluse vähenemisega. Ühendkuningriigi asutused väidavad kokkuvõttes, et kiltkivi, savi ja kiltsavi ei ole asendanud suurel määral kvaliteetseid purustatud kivimeid, liiva või kruusa.
            
         5.6.2.2.   
         Kiltsavi
      
   
   a)   Märkused, mille esitas BAA 15. septembril 2014
   
   
               (282)
            
            
               BAA väidab, et kiltsavi on võimalik kasutada täitematerjalina, st väheväärtusliku täitematerjalina, nagu on näidatud aruandes (65). Kiltsavi, savi ja argilliit võivad esineda purustatud kivimite maardlate katendina ning neid on võimalik müüa madalasordilise täitena.
            
         
               (283)
            
            
               BAA sõnul on kiltsavi ja savi võimalik kasutada täitematerjalina konkreetsel eesmärgil, mille jaoks kivimid ei ole kättesaadavad või on kättesaadavad väiksemas koguses, näiteks prügilate vooderdamiseks ja katmiseks ning tiikide ja kanalite vooderdamiseks. BAA väidab, et sellise kasutuse näol on tegemist savi ja kiltsavi kasutamisega täitematerjalidena samal viisil, nagu materjale kasutatakse täitematerjalidena drenaaži ja merekaitserajatiste puhul. Ka väidab ta, et kuigi kiltsavi kaevandatakse savi ja kivisöe kõrvalsaadusena, on Ühendkuningriigis olemas väga suured alad, kus kõvem ja vanem kiltsavi paikneb vaheldumisi liivakiviga.
            
         
               (284)
            
            
               BAA väidab, et kiltsavi kõvemat varianti – mis sarnaneb kõvale kivimile – on alati kasutatud täitematerjalina isegi enne täitematerjali maksu kehtestamist. BAA tõi näitena välja kiltsavi kaevanduse, mis on tegutsenud alates 1981. aastast ning mis toodab ehitus- ja müürikive, kiviktaimlatele mõeldud kive ja erikujulisi tänavakive koos mõningase täitematerjaliga.
            
         
               (285)
            
            
               BAA esitas Ühendkuningriigi geoloogiaameti 2010. aasta kataloogis „Directory of Mines and Quarries 2010” toodud 20 savi- ja kiltsavikarjääri nimed, kes väidetavalt kaevandavad materjali üksnes täitematerjalina kasutamise eesmärgil.
            
         
               (286)
            
            
               BAA väidab, et mõned kõnealuses kataloogis liivakivi karjääridena liigitatud karjäärid saavad kasu täitematerjali maksust vabastamisest tänu sellele, et nende näol on tegelikult tegemist kiltsavi karjääridega, mis moodustavad osa Caithnessi kiltsavi kihinditest Šotimaal.
            
         
               (287)
            
            
               BAA väidab, et on olemas palju erinevate geoloogiliste omadustega, sealhulgas kiltsavi sisaldavaid karjääre, kelle suhtes kohaldatakse maksuvabastust seoses materjaliga, mis koosneb peamiselt kiltsavist, sest kiltsavi leidub Ühendkuningriigis laialdaselt ning see paikneb sageli vaheldumisi muude kivimitega. BAA toob näiteks ainult täitematerjale kaevandava karjääri, kes saab sel viisil kasu maksuvabastusest.
            
         
               (288)
            
            
               BAA väidab, et Ühendkuningriigi ametiasutustel on olemas nende karjääride nimed, kes on vabastatud täitematerjali maksust selle alusel, et nad kaevandasid ainult või peamiselt kiltkivi või kiltsavi. Kuid seda teavet ei olnud võimalik esitada BAA-le konfidentsiaalsusest tulenevatel põhjustel.
            
         b)   Märkused, mille esitas Robert Durward BAAst 17. jaanuaril 2014
   
   
               (289)
            
            
               BAA väidab, et keraamiliste toodete ja kipsi valmistamiseks mõeldud savi ja kiltsavi ei saa käsitada nii, nagu oleksid need võrreldes täitematerjali maksuga maksustatud materjalidega erinevas olukorras, pidades silmas keskkonnakaitse eesmärki. BAA leiab, et need materjalid on võrreldavad ehituse otstarbel kaevandatavate kivimite, liiva või kruusaga, sest ka neid materjale kaevandatakse ehitusel kasutamiseks, ning savi ja kiltsavi on kivimid. Väidetavalt kasutatakse suures koguses savi ja kiltsavi keraamiliste ehitustoodete valmistamiseks. Tellisplaatide tootmiseks kasutatava savi kaevandamist saaks vähendada, kasutades betoonist ehitustooteid, mida on võimalik toota karjääris tekkivatest jäätmetest või kõrvalsaadustest, mis on sageli maksustatud. BAA sõnul õõnestab keraamilistes ehitustoodetes kasutatud savi ja kiltsavi maksustamata jätmine täitematerjali maksu eesmärki.
            
         c)   Märkused, mille esitas äriühing Torrington Stone 17. jaanuaril 2014
   
   
               (290)
            
            
               Äriühingu Torrington Stone sõnul toodab üks tema karjääre kiltsavi jämedateralise liivakivi kõrvalsaadusena. Selle kvaliteet on hea ja seda on võimalik kasutada muldematerjalina. Äriühingu teine karjäär toodab kiltsavi põhitootena ja liivakivi teisese tootena, mis kuulub maksustamise alla. Äriühing Torrington Stone tundub väitvat, et nende müüdavad tooted kujutavad endast puru, katendi aluskihti, jääke või täidist ning neid on võimalik saada kõigist nende materjalidest.
            
         
               (291)
            
            
               Pärast täitematerjali maksu kehtestamist kasvas kiltsavi hind turujõudude mõjul.
            
         
               (292)
            
            
               Äriühing Torrington Stone esitas ka teavet karjääri Venn kohta, kes tootis kiltsavi kõrvalsaadusena, mis on ideaalne mullete täiteks ja mis konkureeris maksustatud kõrvalsaadusega ühest äriühingu karjäärist. Kiltsavi kui kõrvalsaaduse hind oli 3,50 Inglise naela, mis sisaldas veokulu suurusjärgus hinnanguliselt 3,00 Inglise naela.
            
         d)   Märkused, mille esitas Eunomia 17. jaanuaril 2014
   
   
               (293)
            
            
               Äriühingult Eunomia saadud märkused edastati Ühendkuningriigi teiseste täitematerjalide (kiltkivi, kaevandamisjäägid ja koldetuhk) tootjate konsortsiumi nimel.
            
         
               (294)
            
            
               Äriühingu Eunomia sõnul on kaevandamisjäägid (mis tavaliselt koosnevad kiltsavist) ümbertöötamiseks kättesaadavad tegutsevatest süvakaevandustest või suletud/ajutiselt suletud süvakaevandustest. Kaevandamisjäägid saadakse kivisöe kaevandamisel süvakaevandamise meetodit kasutades. Kaevandamisjääkide kvaliteet on kaevanduste lõikes ja eri kaevandamisetappide lõikes väga erinev, sõltudes kihtide geoloogilisest ehitusest kaevandamise ajal. Kaevandamisjääkide ebaühtlaste omaduste tõttu on materjal väheväärtuslik ja selle ümbertöötamise väärtus on väga väike.
            
         
               (295)
            
            
               Äriühing Eunomia on seisukohal, et kaevandamisjääke ei ole tavaliselt võimalik müüa kasumlikult. Kuid soodushinnaga müümise võimaluse olemasolu võimaldab asjaomasel kaevandusel tegutseda, hoides maavaldused jäätmetevabad. Äriühing Eunomia väidab, et võimaluseta tarnida kaevandamisjääke kuludeta või konkurentsivõimelise hinnaga, mis peegeldaks materjali madalat kvaliteeti, puuduvad muud majanduslikult elujõulised võimalused söekaevandusjääkidest lahtisaamiseks eesmärgiga hõlbustada arengut. Äriühing Eunomia on seisukohal, et töötlusjääkide puhul oleksid kaevandamisjärgse tootmise kulud – eeldades, et tarnitakse 5 km raadiuses päritolukohast – tavaliselt […] Inglise naela tonni kohta tegutsevate süvakaevanduste jaoks ja […] Inglise naela tonni kohta suletud/ajutiselt suletud süvakaevanduste jaoks. Järelikult, täitematerjali maksu kohaldamine tonni kohta 2 Inglise naela tasemel tähendab […] kulusid. Siis oleks odavam lasta söekaevandmise käigus saadud kiltsavi kõrvaldada jäätmetena.
            
         e)   Ühendkuningriigi ametiasutuste märkused
   
   
               (296)
            
            
               Ühendkuningriigi ametiasutused on seisukohal, et kiltsavi maksuvabastusega hõlmamine tuleneb sellest, et suurt osa kiltsavi ei kasutata täitematerjalina. Suurem osa kiltsavi on tõepoolest üldiselt sobimatu täitematerjalina kasutamiseks. Kiltsavi kasutamine kvaliteettoodete valmistamiseks tähendab tellisplaatide tootmist, mis kujutab endast keraamilist protsessi ja on seega vabastatud täitematerjali maksust. Tellisplaatide valmistamise eesmärgil kaevandatud kiltsavi mis tahes kõrvalsaadused oleksid seega sellise materjali kõrvalsaadused, mis on kaevandatud kasutamiseks muul viisil kui täitematerjaliks.
            
         
               (297)
            
            
               Ühendkuningriigi ametiasutused väidavad, et kiltsavi kuulub saviga samasse kivimiperekonda. Savi esineb väga erineval kujul alates pehmest ja plastilisest savist kuni kõva argilliidini. Savi füüsikalised ja keemilised omadused ning mineraloogiline koostis määravad selle kõige parema kasutusotstarbe. Olenevalt lõhelisuse astmest (66) võib olla keeruline eristada kiltsavi ja savi skaala ühes otsas ning kiltsavi ja kiltkivi skaala teises otsas.
            
         
               (298)
            
            
               Ühendkuningriigi ametiasutused on seisukohal, et kiltsavi on tihedalt seotud savi kaevandamisega ja seda tekib ka kivisöe kaevandamisel. Sarnaselt savile saab ka kiltsavi kasutada väliskatte, tänavakivide ja kõrgtugevate telliste tootmisel (90 % tellisesavi nõudlusest on seotud fassaaditelliste tootmisega riigisisese elamuturu jaoks), katuseplaatide ja välisseina välisvoodri tootmisel ning drenaaži ja kanalisatsiooni jaoks mõeldud glasuurkeraamiliste torude tootmisel. Suur kogus kiltsavi kasutatakse ära tsemenditootmisel. Muud valdkonnad on prügilate vooderdamine ja katmine, tiikide ja kanalite vooderdamine, maastikukujundusmaterjalina kasutamine, kergtäitematerjalide tootmine plokkide valmistamiseks ning kasutamine üldise ballastmaterjalina.
            
         
               (299)
            
            
               Ühendkuningriigi ametiasutused leiavad, et kiltsavi on võimalik kasutada madalasordilise täitematerjalina, kõige sagedamini täidiseks ja puistematerjalina teekatete all. Osa kiltsavist on sobilik ka kergtäitematerjalide tootmiseks, kuid alles pärast seda, kui seda on töödeldud kõrgel temperatuuril. Mõnel juhul on geoloogiliste tingimuste (surve ja kuumuse) tulemusel tekkinud kõvem kiltsavi, mis moodustab purustamisel tahukakujulisi graanuleid, mida võib olla võimalik kasutada madalasordilise täitematerjalina, näiteks ballastmaterjalina.
            
         
               (300)
            
            
               Ühendkuningriigi ametiasutuste sõnul peetakse kiltsavi ja savi – kui geoloogiliselt sarnaste materjalide – üle Ühendkuningriigi riiklikus statistikas arvestust koos. 2000. aastal kasutati Ühendkuningriigis müüdud 10 838 000 tonnist savist ja kiltsavist 7 880 000 tonni tellisplaatide, torude ja plaatide valmistamiseks ning 2 958 000 tonni muul otstarbel. 2012. aastal kasutati Suurbritannias müüdud 5 497 000 tonnist savist ja kiltsavist 3 569 000 tonni tellisplaatide, torude ja plaatide valmistamiseks. Ühendkuningriigi ametiasutused väidavad, et kuna savi ja kiltsavi kaevandamine vähenes poole võrra aastatel 2000–2012 ning et muul otstarbel kui tellisplaatide, torude ja plaatide valmistamiseks kasutatud savi ja kiltsavi müük oli 2012. aastal 35 % väiksem võrreldes 2002. aastaga, siis on ebatõenäoline, et maksu kehtestamine suurendas kiltsavi kaevandamist spetsiaalselt täitematerjalina kasutamise eesmärgil.
            
         
               (301)
            
            
               Ühendkuningriigi ametiasutused on seisukohal, et kivisöe kaevandamise käigus tekkivad kiltsavijäätmed on tahtmatu ja soovimatu kõrvalsaadus. See on üldjuhul sobilik ainult põhitäiteks tee-ehitusel või üleujutuste tõkkeks ehitatavate konstruktsioonide puhul ning seda müüakse seetõttu tühise hinnaga. Tootmisjäätmed ladestatakse üldjuhul tihendatult jäätmehunnikutesse või siis kasutatakse neid täiendava täitematerjalina, kui karjääri kõrval paikneb teine maapealne kaevandus. Kuigi kivisöe hind on umbes 50 Inglise naela tonni kohta, müüakse kiltsavi tavaliselt väga madala hinnaga – keskmiselt on hind mitte üle 1–2 Inglise naela tonni kohta, kui nõudlus tekib kaevandamiskoha lähedal. Tootmiskulud on hinnanguliselt 0,5–2 Inglise naela tonni kohta. Mõnikord antakse kiltsavi ära isegi tasuta, kui selle soetaja veab kiltsavi ise minema.
            
         
               (302)
            
            
               Sama kehtib muude kaevandamisjääkide puhul, mida üldjuhul kasutatakse ainult väheväärtusliku täitematerjalina, kui selle järele tekib nõudlus kaevandamiskoha lähedal.
            
         
               (303)
            
            
               Ühendkuningriigi ametiasutused leiavad, et mõningaid muu kaevandustegevuse käigus tekkinud kiltsavi kõrvalsaadusi müüakse täitematerjalina, kuid majanduslikus mõttes on kasulik kasutada kiltsavi täitematerjalina siis, kui nõudlus tekib kaevandamiskoha lähedal – seda just veokulude tõttu. Nad väidavad, et kuna sellist kiltsavi ei ole kaevandatud ärilisel otstarbel täitematerjalina kasutamise eesmärgil ja selline kiltsavi vähendab nõudlust kaevandatud täitematerjali järele, oleks selle kiltsavi suhtes maksuvabastuse kohaldamine kooskõlas täitematerjali maksu keskkonnakaitse eesmärgiga ning maksu olemuse ja loogikaga.
            
         
               (304)
            
            
               Ühendkuningriigi ametiasutused leiavad, et geoloogiaameti andmete kohaselt ja Ühendkuningriigi mineraalide aastaraamatus (Ühendkuningriigi aastaandmed) käsitatakse savi ja kiltsavi ühe kategooria materjalidena. Nende keskmine müügihind on riikliku statistikaameti väitel 2,52–2,88 Inglise naela tonni kohta. 2012. aastal jäi hind vahemikku 3,34–4,44 Inglise naela tonni kohta.
            
         
               (305)
            
            
               Ühendkuningriigi ametiasutused esitasid teabe karjääri kohta, kes toodab jämedateralist liivakivi, mida kasutatakse asfaltteekatte tootmisel. Lisaks toodab ja müüb karjäär kiltsavi, mis paikneb vaheldumisi jämedateralise liivakivi kihtidega. Karjääri hinnangul on tema kiltsavitoodete tootmiskulu 6,31 Inglise naela tonni kohta.
            
         
               (306)
            
            
               Keraamilistes protsessides kasutatava kiltsaviga seoses edastasid Ühendkuningriigi ametiasutused teabe, mille oli esitanud Briti keraamikaliit (British Ceramic Confederation, BCC; Ühendkuningriigi keraamikatööstuse kutseorganisatsioon). Nad märgivad, et kiltsavi tootmiskulud on väga erinevad suure hulga tegurite tõttu. Nende hinnangul on kaevandamiskulud […]–[…] Inglise naela tonni kohta.
            
         
               (307)
            
            
               BCC hinnangul oleks kiltsavi müügihind täitematerjalina kasutamise korral […]–[…] Inglise naela tonni kohta. Täheldatakse, et kiltsavi võidakse müüa kahjumiga, et saada kätte kvaliteetset tellisplaatide valmistamiseks vajalikku materjali, mis asub kõnealuste kiltsavimaardlate all.
            
         
               (308)
            
            
               Lisaks märgib BCC, et valdav osa tellisplaatide tootmisest toimub karjääridega seotud kohtades, sellepärast materjali hinda ei määrata. Kuid nende hinnangul võib kulu olla […]–[…] Inglise naela tonni kohta + tarnekulud, kui müük toimuks kolmandale isikule. Keraamikaliit leiab, et kiltsavi müügihind oleks madalam kvaliteetsete savide müügihinnast.
            
         
               (309)
            
            
               Seoses peamiselt kivisöest, ligniidist, kiltkivist ja kiltsavist koosnevate materjalide maksuvabastusega näitavad Ühendkuningriigi ametiasutused, et kuna looduslikult esinevate mineraalide puhtusaste ei ole 100 %, siis on maksuvabastus vajalik.
            
         
               (310)
            
            
               Ühendkuningriigi ametiasutused leiavad, et kiltsavi ei kaevandata pelgalt täitematerjalina kasutamiseks, ning nad on uurinud BAA algseid väiteid selles küsimuses liidu kohtutes toimunud menetluste ajal. Ühendkuningriigi ametiasutused leidsid, et kiltsavi toodetakse jätkuvalt muu kaevandamistegevuse, eelkõige savi, kivisöe ja lubjakivi kaevandamise kõrvalsaadusena. Ühendkuningriigi ametiasutused on seisukohal, et mitte ühestki dokumendist, mille BAA esitas liidu kohtutele või komisjonile enne menetluse algatamise otsust, ei ilmne, nagu oleks olemas karjääre, mis kaevandaksid kiltsavi ja savi ennekõike täitematerjalina kasutamise otstarbel.
            
         
               (311)
            
            
               Komisjon palus Ühendkuningriigi ametiasutustel esitada teavet huvitatud isiku edastatud dokumentides nimetatud nelja maksuvabastusega hõlmatud karjääri toodete kohta, kes võitsid lepinguid pelgalt selle maksuvabastuse tõttu ning kes pakuvad maksustatud karjääriga sama liiki tooteid. Väidetavalt on üks karjäär saanud kiltsavi kaevandamise loa. Ühendkuningriigi ametiasutused leidsid, et kõik neli karjääri on registreeritud kui täitematerjali maksu tasumise kohustuslased ja on maksu tasunud alates selle kehtestamisest 2002. aastal. Tundub, et karjäärid müüvad (67) kivimeid, liiva, kruusa, ümbertöötatud tooteid sisaldavaid täitematerjale ja betoontooteid, kõvast kivimist täitematerjale, täitematerjale ja täiteainet, ehitustooteid, liivakivist plaate, ning vastavalt liiva, kruusa ja muid täitematerjale. Mingeid märke ei leitud selle kohta, et ükski karjäär oleks saanud kasu kiltsavi suhtes kohaldatud maksuvabastusest.
            
         
               (312)
            
            
               Ühendkuningriigi ametiasutused on uurinud ka kaheksat geoloogiaameti andmebaasis nimetatud karjääri, kes kaevandavat kiltsavi tahtlikult täitematerjalina kasutamise otstarbel. On väidetud, et vähemalt mõned neis karjääridest kaevandavad lisaks kiltsavile ka muid tooteid. Seega ei suudetud ilmselgelt lõplikult tuvastada ühtegi kiltsavikarjääri, kes kaevandaks kiltsavi pelgalt täitematerjalina kasutamise eesmärgil.
            
         
               (313)
            
            
               Ühendkuningriigi ametiasutused selgitavad, et kiltsavi peaks olema hõlmatud maksuvabastusega ka siis, kui see on maksustatud täitematerjalide kaevandamise kõrvalsaadus. Näiteks on kiltsavi võimalik saada lubjakivi või jämedateralise liivakivi kaevandamise vältimatu kõrvalsaadusena. Ühendkuningriigi ametiasutused väidavad, et kiltsavi on lubjakiviga võrreldes väiksema väärtusega materjal ning seda ei ole võimalik kasutada laialdaselt täitematerjalina. Ühendkuningriigi ametiasutused väidavad, et sel viisil kõrvalsaadusena toodetud kiltsavi oli maksuvabastusega hõlmatud maksu keskkonnakaitse eesmärgist lähtuvalt, et anda karjääridele, kes toodavad seda kõrvalsaadusena, võimalus seda müüa kui piiratud sobiva kasutusotstarbega aseainet muudele kaevandatavatele täitematerjalidele. Kui materjal oleks algselt maksustatud sarnaselt lubjakivile, ei oleks karjäärid suutnud kiltsavi jäätmeid müüa.
            
         
               (314)
            
            
               Ühendkuningriigi ametiasutuste sõnul on väga ebatõenäoline, et ühegi ennekõike muid täitematerjale (näiteks jämedateralist liivakivi) kaevandava karjääri lähedal oleks piisavalt nõudlust kiltsavi järele, mis stimuleeriks maksustatud täitematerjali lisakoguste kaevandamist eesmärgiga pääseda ligi maksustamata kiltkivist kõrvalsaadusele, võttes arvesse asjaolu, et kiltsavi on täitematerjalina võimalik kasutada vaid väga piiratud ulatuses ja väga spetsiifilisel eesmärgil ning et kiltsavi on majanduslikult mõttekas kasutada täitematerjalina ainult siis, kui nõudlus tekib kaevanduskoha lähedal. Ühendkuningriigi ametiasutused väidavad, et nad ei tea ühtegi sellist juhtumit, kus nii oleks juhtunud või kus see võiks tõenäoliselt juhtuda tulevikus.
            
         
               (315)
            
            
               Vastusena huvitatud isiku komisjonile esitatud dokumendile, kus väidetakse, et Põhja-Devonis asuv Vyse karjäär (mis kuulub äriühingule Torrington Stone) kaevandab esmase materjalina argilliiti ja kiltsavi, mida kasutatakse täitematerjalina, ja teisese materjalina musta liivakivi, seadsid Ühendkuningriigi ametiasutused kahtluse alla selle, kas kiltsavi on selle karjääri esmane materjal, sest nende veebisaidil on kirjeldatud nende kvaliteetseid liivakivitooteid ja sellel on öeldud, et karjääri materjalid on üle maailma tunnustatud oma silmapaistva vastupidavuse ja kvaliteedi poolest ning Braunton Aggregates tarnib liivakivi erineval kujul alates reljeefkividest, kattekividest, aianduses kasutamiseks mõeldud kivitükikestest ja kividest kuni sõelutud täidete ja ballastmaterjalini. Ühendkuningriigi geoloogiaameti 2010. aasta kataloogi „Directory of Mines and Quarries” kohaselt toodab äriühing liivakivi paleosoikumi kivisöelademetest Bude aladel. Nad ei nõustu, et Vyse karjäär on sellepärast justkui tõend selle kohta, et kiltsavi kaevandatakse tahtlikult täitematerjalina kasutamise eesmärgil.
            
         
               (316)
            
            
               Ühendkuningriigi ametiasutuste väitel kasutab Ühendkuningriigi maksu- ja tolliamet kiltsavi puhul kriteeriumina – nagu on kirjeldatud ka aruandes – seda, et see materjal peab kergelt lõhenema (sulenoa toimel) millimeetri paksusteks kildudeks. Materjal, mis laguneb väikesteks sentimeetri suurusteks tükkideks (ja on seega sobilikum kasutamiseks täitematerjalina), liigitatakse argilliidiks ja kuulub maksustamisele. BAA väidab esitatud dokumentides, et mitu karjääri kaevandab ainult kiltsavina liigitatud materjale maksuvabastuse ärakasutamiseks ja müüvad seda materjali täitematerjalina. Ühendkuningriigi ametiasutused näitavad, et kui oleks olemas mis tahes olulised tõendid selle kohta, et kivimit tõepoolest kirjeldatakse sel viisil vääralt täitematerjali maksust vabastuse saamiseks, uuriks Ühendkuningriigi maksu- ja tolliasutus seda võimaliku maksupettusena.
            
         
               (317)
            
            
               Ühendkuningriigi ametiasutuste sõnul on kogu Ühendkuningriigi maksu- ja tolliasutuse maksualane tegevus riskipõhine. See tähendab, et mitte kõiki Ühendkuningriigi maksu- ja tolliametis registreeritud äriühinguid ei kontrollita, kui just ei ole alust seada kahtluse alla nende deklareeritavat tulu. Ühendkuningriigi ametiasutused on teadlikud riskist, et karjäärid saavad täitematerjali maksust vabastuse näol kasu, kirjeldades enda toodetavaid materjale valesti. Ühendkuningriigi maksu- ja tolliasutus viib läbi kontrolle eesmärgiga tagada, et täitematerjali maksu kohaldatakse korrektselt, ning uurib juhtumeid, kui on olemas tõendid materjalide väära kirjeldamise kohta.
            
         
               (318)
            
            
               Ühendkuningriigi ametiasutused on läbi vaadanud konfidentsiaalsed maksedokumendid ja avaliku teabe, mis on seotud karjääridega, kes BAA väitel toodavad savi ja kiltsavi pelgalt täitematerjalina kasutamise eesmärgil või kes on liigitanud oma tooteid valesti kiltsavina, et saada kasu maksuvabastusest. Iga karjääriga seotud läbivaatuse tulemused on esitatud komisjonile. Läbivaatuse käigus ilmnes, et ühe karjääri puhul võivad esineda teatavad probleemid seoses nõuetele vastavusega ning Ühendkuningriigi ametiasutused otsustasid seda juhtumit uurida. Samas enamiku karjääride puhul, kes tegutsesid aktiivselt või olid tegutsenud aktiivselt, ei leitud mingeid märke sellest, et nad oleksid kaevandanud kiltsavi või savi pelgalt täitematerjalina kasutamise eesmärgil. Samas komisjonile esitatud teabest ilmneb, et vähemalt neli või viis (68) karjääri saavad kasu maksuvabastusest, kuigi nende peamine toode on lõigatud kivid ning kiltsavi kaevandatakse sellele lisaks.
            
         5.6.2.3.   
         Kivisüsi
      
   
   a)   Ühendkuningriigi ametiasutuste märkused
   
   
               (319)
            
            
               Ühendkuningriigi ametiasutuste sõnul on kivisüsi põlev settekivim. Ühendkuningriigi toodetud kivisöe väävlisisaldus on suur ning seda kasutatakse peaaegu ainult kivisöeelektrijaamades, kus suitsugaasi väävlitustatakse. Kogu koksisüsi (mida kasutatakse terasetootmise kõrgahjudes) praegu imporditakse. Kivisüsi ei ole sobilik kasutamiseks täitematerjalina.
            
         
               (320)
            
            
               Ühendkuningriigi ametiasutused väidavad, et kui kivisütt kaevandatakse maapealsest karjäärist, siis katend (69) ja kivisöekihtide peal olevad kihid eemaldatakse eraldi kivisöekihtidest ja tulekindlast savist, mis asetsevad vahetult mõne kihi all. Tulekindel savi – mis on kivisöekaevandamise kõrvalsaadus – kaevandatakse eraldi, selle müügihind moodustab umbes 10 % kivisöe müügihinnast ning seda müüakse kasutamiseks värvainena tellisplaatide valmistamise protsessis. Kõigil juhtudel asetatakse katend, kihtidevaheline pinnas ja mis tahes jäätmed, mis jäid alles pärast mineraali töötlemist (näiteks selleks, et eemaldada suur tuhasisaldus või muud lisandid), pärast kaevandamist tekkinud tühikusse.
            
         
               (321)
            
            
               Ühendkuningriigi ametiasutused väidavad, et kõik maa-alused kaevandused kasutavad kivisöe töötlemisel tiheduse alusel separeerimist. Protsessi käigus tekkivad jäätmed üldjuhul ladestatakse ja tihendatakse. Ajalooliselt kogunenud terrikoonikud lükatakse üldjuhul tasaseks ja kaetakse taimkattega, et vähendada nende visuaalset mõju. Kui lähedal asub mõni maapealne kivisöekaevandus ja/või mõne muu mineraali kaevandus, kasutatakse jäätmeid mõnikord täiendava täiteainena sealsete tühikute täitmiseks.
            
         
               (322)
            
            
               Ühendkuningriigi ametiasutuste sõnul võib mõningat aherainet või mõningaid jäätmeid, mis on tekkinud kivisöe tootmise tulemusel, kasutada väheväärtusliku täitematerjalina, näiteks puistetäidisena või üleujutuste tõkkeks. Jäätmed peenestatakse ja neil puuduvad omadused, mis võimaldaksid neid kasutada toestamiseks näiteks ehitusvaldkonna arendusprojektides.
            
         
               (323)
            
            
               Ühendkuningriigi ametiasutused on seisukohal, et puuduvad mis tahes tõendid selle kohta, et Ühendkuningriigis ükski karjäär kaevandaks kivisütt pelgalt täitematerjali saamiseks. Nad väidavad, et täitematerjali maksu eesmärk on aidata tagada, et kivisöe kaevandamise tulemusel tekkivat täielikult jääkpinnasest koosnevat materjali ei maksustataks. Täitematerjali selged kihid, mis kaevandatakse söekihtidele juurdepääsu saamiseks, maksustatakse täitematerjali maksuga.
            
         5.6.2.4.   
         Ligniit
      
   
   a)   Ühendkuningriigi ametiasutuste märkused
   
   
               (324)
            
            
               Ühendkuningriigi ametiasutuste sõnul on ligniit turba ja kivisöe vahel paiknev materjal. Ainus märkimisväärne ligniidimaardla asub Suurbritannias Devonis, kus seda saadakse peeneteralise plastse savi kaevandamise kõrvalsaadusena. Väike kogus ligniiti müüakse kasutamiseks aianduses. Suured maardlad asuvad ka Põhja-Iirimaal, kuid ligniiti ei ole ärilisel otstarbel toodetud seoses kohaliku kogukonna märkimisväärse vastuseisuga sellele. Ligniit ei sobi kasutamiseks täitematerjalina eelkõige suure niiskussisalduse ja lenduvate ainete sisalduse tõttu.
            
         5.6.2.5.   
         Komisjoni hinnang
      
   
   5.6.2.5.1.   Kiltkivi
   
   
               (325)
            
            
               Kuigi kiltkivi on täitematerjal 2001. aasta seaduse artikli 17 lõike 1 tähenduses, ilmneb Ühendkuningriigi ametiasutuste ja huvitatud isikute esitatud dokumentidest, et kiltkivi kaevandatakse selliste arhitektuuriliste ja mitmemõõtmeliste toodete saamiseks, mida on võimalik müüa palju kõrgema hinnaga, kui saadaks kiltkivi eest juhul, kui seda müüdaks täitematerjalina kasutamiseks. Majanduslikult ei oleks mõttekas kasutada karjääre vaid kiltkivi kaevandamiseks täitematerjalina kasutamise eesmärgil, kusjuures kiltkivi ei ole oma omaduste tõttu enamasti sobilik kasutamiseks kvaliteetse täitematerjalina, vaid seda kasutatakse madalasordilise täitematerjalina. Lisaks on kaevandamismeetodid palju kallimad võrreldes tavapäraste täitematerjalide kaevandamise meetoditega – majanduslikult ei oleks loogiline toota täitematerjali sellisel kulukal viisil. Näiteks kiltkivist täitematerjalide tootmise kulud jäävad vahemikku 5,7–6,5 Inglise naela tonni kohta, samas kui müügihind on maksimaalselt 6,42 Inglise naela tonni kohta.
            
         
               (326)
            
            
               Kvaliteetse kiltkivina kasutataval materjalil on lõigatud külg tänu sellele, kuidas seda kivimit kaevandatakse. Rasked kiltkiviplaadid lõigatakse saega piki kiudu ettenähtud suurusesse. Samuti on tavaliselt vähemalt üks looduslik pind lõhestatud (puuvasara ja peitliga). Sel juhul kohaldataks kiltkivi suhtes 2001. aasta rahandusseaduse artikli 18 lõike 2 punkti a kohast maksuvabastusega hõlmatud protsessi ja maksuvabastust vastavalt artiklile 30.
            
         
               (327)
            
            
               BAA ja mitu huvitatud isikut väitsid, et pealisplaadid, müürikivid ja kattekivid kujutavad endast materjali kasutamist täitematerjalina ning selliseid tooteid esmaste toodetena valmistavad karjäärid tuleks maksustada. Siinkohal on põhiargument see, et vastavate karjääride toodete struktuur ei ole erinev neid kivimeid (näiteks graniiti või liivakivi) kaevandavate karjääride toodete struktuurist, millest on võimalik valmistada esmalt müürikive ja seejärel madalasordilisi täitematerjale.
            
         
               (328)
            
            
               Erinevalt muudest täitematerjalidest – näiteks lubjakivist – tundub kiltkivi puhul olevat vajalik sügav kaevandamine, mis muudab selle kalliks võrreldes tavalise kaevandamise kuludega. Ühendkuningriigi ametiasutused ja huvitatud isikud on näidanud, et on olemas oluline erinevus tavapäraste täitematerjalide (näiteks graniidi, liivakivi ja lubjakivi) kaevanduste ja kiltkivi kaevanduste vahel ning nende erinev maksukohtlemine on täiesti põhjendatud.
            
         
               (329)
            
            
               BAA ja mitu huvitatud isikut väidavad, et võivad tekkida kiltkivikarjäärid, kes ei tooda professionaalseks kasutamiseks mõeldud arhitektuurilisi tooteid, vaid kaevandavad kiltkivi sihipäraselt täitematerjalina kasutamise eesmärgil. Lisaks tekivad karjäärid, kes väidavad, et nad peaksid olema maksust vabastatud, sest nad toodavad kiltkivi, kuid tegelikult ei ole nende toodetaval materjalil sobilikku kildalisust või siis on see materjal vääralt liigitatud.
            
         
               (330)
            
            
               Sellega seoses märgib komisjon esiteks, et Ühendkuningriigi ametiasutuste sõnul puuduvad mis tahes märgid selle kohta, et ükski karjäär kaevandaks kiltkivi sihipäraselt täitematerjalina kasutamise eesmärgil. Selgete vastupidist näitavate tõendite puudumisel ei oleks tõepoolest saanud eeldada, et Ühendkuningriigi ametiasutused oleksid saanud tõendada asjaolu, et puuduvad karjäärid, kes sihipäraselt kaevandavad kiltkivi täitematerjalina kasutamise eesmärgil. Kui esitati näited karjääride kohta, kes väidetavalt kaevandasid kiltkivi tahtlikult täitematerjalina kasutamise eesmärgil, palus komisjon Ühendkuningriigi ametiasutustel esitada selliste karjääride kohta teavet. Esitatud teabest selgub, et ükski neist karjääridest ei kaevanda kiltkivi tahtlikult ja ennekõike täitematerjalina kasutamise eesmärgil. Esitatud teave tekitas kahtlust vaid ühe konkreetse karjääri toodete kiltkivina liigitamise õigsuses ning Ühendkuningriigi ametiasutused nõustusid seda juhtumit uurima. Materjalide väär liigitamine kujutaks endast täitematerjali maksu kuritarvitamist ning tegemist ei oleks riigiabiküsimusega.
            
         
               (331)
            
            
               Teiseks, nagu on kirjeldatud eespool põhjenduses 169, leiab komisjon, et reklaamid, milles karjäärid kirjeldavad oma tooteid klientide ligimeelitamise eesmärgil, ei ole täiesti asjakohased selleks, et hinnata materjalide kasutamist täitematerjali maksu kohaldamise eesmärgil. Ühendkuningriigi ametiasutused ise ei võta maksu kohaldamisel selliseid kirjeldusi arvesse.
            
         
               (332)
            
            
               Kui Ühendkuningriigi ametiasutused kontrollivad, kas konkreetse karjääri kaevandatud materjal on kiltkivi, kasutavad nad kriteeriumina kooskõlas aruandega (70) seda, kas materjal puruneb peitlilöögi tulemusel teravateks kildudeks ja plaatideks. Seega, kui on olemas karjääre, kes väidavad, et nad toodavad kiltkivi ja saavad seetõttu kasu maksuvabastusest, kuid kes tegelikult toodavad materjali, millel ei ole piisavat kildalisust, nagu väidab BAA, on need karjäärid jätnud end kuritarvituslikult deklareerimata täitematerjali maksu kohustuslastena. See kujutab endast seaduse täitmise tagamisega seotud probleemi ning Ühendkuningriigi maksu- ja tolliasutus peab uurima seda pettusejuhtumina. Ühendkuningriigi ametiasutused otsustasid uurida eespool nimetatud karjääri juhtumit ja mis tahes muid juhtumeid, kus komisjoni jaoks tõendite kogumisega seoses läbiviidud uuringu tulemusel tekkis kahtlusi, et materjalid on vääralt liigitatud. Kui selgub, et materjal ei ole kiltkivi, kehtestatakse maks ja määratakse karistus.
            
         
               (333)
            
            
               Kooskõlas Üldkohtu järeldustega (71) sõltub teatavate materjalide arvamine maksu kohaldamisalasse tavapärase maksustamise reegli alusel „üksnes sellest, kas neid kasutatakse tegelikult ja teadaolevalt täitematerjalina”. Kaevandatud kiltkiviga seoses võib seda tõlgendada nii, et kui puuduvad tõendid karjääride kohta, kes tahtlikult kaevandaksid kiltkivi täitematerjalina kasutamise eesmärgil, ei ole kiltkivi võrreldav maksustatavate materjalidega ning seega on kiltkiviga seotud maksuvabastus hõlmatud täitematerjali maksu üldiste põhimõtetega.
            
         
               (334)
            
            
               Komisjonile on tõendatud, et kiltkivi ei kaevandata tahtlikult täitematerjalina kasutamise eesmärgil, vaid mitmemõõtmeliste ja dekoratiivsete toodete saamiseks.
            
         
               (335)
            
            
               Seetõttu järeldab komisjon, et kaevandatud kiltkivi on erinevas faktilises ja õiguslikus olukorras võrreldes maksustatavate materjalidega ning ei ole seega hõlmatud täitematerjali maksu aluseks oleva tavapärase maksustamise põhimõttega.
            
         
               (336)
            
            
               Esitatud dokumentidest ilmneb, et vaid väike osa (umbes 5 %) kiltkivi kaevandamise käigus saadavast materjalist on kvaliteetne kiltkivi, mida on sobilikus suuruses tahvlitena võimalik müüa mitmemõõtmeliste arhitektuuriliste toodetena ja seega mitte täitematerjalina kasutamise eesmärgil, ning ülejäänud kaevandatud materjal moodustab kiltkivi kaevandamise kõrvalsaadused või jäätmed, mida on võimalik kasutada täitematerjalidena (kiltkivi kaevandamise jäätmete maksuvabastust on hinnatud punktis 5.6.4).
            
         
               (337)
            
            
               Kuid võttes arvesse, et kiltkivi kõrvalsaaduste kaevandamine on vältimatu nähtus, mis kaasneb ehituses kasutatava kvaliteetse dekoratiivse ja mitmemõõtmelise kiltkivi kaevandamisega ning mis ei saa kaasneda muude materjalide kaevandamisega, aitab nende materjalide hõlmamine maksuvabastusega saavutada täitematerjali maksu eesmärki. See maksuvabastus võib tõepoolest aidata kaasa nõudluse ümbersuunamisele värskelt kaevandatud ja täitematerjalidena kasutatavatelt materjalidelt kiltkivi kui kõrvalsaaduse kasutamisele. Lisaks ei ole mingit ohtu, et see maksuvabastus võiks julgustada kiltkivi värsket kaevandamist, sest kiltkivi kaevandamise kulud on suured ning neid on võimalik katta ainult juhul, kui kiltkivi kaevandatakse eesmärgiga kasutada seda dekoratiivse ja mitmemõõtmelise materjalina. Seda on kinnitanud ka tegutsevate kiltkivikarjääride arvu vähenemine alates täitematerjali maksu kehtestamisest (43-lt 32-le), nagu andsid teada Ühendkuningriigi ametiasutused (72).
            
         
               (338)
            
            
               Komisjon märgib, et looduslikult võib esineda kiltkivi, mille puhtusaste ei ole 100 %, kui mis vastab ikkagi nõudele, et materjal peab purunema peitlilöögi tulemusel teravateks kildudeks ja plaatideks. Sel juhul leidsid Ühendkuningriigi ametiasutused, et maksuvabastus peaks hõlmama ka materjale, mis koosnevad peamiselt kiltkivist.
            
         
               (339)
            
            
               Sellepärast leiab komisjon, et kuna ei ole esitatud mingeid tõendeid selle kohta, et sellist peamiselt kiltkivist koosnevat materjali kaevandatakse sihipäraselt täitematerjalina kasutamise eesmärgil, tuleks peamiselt kiltkivist koosneva materjali puhul kasutada samu argumente, mida täielikult kiltkivist koosneva materjali puhul, et hõlmatud oleks põhjenduses 338 kirjeldatud olukord.
            
         
               (340)
            
            
               Seega 2001. aasta rahandusseaduse artikli 17 lõike 4 punkti a kohane maksuvabastus seoses materjaliga, mis koosneb täielikult või peamiselt kiltkivist või on kiltkivist koosneva mis tahes aine osa, ei kaldu kõrvale täitematerjali maksu aluseks olevast tavapärase maksustamise põhimõttest.
            
         5.6.2.5.2.   Kiltsavi
   
   
               (341)
            
            
               Kuna kiltsavi on kivim ja seega täitematerjal 2001. aasta rahandusseaduse artikli 17 lõike 1 tähenduses, ei kujuta selle materjali vabastamine täitematerjali maksust endast kõrvalekaldumist täitematerjali maksu aluseks olevast tavapärase maksustamise põhimõttest, kui kiltsavi ei kaevandata sihipäraselt täitematerjalina kasutamise eesmärgil. Sellise kaevandamise korral võiks selle hõlmamine maksuvabastusega olla põhjendatud ainult juhul, kui see aitab saavutada täitematerjali maksu keskkonnakaitse eesmärki, st nõudluse ümbersuunamist.
            
         
               (342)
            
            
               Huvitatud isikud ja Ühendkuningriigi ametiasutused viitasid mitmele juhtumile, kus kiltkivi kasutati täitematerjalina, peamiselt madalasordilise täitematerjalina teekatte all täidise ja puistematerjalina või mullete täiteks.
            
         
               (343)
            
            
               Peale selle märgib komisjon, et kiltsavi paikneb sageli vaheldumisi liivakivi või muude maksustatud materjalidega. Sel juhul võib arvata, et kiltsavi kaevandatakse sihipäraselt koos selliste materjalidega ärilisel otstarbel täitematerjalina kasutamise eesmärgil.
            
         
               (344)
            
            
               Ühendkuningriigi ametiasutused on väitnud, et need materjalid, mis kaevandatakse ärilisel otstarbel täitematerjalidena kasutamiseks või mis on sellise protsessi kõrvalsaadused, mille eesmärk on toota täitematerjale ärilisel otstarbel, on erinevas faktilises olukorras võrreldes maksuvabastusega hõlmatud materjalidega. Seega kiltsavi, mida kaevandatakse sihipäraselt täitematerjalina kasutamiseks ärilisel otstarbel, on samuti erinevas faktilises olukorras võrreldes maksuvabastusega hõlmatud materjalidega, samamoodi nagu kõik muud värskelt kaevandatud maksustatud materjalid. Sellepärast ei ole mingeid põhjendusi, miks materjal tuleks vabastada täitematerjali maksust, kui see materjal on sihipäraselt kaevandatud täitematerjalina kasutamise eesmärgil.
            
         
               (345)
            
            
               Ühendkuningriigi ametiasutused näitasid, et enamikku kiltsavist ei kasutata täitematerjalina, sest suurem osa kiltsavist ei ole üldjuhul sobilik täitematerjalina kasutamiseks. Kiltsavi kasutamine kvaliteettoodete valmistamiseks tähendab tellisplaatide tootmist, mis kujutab endast keraamilist protsessi.
            
         
               (346)
            
            
               Huvitatud isikutelt saadud teabe põhjal märgib komisjon, et värskelt kaevandatud kiltsavi on võimalik kasutada täitematerjalina, kuigi mitte väga laialdaselt ja erinevalt kiltkivi kaevandamisest ei toodeta kiltsavist väärtuslikke professionaalseks kasutamiseks mõeldud tooteid, mis oleks võimalik hõlmata maksuvabastusega. Lisaks on kiltsavi ise selline materjal, mille omadused võivad väga suurel määral erineda sõltuvalt kaevandamiskohast.
            
         
               (347)
            
            
               Komisjon võtab teadmiseks Ühendkuningriigi ametiasutuste esitatud teabe, mis on üksikasjalikult toodud põhjenduses 297 ning mille kohaselt kuulub kiltsavi samasse kivimiperekonda saviga, kuigi kõvemat kiltsavi võiks pidada kiltkiviga samasse perekonda kuuluvaks materjaliks.
            
         
               (348)
            
            
               Peale selle võib – erinevalt savist – teatavat osa kiltsavist kasutada (ja seda ka tehakse) ehituses puistematerjalina ning seda ei ole selleks vaja mehhaaniliselt töödelda (põhjendus 299).
            
         
               (349)
            
            
               Esiteks ilmneb huvitatud isikute komisjonile esitatud märkustest, et kiltsavi saab sihipäraselt kaevandada täitematerjalina kasutamiseks ärilisel otstarbel ja seda ka tehakse. Kiltsavi hinnavahemik on […]–4,44 Inglise naela (vt põhjendused 292, 304 ja 307). Sellest hinnast 3 Inglise naela moodustab juba ainuüksi kiltsavi veohind. Komisjon märgib siiski, et talle ei ole esitatud karjääri põhitootena kaevandatud kiltsavi hinnakujundusteavet, vaid pelgalt muude materjalide kõrvalsaadusena kaevandatud kiltsavi teavet.
            
         
               (350)
            
            
               Kiltsavi värske kaevandamisega seoses on komisjonile esitatud vähemalt nelja või viie (73) karjääriga seotud tõendid, mis annavad alust arvata, et need karjäärid kaevandavad peamiselt kiltsavi täitematerjalina kasutamise eesmärgil. Nagu on kirjeldatud põhjenduses 318, palus komisjon vastusena nende karjääride loetelule, keda BAA esitatud Ühendkuningriigi geoloogiaameti kataloogis „Directory of Mines and Quarries 2010” oli kirjeldatud kui peamiselt kiltsavi ärilisel otstarbel ja täitematerjalina kasutamise eesmärgil kaevandavate karjääridena, anda Ühendkuningriigi ametiasutustel teavet nende karjääride kohta konfidentsiaalsetest maksudokumentidest. Nendest andmetest selgus, et neli või viis (73) karjääri olid registreeritud kui karjäärid, kes said kasu kiltsaviga seotud maksuvabastusest, tootes ise samas lõigatud kive ja kiltsavi täitematerjalina kasutamise eesmärgil. Ühendkuningriigi ametiasutused selgitasid, et kuna karjäärid toodavad lõigatud kive, võib kiltsavi käsitada lõigatud kivide kõrvalsaadusena ning sellest tulenevalt võib see kiltsavi olla hõlmatud maksuvabastusega. Samas komisjon ei saa selle selgitusega nõustuda. Nagu on kirjeldatud põhjendustes 151–158, ei ole lõigatud kivi kõrvalsaadused vabastatud täitematerjali maksust. Lisaks toodaksid kõik täitematerjale kaevandavad karjäärid lõigatud kive, kui nende järele oleks nõudlust ja kui kivim on lõikamiseks sobilik. See ei tähenda siiski seda, et kui on olemas nõudlus ja see on majanduslikult mõttekas, ei tooda nad ennekõike täitematerjale, kui puudub nõudlus lõigatud kivi järele. Sellepärast tuleb neid karjääre käsitada karjääridena, kes kaevandavad sihipäraselt kiltsavi täitematerjalina kasutamise eesmärgil.
            
         
               (351)
            
            
               Komisjon märgib, et talle esitatud dokumentidest ilmneb vastuolu. Äriühingu Torrington Stone esitatud märkustes osutatakse sellele, et nad kaevandavad ja müüvad kiltsavist täitematerjale, mis on saadud esmase tootena ühest nende karjäärist (Vyse). Samas Ühendkuningriigi ametiasutused väidavad, et karjäär ei tooda kiltsavi üldse, tuginedes sellele, kuidas karjääri tooteid on tutvustatud karjääri veebisaidil. Sellest olenemata märgib komisjon, et kiltkivi nimetatakse Vyse karjääri veebisaidil mitte karjääri toodete kirjelduses, vaid nende kaevandatavate erinevate toodete tehnilistes kirjeldustes (74).
            
         
               (352)
            
            
               Pealegi on tegemist karjääri enda esitatud andmetega, seega peab komisjon neid arvesse võtma. Võib juhtuda, et nende toodetud materjal on vääralt kiltsavina liigitatud, kuid karjäär ise väidab, et ta on saanud kasu kiltsavi suhtes kohaldatud maksuvabastusest. Lisaks on Ühendkuningriigi ametiasutused väitnud mitmel korral, et täitematerjali maksu kohaldamisel nad ei võta arvesse seda, kuidas karjäär tutvustab oma tooteid üldsusele. Mingit teavet ei esitatud selle kohta, et karjääris oleks läbi viidud mingeid geoloogilisi kontrolle.
            
         
               (353)
            
            
               Komisjon leiab talle kättesaadavate andmete ja tõendite alusel, et kaevandatud kiltsavi on faktiliselt ja õiguslikult võrreldavas olukorras muude maksustatud materjalidega.
            
         
               (354)
            
            
               Ühendkuningriigi ametiasutused ei ole suutnud tõendada, et täitematerjalina kasutamise eesmärgil kaevandatud kiltsavi suhtes maksuvabastuse kohaldamine oleks põhjendatud täitematerjali maksu eesmärgiga aidata kaasa nõudluse ümbersuunamisele. Selline maksuvabastus võimaldab tõepoolest vähemalt säilitada täitematerjalina kasutamise eesmärgil kiltsavi kaevandamise ning seetõttu kaldutakse kõrvale täitematerjali maksu aluseks olevast tavapärase maksustamise põhimõttest ning see on vastuolus täitematerjali maksu eesmärgiga.
            
         
               (355)
            
            
               Kiltsavi kaevandamise jäätmete suhtes kohaldatud maksuvabastust hinnatakse punktis 5.6.4.
            
         
               (356)
            
            
               Komisjon märgib siiski, et kivisöe kaevandamise kõrvalsaadusena saadava kiltsavi suhtes võib lisaks 2001. aasta rahandusseaduse artikli 17 lõike 4 punkti a kohasele maksuvabastusele kohaldada ka sama seaduse artikli 17 lõike 3 punkti f kohast maksuvabastust. Nagu käesoleva otsuse põhjenduses 367 leitakse, ei saa kivisütt kasutada täitematerjalina ja seda ei tehtagi.
            
         
               (357)
            
            
               Kiltsavi, mis on kivisöe kaevandamise vältimatu kõrvalsaadus, sobib täitematerjalina kasutamiseks ning seega kuulub see täitematerjali maksuga maksustamisele tavapärase maksustamise põhimõtte kohaselt. Kuid selle suhtes maksuvabastuse kohaldamine võib olla põhjendatud täitematerjali maksu eesmärgiga aidata kaasa nõudluse ümbersuunamisele. Lisaks on kiltsavi kui kõrvalsaaduse väärtuse tõttu äärmiselt ebatõenäoline, et maksuvabastusega hõlmatud kiltsavi kui kõrvalsaadus võiks stimuleerida kivisöe värsket kaevandamist, sest see ei oleks majanduslikult mõttekas.
            
         
               (358)
            
            
               Lisaks, kui kiltsavi kasutatakse sarnaselt savile enamasti torudes ja plaatides ning tellisplaatide valmistamisel, mis on keraamilised tooted, on selle kiltsavi puhul võimalik saada maksuvähendust, mis on 2001. aasta rahandusseaduse artikli 30 lõike 1 punkti c alusel ette nähtud keraamilistele protsessidele. Kuna tegemist ei ole täitematerjalina kasutamisega ning kuna keraamilistes protsessides kasutatavate materjalide puhul toimub põhjalik füüsikaline muutumine, st sulatamine kõva, vastupidava ja ilmastikukindla toote valmistamiseks, saab keraamilistes protsessides kasutatava kiltsavi suhtes kohaldada nõuetekohaselt täitematerjali maksuga seotud maksusoodustust. Komisjon on juba menetluse algatamise otsuses leidnud, et tööstuslike ja põllumajanduslike protsessidega (artikli 30 lõike 1 punkt c) seotud maksusoodustus on kooskõlas täitematerjali maksu aluseks olevate tavapärase maksustamise põhimõtetega (põhjendus 137).
            
         
               (359)
            
            
               Komisjon märgib, et BAA ja teised huvitatud isikud väitsid, et tellisplaatide valmistamiseks kasutatavad materjalid ei peaks olema hõlmatud maksuvabastusega. Samas Ühendkuningriigi ametiasutused näitasid, et telliste valmistamine ja muud keraamilised protsessid ei kujuta endast materjali kasutamist täitematerjalina. Tellisplaadid läbivad põhjaliku tootmisprotsessi. Nende valmistamiseks kuumutatakse kiltsavi või savi ahjus kõrge temperatuurini (üle 1 000 °C) ning sel viisil muudetakse kiltsavi või savi struktuuri, et see muutuks tugevaks ja vastupidavaks tellisplaadiks. Muid keraamikatooteid põletatakse ahjus samamoodi, kuid neist valmistatakse erineva kujuga tooted, näiteks torusid või plaate.
            
         
               (360)
            
            
               Tellisplaate ei toodeta kasutamiseks puistetäitena, nagu seda tehakse purustatud kivimitega. Nad valmistatakse sellest, et neist laduda korrapäraselt müüre.
            
         
               (361)
            
            
               Eespool toodut arvesse võttes järeldab komisjon, et keraamilistes protsessides kiltsavi kasutamise suhtes võib kohaldada täitematerjali maksuga seotud maksusoodustust, sest kiltsavi sellisel viisil kasutamine ei kujuta endast kasutamist täitematerjalina.
            
         
               (362)
            
            
               Lisaks on kiltsavi võimalik kasutada savi, räbu või muude materjalide asemel alumiiniumsilikaadi allikana tsemenditootmisel. Kiltsavi segatakse lubjakiviga ning see protsess on vabastatud täitematerjali maksust. Lubjakivi või lubjakivi ja muude materjalide kasutamine tsemendis on hõlmatud maksuvabastusega 2001. aasta rahandusseaduse artikli 18 lõike 2 punkti c alusel, sest selle kasutusotstarbe puhul on olulised materjali keemilised omadused (lubjakivist saab kaltsiumsilikaati ning savist või kiltsavist saab alumiiniumsilikaati). Sellepärast võib kiltkivi suhtes, mida kasutatakse tsemendi valmistamisel koos lubjakiviga, kohaldada nõuetekohaselt 2001. aasta rahandusseaduse selle artikli kohast maksuvabastust. Komisjon on juba menetluse algatamise otsuses leidnud, et selle protsessi suhtes maksuvabastuse kohaldamine on kooskõlas täitematerjali maksu aluseks olevate tavapärase maksustamise põhimõtetega (põhjendus 90).
            
         
               (363)
            
            
               Kiltsavi tootjad peaksid näitama, milline on nende toodetava täielikult või peamiselt kiltsavist koosneva materjali kasutusotstarve, et taotleda vabastust täitematerjali maksu tasumisest.
            
         
               (364)
            
            
               Näiteks saadakse kiltsavi savi kaevandamise vältimatu kõrvalsaadusena. Sel juhul – ja kui kiltsavi suhtes ei kohaldata juba mõnda muud maksuvabastust või maksusoodustust – hinnatakse seda, kas vastava kiltsavi suhtes oleks võimalik kohaldada vabastust täitematerjali maksust, sest seda kiltsavi ei ole kaevandatud sihipäraselt täitematerjalina kasutamise eesmärgil. Maksuvabastus oleks kooskõlas täitematerjali maksu aluseks olevate põhimõtetega, sest see hõlmaks kiltsavi, mis on saadud sellise materjali kaevandamise vältimatu kõrvalsaadusena, mille näol ei ole tegemist täitematerjaliga ja mida ei kasutata täitematerjalina ning mida on võimalik kasutada värskelt kaevandatud täitematerjalide asendamiseks.
            
         
               (365)
            
            
               Muude maksustatud materjalide – näiteks jämedateralise liivakivi või lubjakivi – värske kaevandamise kõrvalsaadusena saadud kiltsaviga seoses märgib komisjon, et maksuvabastus eristab kiltsavi muudest maksustatud materjalidest. Tuleb siiski kaaluda, kas selline erinev maksustamine on põhjendatud täitematerjali maksu eesmärgist lähtuvalt. Isegi kui maksuvabastusega suureneb kiltsavi kui kõrvalsaaduse kasutamine täitematerjalina muude maksuvabastusega hõlmamata kõrvalsaaduste arvelt, ei ole Ühendkuningriigi ametiasutused ega teised huvitatud isikud esitanud komisjonile ühtegi tõendit selle kohta, et see maksuvabastus aitab kaasa täitematerjali maksu eesmärgi saavutamisele, milleks on materjalide värske kaevandamise vähendamine täitematerjalidena kasutamise eesmärgil.
            
         
               (366)
            
            
               Sellepärast leiab komisjon, et materjal, mis koosneb täielikult või peamiselt kiltsavist ning mida kaevandatakse sihipäraselt täitematerjalina kasutamise eesmärgil, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, on samasuguses faktilises ja õiguslikus olukorras nagu muud täitematerjalid, mida maksustatakse lähtuvalt täitematerjali maksu aluseks olevast tavapärase maksustamise põhimõttest ja täitematerjali maksu keskkonnakaitse eesmärgist. Seega on maksuvabastus de facto valikuline.
            
         5.6.2.5.3.   Kivisüsi
   
   
               (367)
            
            
               Ühendkuningriigi ametiasutuste ja BAA ühiselt esitatud teave ning ka muu Ühendkuningriigi ametiasutuste esitatud teave annab kinnitust sellest, et kivisütt ei kasutata täitematerjalina ja seda ei saa täitematerjalina kasutada. Sellepärast ei ole kivisüsi samasuguses õiguslikus ja faktilises olukorras, nagu täitematerjali maksuga maksustatavad materjalid, kui pidada silmas täitematerjali maksu eesmärki. Sama kehtib peamiselt kivisöest koosneva materjali puhul ning seega on hõlmatud olukord, kus kaevandatakse kivisütt, mille geoloogiline koostis ei ole puhas.
            
         5.6.2.5.4.   Ligniit
   
   
               (368)
            
            
               Ühendkuningriigi ametiasutuste ja BAA ühiselt esitatud teave ning ka muu Ühendkuningriigi ametiasutuste esitatud teave kinnitab, et ligniiti ei kasutata täitematerjalina ja seda ka ei saa täitematerjalina kasutada. Sellepärast ei ole ligniit samasuguses õiguslikus ja faktilises olukorras, nagu täitematerjali maksuga maksustatavad materjalid, kui pidada silmas täitematerjali maksu eesmärki. Sama kehtib peamiselt ligniidist koosneva materjali puhul ning seega on hõlmatud olukord, kus kaevandatakse ligniiti, mille geoloogiline koostis ei ole puhas.
            
         5.6.3.   MAKSUVABASTUS, MIS ON SEOTUD TÄITEMATERJALIDEGA, MIS KOOSNEVAD TÄIELIKULT KAEVANDUSJÄÄKIDEST, JÄÄTMETEST VÕI MUUDEST KÕRVALSAADUSTEST EGA HÕLMA KATENDIT NING MIS SAADAKSE MIS TAHES KAOLIINI VÕI PEENETERALISE PLASTSE SAVI KUJUL ESINEVA MIS TAHES KOGUSE TÄITEMATERJALI KAEVANDAMISEST VÕI MUUD LIIKI ERALDAMISEST (ARTIKLI 17 LÕIKE 3 PUNKT e JA ARTIKLI 17 LÕIKE 3 PUNKTI f ALAPUNKT ii)
   
               (369)
            
            
               Ühendkuningriigi ametiasutused olid komisjonile enne menetluse algatamise otsuse tegemist esitatud dokumentides selgitanud, et kaoliin (portselanisavi) (75) ja peeneteraline plastne savi (76) on väärtuslikud mineraalid. Tavaliselt ei kaevandata neid täitematerjalina kasutamise eesmärgil. Kivimijäätmetest ja liivast koosnevad jäätmed on sellise kaevandamise vältimatu kõrvalsaadus. Kaoliinijäätmeid on võimalik kasutada mullete ehitamisel ja üldise ballastmaterjalina, maanteede ehitamiseks mõeldud bituumeni jaoks sideainete tootmisel ning see võib asendada muud peeneteralist täitematerjali betooni tootmisel. Peeneteralist plastset savi on samuti võimalik müüa täitematerjalina ehitusturul.
            
         
               (370)
            
            
               Ühendkuningriigi ametiasutused olid juhtinud tähelepanu asjaolule, et peeneteralise plastse savi ja kaoliini kaevandamise jäägid on kättesaadavad kohe, kui peeneteraline plastne savi ja kaoliin on kaevandatud, ning kui võtta arvesse asjaolu, et neid jäätmeid on võimalik kasutada alternatiivina liiva ja kruusa ning mitmesuguste kivimite asemel, mis on kaevandatud konkreetselt täitematerjalina kasutamise otstarbel, aitab maksuvabastus vähendada liiva, kruusa ja kivimite kaevandamist, mis muidu toimuks spetsiaalselt nende materjalide täitematerjalina kasutamise eesmärgil. Samuti aitab maksuvabastus vähendada täitematerjalide kaevandamise keskkonnamõju. Ühendkuningriigi ametiasutused olid esitanud teavet kaoliini ja peeneteralise plastse savi kaevandamise jäätmete ja tekkinud jäätmepuistangute kohta.
            
         
               (371)
            
            
               Komisjon seadis menetluse algatamise otsuse põhjenduses 106 kahtluse alla, kas selline materjal ei oleks võrreldavas olukorras maksuvabastusega hõlmamata täitematerjalidega, kuid täheldas, et maksuvabastusega hõlmatud materjalide ja maksuvabastusega hõlmamata materjalide vahel võib olla see erinevus, et maksuvabastusega hõlmatud materjalid kujutavad endast kaoliini ja peeneteralise plastse savi kaevandamise jääke. Tegemist on sellise kaevandamise vältimatu kõrvalsaadusega, mis ei teki ilmtingimata täitematerjalide kaevandamise eesmärgil, vaid kaoliini ja peeneteralise plastse savi igasuguse kaevandamise käigus. Nii kaoliinil kui ka peeneteralisel plastsel savil on konkreetsed eriomadused, mille tõttu ei ole tihti neid võimalik asendada.
            
         
               (372)
            
            
               Komisjon seadis menetluse algatamise otsuse põhjenduses 107 kahtluse alla, kas selline erinevus oli piisav näitamaks, et maksuvabastus on põhjendatud täitematerjali maksu laadi ja loogikaga, ning väitis, et ta vajab lisateavet.
            
         
               (373)
            
            
               Pärast menetluse algatamise otsuse avaldamist sai komisjon selles küsimuses huvitatud isikutelt hulgaliselt teavet.
            
         5.6.3.1.   
         Komisjonile esitatud märkused
      
   
   a)   Märkused, mille esitas äriühing Sibelco Europe 16. jaanuaril 2014
   
   
               (374)
            
            
               Äriühingu Sibelco esitatud andmete kohaselt tegeleb äriühing kaoliini (portselanisavi) ja peeneteralise plastse savi kaevandamise, töötlemise ja müügiga. Suurem osa, st 80–90 % peeneteralise plastse savi ja kaoliini toodangust eksporditakse. Äriühing Sibelco väidab, et tema karjääre kasutatakse peamiselt peeneteralise plastse savi ja kaoliini kaevandamiseks. Muid kaevandatud materjale võib käsitada teiseste materjalidena, mis võivad sobida täitematerjalidena lõppkasutamiseks või mitte olenevalt materjalide koostisest ja võimalikust töötlemisest.
            
         
               (375)
            
            
               Äriühing Sibelco on seisukohal, et kaoliini ja peeneteralist plastset savi ning neist tulenevaid tooteid ei ole võimalik kasutada täitematerjalidena. Tegemist on eriliste tööstuslike mineraalidega, mille kasutuseesmärk ja lõppkasutusotstarve on muu kui täitematerjalidena kasutamine. Kaoliin ja peeneteraline plastne savi eristuvad nende ainulaadsete füüsikaliste ja keemiliste omaduste ja vähese leviku poolest ning need materjalid on seega väga väärtuslikud.
            
         
               (376)
            
            
               Äriühingu Sibelco sõnul ei kujuta nende mineraalide kaevandamise jäägid endast materjali, mida kaevandatakse spetsiaalselt täitematerjalina kasutamise eesmärgil. Jäägid kaevandatakse kaoliini ja peeneteralise plastse savi saamise vältimatu tagajärjena. Kõrvalsaadused on täiesti erinevad peeneteralisest plastsest savist ja kaoliinist ning nende kasutusotstarve on täiesti teine ning nad ei ole mingil moel omavahel asendatavad. Lisaks väidab äriühing Sibelco, et peeneteralise plastse savi ja kaoliini kaevandamiseta neis karjäärides ei pakutaks turul mingeid potentsiaalseid täitematerjale, sest karjääre ei oleks võimalik kasumlikult majandada ilma peeneteralise plastse savi ja kaoliinita. Kaoliini ja peeneteralise plastse savi müügihind on märkimisväärselt kõrgem võrreldes karjäärist saadavate teiseste täitematerjalide müügihinnaga. Müügihind on tõepoolest umbes […]–[…] korda kõrgem kaoliini puhul ja umbes […]–[…] korda kõrgem peeneteralise plastse savi puhul. Äriühingu Sibelco sõnul saadakse kaevandamisel kaoliini kogusega võrreldes 8–10 korda rohkem vältimatuid jääke ning peeneteralise plastse savi kaevandamisel saadakse jääke kuni 2 korda rohkem savi kogusega võrreldes.
            
         
               (377)
            
            
               Äriühing Sibelco väidab, et võttes arvesse kaoliinikarjääride ja peeneteralise plastse savi karjääride asukohti ja paiknemist, spetsiifilisi geoloogilisi tingimusi ja neis piirkondades kaevandamistegevuse alustamiseks vajalikke märkimisväärseid kapitaliinvesteeringuid, ei toimuks neis kohtades ilma kaoliini ja peeneteralise plastse savi kaevandamiseta mingit jääkpinnase kaevandamist.
            
         
               (378)
            
            
               Äriühingu sõnul tähendab kaoliini ja peeneteralise plastse savi kõrvalsaadustena saadud täitematerjalide igasugune müük seda, et vähendatakse otseselt selle materjali koguseid, mis ladestataks muidu kaevandamiskohas puistangus.
            
         
               (379)
            
            
               Äriühingu Sibelco esitatud teabe kohaselt moodustub kaoliinimaardlates savimineraal (kaoliin) päevakivi mineraalide lagunemise ja osalise graniidis lagunemise teel. Seda protsessi tuntakse kaoliinistumisena ning kuigi kaoliini osakaal ja omadused on maardlate lõikes erinevad, on kaoliini üldine osakaal kogu kivimimassis tavaliselt umbes 10 %. Kuigi mõningal määral on valikuline kaevandamine võimalik, tuleb suurem osa kivimassist (vahekiht) kaevandada enne kaoliini eraldamist. Kaoliini eraldamise protsessis kasutatakse vett ja gravitatsioonimeetodeid ning erinevat sõelumist ja sorteerimist ning selle protsessi tulemusel saadakse kõrvalsaadusena materjal, mis kujutab endast murenenud ja murenemata graniiti, kivilasu, kvartsi ja vilgukivi. See kõrvalsaadusena saadud materjal ei ole kaevandatud kujul sobilik kasutamiseks täitematerjalina. Materjali tuleks töödelda, et osa sellest oleks võimalik kasutada täitematerjalina lõppkasutuses.
            
         
               (380)
            
            
               Äriühingu Sibelco sõnul on peeneteralise plastse savi maardlates savi peamiselt ka kaoliinimineraal, kuid see on kogunenud settimise tulemusel, mille käigus tekib sageli ka kihistumine. Peeneteraline savi, ligniit ja liiv asetsevad kihiti. Osa kihte tuleb peeneteralise plastse savi kihini jõudmiseks irrutada. Peeneteralise plastse savi kihid ja vahekihid tuleb hoolikalt selekteerida, et peeneteraline plastne savi ei seguneks muude materjalidega ega toimuks erineva kvaliteediga peeneteralise plastse savi kihtide planeerimatut segunemist. Vahekihtidest saadav materjal moodustab tavaliselt üle 50 % kogu väljatud materjali mahust. Pärast peeneteralise plastse savi kihtide väljamist segatakse vahepealsed kihid täpses vahekorras olenevalt lõppkasutusotstarbest.
            
         
               (381)
            
            
               Äriühingu Sibelco sõnul seisneb peamine erinevus peeneteralise plastse savi ja kaoliini karjääride ning täitematerjalide karjääride vahel selles, et täitematerjalide karjäärides on jäätmed või kõrvalsaadused põhimõtteliselt üks ja sama materjal põhimaterjaliga võrreldes. Peeneteralise plastse savi ja kaoliinikaevandustes on tekkivad kõrvalsaadused teine materjal kui savid, mida esmase mineraalina kaevandatakse.
            
         
               (382)
            
            
               Äriühing Sibelco väidab, et maksuvabastusega, mida praegu kohaldatakse müüdava täitematerjali suhtes, mis saadakse kaoliini ja peeneteralise plastse savi kaevandamise vältimatu kõrvalsaadusena saadava materjali asjakohase töötlemise tulemusel, ei kaasne kaoliini ja peeneteralise plastse savi täiendavat kaevandamist. Karjääri areng sõltub nõudlusest kaoliini ja peeneteralise plastse savi järele ning nende materjalide müügist. Kuigi mõningaid kaoliini ja peeneteralise plastse savi kaevandamise tulemusel saadud kõrvalsaadusi hiljem töödeldakse ja muudetakse sobilikuks täitematerjalina kasutamise eesmärgil, ladestatakse suurem osa saadavatest kõrvalsaadustest ikkagi prügilatesse. Seda sellepärast, et nõudlus täitematerjalide järele puudub (olenemata praegusest maksuvabastusest), kuid kaevandamine peab karjäärides jätkuma, et toota turunõudlusele vastavas koguses kaoliini ja peeneteralist plastset savi. Äriühingu Sibelco peeneteralise plastse savi ja kaoliini karjäärides on praegu umbes viis kord rohkem terrikoonikut, jäätmeid ja kõrvalsaadusi võrreldes täitematerjali müügikogusega. See näitab, et isegi praegusel tasemel maksuvabastus ei suuda stimuleerida materjalide kaevandamist täitematerjalidena kasutamise eesmärgil. Lisaks ilmneb, et savi müügi ja täitematerjalide müügi puhul ilmneb hoopis erinev korraldus. Täitematerjalide tootmises on tarneleping seotud ühe konkreetse projektiga ja kehtib suhteliselt lühikest aega. Samas peeneteralise plastse savi ja kaoliinisektor peab tarnima keraamikatootjatele ühtlase koostisega materjalisegu paljude aastate jooksul.
            
         
               (383)
            
            
               Lisaks esitatud dokumentidele on äriühing Sibelco andnud komisjonile ka ülevaate peeneteralise plastse savi ja kaoliini geoloogiast, kaevandamisest ja töötlemisest.
            
         b)   Märkused, mille esitas äriühing Imerys Minerals Limited (edaspidi „äriühing IML”) 17. jaanuaril 2014
   
   
               (384)
            
            
               Äriühingul IML on peeneteralise plastse savi ja kaoliinikaevandused, mis hõlmavad 5 000 hektarit maad Edela-Inglismaal Cornwallis, Devonis ja Dorsetis.
            
         
               (385)
            
            
               Äriühing IML väidab, et Ühendkuningriik on maailmas juhtival kohal kvaliteetse peeneteralise plastse savi tootmises ja eksportimises, kusjuures toodangust eksporditakse üle 80 %. Peeneteralist plastset savi kasutatakse peamiselt toorainena keraamikatoodete valmistamisel (eelkõige sanitaarseadmete, seina- ja põrandaplaatide ja lauanõude valmistamisel). Muud kasutusvaldkonnad hõlmavad emaili ja glasuuri, ehitustelliseid, tulekindlaid tooteid ning täiteaineid ja hermeetikuid. Peeneteralise plastse savi materjaliomadused muudavad selle ebasobivaks täitematerjalina kasutamiseks. Täitematerjalid peavad üldjuhul olema kõvad graanulmaterjalid. Peeneteraline plastne savi on vastupidi pehme peentest teradest koosnev materjal. Peeneteralise plastse savi suhteline väärtus ei võimaldaks seda samuti täitematerjalina kasutada. Tegemist on suhteliselt haruldase ja olulise materjaliga, mille tehasehind ulatub kuni […] Inglise naelani tonni kohta, sõltudes materjali kvaliteedist ja turul valitsevast nõudlusest.
            
         
               (386)
            
            
               Äriühingu IML sõnul on Ühendkuningriik üks suurimaid kaoliinitootjaid ja -eksportijaid maailmas, kusjuures eksporditakse üle 90 % toodangust.
            
         
               (387)
            
            
               Äriühing IML väidab, et kaoliin on hinnatud oma puhtuse, peenosakeste suuruse ja nende lameda kuju, pehme ja sileda tekstuuri ning keemilise inertsuse poolest. Materjali kasutatakse peamiselt täiteainena paberi tootmisel ning kattepigmentide, sanitaarseadmete ja lauanõude valmistamisel. Veelgi erilisemad kasutusvaldkonnad on kasutamine täitematerjalina värvides, liimides, plastis, kummis ja hermeetikutes ning klaaskiudude ja ravimite tootmisel.
            
         
               (388)
            
            
               Äriühingu IML sõnul muudavad kaoliini materjaliomadused selle mittesobivaks täitematerjalina kasutamiseks. Kaoliini suhteline väärtus välistaks samuti selle täitematerjalina kasutamise. Kaoliin on väga haruldane materjal nii riigisiseselt kui ka rahvusvaheliselt. Võttes arvesse selle materjali vähest levikut ja olulisust, mis tuleneb mitmetel tegevusaladel ilmnevast nõudlusest, müüakse seda suhteliselt kõrge hinnaga. Madalama kvaliteediga toodet müüakse tavakasutuseks tehasehinnaga umbes […] Inglise naela, samas kui korralikult viimistletud eritoodet, mida kasutatakse professionaalsetes tehnilistes rakendustes, on võimalik müüa enam kui […] Inglise naelaga tonni kohta.
            
         
               (389)
            
            
               Äriühingu IML sõnul saavad nad teisese täitematerjalina müüdava materjali eest tagasihoidlikku kasumit, mis on keskmiselt ligikaudu […] Inglise naela. Äriühing IML väidab, et peeneteralise plastse savi ja kaoliini kaevandamine toimuks olenemata mis tahes muudest teguritest ning jäätmete tekkimine on vältimatu. Jäätmete kasutamine täitematerjalina on palju kasulikum keskkonnale kui esmaste täitematerjalide kaevandamine. Kui jäätmetele ei ole stabiilset turgu, tuleb järjest rohkem materjali maapinnale ladestada.
            
         
               (390)
            
            
               Äriühingu IML sõnul liigitub kogu kaevandatud 8,47 miljonist tonnist umbes 6,5 miljonit võimalike täitematerjalide lähtematerjali kategooriasse. Bretšat, purustatud kive, kruusa, vahekihte, kive ja kivilasu on võimalik töödelda, et saada neist ühte või teist liiki purustatud täitematerjale, mille koostisosad on ühesuurused, või siis moodustada alusmaterjali/täidise. Purustamise käigus tekib ka kruusa- ja liivatooteid. Lisaks tekib rootorekskavaatori abil kaoliini eraldamise protsessi käigus liiva. Mitte kõike 6,5 miljonist tonnist lähtematerjalist ei ole võimalik töödelda turustatavaks teiseseks täitematerjaliks ning jäätmete hulk varieerub olenevalt kaoliinikarjääri laadist. Tegutsev kaoliinijäätmete töötleja leiab, et tavaliselt on piiriks umbes 65 %, mis tähendab, et 6,5 miljonist tonnist igal aastal kaevandatavast täitematerjalide lähtematerjalist on võimalik teha üle 4 miljoni tonni müüdavat toodet.
            
         
               (391)
            
            
               Äriühingu IML sõnul on kuivaks sõelutud betoonliiva võimalik müüa tehasehinnaga keskmiselt […] Inglise naela ning purustatud toodet (täitematerjale) tehasehinnaga […] Inglise naela. Müügiga ei tegele äriühing IML ise, vaid kaoliinijäätmete töötleja.
            
         
               (392)
            
            
               Äriühing IML väidab, et täitematerjali maksust vabastusega ei saaks mingil juhul kaasneda peeneteralise plastse savi või kaoliini ulatuslikumat kaevandamist eesmärgiga saada rohkem maksuvabastusega hõlmatud materjali. Äriühing IML juba ladestab rohkem jäätmeid, kui ta tarnib täitematerjalideks töötlemiseks, mis tõestab, et kaevandamise ulatus sõltub täielikult turunõudlusest esmase materjali, st kaoliini või peeneteralise plastse savi järele.
            
         
               (393)
            
            
               Äriühing IML on seisukohal, et kaevandamisprotsessi käigus juba toodetakse rohkem jäätmeid, kui praegu müüa suudetakse, ning oleks ebaloogiline kaevandada rohkem kaoliini või peeneteralist plastset savi selleks, et saada kõrvalsaadust teisese täitematerjali kujul.
            
         
               (394)
            
            
               Äriühingu IML sõnul on kauplemiseks sobilike täitematerjalide tootmiseks vajalik täiendav töötlemine. Äriühing väidab, et liivatoodete kuivsõelumise seade maksab umbes 0,75 miljonit Inglise naela, purustusseade maksab umbes 2 miljonit Inglise naela ja pesemisseade mördiliiva töötlemiseks maksaks kuni 1,5 miljonit Inglise naela. Kui liiva keskmiseks müügihinnaks võtta […] Inglise naela tonni kohta ja purustatud täitematerjalide puhul […] Inglise naela tonni kohta, moodustaksid tootmiskulud tavaliselt kuni 35 % liiva puhul ja 50 % purustatud täitematerjalide puhul.
            
         
               (395)
            
            
               Äriühingu IML sõnul ei oleks karjääri jaoks kulutõhus kaevandada täitematerjale, ilma et kõigepealt väljataks kaoliini. Võimalikud täitematerjalid on turul kättesaadavad tänu kaoliini ja peeneteralise plastse savi kaevandamisele, sest selle tegevuseta ei oleks karjäärid majanduslikult elujõulised. Võttes arvesse mineraalide kaevandamisega kaasnevaid väga suuri kulusid ning selle protsessi käigus saadud kõrvalsaaduse suhteliselt madalat kvaliteeti võrreldes esmaste täitematerjalide kvaliteediga, ei toodaks karjäärid üldse mingeid täitematerjale, kui puuduksid need mineraalid.
            
         
               (396)
            
            
               Äriühingu IML sõnul tehakse täitematerjali maksust vabastamise puhul vahet jäätmetel, mis tekivad muude kui täitematerjalidena kasutatavate mineraalide kaevandamise protsessi kõrvalsaadustena (näiteks kaoliini või peeneteralise plastse savi kaevandamise jäätmed), mis on hõlmatud maksuvabastusega, ning jäätmetel, mis tekivad täitematerjalide kaevandamise protsessi kõrvalsaadustena (näiteks lubjakivi kaevandamise jäätmed) ja mille suhtes kohaldatakse maksu.
            
         
               (397)
            
            
               Äriühing IML väidab, et lubjakivikarjääride ja lõigatud kivi karjääride kõrvalsaadused on sihipäraselt kaevandatud täitematerjalidena kasutamiseks ning neid ka kasutatakse sel otstarbel, samas peeneteralise plastse savi ja kaoliini kaevandamise kõrvalsaadused on tekkinud nende mineraalide kaevandamise vältimatu tagajärjena.
            
         
               (398)
            
            
               Lisaks on äriühing IML esitanud komisjonile ajakirjas „Construction News” avaldatud juhtumiuuringu, mis käsitleb ümbertöötatud ja kaoliini kaevandamise tulemusel saadud teiseste täitematerjalide kasutamist betoonis ühes suures Londoni ehitusprojektis.
            
         c)   Märkused, mille esitas kaoliini ja peeneteralise plastse savi assotsiatsioon (Kaolin and Ball Clay Association) 17. jaanuaril 2014
   
   
               (399)
            
            
               Assotsiatsiooni sõnul võib kaoliini ja peeneteralise plastse savi kaevandamisega tegelevate karjääride muid, vältimatult väljatavaid materjale käsitada teiseste materjalidena, mis võivad sobida või mitte kasutamiseks täitematerjalidena. Praegu teiseste materjalide suhtes kehtivad vabastused täitematerjali maksust nähti ette eesmärgiga stimuleerida nende materjalide kasutamist ja vähendada nende ladestamist maapinnale. Assotsiatsioon väidab, et kaoliini ja peeneteralist plastset savi ei ole võimalik kasutada täitematerjalina ning neid ei kaevandata kunagi sel eesmärgil.
            
         
               (400)
            
            
               Assotsiatsiooni sõnul ei oleks kaoliini ja peeneteralise plastse savi kaevandamiseta turul kunagi kättesaadavad need täitematerjalid, mis on saadud nende materjalide kaevandamisel. Selline tegevus ei oleks üldse elujõuline juba pelgalt kulude pärast, mis kaasnevad kaoliini ja peeneteralise plastse savi eraldamisega täitematerjalidest, ning seoses täitematerjalide enda hinnaga. Kaoliini ja peeneteralise plastse savi müügihinnad on oluliselt kõrgemad täitematerjalide müügihindadest ning sellepärast on kulutõhus kaevandada just neid materjale.
            
         
               (401)
            
            
               Assotsiatsioon on seisukohal, et seda asjaolu tõendab tegelikult veel ka see, et praegu – isegi täitematerjalide suhtes kehtestatud maksuvabastuse tingimustes – töödeldakse täitematerjalideks umbes kolmandik võimalikust materjalist.
            
         
               (402)
            
            
               Assotsiatsiooni arvates on kindel, et kõrvalsaaduste müük väheneb, kui nende praegu maksuvabastusega hõlmatud mineraalide suhtes kehtestatakse maks. Tegelikult on juba praegu tõendeid asjade sellise käigu kohta 2014. aasta aprillist alustatavate projektide puhul.
            
         d)   Märkused, mille esitas BCC 17. jaanuaril 2014
   
   
               (403)
            
            
               BCC väidab, et peeneteralise plastse savi ja kaoliinikarjääride arendamise peamine eesmärk on nende materjalide kaevandamine ja töötlemine, kusjuures nende materjalide näol on tegemist eritoodetega, millele on omane vähene levik ning mida iseloomustavad ainulaadsed füüsikalised ja keemilised omadused. BCC sõnul ei ole võimalik kaoliini ja peeneteralist plastset savi ning neist saadud tooteid kasutada täitematerjalidena ning neid ei kaevandata kunagi sel eesmärgil. Muid materjale, mida väljatakse vältimatult, võib käsitada teiseste materjalidena, mida võib olla võimalik kasutada täitematerjalidena, aga see ei pruugi tingimata nii olla. BCC sõnul ei kaevandataks neid eraldi täitematerjalidena kasutamiseks ning need materjalid saavad kättesaadavaks ainult kaoliini ja peeneteralise plastse savi kaevandamise tulemusel. Vastasel juhul ei oleks karjäär majanduslikult elujõuline.
            
         
               (404)
            
            
               BCC on seisukohal, et peeneteralise plastse savi müügihind on vähemalt 5–6 korda kõrgem ja kaoliini müügihind on vähemalt 10–12 korda kõrgem kui nende kõrvalsaaduste hinnad, mida võib olla võimalik müüa teisese täitematerjalina. Majanduslikel kaalutlustel ja karjääriga seotud piirangute tõttu ei tekiks olukorda, kus täitematerjalidena kasutatavate täiendavate kõrvalsaaduste saamiseks kaevandataks rohkem kaoliini ja peeneteralist plastset savi, kui seda müüa suudetakse. Isegi maksuvabastuse korral ei müüda enamikku (viis korda rohkem) kaoliini ja peeneteralise plastse savi kõrvalsaadusi ära, vaid need ladestatakse kohapeal.
            
         
               (405)
            
            
               BCC sõnul on maksuvabastusega hõlmatud ja maksuvabastusega hõlmamata karjäärid väga erinevad. Maksuvabastusega hõlmamata karjäärid kaevandavad peamiselt sama materjali, millest koosnevad nii nende peamised tooted kui ka jäätmed või kõrvalsaadused. Kuid peeneteralise plastse savi ja kaoliinikarjääride jäätmed erinevad nende põhimaterjalidest. Viimatinimetatud materjalideks on päevakivist mineraalid, samas kui jäätmeteks on ränipõhised liivad.
            
         
               (406)
            
            
               BCC leiab, et peeneteralise plastse savi ja kaoliini karjääride kõrvalsaadusest materjali müük langeb, kui selle suhtes kohaldatakse maksu. Nõudluse rahuldamiseks tuleb kaevandada kasutamata täitematerjale.
            
         e)   Märkused, mille esitas BAA 15. septembril 2014
   
   
               (407)
            
            
               BAA on edastanud teabe oma Cornwallis asuvatelt liikmetelt seoses asjaoluga, et kaoliinihinnad võivad varieeruda väga suurel määral, jäädes materjali klassist ja kvaliteedist sõltuvalt vahemikku 50–5 000 Inglise naela tonni kohta.
            
         f)   Ühendkuningriigi ametiasutuste märkused
   
   
               (408)
            
            
               Ühendkuningriigi ametiasutused on seisukohal, et lisaks sellele, et kaoliini ja peeneteralise plastse savi materjaliomadused ei võimalda neid materjale kasutada täitematerjalidena, takistaks sellist kasutust ka peeneteralise plastse savi ja kaoliini suhteline väärtus. Ühendkuningriigi ametiasutused väidavad, et tegelikult ei kaevandata neid materjale täitematerjalidena ja seda ei ole kunagi tehtud. Sellest tulenevalt on komisjoni järeldused nende materjalide kaevandamisega kaasnevate jääkide, jäätmete või kõrvalsaaduste olukorra erinevuste kohta täiesti täpsed. Maksuvabastuse kohaldamine selliste materjalide vältimatute kõrvalsaaduste suhtes, mida ei saa kasutada täitematerjalina ja mida ei kasutata täitematerjalina, on täiesti kooskõlas täitematerjali maksu keskkonnakaitse eesmärgiga.
            
         
               (409)
            
            
               Ühendkuningriigi ametiasutused esitasid peeneteralise plastse savi ja kaoliini üksikasjaliku kirjelduse ning selgitasid, miks neid materjale ei kasutata täitematerjalidena ja miks seda ei saakski teha. Lisaks on mõlema materjali hind kõrge. Ühendkuningriigi ametiasutuste sõnul on peeneteraline plastne savi suhteliselt haruldane materjal, mille väärtus ulatub 100 Inglise naelani tonni kohta, kusjuures hind sõltub selle materjali puhul nõutavast klassist ja turul valitseva nõudluse tasemest. Kaoliin on väga haruldane materjal, mille hind turul on väga kõrge, jäädes vahemikku 70–400 Inglise naela tonni kohta. Ühendkuningriigi ametiasutuste sõnul on kaoliini ja peeneteralise plastse savi tootmiskulud väga kõrged võrreldes muud liiki täitematerjalide tootmise kuludega. Ühendkuningriigi ametiasutused esitasid valdkonnas tegutsevatelt äriühingutelt kogutud teabe. Ühe äriühingu sõnul on ühe tonni kaoliini hind keskmiselt […] Inglise naela ning erinevate kaoliinitoodete hind jääb vahemikku […]–[…] Inglise naela. Teine äriühing tõi ühe tonni hinnana välja […] Inglise naela. Ühe tonni peeneteralise plastse savi keskmised tootmiskulud on […] Inglise naela Dorsetis ja […] Inglise naela Devonis. Teine äriühing tõi ühe tonni hinnana välja […] Inglise naela.
            
         
               (410)
            
            
               Ühendkuningriigi ametiasutuste sõnul pakuvad Ühendkuningriigis praegu peeneteralist plastset savi ja kaoliini kaks äriühingut. Ühendkuningriigi ametiasutused toovad näiteks ühe kaoliini ja peeneteralise plastse savi kõrvalsaaduste tarnimise lepingu, milles 2012. aastal oli ühe tonni hind […] Inglise naela. Teise lepingu puhul oli ühe tonni kaoliinijäätmete müügihind […] Inglise naela. Peeneteralise plastse savi jäätmete hind oli […] Inglise naela. Kumbki neist kahest äriühingust ei müü nende tegevuse tulemusel tekkinud kaevandusjääke või vältimatuid kõrvalsaadusi otse selliste täitematerjalide lõppkasutajatele ehitusvaldkonnas. Selle asemel on mõlemad äriühingud sõlminud kokkulepped kolmandate isikutega (kes on spetsialiseerunud täitematerjalide müügile) ning nende kokkulepete alusel on nad nõustunud pakkuma teatavas koguses täitematerjale kindlaksmääratud hinna eest, olenemata sellest, millises koguses neid materjale tegelikult tarnitakse. Kuna hinda ei määrata otseselt kindlaks iga nende toodetava täitematerjali tonni kohta, siis sellest tulenevalt ei ole kaoliinikarjääridel ja peeneteralise plastse savi karjääridel stiimulit suurendada jääkide hulka, mida nad veavad ära kokkulepitust suuremas koguses. Seejärel müüvad kolmandad isikud täitematerjali lõppkasutajatele. Ühendkuningriigi ametiasutuste sõnul ei ole majanduslanguse tõttu võimalik müüa isegi kogu olemasolevat täitematerjalide kogust.
            
         
               (411)
            
            
               Ühendkuningriigi ametiasutused väidavad, et kaoliinitootmist ei saa eraldada kaoliinikaevandamise jääkide tootmisest. Märgkaevandamise protsessile on omane, et pumbad peavad eraldama soovitud kaoliini jäätmetest. Traditsiooniliselt oli kaoliinikaevandamise esimene etapp katendi eemaldamine ja kivimit sisaldava savi paljandamine. Protsessi teises etapis suunas karjääri käitaja paljandatud savile või karjäärile kõrgsurve veejoad. Ühendkuningriigi ametiasutuste sõnul eemaldab see kaoliini koos muude saadustega, millega kaoliin segunenud on (liiv ja vilgukivi).
            
         
               (412)
            
            
               Ühendkuningriigi ametiasutuste sõnul kohaldatakse kaevandamise tulemusel saadud katendi suhtes täitematerjali maksu. Muu materjal, mis tekib kaoliini kaevandamise käigus vältimatult, on hõlmatud maksuvabastusega.
            
         
               (413)
            
            
               Ühendkuningriigi ametiasutused väidavad, et peeneteralist plastset savi väljatakse ainult aukkaevandamise meetodil. Selle meetodi puhul kasutatakse hüdraulilisi ekskavaatoreid ja veoautosid, et valikuliselt kaevata, laadida ja transportida individuaalselt toodetud savi säilitus- ja segamisrajatistesse. Savi ja jäätmete suhe on tööstusharu puhul 1: 1,5.
            
         
               (414)
            
            
               Ühendkuningriigi ametiasutused väidavad, et kui käitaja ei saaks väärtuslikku kaoliini või peeneteralist plastset savi, puuduks stiimul kaevandada eraldi kõrvalsaadusi ning seda eelkõige nende väikese majandusliku väärtuse tõttu. Kaoliinsavi või mõnda muud liiki savi olemasolu kivimis vähendab materjali tugevust ning seetõttu on sel negatiivne mõju materjali toimimisele täitematerjalina. Isegi kui käitaja ei sooviks saada väärtuslikku materjali, peaks ta ikkagi kandma suuri kulusid selle väärtusliku materjali – st kaoliinsavi, muu savi ja vilgukivi – eemaldamiseks ja jäätmetena kõrvaldamiseks. Sellest tulenevalt oleks ebaloogiline eemaldada väärtuslikud tooted ja kõrvaldada nad jäätmetena, et saada väheväärtuslikke kõrvalsaadusi, mida saab kasutada täitematerjalina. Ühendkuningriigi ametiasutused on seisukohal, et isegi maksuvabastuse korral ei oleks eeldatavalt majanduslikult mõistlik kaevandada karjäärides selleks, et saada maksuvabastusega hõlmatud kaevandusjääke, kui ei kaevandataks ka väärtuslikumat kaoliini ja peeneteralist savi.
            
         
               (415)
            
            
               Ühendkuningriigi ametiasutuste sõnul sobivad peeneteralise plastse savi ja kaoliini kaevandamise vältimatud kõrvalsaadused teataval otstarbel täitematerjalina kasutamiseks.
            
         
               (416)
            
            
               Ühendkuningriigi ametiasutused kommenteerisid erinevust lubja ja lõigatud kivi valmistamiseks lubjakivi kaevandamise ning peeneteralise plastse savi ja kaoliini kaevandamise käigus tekkinud vältimatute kõrvalsaaduste vahel. Nad väidavad, et lõigatud kivi ja lubjakivi kaevandatakse täitematerjalina kasutamise otstarbel, aga ka muul otstarbel. Lõigatud kivi toodetakse liivakivist või graniidist – neid mõlemaid kaevandatakse täitematerjalina kasutamise eesmärgil. Lõigatud kivi ja lubjakivi tootmise käigus tekkinud kaevandusjääke, jäätmeid või kõrvalsaadusi on samuti võimalik kasutada täitematerjalina.
            
         
               (417)
            
            
               Ühendkuningriigi ametiasutuste sõnul on asjaolu, et nii lubjakivi kui ka selle kõrvalsaadusi saab kasutada täitematerjalina, osaliselt seletatav nende materjaliomadustega. Lubja tootmiseks kasutatava lubjakivi kaevandamise tulemusel tekkivad jäätmed ei koosne tõenäoliselt erinevatest jääkmaterjalidest, vaid pigem lubjakivist. Ühendkuningriigi ametiasutused väidavad, et väikesel arvul juhtudest võivad lubja tootmise eesmärgil lubjakivi kaevandamise tulemusel tekkivad lubjakivijäägid olla keemiliselt sobimatud lubja tootmiseks. Kuid enamikul juhtudel oleksid need jäägid täiesti sobilikud kas täitematerjalina kasutamiseks või lubja tootmiseks. Lubjakivi lõppkasutus määratakse kindlaks rohkem kohaliku nõudluse kui keemilise koostise põhjal.
            
         
               (418)
            
            
               Peale selle koosnevad lõigatud kivi tootmiseks kivimite kaevandamise tulemusel tekkivad jäätmed Ühendkuningriigi ametiasutuste sõnul tõenäoliselt suures osas sama kaevandatava kivimi tükikestest. Erinevalt peeneteralisest plastsest savist ja kaoliinist ei teki täiendavaid kulusid sama materjali kvaliteetse ja vähem kvaliteetse materjali eraldamisega.
            
         
               (419)
            
            
               Ühendkuningriigi ametiasutused on seisukohal – tsiteerides seejuures BGSi –, et nii värskelt kaevandatud materjal kui ka nende kõrvalsaadused on sihipäraselt kaevandatud täitematerjalina ja kasutamiseks sel eesmärgil (77). Lubjakivi ja kivimite kaevandamisel lõigatud kivide tootmiseks tekib kvaliteetseid täitematerjale, mida oleks kaevandatud müügiks ka eraldi isegi juhul, kui puuduks kohalik nõudlus lubjakivi või lõigatud kivi järele. Lubjakivi hind on umbes 12,50–19,50 Inglise naela tonni kohta ning tema kõrvalsaaduste hind on 7,16–11,70 Inglise naela tonni kohta. Lõigatud kivi tootmiseks kasutatava liivakivi ja kvartsiidi tonni hind on umbes 45,76–82,42 Inglise naela, samas kui selle kõrvalsaadustest täitematerjalide hind on umbes 6,58–10,04 Inglise naela.
            
         
               (420)
            
            
               Ühendkuningriigi ametiasutuste sõnul toodaks graniidikarjäär erinevas proportsioonis lõigatud kivi põrandakateteks, büroohoonete jaoks, kodudes paiknevatesse köökidesse jne ning täitematerjaliks. Vulkaanilised kivimid (sealhulgas graniit), mida kasutatakse ka lõigatud kivi tootmiseks, maksavad umbes 5,51–12,91 Inglise naela tonn ning nende täitematerjalidest kõrvalsaaduste hind tonni kohta on umbes 6,12–12,82 Inglise naela.
            
         
               (421)
            
            
               Ühendkuningriigi ametiasutuste sõnul tähendab lubjakivi/lõigatud kivi ja selle kaevandusjääkide (mille näol on igal juhul tegemist sama ainega) hinna sarnasus seda, et on olemas stiimul kaevandada mõlemat sõltuvalt kohalikust nõudlusest. Ühendkuningriigi ametiasutused väidavad, et kaoliini ja peeneteralise plastse savi kaevandamisel saadavate vältimatute kõrvalsaaduste ning lubjakivi ja lõigatud kivi kõrvalsaaduste vaheline erinevus on põhjendatud ning mis tahes muud liiki maksukohtlemisega kaasneksid kontrollimatud kuritarvitamised ning nõudmiste järgimist ei oleks võimalik tagada.
            
         
               (422)
            
            
               Lisaks näitavad Ühendkuningriigi ametiasutused, et selline maksukohtlemine on täiesti kooskõlas maksu eesmärgiga julgustada kaoliini ja peeneteralise plastse savi kaevandamise vältimatute kõrvalsaaduste kasutamist, sest neid on võimalik kasutada täitematerjalidena. Kuna nii lubjakivi/lõigatud kivi ja nende tootmise käigus tekkinud kõrvalsaadusi on võimalik kasutada täitematerjalidena ning neid kaevandatakse sel otstarbel, aitaks lõigatud kivi tootmiseks kasutatava lubjakivi/kivimi kaevandamisel tekkivate kaevandusjääkide suhtes kohaldatav maksuvabastus üksnes suurendada värskete täitematerjalide kaevandamist ega aitaks suunata nõudlust värskelt kaevandatud täitematerjalidelt ümbertöötatud täitematerjalidele ja jäätmetest kõrvalsaadustele.
            
         
               (423)
            
            
               Ühendkuningriigi ametiasutused väidavad, et lubjakivi on kvaliteetne täitematerjal, mille järele on ka turul nõudlus. Turul on olemas nõudlus pelgalt täitematerjalina kaevandatud lubjakivi järele (88 karjääri Ühendkuningriigis, nagu ilmneb BAA ja Ühendkuningriigi ametiasutuste koos esitatud dokumendist) ning sel juhul on olemas ka keskkonnaalane põhjendus asendada see materjal muu kaevandustegevuse kõrvalsaadustega. Väidetavalt puudub mis tahes objektiivne viis eristada lubjakivi kui põllumajandusliku lubja tootmise kõrvalsaadust ja spetsiaalselt täitematerjalina kaevandatud lubjakivi.
            
         
               (424)
            
            
               Üks huvitatud isik nimetas, et on olemas kaoliini- ja peeneteralise plastse savi kaevandused, mis on taasavatud maksu kehtestamise tõttu pelgalt selleks, et kaevandada maksuvabastusega hõlmatud täitematerjale. Ühendkuningriigi ametiasutused said kinnituse kahelt siseriiklikult peeneteralise plastse savi ja kaoliinitootjalt selle kohta, et see ei ole nii, ning väitsid, et nad ei ole teadlikud, et selliseks taasavamiseks oleks antud ühtegi luba.
            
         
               (425)
            
            
               Seoses huvitatud isiku märkusega selle kohta, et kvartsliiva, mis on kaoliinikaevandamise kõrvalsaadus, on alati kasutatud täitematerjali allikana Cornwallis ning et maksuvabastus ei vähenda värskelt kaevandatava liiva hulka, kontrollisid Ühendkuningriigi ametiasutused neid väiteid ja esitasid andmed osalise liivamüügi kohta Devonis ja Cornwallis ning näitasid, et seda ei ole võimalik põhjendada kaoliinikaevandamise kõrvalsaaduste tootmisega.
            
         5.6.3.2.   
         Komisjoni hinnang
      
   
   
               (426)
            
            
               Peeneteralise plastse savi ja kaoliinitootjate, nende kutseorganisatsioonide esindajate ning Ühendkuningriigi ametiasutuste esitatud andmetest ilmneb selgelt, et kõrvalsaadused tekivad nii tahtmatult kui ka vältimatult. Peeneteralise plastse savi ja kaoliini kaevandamise kulukas ja keeruline protsess ning asjaolu, et tekib rohkem jäätmeid, kui vastavate materjalide tootjad suudavad turustada, näitab, et peeneteralist plastset savi ja kaoliini ei kaevandata tahtlikult selleks, et toota maksuvabastusega hõlmatud kõrvalsaadusi täitematerjalina kasutamise eesmärgil.
            
         
               (427)
            
            
               Peale selle käitavad peeneteralise plastse savi ja kaoliinikarjääride käitajad oma äriühinguid teisiti kui need karjäärid, kes tarnivad täitematerjale ehituse otstarbel, sest nad peavad kinni pidama pikaajalistest lepingutest, et tagada vastavate lõpptoodete pidev tootmine. See tähendab, et nad ei saa kaevandada rohkem ega vähem võrreldes sellega, mida nad vajavad lepingutes ette nähtud peeneteralise plastse savi ja kaoliinikoguste tarnimiseks, seega jääks kaevandamisega kaasnevate kõrvalsaaduste kogus samaks. Täitematerjali maksu kohaldamine peeneteralise plastse savi ja kaoliini kõrvalsaaduste suhtes mõjutaks vaid asjaomaste äriühingute finantsolukorda, ilma et saavutataks mis tahes keskkonnakasu.
            
         
               (428)
            
            
               Erinevalt lubjakivi ja lõigatud kivi kõrvalsaadustest ei kaevandataks peeneteralise plastse savi ja kaoliini kõrvalsaadusi kunagi eraldi eesmärgiga toota rohkem maksuvabastusega hõlmatud täitematerjale. Peeneteralise plastse savi ja kaoliini kõrvalsaaduste maksuvabastusega ei kaasne täiendavat peeneteralise plastse savi ja kaoliini värsket kaevandamist ning nende kõrvalsaaduste müügihind on palju madalam. Erinevalt lubjakivist ja lõigatud kivist ei ole põhimaterjali ja kõrvalsaaduste hinnad sarnased. Tegelikult on hinna erinevus väga suur. Seega puudub oht, et maksuvabastusega võiks kaasneda värske kaevandamise tahtlik suurendamine. Peeneteralise plastse savi ja kaoliini kaevandamise kõrvalsaaduste maksuvabastus julgustab kasutama neid kõrvalsaadusi värskelt kaevandatud uute täitematerjalide asemel ning on kooskõlas täitematerjali maksu aluseks olevate põhimõtetega.
            
         5.6.4.   SELLISTE TÄITEMATERJALIDE MAKSUVABASTUS, MIS KOOSNEVAD TÄIELIKULT KAEVANDUSJÄÄKIDEST, MIS TEKIVAD MIS TAHES SELLISE PROTSESSI TULEMUSEL, MILLE KÄIGUS KIVISÜSI, LIGNIIT, KILTKIVI VÕI KILTSAVI ERALDATAKSE MUUDEST KIVIMITEST PÄRAST SEDA, KUI NEED MATERJALID ON KAEVANDATUD VÕI VÄLJATUD KOOS SELLE KIVIMIGA, VÕI MIS KOOSNEVAD TÄIELIKULT KAEVANDUSJÄÄKIDEST, MIS TEKIVAD MIS TAHES SELLISE PROTSESSI TULEMUSEL, MILLE KÄIGUS 2001. AASTA RAHANDUSSEADUSE ARTIKLI 18 LÕIKES 3 NIMETATUD AINED ON ERALDATUD MUUDEST KIVIMITEST PÄRAST SEDA, KUI NEED AINED ON KAEVANDATUD VÕI VÄLJATUD KOOS SELLE KIVIMIGA (ARTIKLI 17 LÕIKE 3 PUNKTI f ALAPUNKTID i JA ii)
   
               (429)
            
            
               Kivisütt, kiltkivi ja kiltsavi ning 2001. aasta rahandusseaduse artikli 18 lõikes 3 loetletud aineid ei kaevandata tavaliselt täitematerjalina kasutamiseks, vaid muul otstarbel. Enne menetluse algatamise otsuse vastuvõtmist olid Ühendkuningriigi ametiasutused selgitanud, et maksuvabastuse eesmärk on julgustada kasutama kaevandusjääke, selle asemel et neid ladestada puistangusse. See parandab maastiku visuaalset väljanägemist ja vähendab ühtlasi ka vajadust kaevandada muid materjale täitematerjalina kasutamise eesmärgil.
            
         
               (430)
            
            
               Menetluse algatamise otsuses täheldas komisjon esiteks seda, et maksuvabastusega hõlmatud ja maksustatud materjali vahel võib esineda erinevus selles mõttes, et maksuvabastusega hõlmatud materjalid kujutavad endast kivisöe, ligniidi, kiltkivi, kiltsavi ja artikli 18 lõikes 3 loetletud ainete kaevandamise käigus tekkinud kaevandusjääke. Nende näol on tegemist sellise kaevandustegevuse vältimatute kõrvalsaadustega, mis tavaliselt tekivad mitte materjali täitematerjalina kaevandamise tulemusel, vaid selliste asjaomaste materjalide ja ainete kaevandamise tulemusel, mida (tavaliselt) ei kasutata täitematerjalina. Sellele tuginedes tundub, et kivisöe, ligniidi, kiltkivi, kiltsavi ja artikli 18 lõikes 3 loetletud ainete kaevandamisel tekkivad kaevandusjäägid ei ole võrreldavas olukorras maksustatud täitematerjalidega, pidades silmas täitematerjali maksu eesmärki.
            
         
               (431)
            
            
               Komisjon kahtles siiski, kas selline erinevus on piisav näitamaks, et maksuvabastus on põhjendatud täitematerjali maksu aluseks olevate põhimõtetega. Komisjon leidis, et maksustatud täitematerjalidega võrreldes erinev kohtlemine on õigustatud ainult juhul, kui maksuvabastust kohaldatakse vaid nende ainete kaevandamisel tekkivate vältimatute kaevandusjääkide suhtes. Komisjon leidis, et nii see antud juhul on, sest maksuvabastust kohaldatakse üksnes materjali suhtes, mis kujutab endast 100 % ulatuses eraldamisprotsessi käigus tekkinud kaevandusjääke.
            
         
               (432)
            
            
               Komisjon kahtles, et maksuvabastusega hõlmatud materjalid on erinevas olukorras võrreldes maksustatud materjalidega, mis tekivad lubjakivi kaevandamise tulemusel kaevandusjääkidena, kui lubjakivi kaevandatakse lubja tootmiseks, või võrreldes kaevandusjääkidega, mis tekivad kivimite kaevandamisel eesmärgiga toota ühe või mitme lameda küljega lõigatud kive. Peale selle uuris komisjon, kas maksuvabastus oleks põhjendatud täitematerjali maksu eesmärke silmas pidades, kui näiteks kiltkivi või kiltsavi või mis tahes muud artikli 18 lõikes 3 loetletud ainet kaevandataks täitematerjalina kasutamise otstarbel.
            
         
               (433)
            
            
               Komisjon sai huvitatud isikutelt hulgaliselt märkusi, mis on esitatud kivisöe, ligniidi, kiltkivi või kiltsavi maksuvabastust käsitlevates asjaomastes osades.
            
         5.6.4.1.   
         Komisjonile esitatud märkused
      
   
   a)   Ühendkuningriigi ametiasutuste märkused
   
   
               (434)
            
            
               Ühendkuningriigi ametiasutused on seisukohal, et täitematerjali maksust vabastamise puhul tehakse vahet jäätmetel, mis tekivad muude kui täitematerjalidena kasutatavate mineraalide kaevandamise protsessi kõrvalsaadustena (näiteks kaoliini ja peeneteralise plastse savi kaevandamise jäätmed) ja mis on hõlmatud maksuvabastusega, ning jäätmetel, mis tekivad täitematerjalide kaevandamise protsessi kõrvalsaadustena (näiteks lubjakivi kaevandamise jäätmed) ja mille suhtes kohaldatakse maksu.
            
         
               (435)
            
            
               Kivisöe kaevandamise tulemusel tekkivate kaevandusjääkidega seoses on Ühendkuningriigi ametiasutused seisukohal, et kiltsavi ja söe kaevandamisjääkide vähene hind näitab, et stiimul kaevandada täiendavalt kivisütt täiendavate kõrvalsaaduste saamiseks on väike, olenemata sellest, kas need kõrvalsaadused on hõlmatud maksuvabastusega või mitte.
            
         
               (436)
            
            
               Ühendkuningriigi ametiasutuste sõnul ei kaasne kiltkivi kaevandamise tulemusel saadavate jäätmete maksuvabastusega täiendavat kiltkivi kaevandamist kiltkivipuru saamise eesmärgil ning seda eelkõige sellepärast, et kiltkivi tootmise käigus juba toodetakse suures koguses jäätmete kujul esinevait kiltkivipuru, millest praegu kasutatakse täitematerjalina ainult umbes 10 %, ning kuna karjääri käitamine sel eesmärgil ei oleks majanduslikult mõttekas.
            
         
               (437)
            
            
               Ühendkuningriigi ametiasutused on seisukohal, et ühelt poolt kiltkivijäätmete ning teiselt poolt lõigatud kivi ja lubjakivi jäätmete eristamine tuleneb eesmärgist vähendada lubjakivi täiendavat värsket kaevandamist täitematerjalina kasutamise eesmärgil, samas mitte takistades selle tootmist muul otstarbel kui täitematerjalina. Isegi kui lubjakivi kaevandatakse muul kui täitematerjalina kasutamise otstarbel või kui kivimeid kaevandatakse lõigatud kivi tootmiseks, kujutavad selle tegevuse käigus tekkinud kaevandusjäägid endast samal ajal tahtlikult täitematerjalina kasutamise eesmärgil kaevandatud materjale ja sobivad selleks kasutusotstarbeks hästi. Kaevandamisel tekib kvaliteetseid täitematerjale, mida oleks ikkagi kaevandatud müügiks ka eraldi isegi juhul, kui puuduks kohalik nõudlus lubja või lõigatud kivi järele. Sama ei kehti aga kiltkivi, kiltsavi, kivisöe, ligniidi, savi ja artikli 18 lõikes 3 nimetatud ainete puhul. Ühendkuningriigi ametiasutused on seisukohal, et puuduvad mis tahes tõendid selles kohta, et mõni karjäär kaevandaks kiltkivi, kiltsavi, kivisütt, ligniiti, savi või artikli 18 lõikes 3 loetletud aineid spetsiaalselt selleks, et saada kaevandusjääke, mida kasutada täitematerjalina. Ühendkuningriigi ametiasutused väidavad ka seda, et maksuvabastus ei soodusta täiendavat kaevandamist eesmärgiga saada kaevandusjääke, mida kasutada maksuvabastusega hõlmatud täitematerjalidena.
            
         
               (438)
            
            
               Kuid Ühendkuningriigi ametiasutused leiavad, et lubjakivi kaevandamise tulemusel tekkinud kaevandusjääkide (olenemata sellest, kas neid kavatsetakse kasutada muul viisil kui täitematerjalina, näiteks lubja tootmiseks) ja lõigatud kivi saamiseks kivimite kaevandamise tulemusel tekkinud kaevandusjääkide suhtes maksuvabastuse kohaldamine tõenäoliselt soodustaks täiendavat kaevandamist eesmärgiga saada kaevandusjääke, mida oleks võimalik kasutada maksuvabastusega hõlmatud täitematerjalina. See on nii sellepärast, et kaevandusjäägid koosnevad peamise kaevandatud materjaliga samast ainest, nende hind on põhimaterjali hinnaga suhteliselt sarnane ning need jäägid sobivad kasutamiseks kvaliteetse täitematerjalina. Selliste materjalide suhtes maksuvabastuse kohaldamine soodustaks tõenäoliselt täiendavat kaevandamist ning oleks vastuolus täitematerjali maksu keskkonnakaitse eesmärgiga.
            
         
               (439)
            
            
               Ühendkuningriigi ametiasutused annavad teada, et mingil ajal nad kaalusid maksuvabastuse kohaldamist esmaste täitematerjalide või kvaliteetsemate täitematerjalide tootmise jääkide suhtes. Kuid konsultatsioonid tööstusharu esindajatega näitasid, et selline lahendus ei oleks mõttekas, sest karjääride tootevalik varieerub olulisel määral ning materjalid, mida mõned karjäärid käsitaksid väärtuslike täitematerjalidena, oleksid teiste karjääride jaoks jäätmed. Ühendkuningriigi ametiasutused väidavad, et lisaks maksudest kõrvalehoidumise märkimisväärsele ohule oleks täitematerjalide kaevandamise tulemusel saadavate jäätmete suhtes maksuvabastuse kohaldamine ka vastuolus täitematerjali maksu loogika ja keskkonnakaitse eesmärgiga. Sellise maksuvabastusega tegelikult vähendataks vähem kvaliteetsete täitematerjalide suhtelist hinda, suurendades seeläbi nõudlust täitematerjalide laiema kaevandamise järele asjaomastes karjäärides (ja kaevandamisega kaasnevat keskkonnakahju) ning tõenäoliselt põhjustades sellise kaevandamise kasvu.
            
         
               (440)
            
            
               Ühendkuningriigi ametiasutuste sõnul toodab kiltkivikarjäär kvaliteetseid arhitektuurilisi tooteid, müües neid hinnaga, mis on üle 200 Inglise naela tonni kohta. Umbes 5 % kaevandatud kiltkivist on kiltkivi geoloogilise koostise tõttu sobilik selleks otstarbeks ning seega tekib suur hulk kiltkivijäätmeid. Neid jäätmeid on võimalik müüa teataval viisil täitematerjalina kasutamiseks ning väike osa tekkinud jäätmetest müüakse hinnaga 2–8 Inglise naela tonni kohta, kusjuures ülejäänud osa jäätmetest ladestatakse. Ühendkuningriigi ametiasutused väidavad, et täitematerjalina kasutatava toote tonni tootmiskulud on suuremad tavapärasel viisil puurimise ja lõhkamise teel toodetavate täitematerjalide tootmise kuludest – viimati nimetatud meetodit saaksid kasutada lubjakivi- või graniidikarjäärid, sest kiltkivi saadakse erinevate protsesside tulemusel ja seda töödeldakse enne purustamist mitu korda. Turundusstrateegia näeb ette, et karjääri käsutuses oleva allika väärtus tuleb maksimeerida, suurendades väärtusliku materjali tootlust.
            
         5.6.4.2.   
         Komisjoni hinnang
      
   
   
               (441)
            
            
               Komisjon jõudis juba põhjenduses 366 järeldusele, et kuna on tõendatud, et kiltsavi kaevandab täitematerjalina kasutamise otstarbel tahtlikult vähemalt üks karjäär, ei ole selle vabastamine maksu kohaldamisalast 2001. aasta rahandusseaduse artikli 17 lõike 4 punkti a alusel õigustatud täitematerjali maksu aluseks olevate põhimõtetega.
            
         
               (442)
            
            
               Komisjon on juba põhjendustes 205, 333, 367 ja 368 kindlaks teinud, et kivisütt, ligniiti, kiltkivi ja artikli 18 lõikes 3 loetletud aineid ei saa värskelt kaevandada täitematerjalina kasutamise eesmärgil või siis seda ei tehta ning seega ei ole need materjalid samasuguses õiguslikus ja faktilises olukorras nagu maksustatud materjalid.
            
         
               (443)
            
            
               Lisaks hindas komisjon nende maksuvabastuste vahelisi erinevusi ning lubja tootmise eesmärgil lubjakivi kaevandamisel tekkinud kaevandusjääke ning ühe või mitme lameda pinnaga lõigatud kivi tootmise eesmärgil kivimite kaevandamisel tekkinud kaevandusjääke täitematerjali maksu aluseks olevate põhimõtete kindlaksmääramise kontekstis, nagu on kirjeldatud üksikasjalikult põhjendustes 149–158.
            
         
               (444)
            
            
               Kiltkivi kaevandamise jääke on võimalik kasutada täitematerjalina ja need koosnevad kiltkivist ning nende kaevandamisjääkidega seoses märgib komisjon, et mingit kiltkivi värsket kaevandamist ei toimuks nende toodete sihipäraseks hankimiseks, sest nende väärtus on väike (vt põhjendused 226 ja 237–240). Kiltkivi kaevandamise tulemusel saadud jääkide müügihind on […]–[…] Inglise naela tonni kohta. Kvaliteetsete arhitektuuriliste kiltkivitoodete müügihind algab 200 Inglise naelast tonni kohta ja ulatub üle 1 000 Inglise naelani tonni kohta. Turustada on võimalik vaid väikest osa kiltkivi kaevandamise jääkidest ning neid on keeruline müüa isegi täitematerjali maksust vabastamise korral. Peale selle on kiltkivi kaevandamine äärmiselt kulukas protsess, millega kaasnevad suuremad kulud võrreldes tavapärase kaevandamisega. Ühendkuningriigi ametiasutuste sõnul jääb kiltkivi kaevandusjääkide tootmise kulu vahemikku 5,7–6,5 Inglise naela tonni kohta (põhjendus 263). See näitab, et ei oleks majanduslikult mõttekas tahtlikult kaevandada kiltkivi selleks, et saada kasu kiltkivi kaevandamise jääkidest, mis on hõlmatud maksuvabastusega. Seega see maksuvabastus tõenäoliselt ei suurenda värsket kaevandamist.
            
         
               (445)
            
            
               Kiltkivikarjääride tavapärase tulu põhjal võib öelda, et arhitektuurilised eritooted – kuigi moodustades vaid 5 % toodangust – toovad karjäärile 2,54–3,52 korda suuremat tulu võrreldes kiltkivi kaevandamise jääkidest saadava tuluga (vt põhjendus 263).
            
         
               (446)
            
            
               Võttes arvesse, et kiltkivi kaevandamisest saadavaid jääke saab kasutada täitematerjalidena ja seda tehaksegi, siis võib arvata, et need jäägid on võrreldavas faktilises ja õiguslikus olukorras muude maksustatavate materjalidega.
            
         
               (447)
            
            
               Sellepärast järeldab komisjon, et kiltkivi kaevandamise jääkide vabastamine täitematerjali maksust kujutab endast esiteks sellise materjali kaevandamise jääkide maksuvabastust, mis ei ole värskelt kaevandatud täitematerjalidena kasutamise eesmärgil, ning teiseks maksuvabastust, millega ei kaasne materjalide mis tahes täiendavat värsket kaevandamist, vaid millega suurendatakse sellise materjali kasutamist täitematerjalina, mis vastasel juhul kõrvaldataks või ladestataks jäätmetena. Seega on selle maksuvabastuse kohaldamine põhjendatud täitematerjali maksu eesmärgiga aidata kaasa nõudluse ümbersuunamisele.
            
         
               (448)
            
            
               Sama kehtib kivisöe, ligniidi jääkide ja 2001. aasta rahandusseaduse artikli 18 lõikes 3 loetletud ainete puhul, mis ei ole täitematerjalid või mida ei kaevandata täitematerjalidena kasutamise eesmärgil.
            
         
               (449)
            
            
               Esiteks ei teki ligniidi kaevandamisel jääke. Ühendkuningriigi ametiasutustelt saadud teabe põhjal on ligniit iseenesest kõrvalsaadus, mis saadakse peeneteralise plastse savi Devonis kaevandamise tulemusel. Ligniidi maardlaid Põhja-Iirimaal ei kaevandata.
            
         
               (450)
            
            
               Teiseks, nagu huvitatud isikud ja Ühendkuningriigi ametiasutused väitsid, ei sobi kivisöe kaevandamise jäägid – mis võivad sisaldada kiltsavi – täitematerjalina kasutamiseks, näiteks põletussavi, või siis üldjuhul need ladestatakse ja koondatakse. Teatav osa kivisöe kaevandamise jääkidest või jäätmetest on sobiv täitematerjalina kasutamise otstarbel ning seega on sellega võimalik asendada värskelt kaevandatud täitematerjale.
            
         
               (451)
            
            
               Hinnakujundusteave – kivisöe hind (50 Inglise naela) võrreldes kivisöe kaevandamise jääkide müügihinnaga nõudluse korral selliste toodete järele (1–2 Inglise naela) – näitab, et kivisöe kaevandamise jääkide maksuvabastus ei saa põhjustada kivisöe kaevandamise kasvu pelgalt maksuvabastusega hõlmatud materjalide saamiseks.
            
         
               (452)
            
            
               Kivisöe kaevandamise jääkide vabastamine täitematerjali maksust aitab saavutada täitematerjali maksu keskkonnakaitse eesmärki.
            
         
               (453)
            
            
               Kolmandaks, nagu on selgitatud punktis 5.6.2, ei kaevandata 2001. aasta rahandusseaduse artikli 18 lõikes 3 loetletud aineid tahtlikult täitematerjalina kasutamise eesmärgil, sest suurem osa neist ei ole täitematerjalid või siis ei sobi sel eesmärgil kasutamiseks. Ainsad materjalid, mis sobivad kasutamiseks kergtäitematerjalidena, on perliit, pimsskivi ja vermikuliit, kuid neid ei kaevandata Ühendkuningriigis. Lisaks on Ühendkuningriigi ametiasutused näidanud, et 2001. aasta rahandusseaduse artikli 18 lõikes 3 loetletud ainete kaevandamisel ei teki kaevandusjääke, mida oleks võimalik kasutada täitematerjalidena, need ained on ise mõne muu aine kaevandamise jäägid või siis neid enam ei kaevandata. Sellepärast ei saa 2001. aasta rahandusseaduse artikli 18 lõikes 3 loetletud ainete kaevandamise jääkide suhtes kohaldatav maksuvabastus kaasa tuua põhimaterjali kaevandamise kasvu eesmärgiga saada maksuvabastusega hõlmatud täitematerjale.
            
         
               (454)
            
            
               Sellepärast võib komisjon nüüd järeldada, et sellised maksuvabastusega hõlmatud täielikult kaevandusjääkidest koosnevad täitematerjalid, mis tekivad mis tahes sellise protsessi tulemusel, mille käigus kivisüsi, ligniit või kiltkivi eraldatakse muudest kivimitest pärast seda, kui need materjalid on kaevandatud või väljatud koos selle kivimiga, või mis koosnevad täielikult kaevandusjääkidest, mis tekivad mis tahes sellise protsessi tulemusel, mille käigus artikli 18 lõikes 3 nimetatud ained on eraldatud muudest kivimitest pärast seda, kui need ained on kaevandatud või väljatud koos selle kivimiga, on faktiliselt ja õiguslikult erinevas olukorras võrreldes täitematerjali maksuga maksustatud materjalidega, pidades silmas täitematerjali maksu eesmärki.
            
         
               (455)
            
            
               Jäägid, mis saadakse kiltsavi kaevandamise tulemusel, kui kiltsavi kaevandatakse sihipäraselt täitematerjalina kasutamise eesmärgil, on võrreldavad mis tahes muude maksustatavate materjalide (näiteks lubjakivi, graniidi ja jämedateralise liivakivi) kaevandamise jääkidega. Komisjon märgib, et talle on esitatud väga vähe teavet kiltsavi kaevandamise kulude kohta ning hinna kohta, mida saadakse kiltsavi eest siis, kui karjäär kaevandab seda esmase tootena. Komisjonile on esitatud mõningat teavet telliste valmistamiseks kasutatava kiltsavi, kiltsavi kui muude materjalide kõrvalsaaduse või koos saviga esineva kiltsavi hinnakujunduse kohta. Kuid asjaolu, et toimub tahtlik kiltsavi täitematerjalina kasutamise eesmärgil kaevandamine (vt põhjendused 350 ja 351), annab alust kahelda selles, kas selle materjali suhtes maksuvabastuse kohaldamine aitab saavutada täitematerjali maksu keskkonnakaitse eesmärki, nagu leidis ka Üldkohus (78).
            
         
               (456)
            
            
               Kiltsavi eraldamiseks muudest kivimitest kasutatava mis tahes protsessi jääke on ikkagi võimalik kasutada täitematerjalidena. Täitematerjalina kasutamise eesmärgil kiltsavi kaevandamise tulemusel tekkinud ja täitematerjali maksust vabastatud jääkide müümise võimalus annab kiltsavi tootjatele suure eelise ning võib tõenäoliselt julgustada kiltsavi värsket kaevandamist, nagu märkis Üldkohus (79). Tundub, et põhitootena kaevandatakse kiltsavi mõnel juhul tahtlikult täitematerjalina kasutamise eesmärgil. Kiltsavi tootmise protsessi käigus tekkinud jääke võib samuti tõenäoliselt müüa täitematerjalidena. Sellepärast ei ole mingit tagatist, et ärilisel otstarbel täitematerjalina kasutamiseks sihipäraselt kaevandatud kiltsavi jääkide suhtes maksuvabastuse kohaldamisega ei kaasne kiltsavi täiendavat värsket kaevandamist, mis oleks vastuolus täitematerjali maksu keskkonnakaitse eesmärgiga.
            
         
               (457)
            
            
               Kiltsavi kaevandamise jäägid, mis tekivad siis, kui kiltsavi kaevandatakse tahtlikult ärilisel otstarbel täitematerjalina kasutamise eesmärgil, kuuluvad täitematerjali maksu aluseks oleva tavapärase maksustamise põhimõtte kohaldamisalasse ning ei ole teistsuguses faktilises ja õiguslikus olukorras võrreldes täitematerjali maksuga maksustatud materjalidega, kui pidada silmas täitematerjali maksu keskkonnakaitse eesmärki. Peale selle ei saa selliste kaevandusjääkide suhtes maksuvabastuse kohaldamine olla põhjendatud täitematerjali maksu laadi ja loogikaga, nagu on näidatud eespool põhjenduses 456.
            
         
               (458)
            
            
               Seoses kiltsavi kui kaevandusjäägiga, mis on tekkinud kiltsavi kaevandamisel muul kui täitematerjalina kasutamise eesmärgil (näiteks telliste tootmiseks), leiab komisjon olemasoleva teabe põhjal, et kuigi see materjal on võrreldavas õiguslikus ja faktilises olukorras muude maksustatavate materjalidega, ei ole võimalik tõendada, et selliste kaevandusjääkide suhtes maksuvabastuse kohaldamisega kaasneks suurem kiltkivi värske kaevandamine muul otstarbel kui täitematerjalina kasutamiseks. Võttes arvesse kiltsavi kui kõrvalsaaduse suhteliselt madalat hinda, kui seda müüakse täitematerjalina kasutamise eesmärgil ([…]–4,4 Inglise naela tonni kohta, kusjuures veokulud sisalduvad juba hinnas), on äärmiselt ebatõenäoline, et kiltsavi kaevandamise jääkide suhtes maksuvabastuse kohaldamisega kaasneks suurem kiltsavi kaevandamine. Igal juhul ei oleks selline kasv kiltsavi värskes kaevandamises muul kui täitematerjalina kasutamise eesmärgil vastuolus täitematerjali maksu eesmärgiga.
            
         
               (459)
            
            
               Selleks et kaevandusjäägid vabastataks täitematerjali maksust, peaksid kiltsavi tootjad näitama, millisel otstarbel nende toodetud kiltsavi kasutatakse, st kas seda kasutati ärilisel otstarbel täitematerjalina.
            
         5.6.5.   TÄITEMATERJALID, MIS KOOSNEVAD VÕI ON OSA MIS TAHES MATERJALIST, MIS KOOSNEB PEAMISELT KAEVANDUSJÄÄKIDEST VÕI JÄÄTMETEST, MIS ON SAADUD MIS TAHES TÖÖSTUSLIKU PÕLETUSPROTSESSI TULEMUSEL VÕI ON SELLISE PROTSESSI KÕRVALSAADUSED VÕI MIS ON SAADUD METALLI SULATAMISE VÕI TÖÖTLEMISE TULEMUSEL (ARTIKLI 17 LÕIKE 4 PUNKTI c ALAPUNKTID i JA ii)
   
               (460)
            
            
               Enne menetluse algatamise otsuse vastuvõtmist olid Ühendkuningriigi ametiasutused andnud teada, et asjaomase tööstusliku protsessi (nt elektrienergia tootmine kivisöe baasil, rauamaagi sulatamine terase tootmise eesmärgil) peamine eesmärk on toota tooteid, mida ei kasutata täitematerjalidena. Asjaomased kaevandusjäägid, jäätmed ja kõrvalsaadused on näiteks tööstuslik räbu (kõrgahjuräbu, terase tootmisel hapnikkonverteris tekkiv räbu, elektrikaarahju räbu ja põlemistuhk).
            
         
               (461)
            
            
               Maksuvabastuse eesmärk on julgustada jäätmete kasutamist nende ladestamise asemel (nõudluse ümbersuunamine). See parandab maastiku visuaalset pilti ja vähendab samas ka vajadust värske täitematerjali kaevandamise järele.
            
         
               (462)
            
            
               Komisjon kahtles, kas maksuvabastuse kohaldamine materjalide suhtes, mis koosnevad peamiselt (st vähemalt 50 % ulatuses) kaevandusjääkidest või jäätmetest, mis on saadud mis tahes tööstusliku põlemisprotsessi või metalli sulatamise või töötlemise tulemusel või on selliste protsesside kõrvalsaadused, oleksid ikkagi kooskõlas täitematerjali maksu laadi ja loogikaga.
            
         
               (463)
            
            
               Komisjon sai selles küsimuses huvitatud isikutelt mitmeid märkusi.
            
         5.6.5.1.   
         Komisjonile esitatud märkused
      
   
   a)   Märkused, mille esitas äriühing Mineral Products Association 2. jaanuaril 2014
   
   
               (464)
            
            
               Äriühing toetab komisjoni menetluse algatamise otsuses esitatud järeldusi, mille kohaselt need materjalid ei ole maksustatavate materjalidega samasuguses õiguslikus ja faktilises olukorras. Põhjendus on selge täielikult kaevandusjääkidest või jäätmetest koosnevate materjalide puhul. Samas peamiselt kaevandusjääkidest või jäätmetest koosnevate materjalide suhtes maksuvabastuse kohaldamine oleks põhjendatud ainult juhul, kui maksuvabastusega hõlmatud materjaliga on segatud vaid väike osa muude materjalide jääke.
            
         b)   Märkused, mille esitas assotsiatsioon QPANI 8. jaanuaril 2014
   
   
               (465)
            
            
               QPANI väitel pakutakse märkimisväärsel hulgal materjale, mida kasutatakse täitematerjalide turul ning mis on tööstuslike põletusprotsesside kõrvalsaadused või selliste metallide nagu raua ja terase sulatamisel või töötlemisel tekkiv räbu ja jäätmepõletusseadme koldetuhk. Assotsiatsioon toetab põhjenduses 124 esitatud järeldust, mille kohaselt need materjalid ei ole samasuguses õiguslikus ja faktilises olukorras maksustatavate materjalidega, pidades silmas täitematerjali maksu eesmärki. On olemas selge põhjendus, miks materjalid, mis koosnevad täielikult nende protsesside kaevandusjääkidest või jäätmetest või kujutavad endast nende protsesside kõrvalsaadusi, tuleb ärilisel otstarbel kasutamisel täitematerjali maksust vabastada.
            
         c)   Märkused, mille esitas BAA 17. jaanuaril 2014
   
   
               (466)
            
            
               BAA esitas põllumajandusliku lubja kaevandamisega tegeleva äriühingu Hart Quarry kirja, milles kirjeldati raskusi, millega karjäär on pidanud silmitsi seisma seoses sellega, et nende teisesed tooted on pidanud konkureerima räbust täitematerjalidega, mis pärinevad lähedal paiknevast terasetehasest. Karjääri toodetud täitematerjalid on hõlmatud maksuvabastusega, kuid terasetehaste keskkonnamõju on palju suurem kui äriühingu Hart Quarry tegevuse keskkonnamõju. Väidetavalt ei oleks täitematerjali maks võimaldanud äriühingul Hart Quarry konkureerida täitematerjalide turul. BAA sõnul müüb karjäär kogu kaevandatava lubja ning kõrvalsaadustena toodetud täitematerjalide kogus osakaaluna kogutoodangust on jäänud samaks – nende hulka ei ole võimalik vähendada ega suurendada. Sellepärast puuduvad müümata täitematerjalide suured puistangud, mis oleksid kogunenud täitematerjali maksu kohaldamise ajal. Väidetavalt ei saa karjäär suurendada müümata kõrvalsaaduste tõttu oma lubjatootmist ekspordinõudlusele vastamiseks.
            
         d)   Täiendav teave, mis saadi 10. veebruaril 2014. aastal BAAsse kuuluvalt Richard Birdilt
   
   
               (467)
            
            
               Richard Bird väidab, et räbust täitematerjal ei kujuta endast terasetootmistööstuse jäätmeid, vaid kõrvalsaadust, mida on võimalik kasutada täitematerjalina. Richard Brid lisas räbule viitava teabe Ühendkuningriigi konkurentsikomisjoni lõpparuandest Ühendkuningriigi täitematerjali- ja tsemendituru kohta. Bridi sõnul on võimalik räbu jahvatada lisaaineks või alternatiiviks tavalisele portlandtsemendile, mis muudab selle materjali oluliseks tooteks esmaklassilise täitematerjali valmistamisel.
            
         e)   Ühendkuningriigi ametiasutuste märkused
   
   
               (468)
            
            
               Ühendkuningriigi ametiasutused on seisukohal, et maksuvabastus hõlmab kemikaale, mis lisatakse materjalidele, mis saadakse mis tahes tööstusliku põletusprotsessi või metalli sulatamise või töötlemise tulemusel, mille abil muudetakse materjal sobilikuks kasutamiseks täitematerjalina.
            
         
               (469)
            
            
               Ühendkuningriigi ametiasutuste sõnul ei ole tööstuslike põletusprotsesside kõrvalsaadused mitmel põhjusel alati sobiliku kvaliteediga või iseenesest piisavad, et neid saaks kasutada täitematerjalidena. Kuid kui neile lisatakse lisamaterjali, võib see parandada nende sobivust sellisel otstarbel kasutamiseks. Näiteks roostevaba terase tootmise käigus tekib jahtumisel dikaltsiumsilikaat. See aine muudab räbu (AOD (80) räbu) pulbriks, mis tekitab tolmuprobleeme, mis muudavad selle materjali ebasobivaks ehituses täitematerjalina või muul viisil kasutamiseks. Kui terasetootja lisab keemilist veevaba naatriumtetraboraati (booraksit) sulanud räbule pärast selle sulatamist ahjus, stabiliseerib kemikaal räbu. Kemikaali lisamine kõrvaldab tolmuprobleemi ning tulemuseks on stabiliseeritud räbu, mis moodustab kristallilise kivimilaadse materjali, mille suhtes võidakse seejärel kohaldada taastamis-, purustamis- ja sõelumisprotsesse ja vanandamist ning mis seejärel sobib teataval viisil täitematerjalina kasutamiseks, näiteks asfaldimaterjalide valmistamiseks.
            
         
               (470)
            
            
               Ühendkuningriigi ametiasutused väidavad, et tööstusliku põletamisprotsessi kõrvalsaadusele kemikaali lisamisega ei muuda maksuvabastust mittevastavaks maksu eesmärgile, sest saadav materjal ei ole maksustatav täitematerjal.
            
         5.6.5.2.   
         Komisjoni hinnang
      
   
   
               (471)
            
            
               Komisjon on juba menetluse algatamise otsuse põhjenduses 124 jõudnud järeldusele, et täitematerjalid, mis koosnevad täielikult või mis on osa millestki, mis koosneb täielikult kaevandusjääkidest või jäätmetest, mis on saadud tööstusliku põletusprotsessi või metalli sulatamise või töötlemise käigus või mis on selliste protsesside kõrvalsaadused (edaspidi „tööstusliku põletusprotsessi või metalli sulatamise või töötlemise kõrvalsaadused”), ei ole maksustatavate materjalidega samasuguses õiguslikus ja faktilises olukorras täitematerjali maksu eesmärki silmas pidades.
            
         
               (472)
            
            
               Nii Ühendkuningriigi ametiasutused kui ka äriühing Mineral Products Association on näidanud, et täitematerjalid, mis koosnevad peamiselt tööstuslike põletusprotsesside või metalli sulatamise või töötlemise kõrvalsaadustest, ei ole maksustatavate materjalidega samasuguses õiguslikus ja faktilises olukorras täitematerjali maksu eesmärki silmas pidades.
            
         
               (473)
            
            
               Komisjonile esitati tõepoolest dokumente, millest nähtus, et tööstuslike põletusprotsesside või metalli sulatamise või töötlemise kõrvalsaadused on täitematerjalidena väärtuslikud ja neid on võimalik kasutada mitmel viisil. BAA tõi näiteks lubjakivikarjääri, mis toodab peamiselt põllumajanduslikku lupja, kuid mis konkureerib tööstuslike põletusprotsesside või metalli sulatamise või töötlemise kõrvalsaadustega teiseste toodete, st lubjakivist täitematerjalide turul. See näitab, et tööstuslike põletusprotsesside kõrvalsaaduste või metalli sulatamise või töötlemise kõrvalsaaduste suhtes maksuvabastuse kohaldamine on veelgi enam põhjendatud, sest selline vältimatu kõrvalsaadus asendab tegelikult muid värskelt kaevandatud täitematerjale, näiteks lubjakivist täitematerjale.
            
         
               (474)
            
            
               Komisjon on juba põhjendustes 151–158 käsitlenud erinevust nende kõrvalsaaduste vahel, mis on saadud lubjakivi kaevandamise tulemusel põllumajandusliku lubja tootmiseks, ning maksuvabastusega hõlmatud kõrvalsaaduste vahel, mis on mõeldud kasutamiseks muul viisil kui täitematerjalina.
            
         
               (475)
            
            
               BAA väidab, et tööstuslike põletusprotsesside või metalli sulatamise või töötlemise kõrvalsaadused ei peaks olema vabastatud täitematerjali maksu tasumise kohustusest, sest terasetehase keskkonnamõju on palju suurem võrreldes täitematerjalide kaevandamisega kaasneva keskkonnamõjuga. See võib nii olla. Kuid terasetöötlemine on protsess, mis ei ole seotud täitematerjali maksuga. Tööstuslike põletusprotsesside või metalli sulatamise või töötlemise kõrvalsaaduste maksuvabastusega hõlmamise eesmärk on pelgalt müüa neid tooteid täitematerjalidena, nii et nendega oleks võimalik asendada täitematerjalidena kasutamise eesmärgil värskelt kaevandatud materjalid.
            
         
               (476)
            
            
               Sellepärast leiab komisjon, et saadud märkused ei anna komisjonile põhjust kalduda kõrvale oma esialgsest hinnangust, mis esitati menetluse algatamise otsuses (põhjendus 124).
            
         
               (477)
            
            
               Seoses maksuvabastusega, millega on hõlmatud materjal, mis on peamiselt – kuid mitte tervenisti – tööstusliku põletusprotsessi või metalli sulatamise/töötlemise kõrvalsaadus, selgitasid Ühendkuningriigi ametiasutused, et mõnikord on vaja lisada kemikaale materjali stabiliseerimiseks, et muuta see täitematerjalina kasutamiseks sobivaks.
            
         
               (478)
            
            
               Komisjon märgib, et kaevandustööstuse jäätmete direktiivi (Euroopa Parlamendi ja nõukogu direktiiv 2006/21/EÜ) (81) artikli 3 punktis 3 kirjeldatakse püsijäätmeid kui jäätmeid, milles ei toimu olulisi füüsikalisi, keemilisi või bioloogilisi muutusi ning millega seetõttu ei tohiks kaasneda keskkonna saastumist. Seda Ühendkuningriigi ametiasutuste esitatud näidet (põhjenduses 469), mis hõlmab booraksi kasutamist, võib tõlgendada näitena kemikaali lisamisest, millega võib kaasneda saasteoht olenevalt kasutatud kogustest, aine kontsentratsioonist ja mõjutatud aladest (pinnas, veekogu jne). Igatahes ei kuulu booraksi kasutamine käesoleva otsuse kohaldamisalasse.
            
         
               (479)
            
            
               Äriühing Mineral Products Association tegi ettepaneku, et kui materjalid segatakse maksustatavate materjalidega, peaks maksukohustus olema proportsionaalne maksustatava materjali osakaaluga segus. Kuna täitematerjali maks on struktureeritud, siis nii see juba ongi. Leitakse, et täitematerjalid, mis on segatud muu materjaliga peale vee, on mõeldud äriliseks otstarbeks ning sel juhul nende suhtes juba kohaldatakse maksu (seaduse artikli 19 lõike 1 punkt d).
            
         
               (480)
            
            
               Sellepärast järeldab komisjon, et seaduse artikli 17 lõike 4 punkti c alapunktide i ja ii kohane maksuvabastus on kooskõlas täitematerjali maksu aluseks olevate põhimõtetega ega kujuta endast valikulist eelist.
            
         5.6.6.   TÄIELIKULT VÕI OSALISELT SAVIST KOOSNEVA MATERJALI MAKSUVABASTUS (ARTIKLI 17 LÕIKE 4 PUNKT f)
   
               (481)
            
            
               Saviga seoses olid Ühendkuningriigi ametiasutused selgitanud enne menetluse algatamise otsuse vastuvõtmist, et selle plastiliste omaduste tõttu ei käsitata savi tavaliselt kivimina. Maksuvabastusega tehakse see selgeks ning välditakse vajadust määrata kindlaks mis tahes liiv või kivi, mis esineb looduslikult koos saviga, ning kohaldada täitematerjali maksu sellise liiva või kivi suhtes.
            
         
               (482)
            
            
               Komisjon märkis siiski, et geoloogilises mõttes käsitatakse savi kivimina ning seda on võimalik kasutada täitematerjalina (82). Kui täielikult või osaliselt savist koosnevat materjali kaevandatakse täitematerjalina kasutamise eesmärgil, siis ei ole arusaadav, kuidas oleks maksuvabastus põhjendatud tavapärase maksustamise põhimõtete alusel või mil määral on see materjal maksustatavatest materjalidest erinevas olukorras täitematerjali maksu eesmärki silmas pidades.
            
         
               (483)
            
            
               Komisjon sai BAA-lt järgmised märkused.
            
         5.6.6.1.   
         Komisjonile esitatud märkused
      
   
   a)   Märkused, mille esitas BAA 15. septembril 2014
   
   
               (484)
            
            
               BAA väidab, et savi on võimalik kasutada täitematerjalina, ilma et seda peaks keemiliselt või füüsikaliselt muutma. BAA on seisukohal, et savi on hõlmatud menetluse algatamise otsuses esitatud täitematerjalide määratlusega. Seda materjali on võimalik kasutada täitematerjalina eri viisidel, sealhulgas ballastmaterjalina. BAA esitab peatüki raamatust, mis käsitleb savi kasutusvõimalusi tsiviilehituses ja ehituses. BAA sõnul kasutab suures koguses savi ka Ühendkuningriigi maanteeamet maanteede ehitamisel. BAA väidab, et selline kasutamine kujutab endast kasutamist täitematerjalina. Savi kuulub materjalide kategooriasse, mis on ette nähtud Ühendkuningriigis maanteede ehitamise spetsifikaadis. Seda on võimalik kasutada siduva täiteainena maanteede ehitamisel. BAA on esitanud näiteid karjääride kohta, mis väidetavalt kaevandavad maantee-ehituseks sobilikku savi. Lisaks on savi sobiv kasutamiseks täitematerjalina teataval eesmärgil, mille puhul kivimid ei sobi, st prügilate vooderdamine ja katmine ning tiikide ja kanalite vooderdamine.
            
         
               (485)
            
            
               BAA on esitanud kaheksa karjääri nimed, kes väidetavalt kaevandavad savi täitematerjalina kasutamise eesmärgil. Loetelu on koostatud Ühendkuningriigi geoloogiaameti kataloogi „Directory of Mines and Quarries 2010” alusel. Peale selle tõi BAA näiteks kaks karjääri, kes kaevandavad savi, mis sobib muulide ehitamiseks/kaldakindlustusteks, ehitusprojektide jaoks, prügilate katteks, tiikide vooderdamiseks, täiteaineks ja pinnase tervendamiseks, kusjuures kõik need kasutusotstarbed kujutavad endast väidetavalt kasutust täitematerjalidena. Kaevandatud materjal kuulub ka maantee-ehituseks sobiva siduva materjali kategooriasse. BAA toob täiendavalt näite ühest karjäärist pärit savi teedeehituseks kasutamise kohta.
            
         
               (486)
            
            
               Seega on BAA seisukohal, et on hulgaliselt karjääre, kes toodavad ja müüvad savi täitematerjalina kasutamise eesmärgil ja mitte ainult keraamiliste protsesside tarbeks. BAA sõnul on mitmeid karjääre, kus savi asetseb vaheldumisi muude materjalidega, millest peamiselt savist koosnev materjal oleks hõlmatud maksuvabastusega.
            
         b)   Ühendkuningriigi ametiasutuste märkused
   
   
               (487)
            
            
               Ühendkuningriigi ametiasutused on seisukohal, et savi on hõlpsasti eristatav muud liiki väga peeneteralistest settekivimitest savile omase plastilisuse järgi ning selle järgi, et savi on võimalik lõigata ja vormida noa või kelluga (aruandes (83) esitatud määratlus). Savi plastilisus muudab selle materjali sobimatuks täitematerjalina kasutamise eesmärgil, sest see materjal paisub, kuna ta imab vett, ning praguneb kuivamisel.
            
         
               (488)
            
            
               Ühendkuningriigi ametiasutuste sõnul on savi enamasti pehme, graanuliteta ning sobib keemiliselt või füüsikaliselt muutmata kujul kasutamiseks üksnes täidisena mullatöödel, näiteks prügilate vooderdamiseks ja kaldakindlustusteks. Savi ei kasutata üldiselt alustäitena ehitiste all, sest see materjal ei ole väga tugev, ta on kokkusurutav ning materjali kokkutõmbumine ja paisumine põhjustab tõenäoliselt ehitise lubatust suuremat nihkumist, kutsudes esile selle pragunemise ja lagunemise. Selleks otstarbeks eelistatakse kasutada tugevat graanulitest koosnevat täitematerjali, sest see moodustab ehitise jaoks palju stabiilsema aluse. Seega käsitatakse töötlemata savi üldiselt ebasobivana kasutamiseks tüüpilisel otstarbel, milleks täitematerjale tavaliselt kasutatakse (näiteks ehitise alustäidisena, betooni tootmises, tee-ehituseks mõeldud metalli või mördi puhul). Need on peamised kasutusvaldkonnad, mille jaoks Ühendkuningriigis savi enamasti toodetakse. Tüüpiline kasutamine täitematerjalina nõuab peaaegu alati tugevat graanulitest koosnevat materjali – tavaliselt liiva, kruusa ja/või purustatud kõva kivimit, näiteks lubjakivi, vulkaanilisi kivimeid või liivakivi või graanulitest koosnevat materjali, mis on ümber töödeldud lammutusjäätmetest või tee tasandamisel tekkivatest jääkidest. Ainus olukord, kus savi on võimalik kasutada n-ö tüüpilisel otstarbel, milleks täitematerjale tavaliselt kasutatakse, on juhtum, kus savi on granuleeritud ja seda on kuumutatud üle 1 000 °C juures tööstusliku protsessi käigus eesmärgiga valmistada tugevaid kergeid graanuleid, mida oleks võimalik kasutada graanulitest koosneva täitematerjalina betoonis teataval konkreetsel eesmärgil (kuigi selliseid kasutusvõimalusi on vähe). Ühendkuningriigi ametiasutused väidavad, et nad ei ole suutnud tuvastada ühtegi karjääri, mille puhul võiks öelda, et savi kaevandatakse spetsiaalselt täitematerjalina kasutamise eesmärgil.
            
         
               (489)
            
            
               Kuid Ühendkuningriigi ametiasutuste sõnul on savi oma omaduste tõttu sobilik kasutamiseks täitematerjalist erineval kujul, mille puhul savi jääb niiskeks ja materjali veetihedus on põhinõue. Ühendkuningriigi ametiasutused ei leia, et materjali kasutamine prügilate vooderdamisel ja katmisel kujutab endast täitematerjalina kasutust – vajalik ei ole teatav kogus materjali, vaid vastupidavus veele ja nõrgveele. Savi saab eriotstarbel kasutada prügilate, vooluveekogude, järvede või tiikide ning kaldakindlustuste vooderdamiseks. Sel eesmärgil savi kasutamine ei kujuta endast kasutamist täitematerjalina. Selle asemel et kasutada savi ballastmaterjalina, kus materjal peab olema tugev ja graanulitest koosnev, kasutatakse savi – mis ei ole ei kõva ega koosne graanulitest – tõkke moodustamiseks, millest vedelik läbi ei pääse.
            
         
               (490)
            
            
               Vastusena BAA tähelepanekule, mille kohaselt savi võib kasutada tee-ehitusel, märgivad Ühendkuningriigi ametiasutused, et maanteeamet on andnud Ühendkuningriigi ametiasutustele teada savi kasutusvaldkonnad. Ühendkuningriigi ametiasutused on seisukohal, et tee-ehitusprojekti asukohas kaevandatud savi võib tänu selle omadusele mitte lasta läbi vett kasutada näiteks täidisena mullatöödel ja mullete ehitamisel, sest sellise kasutuse puhul ei ole vaja savi transportida (st savi ei kaevandada sihipäraselt, vaid selle näol on tegemist tee-ehituse kõrvalsaadusega). Savi võib rikastada lubjakivi või tsemendiga, et parandada selle suutlikkust tee kandevõime tagamisel. Savi võib kasutada drenaažikanalite vooderdamiseks (kus veepidavus on oluline) või väiksemate tarindite vundamendi kaevise täitmiseks, kus raskuste kandmise võime ei ole oluline. Ühendkuningriigi ametiasutused märgivad, et tee-ehitusel kaevandatud ülemäärase savi võib saata prügilasse jäätmetena ning mõnikord töötlevad äriühingud savi kuumtöötlusmeetodil eesmärgiga toota kergtäitematerjale tee-ehituseks.
            
         
               (491)
            
            
               Ühendkuningriigi ametiasutused selgitavad maanteeametit tsiteerides, et mullatöödel kasutatav materjal jaguneb granulaarseks (1. klass) ja siduvaks (2. klass) materjaliks. Granulaarse materjali kategooriasse kuuluvad täitematerjalid on materjalid, mida kasutatakse stabiilse mahulise täidisena. Siduvad materjalid ei ole täitematerjalid, vaid hõlmavad väikestest osakestest koosnevaid materjale, mis toimivad siduvalt, st need materjalid on kleepuvad ja neile on omane vett mitte läbi lasta.
            
         
               (492)
            
            
               Ühendkuningriigi ametiasutuste sõnul on savi võimalik granulaarse materjalina kasutada ainult siis, kui seda kuumtöödeldakse nii, et sellest moodustuvad graanulid. Siduva materjalina on savi võimalik kasutada kuumtöötlemiseta. Kui savi kasutatakse sellisel otstarbel, ei ole võimalik seda asendada täitematerjalidega, näiteks purustatud graniidi või lubjakiviga, sest need on granulaarsed materjalid. Savi on võimalik asendada lendtuhaga (näiteks söeküttel töötavast elektrijaamast), sest ka sel materjalil on siduvad omadused.
            
         
               (493)
            
            
               Ühendkuningriigi ametiasutuste sõnul kasutatakse merekaitserajatiste puhul täitematerjale, mitte savi. Tegemist on puistematerjalina kasutamisega, kus lõikamata ja ebaühtlase suurusega kivimite kõvad ja granulaarsed omadused aitavad moodustada stabiilse materjali, mis kaitseb pehmemat maapinda mere erosiooni eest. Merekaitserajatiste puhul kasutatav materjal on väga erinev võrreldes kaldakindlustuste rajamisel kasutatava saviga. Merekaitserajatised peavad vastu vee põhjustatud erosioonile, mitte ei ima vett, laskmata seda läbi. Spetsifikaadi nõuded olenevad merekeskkonna oludest, kuid peamised nõutavad omadused on tihedus ja täitematerjali kulumiskindlus.
            
         
               (494)
            
            
               Ühendkuningriigi ametiasutused väidavad, et puuduvad selged tõendid – sealhulgas komisjoni tuvastatud materjalides või BAA Üldkohtule esitatud materjalides –, mis annaksid alust arvata, et Ühendkuningriigis kaevandatakse savi täitematerjalina kasutamise eesmärgil. Üldkohus kasutas sõnaselgelt väljendit „vastupidiste tõendite puudumise korral” (vt kohtuasjas T-210/02 RENV tehtud otsuse punktid 86–91). Ühendkuningriigi ametiasutused on uurinud BAA esitatud väiteid karjääride kohta, mis kaevandavad savi pelgalt täitematerjalina kasutamise eesmärgil, ning jõudnud järeldusele, et see ei ole nii. Väljavõte konfidentsiaalsetest maksuandmetest on edastatud komisjonile.
            
         
               (495)
            
            
               Ühendkuningriigi ametiasutused on võtnud ühendust karjääriga, mis BAA väitel kasutas oma savi tee-ehituseks. Ühendkuningriigi ametiasutuste sõnul selgitas karjäär, et savi kasutatakse tee-ehituses stabiilse vett mitteläbilaskva kihina teepinna tõstmiseks kõrgemale veepinnast ning sellele kihile pannakse kivist täitematerjalid ja bituumen. Seda savi ei kasutata kivist täitematerjali asendamiseks, sest selline savi ei sobiks täitematerjalina kasutamiseks töötlemata.
            
         
               (496)
            
            
               Ühendkuningriigi ametiasutused on seisukohal, et savi materjaliomadused ja väärtus muudavad selle kaevandamise täitematerjalina kasutamise eesmärgil ebatõenäoliseks.
            
         
               (497)
            
            
               Ühendkuningriigi ametiasutuste sõnul ei ole looduslikult esineva savi, pinnase või orgaanilise aine puhtus 100 %. Seega oli savi, pinnase, taimse materjali või muude orgaaniliste ainete määratlemisel täitematerjalide maksust vabastatud materjalidena vaja maksuvabastusega hõlmata ka materjalid, mis koosnesid peamiselt neist materjalidest.
            
         5.6.6.2.   
         Komisjoni hinnang
      
   
   
               (498)
            
            
               Huvitatud isikud ja Ühendkuningriigi ametiasutused on erineval arvamusel seoses savi kasutamisega täitematerjalina. Savi oleks maksustatavate materjalidega võrreldes faktiliselt ja õiguslikult võrreldavas olukorras vaid siis, kui selline kasutus tuvastataks.
            
         
               (499)
            
            
               Savi eristub muudest materjalidest oma plastiliste omaduste poolest ning selle poolest, et savi on võimalik lõigata ja vormida noa või kelluga, ning savi ei lase vett läbi. Need omadused muudavad savi kasutamise täitematerjalina enamasti võimatuks, sest vee imamisel savi paisub ning kuivamisel savi praguneb.
            
         
               (500)
            
            
               BAA väitis, et kui savi kasutatakse prügilate vooderdamiseks, kaldakindlustuste ehitamiseks ja tee-ehitusel siduva materjalina, on tegemist savi kasutamisega täitematerjalina. Ühendkuningriigi ametiasutused ütlesid siiski, et selline savi kasutamine ei kujuta endast materjali kasutamist täitematerjalina. Võttes arvesse, et kõik need materjali kasutusotstarbed põhinevad savi konkreetsetel omadustel, milleks on vee mitteläbilaskvus ja plastilisus, ning mitte materjali mahul, leiab komisjon, et Ühendkuningriigi ametiasutustel on õigus pidada savi kasutamist prügilate vooderdamiseks, kaldakindlustuste ehitamisel ja tee-ehitusel siduva materjalina savi kasutamiseks muul kui täitematerjalina kasutamise eesmärgil.
            
         
               (501)
            
            
               Komisjon palus Ühendkuningriigi ametiasutustel tutvuda nende kaheksa karjääri konfidentsiaalsete maksuandmetega, kes BAA väitel kaevandavad savi täitematerjalina kasutamise eesmärgil. Andmetest, mis Ühendkuningriigi ametiasutused komisjonile esitasid, nähtub, et ükski neist karjääridest ei kaevanda savi täitematerjalina kasutamise eesmärgil. Mõned asukohad ei olnud isegi mitte karjäärid, vaid prügilad.
            
         
               (502)
            
            
               Pärast saadud teabega tutvumist märgib komisjon, et savi ei kaevandata täitematerjalina kasutamise eesmärgil. Savi ei kasutata täitematerjalina ning seda saab kasutada täitematerjalina üksnes juhul, kui seda muudetakse füüsikaliselt, st savi muudetakse graanuliteks ja kuumutatakse üle 1 000 °C juures tööstusliku protsessi käigus eesmärgiga saada kerged kõvad graanulid.
            
         
               (503)
            
            
               Sellepärast järeldab komisjon, et savi ei ole võimalik kasutada täitematerjalina ja seda ei kaevandata täitematerjalina kasutamiseks ning seega on savi teistsuguses õiguslikus ja faktilises olukorras võrreldes maksustatavate materjalidega, pidades silmas täitematerjali maksu aluseks olevat tavapärase maksustamise põhimõtet.
            
         
               (504)
            
            
               Lisaks, kuna savi ei ole 100 % puhas materjal, on ka peamiselt savist koosnev materjal teistsuguses õiguslikus ja faktilises olukorras võrreldes maksustatavate materjalidega, pidades silmas täitematerjali maksu aluseks olevat tavapärase maksustamise põhimõtet.
            
         5.7.   JÄRELDUSED SEOSES VALIKULISUSEGA
   
   
               (505)
            
            
               Eespool toodut silmas pidades järeldab komisjon, et i) materjal, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jäägid, mis kaevandatakse tahtlikult ärilisel otstarbel täitematerjalina kasutamiseks, on samasuguses õiguslikus ja faktilises olukorras maksustatavate täitematerjalidega, pidades silmas täitematerjali maksu aluseks olevat tavapärase maksustamise põhimõtet ja täitematerjali maksu eesmärki, ning selliste materjalide suhtes maksuvabastuse kohaldamine ei ole selgitatav täitematerjali maksu laadi ja loogikaga. Sellepärast on need maksuvabastused valikulised.
            
         
               (506)
            
            
               Lisaks järeldab komisjon, et maksuvabastused, erandid ja maksusoodustused, mis on ette nähtud 2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 3 punktiga e ning artikli 17 lõike 3 punkti f alapunktidega i ja ii (välja arvatud sellise kiltsavi jääkide puhul, mis on kaevandatud sihipäraselt ärilisel otstarbel täitematerjalina kasutamiseks), artikli 17 lõike 4 punktiga a (välja arvatud juhul, kui materjal koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena), artikli 17 lõike 4 punkti c alapunktidega i ja ii, artikli 17 lõike 4 punktiga f (savi puhul), artikli 18 lõike 2 punktiga b ja artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punkti b tähenduses), on seotud materjalidega, mis ei ole samasuguses faktilises ja õiguslikus olukorras maksustatavate materjalidega täitematerjali maksu eesmärki silmas pidades ning seega ei ole need maksuvabastused, erandid ja maksusoodustused valikulised.
            
         5.8.   EELIS
   
   
               (507)
            
            
               Kohaldades maksuvabastust i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) sellise kiltsavi jääkide suhtes, mis kaevandatakse sihipäraselt ärilisel otstarbel täitematerjalina kasutamiseks, selle asemel et neid maksustada, annab Ühendkuningriik ära ressursse ja vabastab nende maksuvabastuste saajad maksust, mida nad tavapäraselt tasuma peaks. Seega antakse meetmega valikuline eelis neile isikutele, kes saavad kasu maksuvabastusest, mida kohaldatakse i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) sellise kiltsavi jääkide suhtes, mis kaevandatakse sihipäraselt ärilisel otstarbel täitematerjalina kasutamiseks.
            
         5.9.   RIIGI RESSURSID JA RIIGIGA SEOSTATAVUS
   
   
               (508)
            
            
               Meedet rahastatakse riigi ressurssidest, sest riik loobub ressurssidest. Samuti on meede seostatav riigiga, sest see kehtestati õigusaktiga.
            
         5.10.   KONKURENTSI MOONUTAMINE JA MÕJU KAUBANDUSELE
   
   
               (509)
            
            
               Täitematerjalide sektoris toimub liikmesriikidevaheline kaubandus ning maksuvabastusega hõlmatud täitematerjalide tootjad konkureerivad teiste täitematerjali tootjatega. Komisjonile on esitatud ka hulgaliselt andmeid täitematerjali maksust vabastamise tõttu tekkinud konkurentsimoonutuste kohta. Peale selle on Ühendkuningriigil looduslik maapiir Iirimaa Vabariigiga ning selle piiri ülene täitematerjalide kaubandus on ulatuslik (84).
            
         
               (510)
            
            
               Sellepärast võib täitematerjali maksust vabastamine i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) sellise kiltsavi jääkide suhtes, mis kaevandatakse tahtlikult ärilisel otstarbel täitematerjalina kasutamiseks, moonutada konkurentsi ja mõjutada kaubandust.
            
         5.11.   JÄRELDUSED ABI OLEMASOLU KOHTA
   
   
               (511)
            
            
               Komisjon järeldab, et täitematerjali maksust vabastamise kohaldamine i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) sellise kiltsavi jääkide suhtes, mis kaevandatakse tahtlikult ärilisel otstarbel täitematerjalina kasutamiseks, kujutab endast riigiabi.
            
         
               (512)
            
            
               Komisjon järeldab, et maksuvabastused, erandid ja maksusoodustused, mis on ette nähtud 2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 3 punktiga e ning artikli 17 lõike 3 punkti f alapunktidega i ja ii (välja arvatud sellise kiltsavi jääkide puhul, mis on kaevandatud sihipäraselt ärilisel otstarbel täitematerjalina kasutamise eesmärgil), artikli 17 lõike 4 punktiga a (välja arvatud juhul, kui materjal koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena), artikli 17 lõike 4 punkti c alapunktidega i ja ii, artikli 17 lõike 4 punktiga f (savi puhul), artikli 18 lõike 2 punktiga b ja artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punkti b tähenduses), ei kujuta endast riigiabi.
            
         6.   ABI ÕIGUSPÄRASUS
   
   
               (513)
            
            
               Kuigi Ühendkuningriigi ametiasutused teavitasid täitematerjali maksust enne selle kohaldamist, ei järginud Ühendkuningriik artikli 108 lõikes 3 sätestatud kavatsetud meetmete rakendamiskeeldu, sest täitematerjali maks jõustus 1. aprillist 2002, st enne, kui komisjon võttis 24. aprillil 2002 vastu otsuse mitte esitada vastuväiteid. Komisjoni otsus vaidlustati õigeaegselt ja lõpuks Üldkohus tühistas selle 7. märtsil 2012. aastal (T-210/02 RENV). Seega tuleb seda komisjoni otsust pidada kõigi isikute suhtes õigustühiseks alates otsuse vastuvõtmise kuupäevast. Kuna komisjoni otsuse tühistamisega peatati tagasiulatuvalt õiguspärasuse eelduse kohaldamine, tuleb kõnealuse abi rakendamist pidada seega ebaseaduslikuks alates 1. aprillist 2002 (85). Kohtupraktika kohaselt ei saa abi saajatel olla õiguspäraseid ootusi abi rakendamise seaduslikkuse kohta, kuna komisjoni otsus mitte esitada meetmega seoses vastuväiteid vaidlustati Üldkohtus õigeaegselt (86).
            
         7.   HINNANG RIIGIABI SISETURUGA KOKKUSOBIVUSE KOHTA
   
   7.1.   ÕIGUSLIK ALUS
   
   
               (514)
            
            
               Pidades silmas täitematerjali maksu keskkonnaeesmärki, oli komisjon uurinud menetluse algatamise otsuses täitematerjali maksuga seotud maksuvabastuste ja maksusoodustuste kokkusobivust siseturuga vastavalt ELi toimimise lepingu artikli 107 lõike 3 punktile c ning lähtudes keskkonnakaitseks antavat riigiabi käsitlevatest ühenduse suunistest.
            
         
               (515)
            
            
               Nagu öeldud eespool põhjenduses 513, on komisjoni otsuse tühistamise tulemus see, et abi tuleb käsitada ebaseaduslikuna. Kooskõlas ebaseadusliku riigiabi hindamise suhtes kohaldatavate eeskirjade kindlaksmääramist käsitleva teatisega, (87) 2001. aasta suuniste punktiga 82 ja 2008. aasta suuniste punktiga 205 oli komisjon hinnanud maksuvabastuste ja maksusoodustuste kokkusobivust siseturuga 2001. aasta suuniste alusel, kuivõrd neid kohaldati ajavahemikul 1. aprillist 2002 kuni 31. märtsini 2008, ning 2008. aasta suuniste alusel määral, kui neid kohaldati 2. aprillist 2008 kuni 31. märtsini 2014, st maksuvabastuste kohaldamise peatamise kuupäevani.
            
         
               (516)
            
            
               Komisjon on saanud märkused BAA-lt ja põhjendused Ühendkuningriigi ametiasutustelt seoses täitematerjali maksust vabastamise siseturuga kokkusobivuse kohta. Komisjon esitab ainult märkused ja käsitleb ainult põhjendusi, mis on seotud täitematerjalina kasutatava kiltsavi ja täitematerjalina kasutatavate peamiselt kiltsavist koosnevate toodetega ning täitematerjalina kasutatava kiltsaviga koos kaevandatavate kiltsavi jääkidega.
            
         
               (517)
            
            
               Tuleb märkida, et nii BAA märkused kui ka Ühendkuningriigi ametiasutuste põhjendused on seotud enamasti kõigi eranditega või mõne erandiga, millega seoses väljendas komisjon menetluse algatamise otsuses kahtlusi, ning vaid mõned konkreetsed väited on seotud vaid kiltsaviga.
            
         
               (518)
            
            
               Lisaks põhinevad Ühendkuningriigi ametiasutuste esitatud andmed eeldusel, et kiltsavi ei kaevandata tahtlikult ärilisel otstarbel täitematerjalina kasutamiseks, ning nad ei esita mingeid põhjendusi siseturuga kokkusobivuse kohta seoses konkreetse olukorraga, mille puhul komisjon leidis, et esineb juhtumeid, kus kiltsavi kaevandatakse tahtlikult ärilisel otstarbel täitematerjalina kasutamiseks.
            
         7.1.1.   KOMISJONILE ESITATUD MÄRKUSED
   a)   Märkused, mille esitas BAA 17. jaanuaril 2014
   
   
               (519)
            
            
               BAA leiab, et täitematerjali maksuga seotud maksuvabastused, erandid ja maksusoodustused ei saa olla kokkusobivad siseturuga vastavalt ELi toimimise lepingu artikli 107 lõike 3 punktile c ja keskkonnakaitseks antava abi suunistele, ning esitab sellega seoses põhjalikud märkused. BAA väidab, et nende maksuvabastuste kohaldamine õõnestab täitematerjali maksu keskkonnakaitse eesmärki, st eesmärki muuta nõudlust nii, et soovitaks kasutada alternatiivseid täitematerjalide allikaid.
            
         
               (520)
            
            
               Ühendkuningriigi ametiasutused on seisukohal, et ükski uurimisalustest maksuvabastustest ei ole seotud materjalidega, mida kaevandatakse sihipäraselt täitematerjalina kasutamise eesmärgil. Nad väidavad, et maksuvabastusi, mille kohta komisjon väljendas kahtlusi menetluse algatamise otsuses, vaid laiendatakse materjalidele, mis tekivad tahtmatult ja vältimatult muul kui täitematerjalide saamise eesmärgil toimuva kaevandamise tulemusel. Ühendkuningriigi ametiasutuste sõnul ei ole nad leidnud mis tahes tõendeid selle kohta, et maksuvabastusega hõlmatud materjale kaevandataks sihipäraselt täitematerjalina kasutamise eesmärgil.
            
         
               (521)
            
            
               Ühendkuningriigi ametiasutuste arvates on tahtmatute kõrvalsaaduste või jäätmete kasutamine täitematerjalina keskkonnale kasulikum, selle asemel et kaevandada täiendavaid täitematerjale. Nad väidavad, et maksuvabastused ei kujuta endast riigiabi. Iga uurimisaluse maksuvabastusega paraneb keskkonnakaitse vähemalt ühel viisil kahest:
               
                           i)
                        
                        
                           maksuvabastus aitab suunata nõudlust täiendavate täitematerjalide kaevandamiselt mujale ja/või
                        
                     
                           ii)
                        
                        
                           maksuvabastus aitab vähendada jäätmete kuhjumist.
                        
                     
         
               (522)
            
            
               Ühendkuningriik väidab, et kui mis tahes uurimisalused maksuvabastused kujutavad endast riigiabi, on see riigiabi igal juhul kokkusobiv siseturuga vastavalt artikli 107 lõike 3 punktile c, sealhulgas 2001. aasta suuniste ja keskkonnakaitseks antava abi 2008. aasta suuniste valguses ning/või ELi toimimise lepingu artikli 107 lõike 3 punkti b või c vahetu kohaldamise alusel.
            
         
               (523)
            
            
               Ühendkuningriigi ametiasutused on seisukohal, et täitematerjali maksuga seotud maksuvabastused jäävad riigiabi suuniste otsesest kohaldamisalast välja ning et nende maksuvabastuste kokkusobivust siseturuga tuleks hinnata otse ELi toimimise lepingu artikli 107 lõike 3 punktide b või c alusel. Ühendkuningriigi ametiasutused viitavad juhtumile N 629/2008 seoses Ühendkuningriigi süsinikuheite vähendamise kavaga. Komisjon leidis, et kuna vastav kava ja selle rakendamisviisid olid koostatud eesmärgiga kaitsta keskkonda läbi ressursside ümberjaotamise äriühingutele, kes kaitsevad keskkonda kõige enam, ei olnud suunised kohaldatavad ning kava asuti hindama otse aluslepingu alusel.
            
         
               (524)
            
            
               Ühendkuningriigi ametiasutused väidavad, et 2008. aasta suunistes vaadeldakse maksuvabastusi käsitlevas peatükis olukordi, kus äriühingud on vabastatud keskkonnamaksu kohaldamisalast järgmistel põhjustel: a) mure seoses maksu mõjuga teatavate äriühingute konkurentsivõimele; b) muud majanduslikud kaalutlused ja c) liikmesriigi suutmatus kohaldada suuremat maksu, ilma et teatavate äriühingute suhtes kohaldataks mõningaid maksuvabastusi. Nad väidavad, et suuniste eesmärk on tagada, et keskkonnamaksust vabastamine aitaks vähemalt kaudselt kaasa kehtestatava maksu keskkonnakaitse eesmärgi saavutamisele ning et maksuvabastused ei tohi õõnestada üldist keskkonnakaitse eesmärki, mida saavutada püütakse.
            
         
               (525)
            
            
               Ühendkuningriigi ametiasutused väidavad, et täitematerjali maksu kui terviku eesmärk on kaitsta keskkonda ning selle maksuga seotud maksuvabastused on tahtlikult välja töötatud nii, et need aitaksid saavutada kahte eesmärki: a) suunata nõudlus ümber värskelt kaevandatud täitematerjalidelt jäätmetele ja muudele kõrvalsaadustele, ning b) vähendada jäätmehunnikute teket. Seega toetavad maksuvabastused täitematerjali maksu eesmärki ja aitavad tagada selle saavutamise. Maksuvabastuste näol on tegemist ühe peamise viisiga, kuidas täitematerjali maksu keskkonnakaitse eesmärk saavutatakse. Sellepärast väidavad Ühendkuningriigi ametiasutused, et võib juhtuda, et ei 2001. ega ka 2008. aasta suuniseid ei saa meetme suhtes kohaldada.
            
         
               (526)
            
            
               Seega, tuginedes otse ELi toimimise lepingu artikli 107 lõikele 3, väidab Ühendkuningriik, et uurimisalustest maksuvabastustest tuleneva mis tahes abi võib liigitada kas i) abiks üleeuroopalist huvi pakkuva tähtsa projekti elluviimiseks, st eesmärk on keskkonnakaitse (ELi toimimise lepingu artikli 107 lõike 3 punkt b), või ii) abiks teatud majandustegevuse arengu soodustamiseks (ümbertöötatud täitematerjalide või jäätmete kasutamine täitematerjalina), tingimusel et niisugune abi ei mõjuta ebasoovitavalt kaubandustingimusi määral, mis oleks vastuolus ühiste huvidega (artikli 107 lõike 3 punkt c).
            
         
               (527)
            
            
               Ühendkuningriigi ametiasutused väidavad, et maksuvabastused on vajalik ja proportsionaalne viis täitematerjali maksu keskkonnakaitse eesmärgi saavutamiseks ning maksuvabastustest tuleneva mis tahes abiga kaasneks väga väike konkurentsi moonutamine või siis ei moonutataks konkurentsi üldse. Sellepärast ei mõjuta maksuvabastused ebasoovitavalt kaubandustingimusi määral, mis oleks vastuolus ühiste huvidega.
            
         
               (528)
            
            
               Komisjon hindab meedet 2001. ja 2008. aasta suuniste alusel ning viib läbi alternatiivse hindamise otse ELi toimimise lepingu artikli 107 lõike 3 punkti c alusel. Nagu allpool selgitatud, leiab komisjon, et ELi toimimise lepingu artikli 107 lõike 3 punkti b ei ole võimalik asjaomase meetme suhtes kohaldada.
            
         7.2.   HINDAMINE 2001. AASTA SUUNISTE ALUSEL
   
   
               (529)
            
            
               2001. aasta suuniste punktis 47 on sätestatud: „Kui kehtestatakse maksud, millega teatav tegevus maksustatakse keskkonnakaitse põhjustel, võivad liikmesriigid pidada vajalikuks kehtestada teatavatele ettevõtjatele ajutised erandid, eelkõige siis, kui Euroopa tasandil puudub ühtlustamine või on oht, et ettevõtja kaotab rahvusvahelisel tasandil ajutiselt konkurentsivõime. Üldjuhul on need erandid EÜ asutamislepingu artiklis 87 ettenähtud tegevusabi. Nende meetmete analüüsimisel tuleb muu hulgas kindlaks teha, kas maks on kehtestatud ühenduse otsuse alusel või liikmesriigi sõltumatu otsuse alusel.”
            
         
               (530)
            
            
               Punktis 48 sätestatakse lisaks järgmist: „Kui maksustamine põhineb liikmesriigi sõltumatul otsusel, võib maksukohustuslikel ettevõtjatel olla raskusi, et kiiresti kohaneda uue maksukoormusega. Niisugustel asjaoludel võib olla põhjendatud ajutise erandi lubamine teatavatele ettevõtjatele, et nad kohaneksid uue olukorraga.”
            
         
               (531)
            
            
               Sellega seoses märkis komisjon menetluse algatamise otsuse põhjenduses 149, et täitematerjali maks on maks, mida kohaldatakse täitematerjalide kaevandamise suhtes keskkonnakaitse eesmärgil. Lisaks märkis komisjon, et täitematerjali maksu kohaldatakse Ühendkuningriigi autonoomse otsuse tulemusel.
            
         
               (532)
            
            
               Kaebuse esitaja väitis, (88) et mõned maksuvabastused on võimaldatud selleks, et kaitsta maksuvabastusega hõlmatud materjalide tootjate rahvusvahelist konkurentsivõimet. Selle põhjal võiks arvata, et teatavatel ettevõtjatel võib olla mõningaid raskusi uue maksukoormusega kiirel kohanemisel ning sel juhul võiks täitematerjali maksuga seotud maksuvabastusi hinnata 2001. aasta suuniste punktide 47 ja 48 alusel.
            
         
               (533)
            
            
               Menetluse algatamise otsuse tegemise ajal ei olnud Ühendkuningriigi ametiasutused esitanud mingeid põhjendusi meetme kokkusobivuse kohta siseturuga ning komisjonil ei olnud piisavalt andmeid järeldamaks, kas 2001. aasta suuniste punktides 47 ja 48 kehtestatud tingimused olid täidetud. Samuti ei olnud komisjonil piisavalt andmeid järelduste tegemiseks seoses küsimusega, kas maksuvabastusi võiks käsitada siseturuga kokkusobivatena muude sätete kui 2001. aasta suuniste punktide 47 ja 48 alusel.
            
         
               (534)
            
            
               BAA väidab, et täitematerjali maksuga seotud maksuvabastusi ei oleks saanud pidada kokkusobivaks siseturuga 2001. aasta suuniste alusel. BAA sõnul ei aita kiltsavi, kiltkivi ja savi suhtes kohaldatud maksuvabastused olulisel määral kaitsta keskkonda (punkt 50 ja punkti 51.2 alapunkt a). Maksuvabastused õõnestavad oma laadist tulenevalt seatud üldeesmärki ja neil puudub tuntav positiivne mõju keskkonnakaitse seisukohast.
            
         
               (535)
            
            
               BAA on seisukohal, et kiltsavi, kiltkivi ja savi suhtes maksuvabastuse kohaldamine ei kujuta endast ajutist maksuvabastust, mis oleks õigustatud punktide 47 ja 48 alusel. BAA väidab, et täitematerjali maksu abil soovitakse muuta selline materjal nagu täitematerjalina kaevandatav kiltsavi konkurentsivõimeliseks.
            
         
               (536)
            
            
               BAA leiab, et maksuvabastused ei kujuta endast tegevusabi, mis oleks lubatud punkti 51 alusel. Ei ole sõlmitud mingeid lepinguid, mille kohaselt kohustuksid abi saanud äriühingud saavutama keskkonnakaitse eesmärke maksuvabastuse kohaldamise perioodil. Lisaks ei ole BAA sõnul täidetud punkti 51 alapunkti 1.b kohane alternatiivne tingimus, sest maksuvabastust saama õigustatud äriühingud ei ole maksnud olulist osa täitematerjali maksust.
            
         
               (537)
            
            
               Ühendkuningriigi ametiasutused väidavad, et maksuvabastusega hõlmatud materjalide suhtes täitematerjali maksu kohaldamise tulemus oleks konkreetsetes turusektorites tegutsevate käitajate tootmiskulude kasv, mida ei ole võimalik üle kanda nende klientidele. Selle tulemusel langeks märkimisväärselt täitematerjalidena kasutamise eesmärgil müüdavate jäätmete ja kõrvalsaaduste hulk ning suureneks vastavalt värskete täitematerjalide kaevandamine.
            
         
               (538)
            
            
               Ühendkuningriigi ametiasutused väidavad, et kui täitematerjali maksu kohaldataks maksuvabastusega hõlmatud materjalide suhtes, võidakse sellega õõnestada täitematerjali maksu keskkonnakaitse eesmärki, sest maksuvabastus ei aitaks enam suunata nõudlust nii, et kasutataks vältimatuid jäätmeid ja kõrvalsaadusi, mis on tekkinud nende materjalide kaevandamise tulemusel.
            
         7.2.1.   KOMISJONI HINNANG
   
               (539)
            
            
               Ühendkuningriigi ametiasutused tuginevad eranditult 2001. aasta suuniste punktidele 47 ja 48, et põhjendada kõnealuste meetmete kokkusobivust siseturuga.
            
         
               (540)
            
            
               Nad tunduvad väitvat, et maksuvabastusega hõlmatud täitematerjale kaevandavad karjäärid seisavad silmitsi tõsiste raskustega maksukoormusega toimetulekul, nagu on kokkuvõtlikult esitatud põhjenduses 537.
            
         
               (541)
            
            
               Komisjon märgib siiski, et 2001. aasta suuniste kohaselt on lubatud vaid ajutised maksuvabastused, mis võimaldaksid äriühingutel kohaneda uue olukorraga, kuid täitematerjali maksuga seotud maksuvabastuste puhul on olukord teistsugune. Kõnealused maksuvabastused ei ole tähtajalised ning neid on kohaldatud juba 12 aasta jooksul. Maksuvabastuste kohaldamine on ajutiselt peatatud komisjoni algatatud ametliku uurimismenetluse tõttu, kuid peatamist käsitlevas õigusaktis on sõnaselgelt osutatud, et kõik maksuvabastused ennistatakse, kui komisjoni uurimine on lõpetatud ja uurimise tulemus on positiivne.
            
         
               (542)
            
            
               Sellepärast järeldab komisjon, et 2001. aasta suuniste punkte 47 ja 48 ei saa võtta aluseks, et tunnistada siseturuga kokkusobivaks täitematerjali maksuga seotud maksuvabastused, mis hõlmavad kiltsavi ja peamiselt kiltsavist koosnevaid tooteid, kui neid kasutatakse täitematerjalina, ja kiltsavi jäägid, kui neid kaevandatakse koos kiltsaviga, mida kasutatakse täitematerjalina.
            
         
               (543)
            
            
               Lisaks märgib komisjon, et ka muid 2001. aasta suuniste sätteid ei saaks võtta aluseks, et väita täitematerjali maksuga seotud maksuvabastuste kokkusobivust siseturuga, sest kiltsavi tootjad ei maksa olulist osa maksust (punkti 51.1 alapunkt b) ning Ühendkuningriigi ametiasutuste ja kiltsavi tootjate vahel ei ole sõlmitud mingeid lepinguid (punkti 51.1 alapunkt a).
            
         
               (544)
            
            
               Eespool toodut silmas pidades järeldab komisjon, et täitematerjali maksuga seotud maksuvabastused, mis hõlmavad i) materjali, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jäägid, mis kaevandatakse sihipäraselt ärilisel otstarbel täitematerjalina kasutamiseks, ei saa olla kokkusobivad siseturuga 2001. aasta suuniste alusel.
            
         7.3.   HINDAMINE 2008. AASTA SUUNISTE ALUSEL
   
   
               (545)
            
            
               Pidades silmas täitematerjali maksu keskkonnakaitse eesmärki, oli komisjon menetluse algatamise otsuse tegemisel analüüsinud maksuvabastusi ja maksusoodustusi 2008. aasta suuniste 4. peatüki alusel, mis käsitleb tegevusabi keskkonnamaksu vähendamise vormis.
            
         
               (546)
            
            
               Keskkonnamaks on 2008. aasta suuniste punkti 70 alapunktis 14 määratletud kui „maks, mille spetsiifilisel maksustataval baasil on selgelt kahjulik mõju keskkonnale või mille eesmärk on maksustada teatavaid tegevusi, kaupu või teenuseid selleks, et nende hinna sisse arvestataks keskkonnakulud, ja/või selleks, et tootjad ja tarbijad oleksid orienteeritud keskkonda säästvamale tegevusele”.
            
         
               (547)
            
            
               Komisjon tunnistab, et vaidlustatud ei ole täitematerjalide kaevandamise negatiivset mõju keskkonnale, eelkõige elurikkusele põhjustatava kahju ning tekitatava tolmu ja müra kujul ning seoses visuaalse kahjuga. Seda on täiendavalt põhjendatud Ühendkuningriigi ametiasutuste tellitud uuringutes, millele on viidatud menetluse algatamise otsuse põhjenduses 17. Seega kujutab täitematerjali maks endast keskkonnamaksu 2008. aasta suuniste punkti 70 alapunkti 14 tähenduses ning maksuvabastusi oleks võimalik hinnata 2008. aasta suuniste 4. peatüki alusel, kuivõrd neid maksuvabastusi kohaldati alates 2. aprillist 2008.
            
         7.3.1.   KESKKONNAKASU
   
               (548)
            
            
               Vastavalt 2008. aasta suuniste punktile 151 käsitatakse abi keskkonnamaksu vähendamise vormis siseturuga kokkusobivana tingimusel, et see aitab vähemalt kaudselt kaasa keskkonnakaitse paranemisele ja maksuvähendus ei õõnesta taotletavat üldist eesmärki. Nagu selgitatud 2008. aasta suuniste punktis 57, on teatavate valdkondade või teatavatesse kategooriatesse kuuluvate ettevõtjate keskkonnamaksu määra vähendamine 2008. aasta suuniste 4. peatüki alusel lubatud, kui see võimaldab kehtestada suuremaid makse muude ettevõtjate suhtes, mille tulemusel kajastub keskkonnakulu paremini kuludes, ja luua täiendavaid stiimuleid keskkonnakaitse parandamiseks. Komisjon leidis, et seda liiki abi võib olla vajalik, et kaudselt kõrvaldada negatiivseid kõrvalmõjusid, võimaldades kasutusele võtta või säilitada suhteliselt suured riiklikud keskkonnamaksud.
            
         
               (549)
            
            
               Komisjon leidis, et sel juhul oleks võimalus kohaldada teatavate materjalide suhtes maksuvabastust andnud Ühendkuningriigile võimaluse kehtestada täitematerjalide maksu.
            
         
               (550)
            
            
               BAA on seisukohal, et maksuvabastused ei vasta 2008. aasta suunistes sätestatud kriteeriumidele ning neid ei saa pidada kõnealuste suuniste alusel siseturuga kokkusobivaks.
            
         
               (551)
            
            
               BAA väidab, et maksuvabastused ei aita parandada keskkonnakaitset ning tegelikult õõnestavad taotletavat üldist eesmärki (2008. aasta suuniste punkt 151).
            
         
               (552)
            
            
               BAA viitab karjäärile, millele on brošüüris „Cornish Building Stone and Slate Guide 2007” osutatud kui müürikive tootvale kiltkivi ja kiltsavi karjäärile, et näidata, et karjäärid on saanud maksuvabastuse lihtsalt sellepärast, et nad toodavad kiltsavi ja kiltkivi, ning sellega õõnestatakse maksu eesmärki, sest maksuvabastusega tekitatakse ehitussektoris veelgi suurema nõudluse sellise materjali järele. BAA esitatud teabe kohaselt on nad teadlikud (89) mitmest juhtumist, kus karjääri käitajad on avanud kiltkivi- ja kiltsavikarjäärid pelgalt täitematerjali maksuga seotud maksuvabastuse tulemusel ja selleks, et saada kasu neist maksuvabastustest tulenevatest eelistest. Lisaks on täitematerjali maksuga maksustatud karjääride väheväärtuslike kõrvalsaaduste või jäätmete, näiteks jääkide ja kivipuru müük märkimisväärselt langenud. Nende materjalide varud on kasvanud üle 500 %. BAA sõnul näitab see, et täitematerjali maks on täielikult ebaõnnestunud keskkonnakaitse eesmärgi saavutamisel, sest ühed varud on asendatud teistega.
            
         
               (553)
            
            
               BAA toob näiteks lubjakivi karjäärid, mille esmane toode on maksustamata põllumajanduslik lubi ning mis on ladestanud nii suurel hulgal jäätmepuistanguid ja müümata kõrvalsaadusi, et põllumajandusliku lubja tootmine on tõkestatud isegi suurenenud nõudlusele vaatamata.
            
         
               (554)
            
            
               BAA väidab, et 2008. aasta suuniste punkti 158 alapunktide b ja c eesmärk on ennetada olukorda, mille puhul äriühing satuks ebasoodsasse konkurentsiolukorda seetõttu, et tema suhtes kohaldatakse maksu, samas kui tema otseste konkurentide suhtes seda ei kohaldata. Samas on BAA sõnul antud juhul selge, et maksuvabastusest kasu saavate tootjate konkurente tegelikult maksustatakse ning nad ei suuda müüa oma tooteid ebasoodsa olukorra tõttu, mille on põhjustanud täitematerjali maksuga seotud maksuvabastused.
            
         
               (555)
            
            
               BAA väidab, et kiltsavi suhtes kohaldatud maksuvabastus ei ole vajalik ega proportsionaalne (põhjendused 155–159). BAA sõnul ei põhine kiltkivi, savi ja kiltsavi suhtes kohaldatav maksuvabastus objektiivsetel kriteeriumidel ning samu tooteid tootvaid käitajaid koheldakse väga erinevalt lähtuvalt nende piirkonna geoloogilistest iseärasustest. Lisaks ei ole täidetud ükski proportsionaalsuse kriteerium ning maksuvabastusi on kohaldatud üle kümne aasta.
            
         
               (556)
            
            
               BAA on esitanud komisjonile eraldi kirja karjäärilt, milles käsitletakse täitematerjali maksu mõju karjääri väheväärtuslike toodete (teisesed täitematerjalid, st katendi aluskiht, jäägid, kivipurustusjäätmed, kivipuru) müügile, mis on langenud kahe kolmandiku võrra.
            
         
               (557)
            
            
               BAA on esitanud komisjonile uuringu täitematerjalide tootmisele avaldunud mõjude kohta alates täitematerjali maksu kehtestamisest 2002. aastal. Uuringu koostas BAA jaoks BDS Marketing Research Ltd 2014. aasta veebruaris.
            
         
               (558)
            
            
               Uuringu järeldused on järgmised.
            
         
               (559)
            
            
               2 Inglise naela suurune täitematerjali maks tonni kohta võib moodustada poole või kolmandiku väiksema väärtusega täitematerjalide koguhinnast kliendi jaoks.
            
         
               (560)
            
            
               Uuringus jõuti järeldusele, et täitematerjali maksu peamine mõju on maksuvabastusega hõlmatud materjali (esmaste materjalide ja kõrvalsaaduste) kasutamise kasv maksustatud väärtuslike materjalide maksustatud kõrvalsaaduste arvelt. Karjäärikäitajate jaoks on olnud raske – sageli võimatu – leida turge neile üle jäävatele väiksema väärtusega materjalidele. Selle tulemusel on karjäärikäitajad pidanud need materjalid ladestama prügilatesse. Tegelik muutus on seega seisnenud selles, et maksustamata täitematerjale (esmaseid materjale ja kõrvalsaadusi) on hakatud kasutama rohkem maksustatud kõrvalsaadustest täitematerjalide arvelt, mida varem müüdi, kuid millest nüüd on saanud jäätmed. Ühed jäätmed on lihtsalt asendatud teiste jäätmetega. Mõnikord on sellega kaasnenud kvaliteetsete reservide kasutamata jätmine.
            
         
               (561)
            
            
               Aruandes osutatakse, et alates 2001. aastast on esmaste (väärtuslike) täitematerjalide müük langenud 24,9 % majanduslanguse tõttu. Maksustatud kõrvalsaadustest täitematerjalide müük on alates täitematerjali maksu kehtestamisest 2002. aastal langenud 60 %, st 31,5 miljoni tonni võrra. Maksustatud kõrvalsaaduste müük oli 2001. aastal 52 190 ja 2011. aastal 20 648 tonni ning maksustatud esmaste (väärtuslike) täitematerjalide müük langes 188 843 tonnilt 2001. aastal 141 754 tonnile 2011. aastal. Müügilangus on näidatud ka joonisel.
               
                  
            
         
               (562)
            
            
               Lisatud on kolm üksikasjalikku graafikut järgmistesse kategooriatesse kuuluvate maksustatud kõrvalsaaduste müügi arengu kohta: kõva kivim, liivakivi, lubjakivi ning liiv ja kruus. Kui liiva ja kruusa müük tundub olevat jäänud samale tasemele ja hiljuti on müük natuke kasvanud, siis esimese kolme materjali müük tundub olevat langenud.
            
         
               (563)
            
            
               Maksuvabastusega hõlmatud täitematerjalide müügimaht tundub olevat tõusnud vähem kui 5 miljonilt tonnilt peaaegu 30 miljonile tonnile alates täitematerjali maksu kehtestamisest. Need näitajad ei hõlma karjääre, mis toodavad ainult maksuvabastusega hõlmatud täitematerjale, sest need karjäärid ei pea tootma tulu. Seega uuringu kohaselt oleks maksuvabastusega hõlmatud materjalide müügi kogukasv isegi suurem kui arvnäitajates nähtuv kuuekordne kasv. Uuring näitab, et igal aastal on maksuvabastusega hõlmatud täitematerjalide müügimaht ühtlaselt kasvanud. Uuringus järeldatakse, et üha enam karjääre saab täieliku või osalise maksuvabastuse, st maksustatav müük asendatakse maksuvaba müügiga.
            
         
               (564)
            
            
               Nõudlus ümbertöötatud täitematerjalide järele on kasvanud alates täitematerjali maksu kehtestamisest 2002. aastal üksnes veidi. Ümbertöötatud täitematerjalide järele suurendas nõudlust 1996. aastal kehtestatud prügilamaks. Uuringu kohaselt on väheväärtuslike maksustatud täitematerjalide koha üle võtnud väheväärtuslikud maksuvabastusega hõlmatud täitematerjalid, nagu selgub allpool esitatud tabelist.
               
                  BDSi hinnang väheväärtuslike täitematerjalide turule täitematerjalide liikide lõikes
               
               
                            
                        
                        
                           2001
                        
                        
                           2012
                        
                        
                           Muutus (%)
                        
                     
                           mln tonni
                        
                        
                           %
                        
                        
                           mln tonni
                        
                        
                           %
                        
                     
                           Karjäärid
                           (vaid maksustatud väheväärtuslikud materjalid)
                        
                        
                           52,2
                        
                        
                           51,1
                        
                        
                           19
                        
                        
                           19,8
                        
                        
                           (63,6)
                        
                     
                           Ümbertöödeldud täitematerjalid
                        
                        
                           45
                        
                        
                           44,0
                        
                        
                           47
                        
                        
                           49,0
                        
                        
                           4,4
                        
                     
                           Maksuvabastusega hõlmatud täitematerjalid
                        
                        
                           5
                        
                        
                           4,9
                        
                        
                           30
                        
                        
                           31,2
                        
                        
                           500,0
                        
                     
                            
                        
                     
                           Kokku
                        
                        
                           102,2
                        
                        
                           100,0
                        
                        
                           96
                        
                        
                           100,0
                        
                        
                           (6,1)
                        
                     
         
               (565)
            
            
               Ühendkuningriik väidab, et kui maksuvabastused peaksid kujutama endast riigiabi, oleksid need vabastused kooskõlas 2008. aasta suunistega järgmistel põhjustel:
               
                           i)
                        
                        
                           maksuvabastused aitavad vähemalt kaudselt kaasa keskkonnakaitse parandamisele ja/või
                        
                     
                           ii)
                        
                        
                           maksuvabastused võimaldasid Ühendkuningriigil kehtestada täitematerjali maksu, sest nad võimaldasid muid täitematerjale tootvatele ettevõtjatele kehtestada suuremad keskkonnamaksud, mis aitab luua täiendavaid stiimuleid täitematerjali maksu keskkonnakaitse eesmärgi saavutamiseks ja mille tulemusel kajastub keskkonnakulu paremini kuludes.
                        
                     
         
               (566)
            
            
               Ühendkuningriigi ametiasutused on seisukohal, et maksuvabastuste kaudu püütakse täitematerjali maksu abil julgustada ümbertöötatud materjalide või kõrvalsaaduste (mis tekivad sellise protsessi käigus, mille eesmärk ei ole toota täitematerjale) kasutamist, et vähendada nõudlust kasutamata täitematerjalide järele ning seeläbi vähendada täitematerjalide kaevandamisega seotud keskkonnakahju.
            
         
               (567)
            
            
               Ühendkuningriigi ametiasutused väidavad, et iga uurimisaluse maksuvabastusega paraneb keskkonnakaitse vähemalt ühel viisil kahest: i) aitab suunata nõudlust täiendavate täitematerjalide kaevandamiselt mujale ja/või ii) aitab vähendada jäätmete kuhjumist.
            
         
               (568)
            
            
               Kiltsavi suhtes kohaldatav maksuvabastus vastab 2008. aasta suuniste 4. peatükis sätestatud kriteeriumidele. Kiltsavi saab kasutada täitematerjalina mõnel juhul, kuid selle materjali füüsikalise koostise ja plaatja kuju tõttu ei saa kiltsavi kasutada kvaliteetsemal otstarbel. Ühendkuningriigi ametiasutused väidavad, et kuna puuduvad andmed selle kohta, et kiltsavi kaevandatakse ärilisel otstarbel täitematerjalina kasutamise eesmärgil, saadakse seda ainult vältimatu kõrvalsaadusena. Kiltsavi kasutamine vähendab nõudlust värskelt kaevandatud täitematerjalide järele ning seega vähendab selle materjali vabastamine täitematerjali maksust täitematerjalide kaevandamisega kaasnevat keskkonnakahju. Kiltsavi vabastamine maksust aitab ka vähendada selle materjali jäätmepuistangute teket ning vähendab jäätmetega seotud visuaalset kahju.
            
         
               (569)
            
            
               Peale selle väidavad Ühendkuningriigi ametiasutused kiltsavi kaevandamise jääkidega seoses, et tahtmatult ja vältimatult tekkivate jääkide kasutamise stimuleerimise kaudu aitab maksuvabastus suunata nõudlust täitematerjalide kaevandamiselt mujale, vähendades seeläbi värske kaevandamisega tekitatavat keskkonnakahju.
            
         
               (570)
            
            
               Ühendkuningriigi ametiasutused väidavad, et isegi kui komisjon peaks leidma, et on olemas tõendeid selle kohta, et maksuvabastusega hõlmatud mis tahes materjale kaevandatakse tahtlikult täitematerjalina kasutamise eesmärgil, aitaksid nende materjalidega seotud maksuvabastused ikkagi kaasa täitematerjali maksu keskkonnakaitse eesmärgi saavutamisele. Nad väidavad, et kui on olemas mis tahes tõendeid selle kohta, et maksuvabastusega hõlmatud mis tahes materjale tegelikult kaevandatakse tahtlikult täitematerjalina kasutamise eesmärgil, siis toimuks selline tegevus väga väikeses mahus vaid väga üksikutes karjäärides. Ühendkuningriigi ametiasutused väidavad, et kui on tõesti nii, et toimub väga piiratud mahus maksuvabastusega hõlmatud materjalide tahtlik kaevandamine täitematerjalidena kasutamise eesmärgil, siis ei muudaks see asjaolu, et asjaomaste materjalide suhtes maksuvabastuse kohaldamine on objektiivselt põhjendatud. Põhjendus seisneks selles, et a) neid materjale ei kaevandata tavaliselt täitematerjalina kasutamise eesmärgil, ning b) nende materjalide kaevandamisega tekib suur hulk vältimatuid kõrvalsaadusi ja jäätmeid, mida on võimalik kasutada täitematerjalina, kui on olemas õiged ärilised stiimulid.
            
         
               (571)
            
            
               Ühendkuningriigi ametiasutused väidavad, et isegi kui väike arv karjääre kaevandaks maksuvabastusega hõlmatud materjali tahtlikult täitematerjalina kasutamise eesmärgil, on maksuvabastused ikkagi põhjendatud, kui maksuvabastused võimaldavad kehtestada suuremaid makse muude ettevõtjate suhtes, mille tulemusel kajastub keskkonnakulu paremini kuludes, ning aitavad luua täiendavaid stiimuleid täitematerjali maksu keskkonnakaitse eesmärgi saavutamiseks.
            
         
               (572)
            
            
               Ühendkuningriigi ametiasutused esitasid sellega seoses kiltsavi kaevandusjääke käsitlevad argumendid.
            
         7.3.1.1.   
         Komisjoni hinnang
      
   
   
               (573)
            
            
               Komisjon on juba kindlaks teinud, et täitematerjali maks on maks, millega soovitakse saavutada keskkonnakaitse eesmärki.
            
         
               (574)
            
            
               Kuid kiltsavi üldine maksuvabastusega hõlmamine tundub õõnestavat täitematerjali maksu keskkonnakaitse eesmärki, sest see võib julgustada kiltsavi ja kiltsavi jääkide kaevandamist, nagu leidis ka Üldkohus (90).
            
         
               (575)
            
            
               Kiltsavi on materjal, mida on võimalik kasutada täitematerjalina – kuigi mõnevõrra piiratud juhtudel ja siis ka väheväärtusliku täitematerjalina – ning mida kasutatakse täitematerjalina ja kaevandatakse spetsiaalselt täitematerjalina kasutamise eesmärgil, nagu nähtub huvitatud isikute komisjonile esitatud andmetest ja tõenditest. Kiltsavi, mis on spetsiaalselt kaevandatud täitematerjalina kasutamise eesmärgil, on tegelikult värskelt kaevandatud materjal ning maksuvabastus lihtsalt stimuleerib täiendavat kaevandamist.
            
         
               (576)
            
            
               Sellepärast ja võttes arvesse, et komisjon on tuvastanud juhtumeid, kus kiltsavi kaevandatakse tahtlikult ärilisel otstarbel täitematerjalina kasutamiseks, muudab kiltsavi suhtes kohaldatav üldine maksuvabastus selle materjali kaevandamise konkurentsivõimelisemaks ja julgustab täiendavat kaevandamist.
            
         
               (577)
            
            
               Peale selle on kiltsavi praegu maksuvabastusega hõlmatud, kui seda kaevandatakse maksustatava materjali (näiteks jämedateralise liivakivi, liivakivi ja lubjakivi) kõrvalsaadusena. Komisjon märkis põhjenduses 365, et maksuvabastusega tehakse vahet kiltsavi ja muude, maksustatud materjalide vahel, näiteks selliste nagu peamise tootena kaevandatava jämedateralise liivakivi, liivakivi ja lubjakivi muud kõrvalsaadused. Samuti kaalus komisjon seda, kas selline erinev maksukohtlemine võiks olla põhjendatud täitematerjali maksu eesmärgist lähtuvalt. Komisjon ei ole siiski saanud Ühendkuningriigi ametiasutustelt ega huvitatud isikult mingeid tõendeid, mis annaks alust arvata, et see maksuvabastus aitab kaasa täitematerjali maksu eesmärgi saavutamisele, st aitab vähendada materjali värsket kaevandamist materjali täitematerjalina kasutamise eesmärgil.
            
         
               (578)
            
            
               Lisaks ei aita maksuvabastus vähendada jäätmete kuhjumist üldiselt, sest kogunenud kiltsavipuistangud asendatakse maksustatud väheväärtuslike täitematerjalide puistangutega, millele ei ole enam võimalik leida ostjat.
            
         
               (579)
            
            
               Ühendkuningriigi ametiasutused väidavad, et kiltsavi suhtes kohaldatud maksuvabastus võimaldab kehtestada suuremaid makse muude ettevõtjate suhtes, kuid nad ei esitanud argumente selle väite tõestuseks võimaldamaks komisjonil seda põhjendust oma hinnangus arvesse võtta. Ainsad argumendid, mille Ühendkuningriigi ametiasutused selles küsimuses esitasid, on seotud kaevandusjääkidega, st maksuvabastusega, millega seoses komisjon oli juba leidnud, et tegemist ei ole riigiabiga.
            
         
               (580)
            
            
               Ühendkuningriigi ametiasutused väidavad, et isegi kui komisjon leidis tõendeid selle kohta, et kiltsavi kaevandatakse ärilisel otstarbel täitematerjalina kasutamiseks, aitaks maksuvabastus ikkagi saavutada keskkonnakaitse eesmärki, sest tahtlik kaevandamine oleks piiratud. Komisjon leidis igatahes, et riigiabi kujutavad endast vaid need täitematerjali maksuga seotud maksuvabastused, mida kohaldatakse i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavist, mis saadakse muude maksustatavate materjalide värske kaevandamise kõrvalsaadusena, ning ii) kiltsavi jääkide suhtes, mis kaevandatakse sihipäraselt ärilisel otstarbel täitematerjalina kasutamise eesmärgil, mitte aga kiltsavi ja kiltsavi kaevandamise teel saadud jääkide suhtes kohaldatav maksuvabastus. Seega komisjoni hinnangus juba eristatakse kiltsavi, pidades silmas selle sihipärast kaevandamist ärilisel otstarbel täitematerjalina, ning ei vaadelda suurt kogust kiltsavi ja kiltsavi vältimatuid jääke, kui kiltsavi ei kaevandata sihipäraselt ärilisel otstarbel täitematerjalina. Seetõttu ei saa Ühendkuningriigi ametiasutuste põhjendus, mis põhineb asjaolul, et materjali kasutatakse täitematerjalina piiratud ulatuses, olla aluseks kogu kiltsavi ja kõiki kiltsavi jääke hõlmavale üldisele hinnangule.
            
         
               (581)
            
            
               Kooskõlas Üldkohtu järeldustega (91) tuleb märkida, et kui karjäärid kaevandavad kiltsavi sihipäraselt ärilisel otstarbel täitematerjalina, siis ei ole enam mingit tagatist, et maksuvabastusega ei kaasne sellise vabastusega hõlmatud materjali täiendavat värsket kaevandamist.
            
         
               (582)
            
            
               Sellepärast järeldab komisjon, et kiltsavi ja kiltsavi kaevandamise jääkide suhtes kohaldatav üldine maksuvabastus õõnestab täitematerjali maksu üldist keskkonnakaitse eesmärki, sest selle vabastusega võidakse soodustada selle materjali värsket kaevandamist.
            
         7.3.2.   PROPORTSIONAALSUS
   
               (583)
            
            
               Täitematerjalide maksustamine ei ole liidu tasandil ühtlustatud ning sellepärast on komisjon analüüsinud kavandatud meetme proportsionaalsust 2008. aasta suuniste punkti 159 alusel.
            
         
               (584)
            
            
               Proportsionaalsusega seoses peab iga maksusoodustusest või maksuvabastusest kasu saav isik 2008. aasta suuniste punkti 159 kohaselt vastama ühele järgmistest kriteeriumidest:
               
                           a)
                        
                        
                           ta maksab sellise osa riiklikust maksust, mis üldjoontes vastab iga üksiku abisaaja tegevuse keskkonnamõjule võrreldes tegevusega, mille puhul kasutatakse Euroopa Majanduspiirkonnas parimaid tulemusi saavutanud tehnikat. Parimaid tulemusi saavutanud tehnikat kasutavad abisaajad saavad kõige rohkem kasu vähendamisest, mis vastab maksust tulenevale tootmiskulude suurenemisele, mida ei saa tarbijatele üle kanda;
                        
                     
                           b)
                        
                        
                           ta maksab vähemalt 20 % riiklikust maksust, välja arvatud juhul, kui madalam määr on õigustatud;
                        
                     
                           c)
                        
                        
                           ta võib sõlmida liikmesriigiga kokkuleppeid, võttes endale kohustuseks keskkonnaeesmärkide täitmise, mille toime oleks üldjoontes sama kui punkti a või b kohase ühenduse madalaima maksustamistaseme kohaldamise korral.
                        
                     
         
               (585)
            
            
               Ühendkuningriigi ametiasutused väidavad, et kuigi maksuvabastusega ei tagata, et abisaaja maksab vähemalt 20 % riiklikust maksust, on kogu maksuvabastus õigustatud konkurentsi piiratud moonutamisega.
            
         
               (586)
            
            
               Ühendkuningriigi ametiasutuste sõnul moodustavad uurimisalused maksuvabastusega hõlmatud materjalid isegi koos üksnes väga väikese osa Ühendkuningriigi täitematerjalide turust. Ühendkuningriigi ametiasutused väidavad – kasutades riikliku statistikaameti (Office for National Statistics), kohalike kogukondade ja kohalike omavalitsuste osakonna (Department for Local Communities and Government) ning ettevõtluse, innovatsiooni ja kutseoskuste osakonna (Department for Business, Innovation and Skills) andmeid –, et igal aastal Suurbritannias müüdavast 205 miljonist tonnist täitematerjalidest moodustavad komisjoni uuritavad materjalid vaid 6 miljonit tonni, millest 3 miljonit tonni saadakse kaoliini ja peeneteralise plastse savi jäätmetest. Äriühingu Mineral Products Association sõnul on täitematerjalide tootjate suurim kaubanduspartner Ühendkuningriik ning uurimisalused maksuvabastusega hõlmatud materjalid moodustaksid vaid umbes 3 % Ühendkuningriigi täitematerjalide turust.
            
         
               (587)
            
            
               Ühendkuningriigi ametiasutused väidavad, et mõju maksuvabastusega hõlmatud materjalide vahelisele konkurentsile on piiratud täitematerjalide veokuludega. Nad on seisukohal, et veokulud moodustavad 8,55 penni tonni kohta. Seega keskmiselt annab 2 Inglise naela suurune maksuvabastus tonni kohta maksuvabastusega hõlmatud materjali tootjale konkurentsieelise ainult 23 miili raadiuses. Ühendkuningriigi ametiasutuste sõnul oleks edasi-tagasi sõidu puhul võimalik maksuvabastusega hõlmatud materjali transportida täiendavalt 11,6 miili. Lisaks väidavad nad, et tarnitud kogused on üldjuhul väga väikesed, sest maksuvabastusega hõlmatud materjalid sobivad kasutamiseks ainult väheväärtuslike täitematerjalidena. Kui projekti jaoks on tarvis traditsioonilisemaid täitematerjale, siis konkurentsi moonutamist ei toimu.
            
         7.3.2.1.   
         Komisjoni hinnang
      
   
   
               (588)
            
            
               Komisjonile saabunud teabest ilmneb, et kiltsavi suhtes kohaldatav maksuvabastus moonutab konkurentsi märkimisväärselt.
            
         
               (589)
            
            
               Mitu huvitatud isikut väitis, et kiltsavi kasutatakse täitematerjalina ning sellel on märkimisväärne mõju kohalikele turgudele, eelkõige Põhja-Iirimaal. Tuleb välja, et Põhja-Iirimaale on Iirimaalt Donegalist imporditud sadu tuhandeid tonne kiltsavi. Iirimaa kiltsavi on müüdud ehitusturgudele üle kogu Põhja-Iirimaa. Iirimaa piiri äärsetes ehitusprojektides on kasutatud Iirimaalt pärit ja maksuvabastusega hõlmatud täitematerjale, mis on liigitatud kiltsaviks.
            
         
               (590)
            
            
               Huvitatud isikud juhtisid tähelepanu konkreetsele probleemile kiltsavimaardlates, mida kasutatakse suurtel ehitusplatsidel, eriti piki Glasgow-Edinburghi koridori. Teedeehituseks kasutati umbes 1 miljon tonni kiltsavi. See on mõjutanud konkurentsi erinevate karjääride vahel ning takistanud muudel karjääridel oma väheväärtuslike kõrvalsaaduste müümist.
            
         
               (591)
            
            
               Lisaks märgib komisjon, et kiltsavist täitematerjalide turg on pigem kohalik ning et Ühendkuningriigi riiklik täitematerjalide turg ei ole hea alus hindamiseks. Kiltsavist täitematerjalide madala hinna ja suurte veokulude tõttu – millele viitasid ka Ühendkuningriigi ametiasutused – on neid võimalik transportida vaid piiratud kaugusele, et tarnida neid klientidele ja et karjäärid suudaksid konkureerida teiste väheväärtuslike täitematerjalide tootjatega. Sellepärast oleks seda laadi hindamine asjakohasem läbi viia kohalikul tasandil. Huvitatud isikute komisjonile esitatud teabes osutatakse asjaolule, et kiltsavi suhtes maksuvabastuse kohaldamine tõrjub välja selliste väheväärtuslike maksustatavate täitematerjalide müügi, millega kiltsavi konkureerib kohalik tasandil.
            
         
               (592)
            
            
               Sellepärast järeldab komisjon, et kiltsavi ja kiltsavi kaevandamise jääkide üldine maksuvabastus moonutab konkurentsi kohalikel täitematerjalide turgudel. Ühendkuningriigi ametiasutuste argumendid selle kohta, et kiltsaviga seotud maksuvabastus moonutab konkurentsi piiratud määral, ei ole vastuvõetavad. Seega ei saa see põhjendus olla aluseks täitematerjali maksust 20 % maksmisest vabastamisele.
            
         
               (593)
            
            
               Seega ei ole meede proportsionaalne, nagu seda on nõutud 2008. aasta suuniste punktis 159.
            
         
               (594)
            
            
               Komisjon järeldab – jättes kõrvale asjaolu, et ta peab hindama ka meetme vajalikkust –, et täitematerjali maksuga seotud maksuvabastused, mis hõlmavad i) materjali, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jäägid, mis kaevandatakse tahtlikult ärilisel otstarbel täitematerjalina kasutamiseks, ei ole kokkusobivad siseturuga 2008. aasta suuniste alusel.
            
         7.4.   ALTERNATIIVNE HINDAMINE ELI TOIMIMISE LEPINGU ARTIKLI 107 LÕIKE 3 PUNKTI b ALUSEL – ABI ÜLEEUROOPALIST HUVI PAKKUVA TÄHTSA PROJEKTI ELLUVIIMISEKS
   
   
               (595)
            
            
               Nagu eespool osutatud, väidavad Ühendkuningriigi ametiasutused, et täielikult või peamiselt kiltsavist ja kiltsavi kaevandamise jääkidest koosnevate toodete suhtes kohaldatavat maksuvabastust võib käsitada kokkusobivana siseturuga ELi toimimise lepingu artikli 107 lõike 3 punkti b alusel, sest tegemist on maksuvabastusega, mille eesmärk on edendada keskkonnakaitset kui üleeuroopalist huvi pakkuvat projekti. Ühendkuningriigi ametiasutused ei esitanud mingeid argumente meetmete siseturuga kokkusobivuse hindamiseks sellele alusele tuginedes.
            
         
               (596)
            
            
               Komisjon on 2008. aasta suuniste punktis 147 sätestanud tingimused, mille täitmise korral peaks ta abi siseturuga kokkusobivaks ELi toimimise lepingu artikli 107 lõike 3 punkti b kohaselt.
            
         
               (597)
            
            
               Need tingimused on järgmised:
               
                           a)
                        
                        
                           abitaotlus hõlmab projekti, mille rakendamise tingimused on selgelt määratletud, kaasa arvatud osavõtjad, eesmärgid ja mõju ning vahendid eesmärkide saavutamiseks. Komisjon võib pidada ka mitut projekti üheks projektiks;
                        
                     
                           b)
                        
                        
                           projekt peab olema kantud Euroopa ühishuvist: projekt peab aitama edendada ühenduse keskkonnakaitset konkreetsel, selgel ja määratletaval viisil, näiteks olema väga oluline Euroopa Liidu keskkonnastrateegia seisukohast. Projekti eesmärgi saavutamisest saadav eelis ei tohi piirduda liikmesriigi või liikmesriikidega, kes seda ellu viivad, vaid peab laienema kogu ühendusele. Projekt peab andma olulise panuse ühenduse eesmärkide saavutamisse. Asjaolu, et projekti viivad ellu ettevõtjad eri liikmesriikides, ei ole piisav;
                        
                     
                           c)
                        
                        
                           abi on vajalik ja kujutab endast ergutusvahendit kõrge riskiastmega projekti elluviimiseks;
                        
                     
                           d)
                        
                        
                           projekti maht on väga tähtis: see peab olema märkimisväärse suurusega ja mõjutama oluliselt keskkonda.
                        
                     
         
               (598)
            
            
               Selleks et võimaldada komisjonil selliseid projekte asjakohaselt hinnata, tuleb praktikas näidata, milles seisneb Euroopa ühishuvi: näiteks tuleb tõendada, et projekt võimaldab teha olulisi edusamme teatavate ühenduse eesmärkide saavutamiseks (2008. aasta suuniste punkt 148).
            
         
               (599)
            
            
               Komisjon märgib, et kuigi täitematerjali maks teenib konkreetse liikmesriigi teatava poliitika eesmärke, ei paista see olevat seotud projektiga ning a fortiori projektiga, mille rakendamise tingimused on selgelt määratletud.
            
         
               (600)
            
            
               Peale selle tundub, et meedet ei saa liigitada üleeuroopalist huvi pakkuvaks projektiks, sest tegemist on siiski riigisisese ulatusega poliitikaga.
            
         
               (601)
            
            
               Lisaks tuleb öelda, et täitematerjali maksuga seotud maksuvabastustega, mida kohaldatakse i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) kiltsavi jääkide suhtes, mis kaevandatakse sihipäraselt ärilisel otstarbel täitematerjalina kasutamiseks, ei tundu kaasnevat mis tahes keskkonnakasu, sest kuna need lihtsalt julgustavad kaevandama sellist materjali, ei ole võimalik öelda, kui suurel määral aitaksid maksuvabastused kaasa keskkonnakaitse parandamisele.
            
         
               (602)
            
            
               Veelgi olulisem on see, nagu Üldkohus selgitas liidetud kohtuasjades T-254/00, T-270/00 ja T-277/00 (Hotel Cipriani) tehtud otsuses, et aluslepingu artikli 107 lõike 3 punktis b ette nähtud erandi võib teha abimeetme suhtes üksnes juhul, kui see ei teeni peamiselt liikmesriigi ettevõtjate huve, vaid toimib kogu ühenduse huvides (92). See kriteerium ei ole täidetud, kui riikliku abikava eesmärk on pelgalt parandada asjaomaste ettevõtjate konkurentsivõimet, antud juhul stimuleerida ühte liiki täitematerjalide kasutamist.
            
         
               (603)
            
            
               Sellest tulenevalt leiab komisjon, et täitematerjali maksuga seotud maksuvabastused, mis hõlmavad i) materjali, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jääke, mis kaevandatakse sihipäraselt ärilisel otstarbel täitematerjalina kasutamiseks, ei saa olla kooskõlas siseturuga ELi toimimise lepingu artikli 107 lõike 3 punkti b alusel kui maksuvabastused, mille eesmärk on edendada keskkonnakaitset kui üleeuroopalist huvi pakkuvat projekti.
            
         7.5.   ALTERNATIIVNE HINDAMINE ELI TOIMIMISE LEPINGU ARTIKLI 107 LÕIKE 3 PUNKTI c ALUSEL – ABI TEATUD MAJANDUSTEGEVUSE VÕI TEATUD MAJANDUSPIIRKONDADE ARENGU SOODUSTAMISEKS
   
   
               (604)
            
            
               Abimeetme hindamiseks aluslepingu artikli 107 lõike 3 punkti c alusel tuleks uurida, kas asjaomane abi:
               
                           a)
                        
                        
                           vastab selgelt määratletud ühist huvi pakkuvale eesmärgile;
                        
                     
                           b)
                        
                        
                           on vajalik, asjakohane ja proportsionaalne selle eesmärgi saavutamiseks;
                        
                     
                           c)
                        
                        
                           ei mõjuta konkurentsi ja kaubandust liikmesriikide vahel määral, mis oleks vastuolus ühiste huvidega.
                        
                     
         
               (605)
            
            
               Kõigepealt märgib komisjon, et tegevusabi hõlmavad meetmed ei ole põhimõtteliselt siseturuga kokkusobivad artikli 107 lõike 3 punkti c alusel.
            
         
               (606)
            
            
               Täitematerjali maks aitab kaasa keskkonnakaitse parandamisele, nagu on juba kindlaks määratud põhjenduses 87 kooskõlas Üldkohtu järeldustega. Keskkonnakaitset võib käsitada üleeuroopalist huvi pakkuva eesmärgina.
            
         
               (607)
            
            
               Ühendkuningriigi ametiasutuste sõnul on nende täitematerjali maksuga seotud maksuvabastuste eesmärk, mis hõlmab täielikult või peamiselt kiltsavist ja kiltsavi kaevandamise jääkidest koosnevaid tooteid, ka keskkonnakaitse eesmärk, sest soovitakse suunata ümber nõudlust värskelt kaevandatud täitematerjalidelt kiltsavile (täielikult või peamiselt kiltsavist koosnevatele toodetele) ja selle kaevandamise jääkidele. Ühendkuningriigi ametiasutused väidavad, et neid materjale ei kaevandata traditsiooniliselt täitematerjalidena kasutamise eesmärgil ning neil puuduvad mis tahes andmed selle kohta, et neid materjale kaevandataks sihipäraselt täitematerjalina kasutamise eesmärgil.
            
         
               (608)
            
            
               Ühendkuningriigi ametiasutused esitasid teabe täitematerjalide sektoris enne täitematerjali maksu kehtestamist valitsenud olukorra kohta ning vajaduse kohta kehtestada maks, mis vähendaks materjalide värsket kaevandamist täitematerjalidena kasutamise eesmärgil, pakkudes välja sobivad alternatiivid.
            
         
               (609)
            
            
               Komisjon märgib, et põhimõtteliselt kujutasid täitematerjali maksuga seotud maksuvabastused endast täiendavat vahendit, mille abil aidata kaasa maksu keskkonnakaitse eesmärgi saavutamisele.
            
         
               (610)
            
            
               On olemas ka märgid selle kohta, et samasugust langust täitematerjalide värskes kaevandamises ei oleks olnud võimalik saavutada täitematerjali maksu ja sellega seotud maksuvabastuste kehtestamiseta. Sellega seoses viidati huvitatud isikutelt saadud hulgalistes märkustes asjaolule, et täitematerjali maksust vabastatud materjalidega on edukalt asendatud värskelt kaevandatud täitematerjalid. Kvaliteetsed esmased täitematerjalid, aga eelkõige väheväärtuslikud teisesed täitematerjalid on asendatud maksuvabastusega hõlmatud toodetega. See ei hõlma i) materjali, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) kiltsavi jääke, mis kaevandatakse sihipäraselt ärilisel otstarbel täitematerjalina kasutamiseks.
            
         
               (611)
            
            
               Tundub, et kiltsavi saab täitematerjalina kasutada erineval viisil ning seda kaevandatakse sihipäraselt täitematerjalina kasutamise eesmärgil, nagu on kirjeldatud põhjenduses 341.
            
         
               (612)
            
            
               Sellepärast muudab kiltsavi ja sihipäraselt kaevandatud kiltsavi jääkide hõlmamine maksuvabastusega selle kaevandamise vaid konkurentsivõimelisemaks ning sellega kaasneb oht, et kiltsavi julgustatakse täiendavalt kaevandama. Nagu selgitatud põhjendustes 575–580, on kiltsavi, mida kaevandatakse sihipäraselt ärilisel otstarbel täitematerjalina kasutamiseks, sarnane värskelt täitematerjalidena kasutamise eesmärgil kaevandatud maksustatud materjalidele. Sama kehtib maksustatavate materjalide kõrvalsaadusena kaevandatud kiltsavi puhul, mis on sarnane maksustatavate materjalide muudele kõrvalsaadustele, mis on samuti maksustatud. Maksuvabastustega muudetakse lihtsalt üks värskelt kaevandatud materjali (kiltsavi) kategooria odavamaks kui teised. See võib julgustada kiltsavi värsket kaevandamist. Seda järeldust toetavad Üldkohtu järeldused (93).
            
         
               (613)
            
            
               Kiltsavi on kivim ning selle kaevandamisel on samalaadne keskkonnamõju nagu muude mineraalide kaevandamisel. Ühendkuningriigi ametiasutused ei ole esitanud mingeid väiteid eesmärgiga tõendada, et kiltsavi on keskkonnasõbralikum alternatiiv muudele täitematerjalide allikatele isegi juhul, kui seda kaevandatakse konkreetselt ärilisel otstarbel täitematerjalina kasutamiseks. Huvitatud isikud on ka väitnud, et materjali vabastamine täitematerjali maksust kahjustab keskkonda isegi rohkem kui kaevandusprotsess ise, sest maksuvabastusega võimaldatakse kiltsavi transportida kaugemale ja kiltsavil ikkagi konkureerida muude maksustatud materjalidega. Vedu toimub veoautodega, mis saastavad õhku ja kahjustavad oma raskuse tõttu teed. Komisjon märgib, et veokulu moodustab väga suure osa kiltsavi müügikulust (vt põhjendus 292), mis tähendab, et kiltsavitootjad kasutavad täitematerjali maksuga pakutavat marginaali materjali transportimiseks tavalisest kaugemale ja teiste karjääridega suuremal alal konkureerimiseks.
            
         
               (614)
            
            
               Lisaks tuleb märkida, et kuigi Ühendkuningriigi ametiasutused väidavad üldiselt, et uurimisalused maksuvabastused aitavad vähendada jäätmete kuhjumist, ei ole nad tõendanud, et kiltsaviga seotud meetmed, mida käsitatakse riigiabina, tõepoolest aitavad kaasa sellisele vähenemisele. Komisjon leiab, et nende maksuvabastuste tulemusel asendatakse lihtsalt täitematerjalidena kasutamise eesmärgil värskelt kaevandatud kiltsavi jääkide puistangud ja maksustatud materjalide kaevandamisel saadud kiltsavi kui kõrvalsaaduse puistangud maksustatud väheväärtuslike täitematerjalide puistangutega, millele ei ole enam võimalik leida ostjat.
            
         
               (615)
            
            
               Sellepärast järeldab komisjon, et isegi kui keskkonnakaitse on ühist huvi pakkuv eesmärk, ohustab värskelt kaevandatud kiltsavi ja kiltsavi jääkide suhtes kohaldatav üldine maksuvabastus õõnestada seda huvi ning ei kujuta endast sobivat vahendit selle eesmärgi saavutamiseks.
            
         
               (616)
            
            
               Lisaks märgib komisjon, et – nagu on kirjeldatud ka põhjendustes 589 ja 590 – kiltsavi tootjatele võimaldatud tegevusabi moonutab tugevalt konkurentsi ning see on huvitatud isikute esitatud teabe kohaselt tõrjunud turult välja teised täitematerjalide tootjad või muud väheväärtuslikud täitematerjalid, mis tavaliselt konkureeriksid kiltsaviga, sest nad ei suuda konkureerida nende madalate hindadega, mida kiltsavitootjad suudavad pakkuda.
            
         
               (617)
            
            
               Kuna komisjon leidis, et faktiline ja õiguslik olukord seoses i) materjaliga, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jääkidega, mis kaevandatakse sihipäraselt ärilisel otstarbel täitematerjalina kasutamiseks, on võrreldav täitematerjali maksuga maksustatud täitematerjalide olukorraga, võib nende materjalide suhtes maksuvabastuse kohaldamine olla põhjendatud ainult täitematerjali maksu keskkonnakaitse eesmärkidega, kui suudetakse tõendada, et täitematerjali maksu keskkonnakaitse eesmärke on nende materjalide puhul võimalik ikkagi saavutada.
            
         
               (618)
            
            
               Kuid nagu on selgitatud põhjendustes 611–615 ja kooskõlas Üldkohtu järeldustega, (94) leiab komisjon, et kuna kiltsavi kaevandatakse ärilisel otstarbel sihipäraselt täitematerjalina ning kuna puuduvad mis tahes märgid selle kohta, et see materjal oleks keskkonnasõbralikum kui muud täitematerjalid, ei ole võimalik täitematerjali maksu keskkonnakaitse eesmärke saavutada maksuvabastustega, mida kohaldatakse i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavi, mis saadakse muude maksustatavate materjalide värske kaevandamise kõrvalsaadusena, ning ii) kiltsavi jääkide suhtes, mis kaevandatakse sihipäraselt ärilisel otstarbel täitematerjalina kasutamiseks.
            
         
               (619)
            
            
               Komisjon ei ole Ühendkuningriigi ametiasutustelt saanud mingeid selgitusi siseturuga kokkusobivuse kohta seoses kiltsavi või kiltsavi jääkidega, mida kaevandatakse sihipäraselt ärilisel otstarbel täitematerjalina kasutamiseks, mida komisjon saaks võtta arvesse hindamaks, kas kõnealused täitematerjali maksuga seotud maksuvabastused on kooskõlas siseturuga.
            
         
               (620)
            
            
               Sellepärast järeldab komisjon, et täitematerjali maksuga seotud maksuvabastusi, mis hõlmavad i) materjali, mis koosneb täielikult või peamiselt kiltsavist, mis on sihipäraselt kaevandatud ärilisel otstarbel täitematerjalina kasutamiseks, sealhulgas kiltsavi, mis tekib muude maksustatavate materjalide värske kaevandamise kõrvalsaadusena, ning ii) sellise kiltsavi jääke, mis kaevandatakse sihipäraselt ärilisel otstarbel täitematerjalina kasutamiseks, ei saa pidada siseturuga kokkusobivaks ELi toimimise lepingu artikli 107 lõike 3 punkti c alusel.
            
         8.   JÄRELDUSED JA SISSENÕUDMINE
   
   
               (621)
            
            
               Komisjon järeldab, et täitematerjali maksuga seotud maksuvabastused, mida kohaldati i) materjali suhtes, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsavist, mis saadakse muude maksustatavate materjalide värske kaevandamise kõrvalsaadusena, ning ii) kiltsavi jääkide suhtes, mis kaevandatakse tahtlikult ärilisel otstarbel täitematerjalina kasutamiseks, ning mida rakendati ebaseaduslikult, kujutavad endast riigiabi, mis ei ole kokkusobiv siseturuga.
            
         
               (622)
            
            
               Kui komisjon on tuvastanud abi kokkusobimatuse siseturuga, on tal aluslepingu ja kohtu väljakujunenud praktika alusel õigus otsustada, et asjaomane liikmesriik peab abi andmise lõpetama või seda muutma (95). Kohtu väljakujunenud praktika alusel on kohustus lõpetada siseturuga kokkusobimatu abi andmine, mille komisjon oma otsusega liikmesriigile kehtestab, ette nähtud endise olukorra taastamiseks (96).
            
         
               (623)
            
            
               Sellega seoses on kohus märkinud, et see eesmärk on saavutatud, kui saaja on õigusvastase abi raames saadud summad tagasi maksnud, kuna ta kaotab siis eelise, mis tal turul konkurentidega võrreldes oli ja taastatakse abi maksmisele eelnenud olukord (97).
            
         
               (624)
            
            
               Kooskõlas kohtupraktikaga on nõukogu määruse (EÜ) nr 659/1999 (98) artikli 14 lõikes 1 sätestatud: „Kui ebaseadusliku abi korral tehakse negatiivne otsus, nõuab komisjon, et kõnealune liikmesriik peab võtma kõik vajalikud meetmed, et abisaajalt abi tagasi saada […].”
            
         
               (625)
            
            
               Kuna käesoleva otsuse põhjenduses 620 täpsustatud materjalide suhtes kohandatud täitematerjali maksuga seotud maksuvabastusi rakendati vastuolus aluslepingu artikliga 108 ning neid käsitatakse ebaseadusliku ja siseturuga kokkusobimatu abina, tuleb see abi andmisele eelnenud turuolukorra taastamiseks sisse nõuda. Sissenõudmine peab hõlmama ajavahemikku, mida arvestatakse päevast, mil abi tehti abisaajale kättesaadavaks (st päevast, mil abisaaja oleks pidanud tasuma täitematerjali maksu, kui ebaseaduslikke ja siseturuga kokkusobimatuid täitematerjali maksuga seotud maksuvabastusi ei oleks võimaldatud) kuni päevani, mil abisaaja ei saanud enam kasu eelisest. Tagasinõude summad peaksid hõlmama kuni tegeliku tagasimaksmiseni kogunenud intresse.
            
         
               (626)
            
            
               Kuna maksuvabastused kujutavad endast Ühendkuningriigi ametiasutuste loovutatud tulu, tähendab abi tagasinõudmine seda, et maksuvabastuse saajad peavad tasuma täitematerjali maksu selle kohaldamise perioodi eest koos intressidega, mida arvestatakse tegeliku tagasimaksmiseni.
            
         
               (627)
            
            
               Komisjon tunnistab, et kiltkivi, mida i) kaevandatakse kivisöe kaevandamise kõrvalsaadusena või ii) mida kasutatakse keraamilistes protsessides või iii) mida kasutatakse savi, räbu või muude materjalide asemel alumiiniumsilikaadi allikana tsemendi tootmisel, või iv) mida kasutatakse tõendatult muul kui täitematerjalina kasutamise eesmärgil, ei tohiks käsitada ärilisel otstarbel kaevandatava täitematerjalida ning selle suhtes ei tuleks tagasinõudmist kohaldada.
            
         
               (628)
            
            
               Sisse ei tule nõuda abi, mis on antud kava alusel, mis vastab kõigile tingimustele, mis olid sätestatud vähese tähtsusega abi käsitlevas määruses või grupierandi määruses, mis võeti vastu nõukogu määruse (EÜ) nr 994/98 (99) artiklite 1 ja 2 alusel, kuid mida kohaldati abi andmise ajal.
            
         
               (629)
            
            
               Kuna abi kumuleerumine on välistatud samasuguste abikõlblike kulutuste puhul, siis juhul, kui abisaaja saadud abi on suurem kui 200 000 eurot, peaksid Ühendkuningriigi ametiasutused nõudma abi tagasi täies ulatuses, sest määruse (EÜ) nr 994/98 artikli 2 alusel jõustatud vähese tähtsusega abi käsitlevaid eeskirju, mida kohaldati abi andmise ajal, ei saa kasutada.
            
         
               (630)
            
            
               Selleks et määratleda ebaseadusliku ja siseturuga kokkusobimatu abi saajad ja vastavad abisummad, peaksid Ühendkuningriigi ametiasutused kõigepealt kindlaks tegema kõik äriühingud, kes tootsid kiltsavi ja peamiselt kiltsavist koosnevaid tooteid ajavahemikul 1. aprillist 2002 kuni praeguseni (edaspidi „kiltsavi tootjad”). Seejärel peaksid Ühendkuningriigi ametiasutused kõigi teabeallikate, sealhulgas avalikult kättesaadava teabe ja konfidentsiaalsete maksuandmete alusel kindlaks tegema käesoleva otsuse põhjenduses 621 määratletud kiltsavimaterjali, mida need kiltsavi tootjad kaevandavad ärilisel otstarbel. Kui need kogused on võimalik kindlaks teha avalikult kättesaadava teabe põhjal, peaksid Ühendkuningriigi ametiasutused võimaldama kiltsavi tootjatel tõendada, mil määral on (ja ei ole) nende toodetav kiltsavimaterjal käesoleva otsuse põhjenduses 621 määratletud materjal,
            
         ON VASTU VÕTNUD KÄESOLEVA OTSUSE:
   Artikkel 1
   1.   Abikava, mis hõlmab 2001. aasta rahandusseaduse (muudetud 2002. ja 2007. aasta rahandusseadusega) artikli 17 lõike 4 punkti a ja artikli 17 lõike 3 punkti f alapunktiga i kehtestatud maksuvabastusi täitematerjalide maksu tasumisest seoses
   
               a)
            
            
               materjaliga, mis koosneb täielikult või peamiselt kiltsavist, mis on kaevandatud sihipäraselt ärilisel otstarbel täitematerjalina kasutamiseks, sealhulgas kiltsaviga, mis saadakse muude maksustatavate materjalide värske kaevandamise kõrvalsaadusena, ja
            
         
               b)
            
            
               täitematerjaliga, mis koosneb täielikult või peamiselt jääkidest, mis on tekkinud protsessi tulemusel, mille käigus tahtlikult ärilisel otstarbel täitematerjalina kaevandatud kiltsavi on eraldatud muust kivimist pärast seda, kui kiltkivi on kaevandatud või väljatud koos selle teise kivimiga,
            
         mille Ühendkuningriik kehtestas vastuolus ELi toimimise lepingu artikli 108 lõikega 3, on kokkusobimatu siseturuga.
   2.   Maksuvabastused, erandid ja maksusoodustused, mis on kehtestatud 2001. aasta rahandusseaduse (2002. ja 2007. aasta rahandusseadusega muudetud kujul)
   
               —
            
            
               artikli 17 lõike 3 punktiga e, artikli 17 lõike 3 punkti f alapunktidega i ja ii (välja arvatud käesoleva otsuse artikli 1 lõikes 1 loetletud materjalidega seotud maksuvabastused, erandid ja maksusoodustused),
            
         
               —
            
            
               artikli 17 lõike 4 punktiga a (välja arvatud käesoleva otsuse artikli 1 lõikes 1 loetletud materjalidega seotud maksuvabastused, erandid ja maksusoodustused), artikli 17 lõike 4 punkti c alapunktidega i ja ii, artikli 17 lõike 4 punktiga f (savi puhul),
            
         
               —
            
            
               artikli 18 lõike 2 punktiga b ja
            
         
               —
            
            
               artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punkti b tähenduses),
            
         ei kujuta endast riigiabi.
   Artikkel 2
   Suurbritannia ja Põhja-Iiri Ühendkuningriik peavad lõpetama abikava kohaldamise ulatuses, milles see on seotud artikli 1 lõikes 1 osutatud materjalidega.
   Artikkel 3
   Artikli 1 lõikes 1 osutatud abikava alusel antud individuaalne abi ei kujuta endast abi, kui see abikava vastab olulistele tingimustele, mis on sätestatud määruses, mis on vastu võetud määruse (EÜ) nr 994/98 artikli 2 alusel ja mida kohaldati abi andmise ajal.
   Artikkel 4
   Individuaalne abi, mida anti artikli 1 lõikes 1 osutatud sellise abikava alusel, mis vastab tingimustele, mis on sätestatud määruses, mis on vastu võetud määruse (EÜ) nr 994/98 artikli 1 alusel ja mida kohaldati abi andmise ajal, või mis tahes muu heakskiidetud abikava asemel, on kooskõlas siseturuga.
   Artikkel 5
   1.   Ühendkuningriik nõuab abisaajatelt sisse siseturuga kokkusobimatu abi, mis anti artikli 1 lõikes 1 osutatud abikava alusel.
   2.   Tagasinõutava abi summa hõlmab intresse, mis arvestatakse alates hetkest, mil abi abisaajate käsutusse anti, kuni selle tegeliku tagasimaksmiseni.
   3.   Intressid arvutatakse vastavalt komisjoni määruse (EÜ) nr 794/2004 (100) V peatükile liitintressina.
   Artikkel 6
   1.   Artikli 1 lõikes 1 nimetatud abikava kohane abi nõutakse sisse viivitamata ja tõhusalt.
   2.   Ühendkuningriik tagab, et käesolev otsus täidetakse nelja kuu jooksul alates selle teatavakstegemisest.
   Artikkel 7
   1.   Ühendkuningriik edastab komisjonile kahe kuu jooksul alates käesoleva otsuse teatavakstegemisest järgmise teabe:
   
               a)
            
            
               nende äriühingute nimekirja, kes tootsid artikli 1 lõikes 1 osutatud materjali alates 1. aprillist 2002 kuni nimekirja esitamise kuupäevani;
            
         
               b)
            
            
               iga alapunktis a osutatud äriühingu kohta järgmised andmed:
               
                           i)
                        
                        
                           artikli 1 lõikes 1 osutatud materjali kogus, mis kaevandati alates 1. aprillist 2002;
                        
                     
                           ii)
                        
                        
                           igalt abisaajalt tagasi nõutav kogusumma (põhisumma ja intressid);
                        
                     
         
               c)
            
            
               põhjalik kirjeldus meetmete kohta, mida käesoleva otsuse täitmiseks on võetud või kavatsetakse võtta;
            
         
               d)
            
            
               dokumendid, millest nähtub, et abisaajatele on saadetud tagasimaksekorraldused.
            
         2.   Selleks et koostada kiltsavi tootjate nimekiri ja teha kindlaks nende tootjate poolt alates 1. aprillist 2002. aastast ärilisel otstarbel kaevandatud artikli 1 lõikes 1 osutatud materjali kogus, kasutab Ühendkuningriik kõiki võimalikke teabeallikaid, sealhulgas selliseid avalikke allikaid ja konfidentsiaalseid maksuandmeid nagu näiteks äriühingute valduses olevad maksu-, müügi- ja muud andmed, maksudokumentide andmed, sealhulgas tulumaksuandmed, äriregistri, kinnistusregistri, statistilised andmed, planeerimisload, kohalike omavalitsuste ja maakonnanõukogude valduses olevad andmed, sealhulgas (aga mitte ainult) Ühendkuningriigi maksu- ja tolliameti registreerimisandmed seoses täitematerjalide maksuga enne ja pärast 1. aprilli 2014, mineraalide kaevandamise küsimustega tegelevate asutuste andmed, iga-aastane mineraalide kaevandamise uuring (Annual Minerals Raised Inquiry), andmebaas BritPits ning Ühendkuningriigi geoloogiaameti andmed, andmed Ühendkuningriigi mineraalide aastaraamatust (UK Minerals Yearbook) ning andmed geoloogiaameti brošüürist „Cornish Building Stone and Slate Guide 2007”.
   3.   Ühendkuningriik teavitab komisjoni siseriiklike meetmete võtmise käigust käesoleva otsuse täitmiseks, kuni artikli 1 lõikes 1 osutatud abikava alusel antud abi tagasimaksmine on lõpetatud. Komisjoni taotlusel esitab Ühendkuningriik viivitamata teabe meetmete kohta, mida käesoleva otsuse täitmiseks on võetud või kavatsetakse võtta.
   Lisaks edastab Ühendkuningriik üksikasjalikud andmed abisummade ja intresside kohta, mille abisaajad on juba tagasi maksnud.
   Artikkel 8
   Käesolev otsus on adresseeritud Suurbritannia ja Põhja-Iiri Ühendkuningriigile.
   
      Brüssel, 27. märts 2015
      
         
            Komisjoni nimel
         
         
            komisjoni liige
         
         Margrethe VESTAGER
      
   
   
      (1)  ELT C 348, 28.11.2013, lk 162.
   
      (2)  EÜT C 133, 5.6.2002, lk 11.
   
      (3)  Idem 1.
   
      (4)  Wikipedia: https://en.wikipedia.org/wiki/Construction_aggregate (29. mai 2013); FAOterm: http://termportal.fao.org/faoterm/search/pages/termUrl.do?id=204 (29. mai 2013), Euroopa standard BSEN 12620:2002; Dictionary of Building, James H. Maclean ja John S. Scott, Penguin Books, neljas väljalase; Oxford Dictionary of Construction, Surveying & Civil Engineering, Christopher Gorse, David Johnston ja Martin Pritchard, Oxford University Press 2012; Glossary of Building and Civil Engineering Terms, British Standard Institution, Blackwell Scientific Publications, 1993, 100–4403; http://www.uepg.eu/what-are-aggregates. Vt ka 7. märtsi 2012. aasta otsus kohtuasjas T-210/02 RENV: British Aggregates Association vs. komisjon (ECLI: EU:T:2012:110, punkt 1).
   
      (5)  Betoon on täitematerjalide, tsemendi ja vee segu. Täitematerjalide ülesanne selles segus on pakkuda jäika tugistruktuuri ja vähendada tsemendiseguga hõlmatud ruumi.
   
      (6)  Täitematerjale kasutatakse laialdaselt drenaaži puhul, sest täitematerjalidel on kõrge veejuhtivus.
   
      (7)  Täitematerjale kasutatakse alusmaterjalina vundamentide, teede ja raudteede all. Sel juhul aitavad nad täita tühimikke ja kaitsta torusid (mis on mõeldud reovee transportimiseks või kaablite kaitsmiseks maapinnas paiknevate teravate esemete eest ning mis ümbritsetakse peene täitematerjaliga enne kraavi täitmist). Täitematerjalid aitavad ka tekitada tugevaid pindu (aitavad ära hoida mitmesugust vajumist teede, ehitiste või raudteede all – sillutamata teed ja parkimisalad kaetakse täitematerjalikihiga, et luua sõidukite jaoks (alates jalgratastest ja lõpetades veoautodega) kindel pind. See hoiab ära sõidukite vajumise pinnasesse, seda eelkõige märja ilma korral. Wikipedia: https://en.wikipedia.org/wiki/Construction_aggregate (29. mai 2013); http://sustainableaggregates.com/overview/uses.htm (29. mai 2013).
   
      (8)  Euroopa standard BSEN 12620:2002.
   
      (9)  UEPG, veebisait http://www.uepg.eu/what-are-aggregates, külastatud 28.3.2013. Vt ka http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf, lk 6.
   
      (10)  http://www.bgs.ac.uk/planning4minerals/Resources_1.htm (29. mai 2013); http://sustainableaggregates.com/sourcesofaggregates/recycled/rib_introduction.htm (29. mai 2013); http://www.uepg.eu/what-are-aggregates (29. mai 2013).
   
      (11)  Glossary of Building and Civil Engineering Terms, British Standard Institution, Blackwell Scientific Publications, 1993, lk 630–3.
   
      (12)  http://sustainableaggregates.com/overview/uses.htm (29. mai 2013); Ühendkuningriigi maksu- ja tolliamet – konsultatsioonid seoses võimaliku täitematerjalide maksu kehtestamisega – vastuste kokkuvõte, aprill 1999, punkt 18.
   
      (13)  Näiteks liiva, tavaliselt räniliiva, kasutatakse valuvormide valmistamiseks. Teine näide on lubjakivi või kaltsiumkarbonaat. Peeneks pulbriks jahvatatud kujul kasutatakse seda valgendava ainena või täiteainena paberis, liimides, värvides, plastis, PVCs, hambapastas, tablettides ja puhastustoodetes. Samuti kasutatakse seda lisakaltsiumi pakkumiseks vitamiinides ja mineraallisandites, jahus ja söödas. Räniliiv on ka põhiline filtreerimisaine, mida veetööstus kasutab kuivainete eemaldamiseks reoveest.
   
      (14)  Lupja imavad taimed (põllukultuurid või hein) ja puud, kuid seda viib pinnasest välja ka vihmavesi ja väetiste kasutamine. Selle tulemusel võib suureneda pinnase happesus ja väheneda pinnase viljakus ning mõnikord võivad kaasneda kahjulikud mõjud pinnasestruktuurile. Tasakaalu taastamiseks laotatakse põldudele põllumajanduslikku lupja, et tagada põllukultuuridele või heinamaale vajalikud kasvutingimused. Lubi võib esineda lihtsalt lubjakivi või dolomiidi kujul (viimane sisaldab ka magneesiumi) või põletatud lubjakivi (või põletatud dolomiidi) kujul, mille saamiseks kuumutatakse kivimit põletusahjus.
   
      (15)  MPG6 – Guidelines for Aggregates Provision in England 1994, punktid 6–123 (23).
   
      (16)  Budget announcement, märts 2000 – Prudent for a Purpose: Working for a Stronger and Fairer Britain – 6. peatükk: Protecting the environment – Regenerating our cities/protecting our countryside – Waste; Aggregates, punkt 6.91; Pre-Budget Report – november 2001 – 7. peatükk: Protecting the environment – Protecting Britain's countryside – Aggregates quarrying – The aggregates levy, punkt 7.71; Budget announcement, märts 2001 – 6. peatükk: Protecting the environment, punkt 6.91.
   
      (17)  19. veebruari 2002. aasta kiri, registreeritud 21. veebruaril 2002 numbri A/31371 all, punkt 4.10.
   
      (18)  Selle sätte eesmärk on hõlmata juhtumid, kus täitematerjalid veetakse päritolukohast teise kohta, aga mõlemad kohad kuuluvad samale käitajale. Ühest kohast teise transportimise korral ei kohaldata tavaliselt täitematerjali maksu; vt 2001. aasta rahandusseaduse artikli 19 lõike 3 punkt b.
   
      (19)  Ühendkuningriigi ametiasutused märkisid, et täitematerjalist saab tarnelepingu objekt, kui sõlmitakse leping või kui kaup vahetab omanikku ja koostatakse dokument. 2001. aasta rahandusseaduse artikli 19 lõikes 6 on märgitud, et täitematerjalist saab lepinguobjekt siis, kui seda on võimalik eraldi määratleda. Lisaks on sätestatud, et maksu kohaldamise seisukohast ei tähenda sellise maa omandiõiguse üleminek, kus leidub täitematerjale, veel automaatselt täitematerjalide tarnimist.
   
      (20)  2001. aasta rahandusseaduse artikli 48 lõikes 2 on sätestatud, et täitematerjalide kasutamine ehituse otstarbel tähendab nende kasutamist materjalina või tugiainena ehituses või mis tahes struktuuride parandamisel (sealhulgas teede ja radade puhul, mis tahes selliste teede puhul, kus raudtee asub või hakkab asuma ning mullete puhul) või nende segamist mis tahes ainega tasandusmördi, betooni, bituumeni, kaetud tänavakattekivide või mis tahes muude samalaadsete ehitusmaterjalide tootmisel.
   
      (21)  Lubatud asjaolud on määratletud artikli 19 lõikes 7. See on seotud olukorraga, kus täitematerjali segatakse maksustatavate täitematerjalidega, mille suhtes ei ole varem täitematerjali maksu kohaldatud, ning kogu segamine toimub päritolukohas, päritolukohaga sama nime all registreeritud kohas või sellises kohas, kuhu täitematerjal on veetud maksuvabastusega hõlmatud protsessi kohaldamiseks, kuid mida ei ole siiski selle materjali suhtes kohaldatud.
   
      (22)  Täitematerjalide ladustamiskoht kattub päritolukohaga ainult nende täitematerjalide puhul, mis on kaevandatud Ühendkuningriigi merepõhjast/vetest.
   
      (23)  Vt ka täitematerjali maksu käsitlev teatis nr 1: täitematerjalide maks, aprill 2011, punkt 8.1.
   
      (24)  See viimane säte on seotud olukorraga, kus täitematerjal viiakse tagasi selle väljamise kohta väljatud kujul. Sellisel juhul ei toimu täitematerjalide maksustatavat tarnet.
   
      (25)  Vt täitematerjali maksu käsitlev teatis nr 1.
   
      (26)  Täitematerjalide maksu (üldistes) eeskirjades (2002) (SI 2002/761) on ette nähtud, millisel juhul võib täitematerjalide kõrvaldamisel jäätmetena kohaldada maksusoodustust. Eeskirja nr 13 kohaselt on isikul õigus saada maksusoodustust mis tahes arvestatud täitematerjali maksuga seoses, kui asjaomane maksustatav täitematerjal kõrvaldatakse jäätmetena (kaadamise teel või muul viisil) mis tahes järgmisel viisil:
   
               „i.
            
            
               see viiakse täiendava töötlemiseta tagasi päritolukohta või mis tahes muusse kohta, mis ei ole päritolukoht, kuid mis on registreeritud sama nime all;
            
         
               ii.
            
            
               see ladestatakse prügilasse;
            
         
               iii.
            
            
               selle näol on tegemist kruusa või liivaga ning seda kasutatakse ranna taastamise eesmärgil kohas, mis ei ole selle täitematerjali päritolukoht.”
            
         
      (27)  Täitematerjali maksu käsitlev teatis nr 2 „Industrial and Agricultural Processes Relief”; kättesaadav Ühendkuningriigi maksu- ja tolliameti veebisaidil.
   
      (28)  2001. aasta rahandusseaduse (2002. ja 2007. aasta rahandusseadusega muudetud kujul) artikli 17 lõike 3 punktiga e, artikli 17 lõike 3 punkti f alapunktidega i ja ii, artikli 17 lõike 4 punktiga a (kui maksust vabastatud materjal koosneb täielikult täitematerjalina kasutatavast kivisöest, ligniidist, kiltsavist või kiltkivist või koosneb peamiselt kivisöest, ligniidist, kiltsavist või kiltkivist), artikli 17 lõike 4 punkti alapunktidega i ja ii (kui see koosneb peamiselt kaevandusjääkidest), artikli 17 lõike 4 punktiga f (savi puhul), artikli 18 lõike 2 punktiga b (kuivõrd see on seotud maksust vabastatud protsessiga, mida kohaldatakse materjali suhtes, mida kasutatakse täitematerjalina) ja artikli 30 lõike 1 punktiga b (kuivõrd see on seotud maksust vabastatud protsessiga artikli 18 lõike 2 punkti b tähenduses, millega nähakse ette sätted materjalide kohta, mida kasutatakse täitematerjalina) ette nähtud maksuvabastused ja erandid.
   
      (29)  Keskkonnakaitseks antavat riigiabi käsitlevad ühenduse suunised (EÜT C 37, 3.2.2001, lk 3).
   
      (30)  Keskkonnakaitseks antavat riigiabi käsitlevad ühenduse suunised (ELT C 82, 1.4.2008, lk 1).
   
      (31)  Richard Bird ei esitanud selle kohta mingeid näiteid ega tõendeid.
   
      (32)  Vt joonealune märkus 31.
   
      (33)  Vt nt Competition Commission Aggregates Cement and Ready-mix Concrete Market Investigation, Market Definition working paper, 1. november 2011, punkt 19, ning Provisional Findings Report, 21. mai 2013, punktid 5.5(b), 5.6(b) ja 5.24; OFT 2. novembri 2011. aasta otsus: Proposed JV between Anglo American PLC and Lafarge S.A., ME/5007/11, punkt 72.
   
      (34)  Vt liidetud kohtuasjad C-328/99 ja C-399/00: Itaalia ja SIM 2 Multimedia vs. komisjon (EKL 2003 lk I-4035, punkt 35); kohtuasi C-222/04: Cassa di Risparmio di Firenze ja teised (EKL 2006, lk I-289, punkt 131) ning liidetud kohtuasjad C-393/04 ja C-41/05: Air Liquide Industries Belgium, (EKL 2006, lk I-5293, punkt 29) ja viidatud kohtupraktika.
   
      (35)  Kohtuasi C-143/99: Adria-Wien Pipeline (EKL 2001, lk I-8365, punkt 41); vt ka kohtuasi C-172/03: Heiser (EKL 2005, lk I-1627, punkt 40); liidetud kohtuasjad C-182/03 ja C-217/03: Belgia ja Forum 187 vs. komisjon (EKL 2006, lk I-5479, punkt 119); kohtuasi C-88/03: Portugal vs. komisjon (EKL 2006, lk I-7115, punkt 54) ning liidetud kohtuasjad C-428/06 kuni C-434/06: UGT-Rioja ja teised (EKL 2008, lk I-6747, punkt 46); kohtuasi T-210/02 RENV: British Aggregates Association vs. komisjon (ECLI:EU:T:2012:110, punkt 47); kohtuasi C-487/06 P: British Aggregates Association vs. komisjon (EKL 2008, lk I-10515, punkt 82).
   
      (36)  Kohtuasi C-143/99: Adria-Wien Pipeline, millele on viidatud joonealuses märkuses nr 35, punkt 42, ning kohtuasi C-88/03: Portugal vs. komisjon, millele on viidatud joonealuses märkuses nr 35, punkt 52; kohtuasi C-487/06 P: British Aggregates Association vs. komisjon (EKL 2008, lk I-10515, punkt 83).
   
      (37)  Kohtuasi C-88/03: Portugal vs. komisjon, millele on viidatud joonealuses märkuses nr 35, punkt 56, ning kohtuasi T-308/00: Salzgitter vs. komisjon (EKL 2004, lk II-1933, punkt 81); kohtuasi T-210/02 RENV: British Aggregates Association (ECLI ECLI:EU:T:2012:110, punkt 49).
   
      (38)  Kohtuasi T-210/02 RENV: British Aggregates Association (ECLI:EU:T:2012:110, punkt 51).
   
      (39)  Vt Economic and Fiscal Strategy Report ning Financial Statement and Budget Report 1999 – 5. peatükk: Building A Fairer Society – Tackling tax abuse; Protecting the environment, lk 27, kus on öeldud, et valitsus avaldab peagi õigusakti eelnõu, millega soovitakse kehtestada maks, mida kohaldatakse kõvade kivimite, liiva ja kruusa kaevandamise suhtes, kui neid materjale kasutatakse täitematerjalidena. Vt ka Budget announcement, märts 2000 – Prudent for a Purpose: Working for a Stronger and Fairer Britain – 6. peatükk: Protecting the environment – Regenerating our cities/protecting our countryside – Waste; Aggregates, punkt 6.91; Pre-Budget Report – november 2001 – 7. peatükk: Protecting the environment – Protecting Britain's countryside – Aggregates quarrying – The aggregates levy, punkt 7.71; Budget announcement, märts 2001 – 6. peatükk: Protecting the environment, punkt 6.91. Nendest allikatest nähtub, et Ühendkuningriigi ametiasutused kavandasid spetsiaalselt täitematerjalide suhtes kohaldatavat maksu.
   
      (40)  Kohtuasi T-210/02 RENV: British Aggregates Association, (ECLI:EU:T:2012:110, punkt 66).
   
      (41)  Ühendkuningriigi maksu- ja tolliamet – konsultatsioonid seoses võimaliku täitematerjalide maksu kehtestamisega – vastuste kokkuvõte, aprill 1999, punkt 13.
   
      (42)  Komisjonile selliseid tõendeid esitatud ei ole.
   
      (43)  Vt joonealune märkus 42.
   
      (44)  E-kirja koopia on esitatud komisjonile.
   
      (45)  Ärisaladus.
   
      (46)  Üldkohus täheldas otsuses kohtuasjas T-210/12 RENV, et täitematerjali maksu „aluseks olev tavapärase maksustamise põhimõte tugineb ainuüksi Ühendkuningriigis „täitematerjalina” maksustatava materjali turustamise mõistele”. Komisjon leiab, et sel viisil määratletud tavapärase maksustamise põhimõtte puhul oleks vaja täiendavalt kindlaks teha, kas materjal on maksustatav täitematerjalina. Võttes arvesse asjaolu, et 2001. aasta seaduse artikli 17 lõikes 2 ei esitata maksustatavate täitematerjalide tõelist määratlust, vaid määratletakse need vaid täitematerjalidena, mis ei ole hõlmatud maksuvabastusega ja punktides b–d kirjeldatud täitematerjalidena, peab ka Üldkohtu määratletud täitematerjali maksu aluseks olev tavapärase maksustamise põhimõte sõltuma sellest, kas materjali kasutatakse täitematerjalina.
   
      (47)  Vt joonealune märkus 39.
   
      (48)  Menetluse algatamise otsuse põhjendused 58 ja 59.
   
      (49)  Vt otsus kohtuasjas T-210/02 RENV: British Aggregates Association vs. komisjon, (ECLI:EU:T:2012:110, punkt 64).
   
      (50)  Vt otsus kohtuasjas T-210/02 RENV: British Aggregates Association vs. komisjon (ECLI:EU:T:2012:110, punkt 55).
   
      (51)  Vt 2001. aasta rahandusseaduse artikli 48 lõige 2.
   
      (52)  Artikli 18 lõike 2 punkt b: mis tahes protsess, mille tulemusel asjaomane aine kaevandatakse või eraldatakse muul viisil (kas mis tahes pinnasest väljamise protsessi osana või muul viisil) mis tahes täitematerjalist. Artikli 18 lõikes 3 on loetletud asjaomaste ainetena järgmised ained: a) anhüdriit; b) peeneteraline plastne savi; c) barüüt; e) kaoliin; f) päevakivi; g) põletussavi; i) fluoriit; j) fulleri pinnas; k) vääriskivid ja poolvääriskivid; l) kips; m) mis tahes metall või mis tahes metallimaak; n) muskoviit; o) perliit; p) kaaliumkarbonaat; q) pimsskivi; r) fosfaadid; s) naatriumkloriid; t) talk; u) vermikuliit. Artikli 18 lõike 3 punktid d ja h jäeti tagasiulatuvalt alates 1. aprillist 2002 välja 2002. aasta rahandusseadusega kehtestatud muudatustega.
   
      (53)  2001. aasta rahandusseaduse artikli 30 lõike 1 punktiga b nähakse ette maksusoodustus juhul, kui 2001. aasta rahandusseaduse artikli 18 lõike 2 punktide a, b ja c kohaselt erandiga hõlmatud protsessi on kohaldatud materjali suhtes, millele oli juba kohaldatud täitematerjali maksu. See peegeldab seega artikli 18 lõikes 2 ette nähtud maksuvabastusi.
   
      (54)  Need ained on hõlmatud maksusoodustusega ka juhul, kui maks tasuti ja maksuvabastusega hõlmatud protsessi kohaldati hiljem (artikli 30 lõike 1 punkt b). Maksuvabastuse hindamist kohaldatakse maksusoodustusele mutatis mutandis.
   
      (55)  Menetluse algatamise otsuse põhjendus 73.
   
      (56)  Vt Glossary of Building and Civil Engineering Terms, British Standard Institution, Blackwell Scientific Publications, 1993, 630-3007 ja 630-3013.
   
      (57)  Menetluse algatamise otsuse põhjendus 83.
   
      (58)  Väljavõtted äriühingu Alfred McAlpine veebisaidilt (30. oktoobri 2002. aasta seisuga).
   Avaldatud veebisaidil http://www.amslate.com/applications/ima/ima.sbtml; väljavõtted dokumendist Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain), British Geological Survey Commissioned Report CR/02/082N; tellija Road and Hydraulic Engineering Institute of the Ministry of Public Works and Water Management of the Netherlands, lk 50; Geoff Topham of Aggregate Industries concerning quarrying at Holme Park Quarry (dokument kaevandamise kohta Holme Parki karjääris), 19. juuni 2002.
   
      (59)  Karjääride kohta näiteid ei esitatud.
   
      (60)  Vt nt http://www.honister.com/; http://www.callywithquarry.co.uk/quarry.
   
      (61)  „Survey of Arisings and Use of Secondary Materials as Aggregates in England and Wales in 2001” Symonds Group, november 2002.
   
      (62)  Kiltkivi kasutati täitematerjalina kõrgema sordi täitematerjali asemel maantee A55 Bangori möödasõidu ehitamisel (150 000 tonni kiltkivijäätmeid) ning kiltkivi kasutatakse laialdaselt Põhja-Walesis täitepinnasena ja mullete ehitamisel.
   
      (63)  […] hinnangul on kiltkivist täitematerjali tootmise kulu 6,50 Inglise naela tonni kohta, milles purustamiskulu on ligikaudu 5 Inglise naela tonni kohta. […] hinnangul on ühe tonni kiltkivist täitematerjali tootmise kulu 5,69 Inglise naela.
   
      (64)  Vt joonealune märkus 60.
   
      (65)  Aruanne, mille Briti geoloogiaühing (British Geological Society) koostas 2003. aastal Ühendkuningriigi maksuhalduritele, et aidata maksuametnikke kiltkivi, kiltsavi ja saviga seotud maksuvabastuste kohaldamisel geoloogiliselt korrektsel viisil.
   
      (66)  Näitab seda, mil määral on materjali võimalik hõlpsasti lõhestada piki paralleelseid kihte.
   
      (67)  Teave saadi avalikest andmeallikatest, näiteks internetist.
   
      (68)  Esitatud teabest ei selgu, millist materjali üks karjäär tegelikult toodab, kuigi ta on lisatud kiltsavi tootvate karjääride nimekirja.
   
      (69)  Katend on materjal, mis asub selle mineraali peal, mida karjääri käitaja soovib kaevandada.
   
      (70)  Vt joonealune märkus 64.
   
      (71)  Kohtuasi T-210/02 RENV: British Aggregates Association (ECLI:EU:T:2012:110, punkt 72).
   
      (72)  Vt põhjenduses 143 esitatud tabel.
   
      (73)  Vt jooenealune märkus 67.
   
      (74)  Teave on kättesaadav järgmisel veebisaidil: http://www.brauntonaggregates.co.uk/technical-details.html; saiti külastati 11. märtsil 2015.
   
      (75)  Ühendkuningriigi esitatud teabe kohaselt on portselansavi peeneteraline settekivim, mis koosneb kaoliinist. Seda kasutatakse portselani ja läikpaberi ning meditsiini- ja kosmeetikatoodete valmistamisel.
   
      (76)  Tegemist on settimise käigus tekkinud peeneteralise kaoliinsaviga, mis tavaliselt koosneb 20–80 % ulatuses kaoliinist, 10–25 % ulatuses vilgukivist ja 6–65 % ulatuses kvartsist. Seda kasutatakse keraamikatoodete valmistamisel plastilisuse ja tugevuse andmiseks põletamata kujul.
   
      (77)  Ühendkuningriigi geoloogiameti mineraalide planeerimise teabeleht, ehitusotstarbelised täitematerjalid (British Geological Survey, Mineral Planning Factsheet, Construction aggregates), lk 3.
   
      (78)  Kohtuasi T-210/02 RENV: British Aggregates Association, ECLI:EU:T:2012:110 (punktid 89–90).
   
      (79)  Vt joonealune märkus 77.
   
      (80)  Süsiniku väljapõletamine (AOD – Argon Oxygen Decarburisation).
   
      (81)  Euroopa Parlamendi ja nõukogu direktiiv 2006/21/EÜ, 15. märts 2006, kaevandustööstuse jäätmete käitlemise ja direktiivi 2004/35/EÜ muutmise kohta – Euroopa Parlamendi, nõukogu ja komisjoni avaldus (ELT L 102, 11.4.2006, lk 15).
   
      (82)  Vt Glossary of Building and Civil Engineering Terms, British Standard Institution, Blackwell Scientific Publications, 1993, 630-3006; vt ka tõendid, mille ühendus British Aggregates Association esitas oma vastuses kohtule kohtuasjas T-210–02: Construction Raw Materials Policy and Supply Practices in Northwestern Europe – Facts and Figures – England, Scotland and Wales (Great Britain), British Geological Survey Commissioned Report CR/02/082N, mille tellis avalike tööde ja veemajanduse ministeeriumi hüdraulikaehitusinstituut (Road and Hydraulic Engineering Institute of the Ministry of Public Works and Water Management of the Netherlands), lk 50.
   
      (83)  Vt joonealune märkus 64.
   
      (84)  Vt otsus seoses juhtumiga SA. 18859: täitematerjalimaksu vähendamine Põhja-Iirimaal (ex N 2/04), http://ec.europa.eu/competition/state_aid/cases/241379/241379_1594138_163_2.pdf.
   
      (85)  Vt kohtuasi C-199/06: CELF (EKL 2008, lk I-469, punktid 61 ja 64).
   
      (86)  Vt kohtuasi C-199/06: CELF (EKL 2008, lk I-469, punktid 63 ja 66–68).
   
      (87)  Komisjoni teatis ebaseadusliku riigiabi hindamise suhtes kohaldatavate eeskirjade kindlaksmääramise kohta (EÜT C 119, 22.5.2002, lk 22).
   
      (88)  Menetluse algatamise otsuse põhjendus 150.
   
      (89)  Tõendeid ei ole esitatud.
   
      (90)  Vt joonealune märkus 77.
   
      (91)  Vt joonealune märkus 77.
   
      (92)  Liidetud kohtuasjad T-254/00, T-270/00 ja T-277/00: Hotel Cipriani ja teised (ECLI:EU:T:2008:537, punkt 337).
   
      (93)  Kohtuasi T-210/02 RENV: British Aggregates Association (ECLI:EU:T:2012:110, punkt 89).
   
      (94)  Vt joonealune märkus 77.
   
      (95)  Vt otsus kohtuasjas C-70/72: komisjon vs. Saksamaa (EKL 1973, lk 813, punkt 13).
   
      (96)  Vt otsus liidetud kohtuasjades C-278/92, C-279/92 ja C-280/92: Hispaania vs. komisjon (EKL 1994, lk I-4103, punkti 75).
   
      (97)  Vt otsus kohtuasjas C-75/97: Belgia vs. komisjon (EKL 1999, lk I-3671, punktid 64 ja 65).
   
      (98)  Nõukogu määrus (EÜ) nr 659/1999, 22. märts 1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (EÜT L 83, 27.3.1999, lk 1).
   
      (99)  Nõukogu määrus (EÜ) nr 994/98, 7. mai 1998, milles käsitletakse Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes (EÜT L 142, 14.5.1998, lk 1).
   
      (100)  Komisjoni määrus (EÜ) nr 794/2004, 21. aprill 2004, millega rakendatakse nõukogu määrust (EÜ) nr 659/1999, millega kehtestatakse üksikasjalikud eeskirjad EÜ asutamislepingu artikli 93 kohaldamiseks (ELT L 140, 30.4.2004, lk 1).